
Preliminarii 


Literatura română a secolului al XIX-lea, fără a întrerupe 
continuitatea firească a unei culturi care a vibrat prin timp la destinele 
neamului, marchează un moment de răscruce, o etapă calitativ nouă, 
de o mare varietate prin deschiderea spre sincronizarea cu spiritul 
dinamic şi modern al marilor literaturi europene. Evoluţia şi structura 
ei au fost determinate de schimbările revoluţionare profunde care au 
traversat acest secol viforos şi care au transfigurat resorturile adânci 
ale întregii alcătuiri sociale şi, mai ales, ale mentalităţii şi idealurilor 
spirituale ale noilor generații. Literatura acestor ani, având la bază un 
program național statuat prin Dacia literară, reprezintă hotarul dintre 
două zone de influenţe, dintre vechea cultură orientală, cu formele ei 
specific medievale, şi cultura occidentală, mai dinamică şi mai des- 
chisă evoluţiei spre valoare artistică. 

Lucrarea de față, gândită ca un manual pentru studenți, este o 
încercare de a demonstra vitalitatea şi unitatea unei culturi, care, 
învingând obstacolele impuse de poziția sa geopolitică, a reuşit în 
câteva decenii, după 1850, să se afirme plenar în ansamblul culturilor 
moderne europene. Din această perspectivă, ţinând seama de obiectivul 
urmărit, lucrarea pune un accent prioritar pe spiritul de sinteză al 
izvoarelor, pe structura internă a literaturii din epoca respectivă, care 
s-a manifestat prin diversitate şi mari fluctuații valorice. In cadrul 
cronologiei, urmărită în mod firesc, evoluţia fenomenului literar dintre 
1850-1900 este prezentată pe etape de creaţie, cu valorile şi inegali- 
tățile lor, cu momentele importante care au impus anumite influenţe şi 
orientări estetice şi ideologice (clasicismul, romantismul, simbolismul, 
naturalismul, parnasianismul ş.a) şi au consolidat structurile artistice 
interne, genurile şi speciile literare, evoluția prozei, a poeziei şi a 
teatrului românesc. 


Lucrarea subliniază, ca un fenomen propriu epocii, faptul că 
literatura română din această perioadă a fost influenţată şi a stabilit 
relații cu marile valori din alte literaturi, reuşind să marginalizeze 
creaţiile minore, adaptările şi traducerile unor opere submediocre, 
să-şi formeze un specific propriu bazat pe rigoarea şi trăinicia atât a 
tradițiilor, cât şi a inovaţiilor moderne. Într-un interval de numai o 
jumătate de secol, literatura română, unitară prin accentul pus pe 
valoarea artistică, a cunoscut o mare diversitate a programelor şi 
tendinţelor estetice, a parcurs câteva etape distincte prin nivelul 
artistic şi, în special, prin spiritul autonom şi original al creaţiei. 

In primul capitol am acordat spaţii extinse momentului literar de 
după 1850, în care spiritul militant şi ideologic, fără a fi neglijat, a fost 
înlocuit în prim-plan cu o nouă concepție, bazată pe valoare artistică, 
singura prin care literatura îşi exercită influenţa în viaţa socială. In 
această etapă, denumită de G.lbrăileanu „epoca Alecsandri“, 
tendinţele şi evoluţia ideilor literare au fost sintetizate în capitolele 
privind apariţia primelor romane naţionale şi a dramelor romantice. 
Creaţia scriitorilor reprezentativi ai epocii, care au marcat momentul 
prin aderenţă la spiritul modern al veacului, V.Alecsandri, N.Filimon, 
Al.Odobescu şi B.P.Hasdeu, este prezentată monografic. 

Urmărind în continuare evoluţia literaturii române din această 
jumătate de secol, am acordat o atenţie deosebită creaţiilor marilor 
clasici: M.Eminescu, I.Creangă, I.L.Caragiale şi I.Slavici, scriitori 
care au impus, după 1865, un moment distinct în gândirea literară 
națională. Epoca marilor clasici reprezintă etapa de maturitate deplină 
a literaturii române, una dintre cele mai strălucite din întreaga noastră 
dezvoltare culturală. Această epocă, definită mai mult valoric decât 
istoric, a fost posibilă prin spiritul genial de sinteză al celor patru 
scriitori aparținând aceleiaşi generaţii, care au valorificat cu atenţie şi 
pioşenie eforturile generațiilor precedente şi, în special, ale scriitorilor 
care au urmat Revoluţiei de la 1848, V.Alecsandri, N.Filimon, 
Al.Odobescu şi B.P.Hasdeu. 

Marii clasici au întrerupt momentul de stagnare a evoluţiei 
genurilor şi speciilor artistice şi de imitare servilă a unor creaţii 
literare europene, de multe ori submediocre, şi au impus definitiv 
structura modernă a literaturii naţionale, locul distinct al acesteia în 
ansamblul vieţii spirituale româneşti. 

Lucrarea de față a insistat asupra importanței acestei etape, 
subliniind faptul că, o dată cu Eminescu, Creangă, Carargiale şi Slavici, 
literatura română a intrat într-o nouă fază a autonomiei sale estetice, 
fără a renunţa la caracterul militant prin care se afirmase în prima 

jumătate a secolului al XIX-lea. Scriitori reprezentativi pentru direcțiile 
viitoare ale literaturii române, marii clasici au răspuns unui destin care 
se cerea împlinit şi au pus bazele moderne ale poeziei (Mihai Eminescu), 
prozei (Ion Creangă şi loan Slavici) şi teatrului naţional (I.L. Caragiale). 
Ei au fost, într-un anume fel, pionierii unui stil naţional, care a devenit 
punctul de plecare pentru literatura anilor următori. 

Ultimele capitole ale lucrării cuprind succint programele literare şi 
tendinţele estetice diverse de la sfârşitul secolului al XIX-lea, diferite de 
cele promovate de Junimea, apariţia primelor elemente simboliste, ori- 
entările sociologice prin programul revistei Contemporanul, precum şi 
unele principii ideologice sămănătoriste şi poporaniste în creaţiile lui 
G. Coşbuc, Al. Vlahuţă, Duiliu Zamfirescu şi B. Ştefănescu Delavrancea. 

La alcătuirea lucrării ne-am întemeiat cercetarea pe câteva studii 
fundamentale de critică şi istorie literară (Titu Maiorescu, George 
Călinescu, Tudor Vianu, Eugen Simion, Eugen Todoran, lon Rotaru, 
George Ivaşcu, Paul Cornea ş.a) completate cu noi elemente de exegeză 
apărute în ultimul timp, precum şi cu o recitire critică a operelor literare, 
prezentate prin analize şi comentarii încadrate unitar într-un sistem. 

Din această perspectivă, fără a ocoli opiniile exprimate până 
acum, am intenţionat să surprindem alte aspecte ale fenomenului literar 
şi să aprofundăm unele particularităţi ale creaţiei din această frământată 
epocă de renaştere şi afirmare a spiritualităţii noastre naționale între 
marile culturi europene. 

Un liant care traversează întreaga lucrare, subliniat permanent, 
este acela al legăturii dintre literatură şi celelalte zone ale spiritualității 
naţionale, istoria, folclorul, viaţa morală a neamului, izvoare din care-şi 
trage seva şi trăinicia creaţia acestei epoci. Am acordat o atenție 
deosebită sintezei unor curente şi tendințe artistice, precum şi analizei 
principalelor creații, amintind doar sumar unele date biografice, care 
pot fi găsite în orice istorie literară. Bibliografia folosită, menționată la 
sfârşitul lucrării, fără a fi exhaustivă, a fost permanent consemnată la 
subsolul paginii, sau prin menţionarea în textul expunerii. 

Cu credința că lucrarea este perfectibilă, considerăm că ea este 
un instrument de lucru şi de informare pentru studenţi şi alte categorii 
de iubitori ai literaturii române, contribuind la aprofundarea cunoaşterii 
unei epoci de mare răsunet în conştiinţa tuturor generaţiilor româneşti. 


EVOLUȚIA LITERATURII ROMÂNE 
ÎNTRE 1850 — 1900 


Eforturi de-a lungul secolelor pentru edificarea 
culturii române moderne 


Literatura română, în accepţia ei de creaţie artistică independentă, 
a apărut destul de târziu în comparaţie cu literaturile europene şi a avut 
o dezvoltare anevoioasă timp de câteva secole, cu mari denivelări valo- 
rice în structura artistică şi varietatea genurilor. Ea a pendulat, până în 
secolul al XIX-lea, între două orizonturi, două modele culturale, cel 
Oriental, bizantin, static şi dogmatic şi cel Occidental, creativ şi dina- 
mic, lipsit de constrângeri. O asemenea evoluţie a impus anumite tipare 
creaţiei artistice şi fenomenelor de cultură româneşti, particularităţi spe- 
cifice care le-au cantonat, pentru mult timp, în zona de cult, morală sau 
le-au înscris în sfera relatării faptelor şi datelor istorice. 

Cultura română s-a dezvoltat şi a rămas la interferența celor 
două lumi, remarcându-se prin spiritul ei de sinteză şi de conservare a 
izvoarelor din care provenea. 

Spaţiul material şi spiritual în care a vieţuit poporul român, po- 
ziția geo-politică şi condiţiile istorice în care s-a dezvoltat au deter- 
minat întârzierea sincronizării cu literaturile majore din Europa — cum 
le numea Eugen Lovinescu, — şi au situat afirmarea literaturii române 
moderne în secolul al XIX-lea, cu o mare întârziere faţă de literaturile 
occidentale. 

Primele elemente de cultură umanistă în Ţările Române s-au 
afirmat abia în secolul al XVII-lea, cu două secole după apariția lor în 
Renaşterea europeană, prin activitatea unor cărturari luminaţi ca: 
Udrişte Năsturel, Varlaam, Simion Ştefan, Dosoftei, Nicolae Milescu 
şi a cronicarilor Grigore Ureche, Miron Costin, Stolnicul Constantin 
Cantacuzino, urmaţi, în secolul al XVIII-lea, de Ion Neculce şi Dimitrie 

11 


Cantemir. Cunoscători ai ideilor generoase afirmate de Renaşterea eu- 
ropeană, aceştia au pus bazele unui umanism specific românesc în care 
ideea-forță a fost aceea a continuității elementului roman în Dacia, a 
unităţii de neam, limbă şi origine a tuturor românilor şi a necesităţii 
luptei pentru independenţa țării faţă de imperiul Otoman. 

Nu pot fi trecute cu vederea însă unele tendinţe şi manifestări 
umaniste elaborate la curțile domneşti, paralel cu evoluția europeană a 
curentului, de către câţiva domnitori români ca Mircea cel Bătrân, 
Iancu de Hunedoara, Ştefan cel Mare, Neagoe Basarab sau Constantin 
Brâncoveanu, care în politica lor au încurajat şi sprijinit apropierea 
culturii, artei şi tipăriturilor din Țările Române de evoluţia fenomenelor 
europene. Aşa se explică faptul că în Ţara Românească, la Târgovişte, 
s-a deschis primul centru de tipărituri din Europa de Sud-Est, la numai 
şase decenii după invenţia lui Gutenberg (1440), iar Ştefan cel Mare, 
considerat de N. Iorga „primul scriitor român”, trimitea „prea puterni- 
cilor şi aleşilor domni a toată creştinătatea” din Europa o scrisoare cu 
excelente calităţi artistice, dar mai ales cu o concepţie unică în Europa 
timpului prin care susținea unitatea împotriva „duşmanilor creştină- 
tății”, a imperiului Otoman. 

Un document cu reale influențe umaniste, unul dintre cele mai 
întinse şi valoroase monumente literare şi ideologice din primul pătrar 
al secolului al XVI-lea, a fost Învățăturile lui Neagoe Basarab către 
fiul său Teodosie. Este vorba de o carte aparținând genului „parenetic” 
(a sfătui, a îndruma) la modă în literaturile sud-dunărene, la greci şi în 
cultura bizantină, cu o mare deschidere educativă şi pedagogică pentru 
un domn luminat, lucru în premieră în concepţia europeană. 

Prima jumătate a secolului al XVII-lea marchează schimbări 
fundamentale în evoluţia culturii române care au transformat-o dintr-o 
cultură de tip medieval răsăritean, predominant bizantino-slavă, într- 
una națională cu orizonturi şi deschideri mai largi spre o zonă nouă a 
Europei apusene. 

Ultimul autor important al acestei culturi medievale, lon Neculce, 
a creat prima operă unitară de proză artistică şi a spart tiparele înguste 
ale relatării seci a evenimentelor, cultivând o limbă vie, turnată în 
tiparele bogate şi nuanțate ale creaţiei populare. Pentru prima dată, el a 
trasat un nou stil prozei şi a promovat, e drept inconştient, elemente şi 
structuri literare prin care încerca să convingă pe cititor. Activitatea lui a 
însemnat primul pas în separarea literaturii propriu-zise de istorie sau de 
creațiile de cult religios. 

Pagini memorabile de literatură artistică, anticipând evoluția 
modernă a acesteia, le întâlnim şi în Ţiganiada lui Ion Budai Deleanu, 
operă genială, unică în istoria literaturii române, prima „cu desăvârşire 
occidentală” — cum o consideră G. Călinescu. La acelaşi nivel euro- 
pean se situează creaţia de excepţie a lui Dimitrie Cantemir, care prin 
Istoria ieroglifică pune bazele primului roman național. 


Principiul naţional — temelie a literaturii române moderne 


În literatura română, aşa cum am văzut, la intersecţia secolelor 
al XVIII-lea şi al XIX-lea s-au intensificat legăturile cu Europa 
Occidentală şi s-au dezvoltat manifestările specifice epocii următoare, 
fără a fi abandonate definitiv structurile vechi iluministe şi chiar de 
cultură religioasă, care vor continua până în jurul revoluției de la 
1848. Deşi confruntarea dintre unele modalităţi culturale vechi şi ino- 
vaţie ia forme uneori violente, nu s-a produs, în jurul anului 1800, o 
insurecție radicală, aşa cum s-a întâmplat în alte literaturi europene (în 
Franţa prin programul revoluţionar al romantismului, în Anglia prin 
literatura nonconformistă a lakiştilor, în Germania prin redescoperirea 
goticului, a cântecului popular şi a mitologiei nordice etc.). 

Convieţuirea îndelungată a elementelor vechi, clasice şi ilumi- 
niste, cu cele noi romantice, a paşoptiştilor cu boierii luminaţi (poeţii 
Văcăreşti, C. Conachi ş.a.) a fost posibilă şi datorită unor puncte co- 
mune din programul lor ideologic de făurire şi consolidare a conş- 
tiinței naționale, în special susținerea originii romanice a poporului 
nostru, şi în mod deosebit a luptei împotriva dominaţiei Otomane. 

Evoluţia concomitentă a unor forme literare medievale şi mo- 
derne, în perioada 1780-1848, a fost determinată de transformările 
accelerate din sfera progresului economic şi social al Principatelor 
Române, prin intrarea acestora în zona de interes a capitalismului 
european şi desprinderea de tutela otomană. 

O asemenea evoluţie, care se va consolida în a doua jumătate a 
secolului al XIX-lea, a imprimat structura specifică burgheziei româ- 
neşti, preponderent comercială, mai dinamică economic şi în acelaşi 
timp mai dispusă la conlucrare cu vechea orânduire feudală, mai con- 
ciliantă față de mentalitățile retrograde ale boierimii. Tânăra burghezie 
română nu avea interesul să lichideze clasa feudală din care ieşise în 
mare parte, ci să şi-o asocieze, să o transforme în sensul integrării ei 
paşnice în mersul progresului european. De la început, ea a urmărit 
alianța, mai ales prin concesii în plan economic şi social. 

Din acest punct de vedere, critica socială, un obiectiv important 
al literaturii de la 1848, deşi foarte diversă, evoluând de la tonul violent 
şi demascator (N. Bălcescu, Cezar Bolliac ş.a.), la persiflare şi carica- 
turizare (teatrul lui V.Alecsandri), la ironia fină şi amară (fabulele lui 
Gr. Alexandrescu etc.), este de cele mai multe ori îngăduitoare, nu cere 
schimbarea structurilor sociale, ci perfecționarea lor. Foarte puţini 
reprezentanţi ai acestei generaţii (Nicolae Bălcescu, Cezar Bolliac, 
ALl.G.Golescu-Arăpilă, Ion Ionescu de la Brad ş. a.) s-au ridicat ferm 
împotriva orânduirii feudale, a exploatării de tip oriental cu robi şi 
privilegii devenite anacronice pentru noile timpuri, a mentalităților 
boiereşti care aveau la bază interesul de clasă, dar şi o crasă incultură, 
situaţii care izolau Principatele Române de evoluţia progresului şi a 
gândirii europene. În aceste condiţii, considerau ei, noțiunea de patrie 
rămâne golită de conținut. 

Paşoptismul se constituie, aşadar, ca o ideologie de armonizare 
socială, de unitate şi convieţuire a vechiului şi noului, a elementelor 
clasice cu primele structuri romantice, care serveau în aceeaşi măsură 
nevoia de echilibru şi idealul tinerei burghezii române. M.Kogălniceanu, 
unul dintre fruntaşii acestei generații, cerea „reforme blânde şi gra- 
duale... singurele elemente de regenerație pentru noi. Orice schimbare 
silnică, orice prefacere năpraznică nu pot să ne fie decât fatale. Când 
revoluțiile încep, civilizaţia încetează; războiul niciodată n-a făcut 
decât a mistui rodurile sămănate în timpul păcii.” ' 

Aceeaşi atitudine îngăduitoare o întâlnim şi în Iorgu de la 
Sadagura de V. Alecsandri în care critica tinerilor reveniţi din străin- 
ătate, afişând o parodie a civilizaţiei occidentale şi un dispreţ față de 
tot ce e românesc, este destul de blândă şi cu intenţii educative. 

Nefiind nevoiți a înfrunta un clasicism puternic bazat pe norme 
rigide, o frână în calea noului curent romantic, scriitorii de la 1848 şi-au 
afirmat noile idei, dovedindu-se toleranți faţă de structurile literare an- 
terioare. Aşa se explică, convieţuirea în creaţia unor scriitori şi chiar în 
structura unor opere a modalităților artistice clasice cu cele romantice. 

Paşoptismul, ca ideologie revoluţionară, şi-a încorporat, aşa cum 
am văzut, acumulările pozitive ale epocilor precedente şi a făcut operă 
de pionierat în toate domeniile spațiului cultural. Scriitorii care s-au 
încadrat acestui orizont spiritual au revoluţionat gândirea anchilozată a 
clasei feudale româneşti şi au produs cea mai mare schimbare în 


'M. Kogălniceanu, Scrieri alese, Vol. 1, Bucureşti, 1955, p. 675. 

destinul culturii şi literaturii, au contribuit efectiv la formarea conştiinţei 
naţionale, dar şi la sincronizarea cu marile culturi europene, cu pro- 
gresul lumii moderne. 

Europenizarea a avut efecte nu numai în plan economic şi social, 
ci s-a manifestat în aceeaşi măsură şi în sfera culturii şi a literaturii prin 
preluarea experienţei şi a unor modele artistice la care se ajunsese, la 
începutul secolului al XIX-lea, în marile literaturi. În felul acesta, lite- 
ratura română, mult rămasă în urmă, „arde” etapele şi le condensează, 
reuşind, ca timp şi nivel valoric, să recupereze decalajul față de literatu- 
rile occidentale. Sincronizarea cu acestea, e drept destul de anevoioasă, 
a avut, pe de o parte, un rol benefic, stimulator prin popularizarea unor 
valori artistice, a unor modele de urmat (Balzac, Lamartine, Victor 
Hugo, Byron ş.a.), iar pe de altă parte, a sufocat firavele începuturi ale 
literaturii naționale, „sufletul românesc”, prin traduceri şi imitații ale 
unor opere mediocre, de aventuri şi de mistere. 

Receptivi literaturii de valoare, din care traduc şi pe care o dau 
exemplu pentru literatura națională, majoritatea reprezentanţilor acestei 
generaţii s-au ridicat ferm împotriva abuzurilor unor traduceri şi imitații, 
a maculaturii care „omoară în noi duhul naţional” şi devine o piedică în 
calea dezvoltării culturii române. M.Kogălniceanu considera că „darul 
imitației s-a făcut la noi o manie primejdioasă” şi că „traducerile nu fac 
o literatură”. El are o influenţă hotărâtoare asupra majorităţii scriitorilor 
epocii, determinându-i să abandoneze imitațiile şi adaptările străine su- 
fletului românesc, şi să oglindească în operele lor realitățile naţionale. 

Ideile fundamentale ale programului revoluţionar de la 1848, 
originea latină a poporului şi limbii române şi necesitatea construirii 
unei culturi naţionale prin eliberarea de sub influența dominantă a 
culturii neo-greceşti şi slavone au fost afirmate şi uneori dovedite prin 
documente (Şcoala Ardeleană) încă din secolele anterioare şi în spe- 
cial în perioada 1780-1848. Generației tinere, intrată în arena istoriei 
după 1830, i-a revenit sarcina să fundamenteze aceste idei printr-un 
program unitar şi să stabilească direcţiile principale şi izvoarele noii 
culturi naționale, aşa cum a făcut M. Kogălniceanu în Introductie la 
Dacia Literară (1840). Doctrina literară naţională era astfel funda- 
mentată teoretic şi ca direcție estetică, fiind stabilite principalele do- 
menii care vor fi urmate şi în a doua jumătate a secolului al XIX-lea. 
Acestea erau, potrivit surselor de inspiraţie artistică, istoria naţională, 
literatura populară şi frumuseţile patriei. 

Sentimentul istoriei şi cultul străbunilor, ca şi cel al preţuirii spi- 
ritului creator al poporului, erau bogat reprezentate în tradiţia ro- 
mânească. La începutul secolului al XVIII-lea, lon Neculce adunase 
O samă de cuvinte, o serie de legende şi tradiții populare pe care le 
aşezase în fruntea cronicii ca posibile izvoare istorice; iar Dimitrie 
Cantemir, în celebra Descriere a Moldovei, a folosit un bogat mate- 
rial folcloric, obiceiuri de nuntă şi tradiţii specifice altor momente im- 
portante ale vieţii. 

Valoarea remarcabilă etnografică şi artistică a literaturii populare 
a fost subliniată şi de Ion Budai Deleanu, poeții Văcăreşti şi Costache 
Conachi, iar mai târziu a constituit, aşa cum am văzut, principala sursă 
de inspiraţie a scriitorilor paşoptişti, izvorul nesecat, bogat şi variat, al 
literaturii culte naţionale. 

DEZVOLTAREA PROZEI ARTISTICE 
ÎNTRE 1850 — 1900. 
EVOLUȚIA ȘI DIRECȚIILE PROZEI 
ŞI ALE ROMANULUI ROMÂNESC 


Proza românească, în accepţia ei de creaţie artistică, a cunoscut 
de-a lungul secolelor, în structuri comune cu religia şi istoria, diverse 
zone de exprimare în afara unei organizări în specii şi genuri artistice 
proprii. În aceste forme ea nu era creaţie de imaginaţie, ci o prezentare 
directă a unor relaţii religioase sau istorice transpuse în registru artistic. 
Pagini relevante de proză întâlnim în scrierile din secolele al XVII-lea şi 
al XVIII-lea, în Didahiile lui Antim Ivireanu şi în majoritatea croni- 
cilor, opere care depășeau intenţionalitatea moral — religioasă şi istorică şi 
puneau bazele diverselor structuri artistice (naraţiune, portret, descriere, 
dialog etc.). Cronica lui Neculce este prima operă turnată în tipare artis- 
tice şi apropiată de izvoarele adânci ale creaţiei populare. 

O operă artistică unitară, în care se împleteşte invenţia cu faptele 
istorice, a creat Dimitrie Cantemir prin Istoria ieroglifică, unde docu- 
mentul istoric este învăluit în metaforă şi semnificat în planul imagi- 
naţiei, apropiind creația de structura artistică a unui roman. 

Un moment dinamic în evoluţia romanului, a nuvelei, a jurnalului 
de călătorie şi a prozei ideologice (istorice şi sociale) l-a marcat în 
mod hotărâtor generaţia de la 1848, generaţie care a produs cea mai 
mare schimbare în destinele culturii şi literaturii naţionale şi a deter- 
minat măsuri ferme care au contribuit la sincronizarea cu marile cul- 
turi europene. Spiritul marcant al acestei epoci, de o mare efervescenţă 
spirituală, a fost lon Eliade Rădulescu, creator complex înzestrat cu 
mari calități de îndrumător şi deschizător de drumuri în cultura 
românească modernă. In cele câteva proze memorialistice şi pamflete 
(Dispoziţiile şi încercările mele de poezie, prefața la Gramatica de 
la 1828, — o mică operă comică în care este redat un poem al slovelor 
vechi, Domnul Sarsailă — autorul, Conul Drăgan, Cuconiţa Drăgana 
etc.) — autorul, spirit polemic incisiv, un prearghezian, se dovedeşte, ca 

şi în alte domenii, un creator modern, cu un simţ estetic excepţional, 
superior epocii sale prin observaţia de mare profunzime şi în special 
prin critica acidă, „sângeros violentă”, a moravurilor şi mentalităților 
contemporanilor. El reprezintă în literatura română „primul prozator 
care aduce nota de modernitate” (Ov. Densusianu). 

In Moldova începuturilor de veac, Gh. Asachi îndeplineşte acelaşi 
rol de întemeietor şi îndrumător al fenomenului cultural, pionier al cul- 
turii naţionale. El este autorul unor proze istorice inspirate din trecutul 
Moldovei, grupate în volumul tipărit la 1867, majoritatea istorii roman- 
tate privind viaţa şi activitatea unor domnitori (Dragoş, Alexandru cel 
Bun, Ştefan cel Mare, Bogdan, Petru Rareş, Vasile Lupuş.a.) pe care-i 
înfăţişează ca nişte eroi romantici excepționali. Prima sa nuvelă, 
Ruxandra Doamna (1841), publicată după apariţia nuvelei Alexandru 
Lăpuşneanu, aduce o atmosferă de muzeu legendar, cu o bogată 
recuzită romantică, fapt ce determină îndepărtarea de la adevărul istoric, 
dar şi de la transpunerea acestuia în planul imaginaţiei artistice. 

Nuvelele istorice ale lui Gh. Asachi nu reuşesc să se impună ca 
modele ale genului datorită rigidităţii şi stângăciei cu care sunt redate 
personajele şi culoarea locală, dimensiunea reală a istoriei. 

Un prozator cult şi cunoscător al literaturii europene, dornic de a 
se afirma în cât mai multe direcţii ale genului epic, a fost Mihail 
Kogălniceanu, fondatorul istoriografiei române moderne, cel mai stră- 
lucit exponent al literaturii Moldovei din acele timpuri de început. El a 
creat, pe lângă fragmentul de roman Tainele inimii, câteva nuvele 
romantice şi unele proze critice la adresa moravurilor vremii — Iluzii 
pierdute: Un întâiu amor (1841), Fiziologia provincialului în laşi 
(1841), Un nou chip de a face curte ş.a. 

Foarte interesante şi în spiritul epocii sunt „fiziologiile” pe care 
autorul le-a publicat, un fel de satire la adresa provincialilor dornici de 
parvenire. Modelele, recunoscute de autor, pentru asemenea proze, au 
fost Fiziologia provincialului la Paris de Pierre Durand. 

Prin aceste „fiziologii”, reluate apoi ca metodă de mai mulţi 
scriitori ai epocii, autorul a adus în prim plan o tipologie specifică de 
boieri retrograzi şi inculți, cu pretenţii de civilizație. Extinderea criticii 
şi asupra altor metehne ale timpului a rămas doar ca intenţie a auto- 
rului cuprinsă în ciclul proiectat despre fizionomia provincialului pe 
stradă, la bal, la teatru, la muzeu, pe turnurile Trii-Sfetitelor şi ale 
Goliei, provincialul în plină acţiune „mâncând, dansând, făcând curte” 
şi apoi întorcându-se în provincie „cu o barbă de tap, cu plete de un 
cot, cu haine făcute la Ortgies şi cu o mie de galbeni datorie”. 

Pagini de proză, de un interes deosebit, sunt şi Notele de călă- 
torie în Austria şi Spania, care aduc observaţii sociale pline de culoare 
şi adevăr ale unui om avizat, preocupat să facă permanente comparații 
cu situaţia din Moldova şi nevoia de progres şi civilizaţie necesară 
Țărilor Române. 

O proză de o factură specială, unică prin rafinamentul cu care în- 
gemănează ştiinţa istoriei cu elementele artistice, specifice literaturii, a 
publicat Nicolae Bălcescu, personalitatea proeminentă şi clarvăzătoare 
a Revoluţiei de la 1848. Proza sa, ancorată în documentul istoric, este 
superioară artistic prin stilul de o pătimaşă convingere şi în special 
prin ardenţa ideilor puse în slujba patriei sale. 

Cea mai valoroasă şi documentată lucrare istorică a lui Bălcescu, 
şi în acelaşi timp cea mai realizată artistic, este Istoria Românilor 
supt Mihai-Voievod Viteazul, creaţie care pune în evidență, pe lângă 
pasiunea pentru istorie, calitățile de prozator ale autorului, valoarea 
estetică incontestabilă şi acurateţea stilului, care o apropie de structura 
unui roman. Lucrarea se deschide printr-o vibrantă pagină în care se 
exprimă iubirea față de trecutul glorios al patriei: „Deschid sfânta 
carte unde se află înscrisă gloria României ca să pun înaintea ochilor 
fiilor ei câteva pagini din viaţa eroică a părinţilor lor.” 

Anticipând pe Eminescu, Bălcescu dă o tulburătoare imagine a 
măreției şi frumuseții țării, pe cât de sălbatecă, pe atât de armonioasă: 
„Pe culmea cea mai înaltă a munţilor Carpaţi, se întinde o ţară mândră 
şi binecuvântată între toate țările semănate de Domnul pre pământ. Ea 
seamănă a fi un măreț şi întins palat, cap d-operă de arhitectură, unde 
sunt adunate şi aşezate cu măiestrie toate frumuseţile naturale ce 
împodobesc celelalte ținuturi ale Europei, pe care ea cu plăcere ni le 
aduce aminte. Un brâu de munţi ocolesc, precum zidul o cetate, toată 
această țară, şi dintr-însul ici-colea, se disface, întinzându-se până în 
centrul ei, ca nişte valuri proptitoare, mai multe şiruri de dealuri nalte 
şi frumoase, măreţe pedestaluri înverzite, care varsă urmele lor de 
zăpadă peste văi şi peste lunci.” 

Tudor Vianu observa, în legătură cu proza lui N. Bălcescu, faptul 
că: „... puţini sunt povestitorii istoriei care, întocmai lui Bălcescu, să fi 
izbutit a reda prin nuanţe stilistice toate intenţiile gândului şi sentimen- 
tului lor. Mai cu seamă în specularea virtuților expresive legate de alter- 
narea timpurilor verbale, Bălcescu apare ca un adevărat virtuos”. 


' Tudor Vianu, Arta prozatorilor români, vol.1., Editura Pentru Lite- 
ratură, Bucureşti, 1966, p. 42. 

Printre prozatorii acestei generaţii însufleţite de înalte idealuri 
patriotice, s-a afirmat şi Alecu Russo. Ca şi Bălcescu, C. Negruzzi, 
Bolintineanu sau V. Alecsandri, el a lăsat pagini de proză avântat ro- 
mantice, puse în slujba marilor idealuri ale patriei române. Principala 
sa lucrare Cântarea României (1850), apărută la Paris în revista 
România Viitoare fără a fi semnată de autor, după obiceiul romantic al 
timpului, a produs confuzie asupra paternităţii, mai ales că în prefața 
scrisă de N. Bălcescu se menţionează că autorul este necunoscut şi a 
fost imposibil să-l descopere şi să stabilească „epoca când a fost scrisă”. 

Alecu Russo a publicat, pe lângă Cântarea României, mai multe 
proze în limba franceză, traduse ulterior în română, printre care: Piatra 
teiului, Soveja, Amintiri. In aceste lucrări, ca şi în Iașii şi locuitorii lui 
în 1840, autorul dovedeşte un real talent descriptiv, de observator atent 
al vieţii sociale şi al tradiţiilor populare. El surprinde atmosfera timpului 
şi locului şi creionează câteva fizionomii, tineri lipsiţi de idealuri 
patriotice, spre deosebire de revoluționari, „cei dintâi tineri veniți din 
Franţa şi Germania care au pus în mişcare societatea noastră şi au căutat 
să răspândească o primă şi slabă scânteie de lumină...”. 

Alecu Russo a excelat în proza ideologică, social-politică, cu reale 
calități artistice, mai ales în evoluţia stilului şi perfecţionarea limbii lite- 
rare (Cugetări, Studie moldoveana —1851), domeniu în care susţine, 
printre primii, specificul național ca o condiție a valorii unei literaturi. 

Generaţia de scriitori de la 1848 a cultivat o proză programatică 
al cărei univers de idei descindea din tezele ideologice ale progra- 
mului revoluționar de transformare a societăţii româneşti. Printre 
prozatorii importanţi ai acestui moment s-au afirmat M. Kogălniceanu, 
N. Bălcescu, Alecu Russo, C. Negruzzi, Gh. Asachi, Gr.Alexandrescu, 
Cezar Bolliac, loan Ghica, loan Codru Drăguşanu, V.Alecsandri ş.a. 

Cel mai important scriitor al acestei generații, întemeietorul prozei 
epice româneşti, a fost Costache Negruzzi. Până la el nu se poate vorbi 
de proză românească în înţelesul de creaţie artistică. În nuvela sa 
Alexandru Lăpuşneanu, publicată în primul număr al revistei Dacia 
literară, a depăşit lipsa de experienţă a epocii şi a trecut peste tendințele 
de imitație a unor modele străine, dar şi peste obiceiul de romanțare a 
evenimentelor istorice şi a dat o operă originală de mare forță artistică, 
în care documentul istoric este transpus şi îmbogăţit în planul imaginaţiei. 

Bazat pe documentul istoric, un episod din cronica lui Grigore 
Ureche, autorul reuşeşte, prin forţa talentului său, să dea o operă origi- 
nală, o capodoperă care înseamnă şi primul pas în nuvelistica naţională. 

G.Călinescu considera că nuvela scriitorului român ar fi devenit 
celebră ca şi Hamlet dacă literatura română ar fi avut în ajutor pres- 
tigiul unei limbi universale. El remarca în legătură cu valoarea artis- 
tică a nuvelei: „Nu se poate închipui o mai perfectă sinteză de gesturi 
patetice adânci, de cuvinte memorabile, de observaţie psihologică şi 
sociologică acută, de atitudini romantice şi intuiţie realistă... Eroii au 
însă un desen uimitor. Negruzzi a înțeles spiritul cronicii române şi a 
pus bazele unui romantism pozitiv, scutit de naive idealităţi”” 

Scrierile în proză ale lui C. Negruzzi sunt grupate în trei cicluri: 
Amintiri din juneţe, Negrul pe alb. Scrisori la un prieten şi 
Fragmente istorice. 

Primul ciclu cuprinde o bogată proză memorialistică (Cum am 
învăţat româneşte) şi câteva nuvele romantice (Au mai păţit-o şi alţii, 
Zoe, O alergare de cai, Todorica ş.a.). În Negru şi alb sunt grupate 32 
de scrisori publicate între 1837 — 1855, modele remarcabile ale genului 
epistolar, pretexte pentru nararea unor fapte diverse şi a unor eveni- 
mente contemporane (Fiziologia provincialului, Istoria unei plăcinte, 
Ochire retrospectivă). 

O biruinţă a numeroaselor eforturi pentru crearea unei proze ori- 
ginale, apropiată de nivelul european, a reuşit Nicolae Filimon prin 
Ciocoii vechi şi noi (1863), primul roman naţional, care a impus inte- 
resul pentru acest gen, considerat forma superioară a unei literaturi şi 
„totdeauna tabloul societăţii, critic al răului, al viţiului şi al prejude- 
căţilor” (Pantazi Ghica). 

În comparaţie cu celelalte genuri, cu poezia, teatrul, critica literară 
şi chiar cu proza scurtă (schiţa, nuvela, memorialistica etc.), romanul 
românesc are o evoluție contradictorie, anevoioasă şi traversează a doua 
jumătate a secolului al XIX-lea cu o prelungită etapă de căutări şi acu- 
mulări, de maturizare artistică. Sunt puţine încercările sau creaţiile defi- 
nitive cu adevărat valoroase în decurs de un secol (Manoil şi Elena de 
D. Bolintineanu, Ciocoii vechi şi noi de N. Filimon, Mara de I. Slavici, 
romanele lui Duiliu Zamfirescu). 

În această perioadă în care romanul, cu puţine excepţii, se menţine 
în zona încercărilor, poezia a fost marcată de geniul lui Eminescu, de 
echilibrul clasic al lui Vasile Alecsandri şi G. Coşbuc, de spiritul înno- 
itor al lui Alexandru Macedonski; teatrul a cunoscut un mare reviriment 


! G. Călinescu, Istoria literaturii române de la origini până în prezent, 
Editura Minerva, Bucureşti, 1986, p. 216. 

prin operele lui I. L. Caragiale, Delavrancea, Al. Davilla, iar critica lite- 
rară s-a diversificat în estetică şi sociologică, apropiindu-se prin T. 
Maiorescu şi C. Dobrogeanu Gherea de structurile moderne europene. 

Singurul gen care a rămas la periferia unei asemenea evoluţii a 
fost romanul, gen care va atinge cotele valorice ale celorlalte zone ale 
literaturii abia după primul război mondial, după 1920, o dată cu apa- 
riția romanului Ion de Liviu Rebreanu. Acest fenomen, în dezacord cu 
celelalte genuri, a fost determinat nu numai de complexitatea legilor 
proprii, ci şi de cauze de ordin social-istoric, de apariţia târzie a clasei 
burgheze româneşti şi a schimbărilor lente din structura şi mentalitatea 
societăţii, puţin complicată şi fără diferenţierile şi contradicţiile unei so- 
cietăţi moderne. Hegel denumea romanul „epopeea burgheză modernă”. 

In sensul lui de creaţie complexă, romanul presupune o societate 
diferențiată, un univers citadin, o organizare socială în care au loc stra- 
tificări, mari contradicții, destine individualizate capabile de aspirații 
superioare. El a apărut şi s-a dezvoltat ca o formă de artă cu totul nouă, 
având la bază nu evoluţia şi transformarea vechilor romane medievale, 
cu care nu are ca punct de convergență decât dimensiunea, ci a fost 
determinat de trepidanta şi agitata viaţă a noii clase burgheze, o viață 
în care sunt focalizate „bogăţia, multiplicitatea intereselor, situaţiilor, 
şi a caracterelor. „Ideea că romanul modern se trage din romanele me- 
dievale (de geste şi de Table Ronde) mi se pare nefondată în măsura în 
care ne raportăm la conţinut” — considera G. Călinescu. 

Proza românească şi, mai ales, romanul modern au intrat destul de 
târziu în atenția comentatorilor şi au cunoscut un lung şi greoi proces de 
fixare a terminologiei, de separare a speciilor, de diferenţiere dintre nu- 
velă şi roman, dintre traduceri, adaptări şi creaţii originale. Dezvoltarea 
prozei (şi deci şi a romanului) s-a produs mai ales după 1840, prin răs- 
punsul practic al scriitorilor la îndemnul lansat de Dacia literară, care 
recomanda inspiraţia din realitățile, istoria şi folclorul românesc. 

Denumirea genului de roman, romanț, sau romans, deşi ca rea- 
litate fără acoperire în creaţie, a circulat la noi încă din prima jumătate 
a secolului al XIX-lea, din jurul anului 1829, exprimând, în prima 
etapă, necesitatea unor asemenea opere capabile să reflecte complexi- 
tatea vieții şi dramatismul schimbărilor din societatea românească. In 
diferite prefețe sau comentarii pe marginea unor traduceri se sublinia 
insistent faptul că romanul este o frescă amplă a societăţii care dispune 


! G. Călinescu, Reflecţii mărunte asupra romanului, Viaţa Românească, 
an X, nr. 6, 1957,p.7. 

de mult mai multe mijloace pentru zugrăvirea vieţii oamenilor şi a 
evenimentelor şi are un rol social şi educativ activ. In prefața roma- 
nului Aneta şi Luben de Marmontel, traducătorul Gr. Pleşoianu men- 
ționa, la 1829, că se simte nevoia şi la noi „de istorii pentru tot felu de 
greşeli... şi atunci fără îndoială că am greşi mai puţin”. 

Un alt traducător, serdarul Simeon Marcovici, profesor la şcoala 
lui Gh. Lazăr, cel care tradusese primele poeme din Young (Culegerea 
din cele mai frumoase nopţi ale lui Young), susținea necesitatea ro- 
manului național cu rol educativ, care trebuie să se adreseze tuturor 
oamenilor. „Ca să se lumineze un neam nu numai că trebue şcoale, ci 
încă şi cărţi îndestule pentru toată treapta de oameni, scrise cu simplitate 
şi interesante spre petrecere în ceasurile de odihnă şi de nelucrare. 
Scriitorii acestor cărți trebue să privească la dezrădăcinarea năravurilor 
celor rele şi neclintita întemeiere a celor bune”. În prefața romanului 
Viaţa contelui Comminy (1830), comentând conținutul cărții, el atrăgea 
atenția că „numirea de «romanțy să nu sperie pe nimeni, că nu înseamnă 
alt decât o istorioară plăzmuită... Aşa dar această plăzmuire poate fi bu- 
nă şi folositoare şi iarăşi [poate fi] vătămătoare după scopul autorului”? 

Urmărind, ca şi înaintaşii săi, latura educativă şi moralizatoare a 
romanului, folosit ca instrument social pentru îndreptarea semenilor, Jon 
Heliade Rădulescu, în prefața traducerii romanului Iulia sau Noua 
Eloise de J. J. Rousseau, remarca: „Unde năravurile sunt stricate, legă- 
turile rudeniei şi prieteşugurilor nerespectate, amorul în depravaţie şi 
necunoscut, romanul, fără să strice obiceiurile, dimpotrivă, începe a le 
îndrepta, încălzeşte inimile tinerimii şi-i nobilează sentimentele”. 

Interesul pentru roman, gen cuprinzător şi adecvat luptelor poli- 
tice şi acțiunii de educare socială, este afirmat şi de M. Kogălniceanu, în 
proiectul de roman Tainele inimii (1850). El susţine că de o mare 
importanță educativă este opera literară, şi mai puţin teoriile despre 
aceasta. „Efectul criticii va fi mult mai mare dacă în loc de a comenta 
faptele şi stările de lucruri ar lăsa personajele angrenate într-un conflict 
redat sub formă artistică”. Autorul, având drept model romanele lui 
Eugene Sue, declară că o carte de morală teoretică ar atrage mai puțin 
pe cititori şi i-ar influenţa imperfect. 


! Teodor Vârgolici, Începuturile romanului românesc, Editura pentru 
Literatură, Bucureşti, 1963, p. 16. 
? Idem, op. cit. p. 16. 
? Idem, op. cit. p. 16. 
* Idem, op. cit. p. 16. 

Au susţinut teoretic importanţa apariției romanului național şi au 
încercat consolidarea acestuia prin creațiile lor aproape toţi scriitorii 
generaţiei de la 1848 şi din epoca Unirii, considerând că este singurul 
gen care poate îndeplini marile deziderate ale societăţii româneşti 
cerute de democratizarea acesteia. 

Astfel, C. D. Aricescu, unul dintre scriitorii şi traducătorii activi ai 
vremii, consemna la 1856, în prefața romanului Octav (tradus din fran- 
ceză), ideea că „romanul ca şi teatrul e speciu (oglinda) ce reflectă 
viciile şi virtuțile, sublimul şi grotescul”, iar mai târziu, după cinci ani, 
în primul său roman, Misterele căsătoriei (1861), adăuga unele consi- 
derații de valoare artistică, insistând pe faptul că „rolul romanului nu 
este numai acela de a da un verdict asupra moravurilor epocii respective 
ci de a oferi cititorilor posibilitatea să înveţe cu plăcere şi succes istoria 
şi geografia, datinile şi costumele secolilor trecute”. 

Consideraţii mai ample şi mai apropiate de natura romanului şi 
specificul naţional al genului au oferit Pantazi Ghica (Un boem 
român) şi Radu Ionescu (Donjuanii din Bucureşti) — în prefeţele ro- 
manelor lor. 

Pantazi Ghica relua teza romanului ca oglindă a vieţii sociale, 
susținută de înaintaşii săi, fără a neglija importanța realizării artistice a 
genului. „Romanţul este studiul vieţii, ca să zic aşa, şi ca să ajungă la 
rezultatele acestea trebue neapărat să fie prezentat sub culori, forme şi 
aspecte care plac, ating, fiscă (fixează) atențiunea, mişcă sufletul, vor- 
beşte inimii mai mult decât inteligenței, şi inspiră simțăminte de compa- 
siune, de iubire, de admiraţiune pentru tot ce este înalt, sublim şi nobil”? 
Autorul vorbeşte de „inspirațiunea imaginaţiei”, în care vede calea 
realizării unei lucrări nu numai plăcute şi interesante, ci şi instructive şi 
educative. „Neapărat că autorul care descrie o episoadă a vieţii unui om 
profită de imaginaţiunile inspiraţiei sale ca să dea descrierii dezvoltare 
frumoasă, ornamente elegante, gânduri atrăgătoare, o oarecare poezie, 
un limbagiu ales şi o urmare de neadevăruri grațioase care dau roma- 
nului o formă plăcută, un sujet atrăgător, o descriere interesantă, un scop 
moral şi instructiv”. 

Adept al unei literaturi pentru cei mulţi, al unei arte sociale, el 
menţiona: „Niciodată nu ridicăm altare, piedestale, statue, acelor în 


! Idem, op. cit., p. 17. 

? Idem, op. cit., p. 18. 

? Idem, op. cit., p 19. 

putere, niciodată condeiul nostru nu se va atinge de otrava linguşirei, 
niciodată gândurile noastre nu se fac curtizanele unui om politic, unui 
bogat, unui ministru. Nu, inspiraţiunile noastre sunt pentru săraci, 
pentru nefericiţi, vor răsuna totdeauna în accente de libertate, de 
naționalitate, de iubire, şi respirând totdeauna aerul independenţei, la 
sfârşitul carierei noastre vom avea cel puţin consolarea de a ne zice: 
am fost mic, obscur, necunoscut, am suferit, dară nimeni nu ne-a auzit 
plângând; am fost sărac dar nu am cerşit la nimeni.. 

Un alt teoretician al romanului românesc modern a fost poetul şi 
criticul literar Radu Ionescu. În Scrisoarea — prefaţă a romanului 
Donjuanii din Bucureşti, el dezvoltă, cu o competenţă şi o profun- 
zime unică în epocă, o serie de observaţii asupra romanului în general 
şi a necesităţii genului în literatura română şi constată că societatea 
românească, „observată sub mai multe feţe”, poate forma obiectul 
unui roman care să constituie comedia socială a epocii, asemenea 
Comediei umane a lui Balzac. Autorul îşi dă însă seama de stadiul de 
dezvoltare în care se găsea societatea română, de greutăţile inerente 
începutului, şi declară că la noi e imposibil de a scrie o operă de 
proporţiile şi profunzimea Comediei umane, în primul rând datorită 
faptului că dezvoltarea claselor sociale, contradicţiile şi relațiile dintre 
acestea nu au atins tensiunea maximă. 

Criticul conchidea înţelegător: „Ne lipseşte civilizaţia Franţei, 
care crează în societate nouă trebuinţe, nouă obiceiuri, nouă credințe, 
nouă caractere, nouă clase şi o mulţime de nouă patimi, vițiuri, lupte şi 
ambiţiuni, care au proporțiile mari ale civilizației care le nasc” 

În al doilea rând, consideră autorul, la noi deocamdată lipseşte un 
geniu ca Balzac, un scriitor „cu calitățile şi cu studiile sale înalte”, care 
să ne dea „o frescă socială de o asemenea amploare în care o societate 
întreagă mare, întinsă, completă, se mişcă, trăieşte, se luptă cu toate 
vițiunile şi virtuțile sale”. 3 În acest caz, autorul cere „să cunoaştem ceea 
ce putem” şi, până la „comedia socială a noastră”, să scriem „romanțe 
de obiceiuri care să reprezinte câte o faţă numai a societății noastre, câte 
unul numai din numeroasele tipuri care vedem împrejurul nostru”, 


! Idem, op. cit. p.19. 
? Pionierii romanului românesc (Donjuanii din Bucureşti), Editura 
Pentru Literatură, Buc., 1962, p.192-193. 
* Idem, p.192. 
* Idem, p.193. 

Radu Ionescu are o viziune dinamică asupra evoluției societății 
omeneşti, ceea ce determină ca, o dată cu dezvoltarea gândirii artistice, 
să evolueze şi formele de manifestare ale acesteia, ale conceptului de 
frumos şi ale mijloacelor prin care se manifestă în decursul istoriei. 
„Fondul este acelaşi, ca şi natura intimă a omului, dar formele s-au 
schimbat... în timpurile noastre deţin supremația asupra celorlalte 
expresiunii ale literaturii romanul şi teatrul”. Epopeea şi legenda cores- 
punzătoare structurii unei societăți primitive (antice), — remarca autorul — 
se cer înlocuite de roman, gen care exprimă mult mai profund fizionomia 
epocii, complexitatea vieţii moderne. „Ceea ce era simplu la începutul 
societăţii, astăzi s-a complicat prin civilizaţie. Viaţa nu mai este supusă 
unei fatalități neîmpăcate care o condamnă la cele mai crude suferințe, 
sau nenorocului puternic care o strălucea prin fapte fabuloase. Oamenii 
nu se mai fac lesne eroi. Eroii nu mai trec lesne între zei şi zeii nu mai 
locuiesc Olimpul. Tigrii şi leii nu se mai îmblânzesc de sunetele 
armonioase ale lirei lui Orfeu şi rezbelul nu se mai face pentru răpirea 
unei Elene. Copilul, legănat şi uimit prin farmecul viselor, s-a făcut băr- 
bat şi caută realitatea şi viaţa pozitivă”. 

Criticul remarca faptul că, deşi este cuprinzător şi mai adecvat 
societății moderne, romanul nu exclude celelalte genuri literare şi în 
special poezia, care „n-a pierit şi nu va pieri pe cât sufletul omenesc 
va avea încă simțământul frumosului, pe cât el va simţi bucuria şi 
durerea, pe cât el va putea iubi”.? 

Pledând pentru o literatură națională, ieşită din observarea atentă 
a societății noastre, Radu Ionescu condamnă lipsa de originalitate, 
imitaţia unor fenomene din viaţa morală şi intelectuală a Occidentului, 
prin care societatea românească imită şi nu creează forme în acord cu 
fondul nostru. 

Combătând formele fără fond din viața materială şi spirituală a 
societăţii româneşti, înaintea lui Titu Maiorescu, autorul Don-juan-ilor 
din Bucureşti arăta că: „Oricine a observat cât de puțin viața noastră 
materială a fost, fără îndoială, izbit de un mare contrast care există în 
puţine societăți moderne. Acest contrast iese din luxul, gusturile, viața 
unei societăți civilizate, în fața mizeriei, înapoierii, greutăților unei 
societăți primitive. Acest contrast din viaţa materială îl găsim şi mai 
pronunţat în viața morală şi intelectuală... Ce rezultă însă din acest 


! Idem, p.193. 
? Idem, p.193. 

mare contrast? O societate care se înşală singură, silindu-se a ne arăta 
în aparenţă ceea ce nu este în realitate; o stare ciudată, neînţeleasă, ori- 
ginală, în care găsim un amestec de civilizație şi barbarie, dar care nu 
e nici civilizație, nici barbarie... Am păstrat de la cea dintâi aplecări şi 
instincte, şi am pierdut virtuțile cele mari; am luat din civilizaţie multe 
din relele sale, fără să putem realiza şi toate progresele sale însemnate”. 


Apariţia şi structura artistică a primelor romane româneşti 


Primele romane româneşti, dacă lăsăm în afara genului Istoria 
ieroglifică de D.Cantemir, au apărut la jumătatea secolului al XIX-lea, 
în focul luptelor pentru o societate modernă, apropiată marilor cuceriri 
ale civilizaţiei europene. Biografia romanului românesc a rămas mai 
mult de un secol ascunsă în paginile unor reviste, unii autori preferând 
anonimatul în conformitate cu obiceiul romantic al timpului. 

Sub influenţa traducerilor din literaturile europene, în deceniul al 
treilea al secolulului al XIX-lea au apărut două opere în proză, puţin cu- 
noscute şi comentate datorită controversei dacă sunt nuvele sau romane, 
dar şi lipsei de valoare care să le impună. E vorba de Elvira sau 
amorul făr'de sfârşit (1845) — de D.F.B. şi Radu alVIl-lea de la 
Afumaţi (1846) de H. Buvelot şi S. Andronic. Ultimul, semnalat de 
Paul Cornea,” anticipează subiectul nuvelei Alexandru Lăpuşneanu de 
C. Negruzzi, fiind vorba de un conflict tradițional în care sunt evocate 
luptele dintre domnitor, reprezentantul ideii de centralizare a statului, şi 
o coaliţie boierească hotărâtă să-şi apere privilegiile feudale. 

Între 1840 — 1850, în afara celor două romane amintite mai sus, a 
fost creată şi schiţa de roman Istoria lui Alecu (1848) a lui loan Ghica. 
Din păcate, autorul abandonează romanul după primele capitole şi 
acesta este rătăcit printre manuscrise, fiind descoperit abia în anul 1959 
de Dimitrie Păcurariu.” 

În deceniul 1850 — 1860 au apărut unsprezece romane sau încer- 
cări în domeniul genului, printre care: 


! Idem, p.194-195. 
? Paul Cornea, De la Alecsandri la Eminescu, Editura Pentru Litera- 
tură, 1966, p. 249-264. 
? D. Păcurariu, Documente literare inedite. Ion Ghica, E.S.P.L.A., 1959, 
p. VII. 

— Tainele inimii (1850) de M.Kogălniceanu; 

— Hoţii şi hagiul (1853) de Al.Pelimon; 

— Manoil (1855) de D.Bolintineanu; 

— Serile de toamnă la ţară (1855) de Al.Cantacuzin; 

-Logofătul Baptiste Veleli (1855) de V.Alexandrescu (V.A.Urechia); 

— Coliba Măriucăi (1855) de V. Alexandrescu; 

— Aldo şi Aminta sau Bandiţii (1855) de C. Boerescu; 

-Omul muntelui (1858) de Doamna L (probabil C.A. Rosetti 
sau, după Şt.Cazimir, Maria Boucher şi V.A. Urechia); 

— Radu Buzescu (1858) de Ion Dumitrescu; 

—Bucur, istoria fundăturii Bucureştilor (1858) de Al. Pelimon; 

— Un boem român (1860) de Pantazi Ghica. 

În deceniul următor 1860 — 1870 apar mult mai multe încercări, 
printre care prima biruință a romanului românesc cu Ciocoii vechi şi 
noi de N. Filimon. Au apărut: 

— Elena (1862) şiDoritorii nebuni (1864) de D. Bolintineanu 

— Donjuanii din Bucureşti (1861 — 1862) de Radu Ionescu; 

— Misterele căsătoriei (1861) de C. D. Aricescu; 

— Misterele Bucureştilor (1862) de G. Baronzi; 

— Misterele din Bucureşti (1862) de loan M. Bujorescu; 

— Ciocoii vechi şi noi (1863) de N. Filimon; 

— Copilăria lui Iancu Moţoc (1864) de B. P. Hasdeu. 

Primele romane pot fi clasificate în social-politice, sentimentale 
şi de moravuri, iar ca structură artistică sunt clasice, de mistere, cu 
puternice influențe romantice. O analiză atentă a acestora va scoate în 
evidență apropierea de literaturile europene (Balzac, Eugene Sue, 
Lamartine)şi un amestec de structuri artistice aparținând celor două 
direcţii principale, clasicism şi romantism. Majoritatea acestor romane 
vizează socialul, moravurile, atitudinile reprobabile şi dezvoltă o pu- 
ternică acțiune de critică şi de observaţie asupra societăţii. 

În această activitate de edificare a romanului naţional, sunt 
meritorii eforturile artistice ale unor autori care din păcate, datorită 
lipsei de experiență, au rămas nefinalizate în opere definitive.! 


! În prezentarea problemelor dezbătute în aceste romane şi a timidelor 
realizări artistice, autorii cursului au folosit, pe lângă lectura fragmentelor din 
antologia publicată de Şt.Cazimir (Pionierii romanului românesc, Editura 
Pentru Literatură, Bucureşti, 1962), lucrarea Începuturile romanului româ- 
nesc de Teodor Vârgolici, Editura Pentru Literatură, Bucureşti, 1963. 

Astfel, primul roman românesc integral a fost Hoţii şi hagiul de 
Al.Pelimon, subintitulat „roman istoric”, deşi nu se referă la evenimente 
istorice. Este mai mult un roman de mistere care dezvoltă o puternică 
acțiune critică şi o pătrunzătoare observaţie socială. 

În roman sunt prezentate aventurile erotice şi peripeţiile iubirii 
dintre Costache, socotit multă vreme un orfan sărac, şi Lefterica, fiica 
lui Hagi G., un negustor bogat, care-l refuză pe Costache de ginere, 
plănuind să-şi căsătorească fata cu nepotul unui negustor de untdelemn 
din Balcani. 

Un eveniment neprevăzut va rezolva conflictul sentimental, dar 
şi pe cel material. In drum spre Giurgiu, Hagiul este atacat de bandiți 
şi salvat de nişte vânători. El află că acela care îl salvase era Costache, 
de fapt nepotul negustorului din Balcani, şi consimte căsătoria fiicei 
sale cu acesta. Romanul este greoi din cauza digresiunilor inutile şi a 
limbajului inexpresiv. 

Înaintea romanului lui Al. Pelimon,lon Ghica a încercat să scrie, 
în stil balzacian, primul roman de moravuri, Istoria lui Alecu. Având 
ca model romanul Jérôme Paturot à la recherche d'une position 
sociale de Louis Reybaud, autorul îşi înscrie acțiunea operei în epoca 
agitată şi nesigură a pregătirii Revoluţiei de la 1848. Prin evoluţia şi 
aspiraţiile eroului său Alecu Şoricescu, el satirizează orânduirea tim- 
pului şi lipsa idealurilor naţionale în activitatea tineretului. 

Tânăr poet şi gazetar iluminist, Alecu se manifestă la început 
adeptul progresului social şi declară în fața alegătorilor săi de la Buzău 
că oamenii sunt egali, susținând „dreptul ce-l are oarecare om de la 
natură, de la Dumnezeu, de a-şi îmbogăţi starea lui morală, intelectuală 
şi materială din toate puterile care l-a înzestrat firea”. 

Cu toate acestea, el respinge acțiunile noii clase burgheze, soco- 
tindu-le înjositoare şi refuză să devină arendaş, negustor, ispravnic sau 
calfă, ocupaţii socotite bune doar pentru străini. 

Autorul critică această mentalitate a tinerilor „neproductivi” şi 
declară: „un negustor care măreşte prin creditul său relaţiile ţării noa- 
stre, cu celelalte neamuri, un arendaş care exploatează bine pământul, 
care face bucate multe, care îmbunătăţeşte felul seminţelor şi aduce 
capitalurile străine în ţară, este mult mai folositor decât un boier mare 
nevrednic, cum avem o mulțime”. 

Mai practică şi mai călită în lupta vieții, Sofia, amanta lui Alecu, 
îl determină să-şi abandoneze visele şi „să facă stare, să se facă boier 
mare”. După ce a fost părăsit de amantă, pe motiv că e prea sărac, 
Alecu îi urmează sfatul şi intră în vâltoarea societății, se apucă de 

jocul de cărţi, devine moşier şi ispravnic şi declară că s-a purificat de 
„toate păcatele vechi”. El, renegându-şi idealurile şi visele din tine- 
rețe, îi condamnă acum pe cei ce umblau să schimbe societatea, să 
înfiinţeze şcoli, pe tinerii „cu capetele stricate în alte ţări, care nu 
voiau nimic mai puţin decât desființarea modelilor (privilegiilor)”. 

O încercare de roman, rămas neterminat după câteva capitole, este 
şi Tainele inimei de M. Kogălniceanu (publicat în Dacia literară), care 
avea ca model romanul Tainele Parisului de Eugene Suc. 

Autorul intenţiona să scrie un roman social şi de moravuri, 
pentru a atrage atenția asupra vieții oamenilor de jos: „n-am făcut o 
carte de morală şi m-am slujit de un roman”. 

Primul capitol se deschide cu un „speach — cum ar spune 
englezul”, adică printr-un cuvânt lămuritor despre acțiune şi personaje 
surprinse ca semnificație teoretică. Autorul excelează în descrierea 
Iaşilor de la 1844 şi evocarea atmosferei Copoului, locul de promenadă 
al ieşenilor, un deal gol, păscut de vite, în comparaţie cu alte locuri 
celebre din capitalele europene, ca Praterul, Câmpii Elisei, Tier Garten 
şi El Prado. Descrierea este restrânsă apoi la universul pitoresc al café- 
nelei lui Felix Barla, acolo unde se prezintă personajele şi sunt schițate 
conflictele dintre tradiționalişti şi tinerii cosmopoliți, cei care imitau 
moravurile străine şi dispreţuiau tot ce e românesc. 

In cafeneua lui Felix Barla sunt prezenți cinci tineri, „meniti să fie 
eroi principali”, printre care avocatul Măcărăscu, vărul său „student în 
umanităţi la Paris”, fiul unui francez, al cărui tată a fost ostaş în armata 
lui Napoleon, şi încă doi participanți, colonelul Leşescu, un „dandy” 
cosmopolit şi superficial, şi vărul său, moşierul Stihescu. După prezen- 
tarea acestora, cu insistență asupra aspectelor fizice, vestimentare şi a 
profilului moral, autorul introduce în scenă, pentru a complica subiectul şi 
a declanşa conflictul, încă trei personaje, pe bucureştenii Tachi Mătiescu, 
soția sa Elena şi verişoara acesteia, Laura. 

Romanul este întrerupt în momentul în care începe acțiunea 
propriu-zisă, o fulgerătoare intrigă de amor între frivola Laura şi Sti- 
hescu, tânărul moşier cu principii închistate într-o tradiţie retrogradă. 

In mod deosebit Kogălniceanu prezintă opoziţia între două moduri 
de viață, între tradiţie şi spiritul modern, între valorile naţionale şi 
europene, precum şi tendințele superficiale de imitație şi preluare a tot 
ce are rău Occidentul. Stihescu declară: „Nu credeţi însă că urăsc tot ce 
e străin. Nu, că chiar dacă sunt prost, nu sunt însă neghiob. Dar urăsc tot 
ce nu se cuvine țării noastre, toate acele parascovenii şi bazaconii, pre 
care voi le luaţi de la străini cu ochii închişi. Ştiu că europenii au multe 

lucruri bune; ştiu asemene că românii nu sunt desăvârşiți şi că prin 
urmare ei au toată dreptatea de a se împrumuta de la cei dintâi; dar socot 
că le-am putea lua altăceva decât straiele, butcele şi luxul desfrânat, care 
vă pregăteşte un viitor de ticăloşie”. 

El combate formele fără fond preluate de societatea românească, 
dovadă a lipsei de maturitate şi profunzime a evoluţiei noastre sociale: 
„Am luat luxul, corupţia şi formele exterioare a Europei, dar nu şi 
ideile de dreptate şi deopotrivă îndrituire, bunăstarea materială şi 
descoperirile geniului care astăzi fac fala seculului. Ce am isprăvit să 
avem, cum am zis, litera iar nu spiritul?” 

Digresiunile, aparent în afara subiectului, înscriu romanul în 
actualitatea vremii şi relevă poziția activă, împotriva servilismului şi a 
goanei după profituri, a orientărilor filologice aberante, a mentalităților 
orientale practicate de clasa boierească. 

Intre cele cinci romane apărute în 1855 (Logofătul Baptiste 
Veleli, Coliba Măriucăi, Manoil, Serile de toamnă la ţară, Aldo şi 
Aminta sau Bandiţii), cel mai important ca problematică de actualitate 
şi realizare artistică este Manoil de D. Bolintineanu, roman tipărit sub 
pseudonimul D. Valentin. Un prim capitol al romanului, Manoil sau 
căderea omului prin femeie, a apărut în 1852 în România literară, 
fiind întrerupt datorită suspendării publicației. 

Sub aparenţa unui conflict erotic sunt prezentate marile probleme 
social-politice ale epocii, reacționarismul boierimii, exploatarea nemi- 
loasă a țărănimii şi starea de înapoiere culturală a țării, autorul dovedind 
o atitudine de sinceră compasiune față de țărănime şi în special pentru 
soarta robilor țigani. Este criticată situaţia femeii, „sclavă”, dependentă 
de soţ şi condamnată la supunere totală. 

Romanul este alcătuit sub formă epistolară şi redă corespondența 
lui Manoil, un tânăr cu aspirații literare, către un prieten. El consem- 
nează faptele petrecute la moşia Petreni a prietenului său N.Colescu, şi 
în special stările sufleteşti şi dezacordul față de situaţia socială din ţară 
care a dus la decăderea şi ruinarea satelor. 

Intriga erotică scoate în evidență, dintr-un unghi critic, superfi- 
cialitatea şi falsitatea sentimentelor acestei lumi. Manoil o iubeşte pe 
Marioara, o prietenă a gazdei, însă aceasta este atrasă şi îl preferă pe 
Alexandru G., un boier reacţionar şi imoral, vecin de moşie cu 
Colescu. Dezolat, Manoil se va logodi până la urmă cu Zoe, nepoata 
Smărăndiţei, soţia lui Colescu, şi va pleca la studii în străinătate. Atras 
de viaţa dezordonată şi imorală a Parisului, asemenea multor eroi ai 
primelor romane naționale, devine un depravat, un cinic care nu mai 

iubeşte nimic, „nici măcar patria”, şi susţine că „acolo unde mi-e bine 
şi acolo unde-mi place, acolo este patria mea”. 

Revenit în ţară, este salvat de la această decădere morală de Zoe, 
fiinţă delicată şi sensibilă cu care se va căsători. Celălalt cuplu, 
Alexandru şi Marioara, va urma calea pierzaniei. Părăsită, Marioara va 
deveni „femeie publică”, iar Alexandru va fi ucis de tatăl Tudorei, fata 
de țăran pe care-o necinstise. 

Romanul Elena, subintitulat „roman original de datine politico- 
filozofice”, este, într-un anume fel, o continuare a problematicii din 
Manoil. Acţiunea lui se petrece în anul 1859, la moşia de lângă Ploieşti 
a postelnicului George. Aici s-au adunat mai multe familii de boieri 
„dezbrăcați la 24 ghenariu de principiile regulamentului, fugind din 
capitala revoluţionară...” pentru a critica , „fără cea mai mică temere, 
lucrurile şi oamenii noi”. 

Autorul anunţă, încă din primele pagini, intenţia de a prezenta 
un roman social. El declară: „până a introduce pe cititor în mijlocul 
acestui cerc de desprivilegiaţi ca să le facem cunoştinţă bărbaţilor şi 
femeilor de care era compus, să vorbim despre moşia boierească”. 

Bolintineanu descrie, în manieră balzaciană, cadrul reuniunii 
boiereşti, satul, moşia şi casa postelnicului George şi apoi introduce în 
scenă personajele prezente, insistând asupra caracterului, profilului 
moral şi semnificației sociale a fiecăruia. Romanul reuşeşte să prezinte 
o galerie specifică societăţii timpului şi să redea încleştarea luptelor 
politice dintre liberali şi conservatori. La moşia postelnicului George 
erau adunate câteva familii de parveniţi şi reacționari care nu vedeau 
cu ochi buni reformele preconizate. Printre aceştia erau prezenți 
logofătul Constantin, un tip anost şi antipatic, un vechi descendent 
domnesc, principele Iordache şi soţia sa, fiica unor negustori care îşi 
afişa cu ostentaţie titlul de prinţesă, Sorescu, un parvenit înavuţit, cu 
soția şi fiica, Talangiul cu familia, Zoe Şeni cu soţul şi Elescu, un 
tânăr cu păreri şi aspirații progresiste. 

Se detaşează între personajele prezente la conac, prin insistența 
descrierii fizice şi morale, gazda acestora, postelnicul George, care re- 
prezintă simbolul acestei lumi. El e înfăţişat în culorile cele mai 
nefavorabile, în plenitudinea viciilor sale, „un om de cincizeci de ani”, 
„oacheş şi cu părul pe jumătate alb”, un parvenit egoist, intrigant, rău 
crescut, fără spirit şi fără învăţătură, încărcat de defecte fizice şi morale, 
care a intrat sărac în serviciul statului şi a ieşit, după 12 ani, cu şase mii 
de galbeni venit din moşii. La el „toate facultățile părea că rămăseseră 
fără nici o exerciţiune, nici o idee mare nu putea să pătrundă aici...”. 


32 


Postelnicul George, bătrân şi plin de defecte, îşi ia o soţie tânără şi 
săracă, pe Elena, „o minune, o perfecţiune sub toate raporturile. Junie, 
frumuseţe, spirit, creştere, sentimente delicate, toate le poseda în 
punctul cel mai înalt...”, sacrificată în căsătoria cu un om rău, egoist, pe 
care nu-l iubea. 

Frumuseţea şi calităţile deosebite ale Elenei provoacă o serie de 
intrigi şi calomnii în această societate din care făcea parte o lume de 
aceeaşi speță cu postelnicul. Astfel, invidioasa Zoe Şeni pune la cale 
compromiterea Elenei lansând bănuiala că îl iubeşte pe Ranu, un fost 
lacheu introdus de ea în casa postelnicului şi recomandat drept un vechi 
boier moldovean. Intriga bine urzită determină divorțul postelnicului 
George de Elena şi repudierea acesteia. 

Incredinţat de nevinovăția Elenei, Alexandru Elescu, prezent în 
casa postelnicului, se căsătoreşte cu ea. 

In finalul romanului, Elena se îmbolnăveşte şi moare în braţele 
soțului, iar Elescu dezolat îşi împarte averea la săraci şi pleacă în 
America unde va deceda. 

Dintre romanele apărute în 1855, de un interes deosebit este şi 
Logofătul Baptiste Veleli, de V.Alexandrescu (V.A.Urechia), subinti- 
tulat Episod istoric din secolul al XVII-lea , primul roman istoric 
autentic pe care autorul îl numeşte „nuvelă”, dovadă a confuziei de di- 
ferenţiere între speciile prozei. 

Acţiunea romanului, marcată de conflicte violent romantice, cu 
o evoluție complexă, dezvoltată pe mai multe planuri, are în centru un 
episod din anul 1631 întâlnit în cronica lui Miron Costin. Este reluată 
tema, întâlnită foarte des în cronici, a luptei dintre boierii pământeni şi 
domnitorul străin, potrivnic intereselor ţării, localizată aici la 
momentul răscoalei boierilor moldoveni, apărători ai „dreptății şi 
puternicii moşiei noastre”, reprezentați de bătrânul Buhuşi, vornicul 
Vasile Lupu şi hatmanul Savin, şi domnitorul străin Alexandru Iliaş cu 
slujitorii lui, exponenţi ai jafului şi înrobirii țării. 

Situaţia Moldovei, sărăcită şi batjocorită de străini, despre care 
domnitorul declară că „ţara nu-i a mea”, este prezentată în primul ca- 
pitol, în care huzurul, îmbuibarea şi bogăția de la curte sunt în contrast 
cu starea de mizerie a ţării. 

Autorul dovedeşte o deosebită iscusință în arta portretului, punând 
în evidență, o dată cu trăsăturile fizice, defectele morale ale persona- 
jelor. Figura boierului Baptiste Veleli (în cronica lui Miron Costin se 
numeşte Vevelli) este elocventă pentru rolul său de slugă şireată şi 

necredincioasă. „Un cap țuguiet, ras şi ascuns sub fesul cel roş, o 
fiziognomie în care cel mai simplu om poate ceti mârşăvia de caracter, 
scumpenia şi şiretlicul mai presus de toate; aceste patimi şi alte mai rele 
încă, formând un suflet sprijinit de două picioare ce-şi ascund cioturile 
în şacşiri roşii şi ciubote galbene cu mestii (încălțări din piele fină) vor 
sluji de puncturi după care cetitoriul meu va cunoaşte de-acum... pre 
logofătul Baptiste Veleli”. 

Subiectul romanului prezintă un conflict romantic, cu lovituri de 
culise excepţionale, travestiuri şi coincidenţe favorabile eroilor care 
reprezentau țara. Pentru alungarea lui Alexandru Iliaş şi a grecilor 
care-l înconjurau, postelnicul Lupu intră în oraş în fruntea unei armate 
de răsculați. De teama poporului răsculat, Baptiste Veleli fuge luând 
cu el banii lui Iliaş, însă nu reuşeşte să scape, este prins de mulțime 
„ascuns într-un gârlici” şi linşat. Nereuşind să-l salveze, Vasile Lupu, 
care nu voia violenţă, se gândeşte: „Grozavă e răzbunarea poporului, 
dar oricât de grozavă arareori este nedreaptă!”. 

Ajuns la palat, Vornicul Lupu îi cere lui Iliaş să-şi ia grecii şi să 
plece din țară, jurând că niciodată nu va căuta să facă rău Moldovei. 
Pentru a nu fi linşaţi de mulţime, el îi apără însoţindu-i până la hotar. 

Reîntors în oraş, boierii îl propun domn, dar conform înţelegerii 
şi bunelor relaţii cu polonezii, vornicul Lupu îl susține pe Barnovski. 

Celălalt roman al lui V. A. Urechia, apărut tot în 1855, Coliba 
Măriucăi, este o adaptare după Coliba unchiului Tom de Harriet 
Beecher-Stowe, tradus în româneşte în 1853,având ca temă principală 
combaterea sclavagismului. Eroul principal al romanului Coliba 
Măriucăi este țiganul rob Vasile, prin care autorul ilustrează nece- 
sitatea luptei împotriva robiei ţiganilor şi a îmbunătăţirii soartei 
țăranilor, aflaţiîn aceeaşi situație de robi. 

Tot în anul 1855 a apărut Serile de toamnă la ţară de Al. 
Cantacuzin, operă cu o acțiune dramatică, în care autorul surprinde 
confruntarea dintre trecut şi prezent, dintre două mentalități, conserva- 
torismul unui bătrân şătrar (boiernaş) şi părerile unui tânăr boier mo- 
dern, susținător al ideilor de progres social. 

Trecutul este elogiat pentru stabilitatea lui, dar şi criticat pentru 
închistarea în tradiţie şi respingerea ideilor de progres şi în special 
pentru starea de înapoiere şi robie în care sunt ţinuţi țăranii. Unionist 
activ, om de încredere al lui Alexandru Ioan Cuza, autorul manifestă o 
atitudine democrată şi susține cerințele îmbunătăţirii soartei țăranilor, 
clasă supusă tuturor relelor sociale. 

Un roman interesant, în spiritul timpului, intitulat Omul muntelui 
şi semnat Doamna L, a rămas mult timp în anonimat datorită enigmei 
adevăratului autor, fiind atribuit când lui C. A. Rosetti, când doamnei 
Marie Boucher sau lui V. A. Urechia. Autorul, rămas şi astăzi învăluit 
în mister, prezintă povestea vieții romantice şi aventuroase a Matildei, o 
tânără frumoasă şi cultă, guvernantă franceză stabilită în casa unei 
familii boiereşti din Moldova. Ea este sedusă şi apoi abandonată de 
Mironescu, un tânăr boier, superficial, incult şi afemeiat, căsătorindu-se 
până la urmă cu „omul muntelui”, un misterios personaj care o salvase 
de la moarte şi care se va dovedi a fi un revoluționar, un proscris politic. 

Dincolo de intriga erotică, uneori exagerat romantică, romanul 
este interesant mai ales în latura lui realistă, în observațiile tinerei 
guvernante despre patria ei adoptivă, despre situaţia socială a satelor 
româneşti şi despre frumoasele peisaje ale Moldovei (călătoria cu pluta 
pe Bistriţa şi excursia pe Ceahlău). 

Seria romanelor, sau a fragmentelor de roman, care au marcat în 
primii ani ai literaturii române moderne interesul pentru „acest gen 
superior”, a continuat cu Un boem român de Pantazi Ghica şi cu pri- 
mele capitole din romanul Donjuanii din Bucureşti de Radu Ionescu. 

Satirizat pe nedrept de T. Maiorescu, în studiul Beţia de cuvinte, 
Pantazi Ghica a publicat câteva opere în proză, printre care cea mai im- 
portantă este romanul Un boem român, inspirat după Scenes de la vie 
de bohème de Henry Murger (Paris 1851), roman după care s-a făcut li- 
bretul operei Boema de Puccini. 

Autorul, despre care Al. Macedonski afirma că este „regele boe- 
mei române”, evocă în acest roman propria-i viață şi îşi propune în 
„precuvântare”, reabilitarea boemei, considerată o stare de spirit şi de 
libertate a artiştilor, dispoziţie sufletească prin care eroul său se va dă- 
rui total în prietenie, iubire şi studiu. 

Acţiunea romanului se deschide cu câteva scene din copilăria şi 
adolescenţa lui Paul, un fecior de boier care în timpul studiilor la 
Colegiul Sf. Sava se îndrăgosteşte de Paulina, sora unui coleg şi are 
neşansa ca aceasta, bolnavă de ftizie, să moară în floarea vârstei. Su- 
ferind profund, ca orice erou romantic, Paul se îmbolnăvește şi pentru 
a uita iubirea nefericită face o lungă călătorie în câteva ţări din Europa 
apuseană unde ia contactul cu atmosfera pregătitoare a revoluțiilor. 

Reîntors în ţară, participă la întocmirea programului Revoluției 
de la 1848 şi apoi la desfăşurarea acesteia, în calitate de secretar al lui 
Nicolae Bălcescu, cu care militează pentru drepturi egale între toate 
clasele sociale şi în special pentru țărănime şi robii ţigani. Arestat, 

după înfrângerea revoluţiei, la eliberare pleacă în Franța la studii, unde 
va duce o viață de boem, împreună cu câțiva colegi şi colege parizieni. 
La revenirea în ţară, este numit magistrat la Târgovişte unde se 
îndrăgosteşte de Lina, tânăra soţie a unui bărbat urât, bătrân şi 
grosolan. După divorţul acesteia, sperând în căsătoria cu Paul, tânărul 
magistrat, aflând că l-a înşelat, o părăseşte. 

Romanul, fără a excela în mijloacele artistice, este o operă în- 
chegată, cu un mesaj critic precis, o oglindă a societăţii timpului, brăz- 
dată de lupte sociale violente şi trădări de idealuri. 

O interesantă încercare de roman social, apărută după 1860, este 
Donjuanii din Bucureşti, opera poetului şi criticului literar Radu 
Ionescu. Autorul prezintă în primul capitol o dizertaţie teoretică despre 
semnificaţia Don Juanului contemporan, folosind referințe comparative 
cu personaje din literatura universală, în special din Moliere şi Alfred de 
Musset. El subliniază structura sufletească superioară a Don Juanului 
clasic, faţă de josnicia celui contemporan românesc. În acest context, 
deplânge decăderea şi lipsa de idealuri, înclinația tinerilor spre o viață 
uşoară, parvenitism şi cosmopolitism („Ei nu iubesc nimic, nu speră 
nimic, nu lucrează nimic”). 

Acţiunea propriu-zisă a romanului începe abia în capitolul III 
(Doi amici). Aici apar primele personaje (Gogor Terez şi prietenul lui 
Alexandru Paloti), mesagerele ideilor şi intenţiilor critice ale autorului. 

Gogor, un personaj mai bine conturat, este un tânăr cosmopolit, 
un parazit social, caracterizat de autor prin descrierea ţinutei vestimen- 
tare şi în special prin preocupările care-l robesc, în care jocul de cărți 
constituie centrul vieţii şi activității lui. Astfel, „răsturnat pe un pat, 
într-o poziţie leneşă, îmbrăcat într-un costum bizar: un pantalon larg 
de flanelă albastră cu bande de şnur galben în zigzag, cizme de casă de 
saftian (marochin) auriu, căptuşite întru cu blană albă de iepure şi cu 
carâmbii încongiuraţi de dinafară de trei degete cu atlas roşu; o că- 
maşă de flanelă roşie, strânsă la gât cu o legătură largă de mătase albă 
cu funde foarte mari; în cap o căciulă scoțiană civită (albastru închis), 
cu două panglice negre, subţiri la spate şi în jur-împrejur cu bandă 
cadrilată alb şi roşu; pe spate avea şal scoţian de lână, cu cadrilature 
largi de diferite culori, albastru, verde şi roşu cu abundenţă....”.! 

Cei doi tineri, Terez şi Alexandru Paloti, împrumutau bani de la 
cămătarul Colan pentru a participa la jocul de cărți. Autorul prezintă, 


! Idem, p. 197. 

în manieră balzaciană, portretul cămătarului, casa şi interioarele 
familiei Talersterst, locul unde se desfăşura jocul de cărți. Cămătarul, 
printre primii în literatura română, este văzut ca rob al banului, care, 
înainte de a-i împrumuta pe cei doi tineri, îşi mângâie galbenii, îi joacă 
pe colţul mesei, „repetând de mai multe ori: «Admirabil sunet! 
Incântătoare voce! Ce drăgălaşi sunt!»”. 

În aceeaşi manieră, cu o notă critică şi o observaţie acidă de 
satiră socială, sunt prezentate casa şi interioarele unde se adunau jucă- 
torii de cărți, precum şi o interesantă şi pitorească descriere a culorii 
locale a Bucureştilor, oraş „frumos în depărtare, dar de aproape este 
trist, de multe ori urât şi... (când îl vezi) întâmpini grele decepţii”. 

Din păcate, asemenea multor opere din aceşti ani, romanul a fost 
întrerupt şi abandonat în paginile ziarului /ndependința, autorul fiind 
preocupat de alte probleme, în special de gazetărie şi luptele politice 
anticuziste. 

O temă frecventă în proza şi în special în romanul acestei pe- 
rioade de început a fost aceea a reînvierii unor pagini din cronici şi 
readucerii în prezent a unor evenimente din trecutul zbuciumat al 
istoriei românilor. Şi în aceste creații, lipsa de experiență, influența 
uneori covârşitoare a modelelor străine şi mai ales atracţia pentru sen- 
zaționalul romantic au contribuit la serioase scăderi artistice şi defor- 
mare a adevărului istoric, la prezentarea în spirit partizan a acestuia, 
aşa cum am văzut în romanul Logofătul Baptiste Veleli. 

Un autor cunoscut prin publicarea câtorva farse şi vodeviluri, 
loan Dumitrescu (-Movileanu) publică romanul Radu Buzescu, cu 
intenţia de a crea un roman istoric. Narațiunea greoaie şi lipsa de 
talent a autorului, exagerările romantice îndepărtează opera de sursa 
documentară şi de adevăr şi o plasează în rândul creaţiilor mediocre. 

O încercare de roman din istoria Moldovei, plănuit pe mari di- 
mensiuni, a întreprins şi Bogdan Petriceicu Hasdeu prin ciclul Viaţa 
unui boier, din care au apărut doar capitolele Ursita şi Pricopseala 
aparținând primului volum. 

Autorul intenționa, având ca pretext biografia lui Iancu Moţoc, 
„personajul cel mai odios din istoria Moldovei”, să redea anii brăz- 
daţi de lupte pentru domnie de la sfârşitul epocii lui Ştefan cel Mare şi 


! Obsedat de geniul rău al Vornicului Moţoc, Hasdeu a scris şi câteva 
poezii pe această temă (Ştefan Tomşa-Vodă şi Vornicul Moţoc; Vornicul 
Iancu Moţoc). 

după moartea acestuia. Sunt prezentate episodul încercării lui Petru 
Rareş de a lua domnia lui Bogdan-Vodă şi fuga acestuia, deghizat în 
femeie, în Ardeal. 

Ursita este unul dintre cele mai interesante fragmente de roman 
după apariția Ciocoilor vechi şi noi de Nicolae Filimon (vezi conside- 
rațiile analitice în legătură cu acest fragment de roman în capitolul 
despre Bogdan Petriceicu Hasdeu). 

Intre numeroasele încercări de romane istorice, unele notabile 
doar ca intenție de evocare a trecutului, mai pot fi amintite: Fontana 
zânelor de G. Baronzi, Vlăsia sau ciocoii noi de Grandea, Nopți 
carpantine sau Istoria martirilor libertăţii, romanul lui loachim 
Dragescu despre răscoala lui Horea, Cloşca şi Crişan. În acest ultim 
roman, autorul, deşi foloseşte o recuzită romantică, uneori exagerată şi 
neverosimilă, bazat pe o documentare temeinică şi un autentic simţ 
patriotic, aduce în scenă conflicte reale de o dramatică încleştare 
socială şi naţională. Este prima operă inspirată de o răscoală populară 
a maselor româneşti din Transilvania. 

Dezvoltarea romanului românesc în primii săi ani de existenţă a 
fost stimulată în mod evident de modelele cunoscute din literaturile 
occidentale, dar, din păcate, pe de altă parte, a fost sufocată şi frânată 
de unele producţii submediocre, de o literatură abuziv senzațională a 
unui romantism minor, aşa cum erau romanele de mistere, cunoscute, 
traduse şi imitate în epocă (Misterele ţintirimului Per-Laşez şi Mis- 
terele inchiziţiei de V. de Fereol, Misterele Londrei de Paul Féval, 
Misterele Parisului de Eugene Sue ş. a.). 

După aceste modele a apărut şi la noi, ca o modă, o întreagă litera- 
tură a misterelor, a romanelor bazate pe aventuri şi evenimente senzațio- 
nale, în special din viaţa urbană. Printre cele mai cunoscute, dar la fel de 
superficiale şi tenebroase, marcând puţinul talent al autorilor lor, sunt: 
Misterele căsătoriei (1861) de C. D. Aricescu, Misterele Bucureştilor 
(1862) de G. Baronzi, Mistere din Bucureşti (1862) de loan M. Bujo- 
reanu, Misterele mahalalelor (1857 — 1858), nouă broşuri în versuri de 
N. T. Orăşanu ş.a. 

In deceniile care au urmat, până în 1900, au fost publicate nume- 
roase romane sau încercări de roman, dintre care s-au impus destul de 
puţine (Mara de loan Slavici, Viaţa la ţară şi Tănase Scatiu de Duiliu 
Zamfirescu, ....). 


38 


Alte modalităţi de proză: nuvelă, memorial 
de călătorie, proză satirică, proză politică etc. 


Evoluţia prozei româneşti, deci şi a nuvelei şi a celorlalte forme 
ale genului epic, a traversat, aşa cum am văzut, o perioadă foarte 
îndelungată de încercări şi eforturi pentru desprinderea de celelalte 
structuri (religie, istorie, morală) şi consolidarea în formele ei proprii 
de expresie artistică. A trebuit să treacă secole, pentru a găsi calea 
apropierii de literaturile Europei apusene şi a reuşi sincronizarea cu 
acestea, realizată abia în a doua jumătate a veacului al XIX-lea. 

În marile literaturi, proza epică a parcurs un drum ascendent, 
dinamic, în continuă schimbare calitativă. În diversele ei forme (po- 
vestire, nuvelă sau roman), încă din timpurile îndepărtate ale istoriei, 
şi-a stabilit izvoarele în mit şi epopee, iar mai târziu în romanul antic 
şi medieval, specii în acord cu evoluţia societăţii, „care-şi coborau 
eroii pe pământ şi-i lăsau hărţuiți de evenimente”. Structuri apropiate 
nuvelei se întâlnesc dintotdeauna, de când a existat literatură (povesti- 
rile celor 1001 de nopți au devenit părți componente ale unor romane 
greceşti şi latineşti, iar cele antice au fost integrate, mai târziu, în 
structura unor opere literare moderne). 

Termenul de „novella” a fost cunoscut în Europa încă din secolul 
al XIII-lea denumind o povestire scurtă, acele „canto novelle antiche” 
care au luat locul epopeei, valorificând „fabliaux-urile” din Franţa şi in- 
fluenţele indice ale lui Bidai şi Sandipa. Ele, povestirile scurte, au atins 
o mare faimă şi au impus structura şi termenul prin „Decameronul” lui 
Giovanni Boccacio, şi prin imitatorii lui, Sachetti, Straparola, Bondella ş.a. 

„Novella” definea „un singur fir narativ (...) cu o serie scurtă de 
situaţii, sau mai exact cu o singură schimbare centrală a situa-ţiilor”.! Ea 
însemna, în primul rând, „noutate”, deci o povestire nouă, de actualitate, 
opusă ca sens şi mesaj literaturii de imitație a antichităţii. Pentru a 
răspunde cerinţelor sociale şi morale ale timpului, Miguel Cervantes 
Saavedra, cel mai mare prozator al Spaniei din toate tim-purile, a creat 
volumul Novelas ejemplares prin care se reîntoarce la vechile povestiri 
didactice, cultivate în secolul al XI-lea şi transformă tendințele libertine 
ale acestora în direcţii civice şi morale, fără a diminua câtuşi de puţin 
forţa evocatoare a vieții. 


! B. Tomaşevschi, Teoria literaturii. Poetica, Editura Univers, Bucureşti, 
1973,p.18. 

Același fenomen de înnoire a vechilor structuri medievale ale nu- 
velei se petrece şi în Franța, unde Marguerite de Valois (1492-1544), 
sora regelui Francisc I, măritată cu Henric de Navarra, scrie Heptame- 
ronul, o serie de şaptezeci şi două de povestiri tratând, în manieră 
boccaciană, diferite variante ale amorului. 

In Germania secolului al XV-lea, epopeea versificată decade şi, 
după traducerea Decameronului (1460), este înlocuită cu romanul 
modern şi alte forme de proză scurtă, iar câteva secole mai târziu apar 
romanul de factură savantă, romanul istoric, sau erotic-galant, şi 
nuvela modernă. Astfel, nuvela se impune în literatura modernă ca o 
specie de sine stătătoare care a apărut şi a evoluat paralel cu romanul, 
fără a se confunda cu acesta. 

In "Ţările Române, o proză de mare diversitate (roman, nuvelă, 
jurnal de călătorie, memorialistică, proză social-politică), cu implicații 
ideologice în acțiunea de modernizare a structurilor naţionale, o întâl- 
nim la generaţia de la 1848, care a produs cea mai mare schimbare în 
destinul literaturii române şi a contribuit la sincronizarea acesteia cu 
marile culturi europene. În această epocă, prima jumătate a secolului al 
XIX-lea, persistă şi în cazul nuvelei, confuzia între termenii de „nou- 
tate” (traducerea cuvântului francez „nouvelle”) şi neologismul „novelă” 
(denumirea speciei literare). Astfel, Crestomaticul românesc (1820) 
cuprinde şi unele nuvele, „adunate a tot feliul de istorii şi alte făptării, 
scoase de autori di pi osebite limbi”, iar în 1837, înCurierul de ambe 
sexe, creaţia luiC. Negruzzi, Zoe are subtitlul „noutate istorică”, pentru 
ca la ediţia a doua (1862) să apară sub titulatura „nuvelă istorică”. 

Un timp destul de îndelungat a existat şi confuzia dintre nuvelă 
şi roman, diferențierea fiind făcută doar prin proporţii, prin dimen- 
siunile povestirii. Nuvela era considerată un roman mai scurt şi a do- 
minat peisajul epic românesc în secolul al XIX-lea şi în primele două 
decenii ale secolului al XX-lea. Deosebirile de substanță între cele 
două specii epice le-a stabilit, pentru prima dată în literatura română, 
criticul T. Maiorescu, care a menţionat că „romanul este silit să caute 
subiecte în clasele de jos, nu între figurile de salon, fiindcă însăşi firea 
omenirii şi nu moda convenţională este obiectul artei nuvelistice”.! 

Nuvela este specia care dă măsura valorică şi orientarea ideo- 
logiei literare pentru întreaga proză, evoluând de exemplu, în cazul lui 
C. Negruzzi, de la romantica Zoe, operă violent romantică, în care ero- 
ina, o femeie pierdută, are un suflet neîntinat, la O alergare de cai, în 


! T. Maiorescu, Critice, vol III, Socec, 1923, p. 26. 
40 


care elementele romantice sunt estompate, iar tablourile de viață sunt 
zugrăvite cu realism şi fineţe. Un succes recunoscut ca hotărâtor în 
evoluţia epicii naţionale l-a constituit nuvela Alexandru Lăpuşneanu, 
model neegalat al genului, prin densitatea narațiunii, atmosfera arhaică 
stranie şi în special prin structura personajelor. 

Sub aceleaşi auspicii romantico-realiste au apărut şi nuvelele 
Mateo Cipriani şi Friederich Staaps ale lui N. Filimon. Aceste creații 
de început în activitatea literară a scriitorului, concepute în manieră 
melodramatică, cu eroi sublimi, pasiuni clocotitoare şi final tragic, 
plătesc tribut gustului comun al epocii. De-abia nuvela realistă Neno- 
rocirile unui slujnicar îl consacră pe Filimon în istoria genului. 
Mitică Râmătorian este primul personaj contemporan din nuvelistica 
românească, care deschide galeria ariviştilor politici români (Coriolan 
Drăgănescu — în Tempora de I. L. Caragiale, Nicu Dereanu — în nuvela 
cu acelaşi numea lui Al. Macedonski, Oratorul de Emil Gârleanu ş.a.). 

Nuvela de moravuri, frecventă în epocă, este ilustrată şi prin 
Istoria unui galben şi a unei parale de V. Alecsandri, iar prin Moş 
Nichifor Coţeariul, Ion Creangă ridică o simplă anecdotă la nivelul 
artei narative majore. 

In 1872, Sărmanul Dionis a lui Mihai Eminescu deschide por- 
tile fantasticului, iar în planul construcţiei unor personaje complexe 
aduce tipul intelectualului răzvrătit pe societatea în care trăieşte (devenit 
simbolul inadaptabilului: Trubadurul lui Delavrancea, Ladima şi 
Gelu Ruscanu, personajele lui Camil Petrescu, ş.a.). 

In ultimele decenii ale secolului al XIX-lea, nuvelistica, reprezen- 
tată de mari creatori: loan Slavici, I. L.Caragiale, Al. Macedonski, Barbu 
Ştefănescu Delavrancea, Duiliu Zamfirescu, Al. Vlahuţă ş.a., devine pi- 
vieţii într-o diversitate de mijloace artistice şi orientări ideologice. ' 

O categorie de proză frecventă în epocă au constituit-o jurnalul de 
călătorie şi memorialistica. Astfel, pe lângă creaţii de referinţă în acest 
gen, publicate de Dinicu Golescu (Insemnare a călătoriei mele — 
1826) şi Ion Codru Drăguşanu (Peregrinul transilvan sau Epistole 
scrise den tiere străine unui amicu în patrie, de la anulu 1835 până 
inchisive 1848), de o mare importanță documentară, dar şi artistică, 
sunt jurnalele de călătorie ale lui Ion Heliade Rădulescu şi D.Bolinti- 
neanu (itinerar de călătorie în Egipt şi Asia Mică). 


! Consideraţii despre nuvele şi alte proze ale scriitorilor trataţi mono- 
grafic vor fi analizate la capitolele respective. 

V.Alecsandri a scris jurnale (Călătorii în Africa, Balta Albă, 
Borsec, O plimbare în munţi), unele proze de evocare, precum Suve- 
niruri din Italia, Buchetiera din Florenţa, Un salon din Iaşi, Istoria 
unui galben şi a unei parale, Porojan, Dridri. In acelaşi sens, el a pu- 
blicat şi cinci biografii: N. Bălcescu, Costache Filipescu, Alecu Russo, 
Constantin Negruzzi, Prosper Merimée. 

In aceeaşi manieră, dovedind curiozitate şi atracţie pentru noutate 
şi progres, Gr. Alexandrescu, în volumul Amintiri mărunte, a publicat 
un Memorial de călătorie la mânăstirile de peste Olt, iar Cezar 
Bolliac, pe lângă o încercare de roman (Călugăriţa), a lăsat câteva pa- 
gini interesante de amintiri din călătoriile sale (Călătorie arheologică 
în România — 1861 şi Excursii arheologice — 1867). 

PRIMELE ELEMENTE ALE LITERATURII 
ARTISTICE NAȚIONALE DUPA 1850 


Primele două decenii după 1850 au înregistrat schimbări esen- 
tiale în planul reformelor sociale şi mai ales al mentalităților, fapt ce a 
determinat ca literatura, şi nu numai ea, să se afirme ca o etapă dis- 
tinctă, caracterizată prin calm şi echilibru în toate domeniile, necesară 
stratificării şi fixării definitive a acumulărilor din prima jumătate a 
veacului. Manifestele literare şi structurile ideologice, care formau 
direcția principală a literaturii în prima jumătate a secolului, au trecut 
în plan secundar, accentul punându-se pe elementele artistice speci- 
fice, pe limbajul nuanţat şi pe modalităţile de exprimare estetică. Este 
momentul în care literatura, în totalitatea ei, devine o structură inde- 
pendentă care îşi construieşte propriul ei teritoriu delimitat strict de 
istorie, politică, morală sau religie. 

În a doua jumătate a secolului al XIX-lea s-au făcut eforturi 
deosebite pentru „descoperirea” literaturii artistice, ca expresie a ima- 
ginaţiei şi a cultivării frumosului, a desprinderii de interesul utilitar al 
altor zone ale culturii. Sunt edificatoare, în acest sens, creațiile unor 
scriitori reprezentativi ai primilor ani de după 1850, Vasile Alecsandri, 
N. Filimon, Al. Odobescu şi Bogdan Petriceicu Hasdeu. 

Cu toată dorința de apropiere, ca nivel artistic şi problematică, de 
marile literaturi europene, literatura română a acestor decenii rămâne mult 
mai naţională în fondul ei de idei, mai autohtonă prin trecerea în planul 
ficţiunii a marilor evenimente care frământau societatea românească. 

Convieţuirea unor elemente specifice clasicismului, care aduceau 
echilibru şi cultul valorii estetice, cu noul suflu romantic, mai divers şi 
mai adecvat timpului prin valorificarea sentimentului istoric şi a creației 
populare, a fixat definitiv personalitatea literaturii române, conformația 
ei originală şi unică. 

Efortul de apropiere de literaturile europene avansate este vizibil, 
mai ales în evoluţia romanului naţional, dar şi a altor proze moderne 
(nuvelă, memorialistică, jurnal de călătorie etc.). 

VASILE ALECSANDRI 


Vasile Alecsandri!, personalitate marcantă a epocii de după 1850, 
domină cu autoritate, până la apariţia lui Eminescu, întreaga viaţă cul- 
turală şi literară românească. Criticul G. Ibrăileanu, remarcând rolul şi 
prestigiul poetului recunoscut în ţară şi în cercurile literare europene, 
numea această perioadă „Epoca Alecsandri”, iar Bogdan Petriceicu 
Hasdeu îl considera personalitatea cea mai puternică, figura cea mai re- 
prezentativă a literaturii noastre din secolul trecut. 


! Vasile Alecsandri s-a născut în anul 1818 la Bacău şi a făcut studiile 
la Paris, unde a debutat cu câteva poezii şi articole în limba franceză. În anul 
1840, a publicat în Dacia literară nuvela Buchetiera din Florenţa şi i s-a 
reprezentat la Teatrul Naţional din Iaşi, unde preluase conducerea împreună 
cu M. Kogălniceanu şi C. Negruzzi, piesa Farmazonul din Hârlău. 

În ajunul Revoluţiei de la 1848, difuzează în foi volante poezia- 
manifest Către români şi publică Hora Ardealului în revista Foaie pentru 
minte, inimă şi literatură. Poetul a participat în primele rânduri la toate 
evenimentele importante ale epocii şi a marcat istoria cu influența sa 
progresistă şi clarvăzătoare. 

După 1860, devine îndrumătorul autoritar al vieţii culturale şi spirituale 
româneşti şi un activ om politic. Este trimis la Paris, în inima diplomaţiei 
europene, de către domnitorul Alex. loan Cuza, unde va contribui efectiv la 
recunoaşterea şi aprobarea de către Occident a Unirii Ţărilor Române şi la 
consolidarea statului român. 

În timpul vieţii i s-au încredinţat mai multe funcţii publice: senator, 
ministru de externe, ambasador, iar în anul 1868 a fost ales membru al 
Societăţii Academice (Academia). Către sfârşitul vieţii se retrage la casa sa 
din Mirceşti, unde va deceda în ziua de 22 August 1890. 

Întreaga lui generaţie îl respectă şi-l admiră pentru energia neo- 
bosită pusă în slujba patriei, pentru mintea sa cea mai luminată şi spi- 
ritul cel mai democrat al vremii. M. Eminescu îl numeşte cu admiraţie 
şi respect „Acel rege al poeziei / Veşnic tânăr şi ferice” (Epigonii). 

Vasile Alecsandri a fost sufletul Revoluţiei de la 1848 din Mol- 
dova, ctitorul important al Unirii Principatelor, evenimente care au 
influențat destinul României şi la care a participat cu mintea şi su- 
fletul, fiind iniţiatorul şi susținătorul unor importante reforme de pro- 
gres şi civilizaţie, printre care desființarea robiei ţiganilor şi împro- 
prietărirea ţăranilor. 

Cunoscător profund al valorilor naţionale, al eforturilor făcute în 
vederea edificării literaturii române, V. Alecsandri s-a afirmat în 
aceeaşi măsură în poezie, proză, teatru, în publicistică şi în jurnalul de 
călătorie. Creaţia sa a cunoscut o evoluţie evidentă de la un romantism 
entuziast de tinereţe (Doina, Deşteptarea României ş.a.) la o poezie 
de observaţie obiectivă şi de rafinare a mijloacelor artistice (Pasteluri) 
şi apoi o revenire la un romantism activ, echilibrat, cu puternice 
tendinţe sociale (Eroii de la Plevna, Plugul blestemat etc.). 


Opera lui Vasile Alecsandri 
Sinteza marilor idei ale epocii 


Poezia Proza 
- Deşteptarea României (1848) - Buchetiera din Florenţa (1840) 
- Poezii poporale. Balade. Cântice - Istoria unui galben şi a unei 
bătrâneşti (vol. I şi II, 1852-1853) parale (1844) 
- Doine şi lăcrimioare (1853) - Călătorie în Africa (1855-1874) 
- Hora Unirii (1856) - Vasile Porojan (1886) etc. 


- Pasteluri (1868-1869); volum (1875) 
- Eroii de la Plevna (1878) 

- Legende (1875) 

- Plugul blestemat (1888) etc. 


Teatru 
- Cânticele comice (1850-1864) 
- Chiriţa la Iaşi (1850) 
- Chiriţa în provincie (1852) 
- Arvinte şi Pepelea (1866) 
- Despot Vodă (1879) 
- Fântâna Blanduziei (1884) 
- Ovidiu (1885) 

Creația poetică a lui Vasile Alecsandri, în special din perioada 
de tinereţe, publicată până la Unirea Principatelor, are un caracter mi- 
litant activ, promovând cele mai progresiste idei ale timpului incluse 
ulterior ca parte a programului Revoluţiei de la 1848 şi al Unirii. 

In perioada 1840-1860, atunci când frământările sociale din ţară 
se agravaseră din ce în ce mai mult, energia poetului este absorbită de 
marile evenimente ale Moldovei. In poezia Către români, devenită 
mai târziu Deşteptarea României, salută puternicul val revoluţionar 
ce trece peste Europa şi cheamă la luptă împotriva tiraniei feudale, 
pentru Unire şi libertate naţională: 


Voi ce staţi în adormire, Voi ce staţi în nemişcare 
N-auziţi prin somnul Vostru acel glas triumfător, 
Ce se-nalță pân-la ceruri din a lumei deşteptare, 
Ca o lungă salutare 
Cătr-un falnic viitor? (...) 


lată! lumea se deşteaptă din adânca-i letargie! 
Ea păşeşte cu pas mare cătr-un ţel de mult dorit. 
Ah! treziţi-Vă ca dânsa, fraţii mei de Românie! 
Sculaţi toţi cu bărbăţie, 
Ziua vieţei a sosit! 


După înfrângerea Revoluţiei, când este nevoit să ia calea exilului 
şi să se despartă de patrie, publică poezia plină de nostalgie Adio Mol- 
dovei, iar la întoarcere îşi manifestă bucuria revederii cu ţara în poezia 
Intoarcerea în ţară. Poetul a fost o prezenţă activă a generației sale şi 
a oglindit în operă toate evenimentele istorice şi social-politice ale tim- 
pului (dezrobirea ţiganilor, împroprietărirea țăranilor, luptele eroice ale 
oamenilor simpli în războiul de Independenţă de la 1877, răscoalele 
ţărăneşti de la 1888 ş.a.). 

V.Alecsandri s-a afirmat, în primul rând, ca o personalitate de ex- 
cepție în poezie, gen în care a cultivat aproape toate formele de expresie 
poetică, de la poezia patriotică şi cetăţenească la cea socială şi satirică, 
de la odă la pastel, creaţii în care a elogiat izvoarele nesecate de adevăr 
şi frumuseţe ale folclorului şi ale naturii patriei. 

Format ca scriitor sub puternica influență a romantismului euro- 
pean, el va adera cu adâncă convingere la programul Daciei literare, 
punând la baza creaţiei izvoarele proaspete şi pline de sevă ale poeziei 
populare şi afirmându-se în acelaşi timp ca un pasionat culegător de 
folclor. 

În studiul Românii şi poezia lor, apărut în 1849, sublinia, în spi- 
ritul generaţiei sale, importanţa folclorului ca inimă a unui popor şi 
izvor de legătură cu tradiţiile, moravurile şi obiceiurile româneşti din 
trecut. Poetul considera că poezia populară este singura cale de păstrare 
şi de cultivare a limbii, a cântecelor şi jocurilor, a particularităților spe- 
cifice prin care ne afirmăm ca națiune. Ea e comoara nepreţuită în care 
putem descoperi icoane vii şi poetice ale obiceiurilor şi prejudecăţilor 
neamului românesc. 

Preţuirea folclorului este evidentă şi în pasiunea cu care a adunat 
şi a publicat prima culegere de poezie populară, în prefața căreia îşi 
afirmă admiraţia pentru geniul poporului român, pentru „acest tezaur 
artistic excepțional”, depozitar al tradiţiilor şi îndreptar de limbă. 

Debutul în literatură a avut loc cu câteva poezii în limba franceză 
publicate în revista lui Gh. Asachi La glaneur moldo-vlaque. Ulterior, 
atras de activitatea clocotitoare din anii premergători Revoluţiei de la 
1848, care avea să schimbe din temelii structura societăţii româneşti şi, 
deci, şi a culturii şi literaturii, poetul descoperă sursele autentice şi ade- 
vărata originalitate a creației în exprimarea bogată şi nuanțată a poeziei 
populare. El declară: „Atunci scrisei, sau mai bine zis improvizai cele 
mai bune poezii ale mele: Baba-Cloanţa, Strunga, Doina şi-mi făgă- 
duii cu tot dinadinsul să las la o parte încercările mele de versificaţie 
franceză şi să-mi urmez calea ce-mi croisem singur în domeniul 
adevăratei poezii româneşti”. 

In anul 1853, când i-a apărut primul volum de poezii originale, 
Doine şi lăcrimioare, Alecsandri era un poet cunoscut atât în țară, cât şi 
în străinătate, iar prestigiul lui în capitala Franţei, unde-i apare, în 
acelaşi an, o versiune a volumului în limba franceză (Poésie roumaine. 
Les doinas, poésies moldaves),publicată de J. E. Voinesco, se bucura 
de stimă şi preţuire. 

Volumul Doine şi lăcrimioare reuneşte 21 de titluri, dintre cele 
mai bune creații publicate de poet, printre care Hora, Cântic haidu- 
cesc, Cânticul oştirilor călăreţe ş.a. 

Fascinat de semnificaţia şi tonalitatea doinei, de expresia ei au- 
tentică, îngemănată cu suferințele poporului, poetul însoţeşte volumul 
cu aprecierea: „Doina este cea mai vie expresie a sufletului românesc. 
Ea cuprinde simţirile sale de durere, de iubire şi de dor. Melodia doinei, 
pentru cine o înțelege, este chiar plângerea duioasă a patriei noastre 
după gloria ei trecută”. 


!G. C. Nicolescu, Studiu introductiv, Opere, vol. 1, p. 3. 

Doina, o foarte cunoscută poezie social-politică, aduce un pu- 
ternic suflu de revoltă, amplificat de sentimentul de frăție dintre omul 
oropsit şi exploatat şi natura care-i este alinătoare: 


Sunt sătul de biruri grele 
Şi de plug şi de lopată, 
De ciocoi, de zapciele 
Şi de sapa lată. 


Creaţiile din acest volum scot în evidență caracterul militant 
social-politic al poeziei, angajată ferm în transformarea societăţii ro- 
mâneşti, în mersul ei pe calea marilor reforme de progres care marcau 
viaţa întregii Europe. 

O poezie semnificativă pentru concepția poetului din această 
perioadă, care stă la baza ciclului Doinelor, este Groza, publicată pentru 
prima dată în Calendarul pentru poporul român (1844). Tema haidu- 
ciei este preferată de poet, foarte multe creaţii evocând lupta poporului 
împotriva nedreptăţii sociale (Cântic haiducesce, Andrii Popa, Sara 
şi hoțul, Ursiţii, Strunga ş.a.). In poezia Groza este evocat un mo- 
ment tragic, moartea haiducului, simbolul luptei împotriva orânduirii 
nedrepte şi ocrotitorul săracilor, care adunaţi în jurul mortului „ve- 
ghează în tăcere”: 


Poporu-mprejuru-i trist, cu-nfiorare, 

La el se uita: 

Unii făceau cruce, alţii de mirare, 

Cu mâna la gură, capul clătina. 

Un moşneag atunce, cu o barbă lungă, 

La Groza mergând, 

Scoase doi bani netezi din vechea sa pungă 
Lângă mort îi puse, mâna-i sărutând. 


De un efect scenic deosebit, concentrând în ea întreaga durere a 
poporului, este scena finală: 


Şi, sărutând mortul, bătrânul moşneag 
Oftă şi se duse cu-al său vechi toiag. 
Iar poporu-n zgomot strigă plin de jale: 
Dumnezeu să-i ierte păcatele sale. 


T. Maiorescu remarca, în legătură cu această poezie, condensarea 
durerii prin alegerea fericită a vocabularului poetic, în special prin epi- 
tetul galben, „adus prin repetare chiar în primul vers”. 

În acest volum a apărut una dintre cele mai profunde elegii, Ste- 
luţa, în care poetul evocă tragedia produsă de moartea prietenei sale 
Elena Negri. Sentimentul de durere şi jale este concentrat, asemenea 
doinei, într-o stare sufletească de o tensiune maximă, subliniat şi prin 
structura amplă a versurilor care au o cadență funerară: 


Tu care eşti pierdută în neagra veşnicie, 
Stea dulce şi iubită a sufletului meu! 

Şi care-odinioară luceai atât de vie 

Pe când eram în lume tu singură şi eu. 


Ultimul ciclu al acestui volum este intitulat Suveniri (cuprinde 21 
de poezii elaborate înainte de 1848) şi a fost adăugat la apariţia ediţiei a 
doua, o dată cu ciclul Mărgăritare (1863). 

Poeziile grupate sub acest titlu sunt în mare parte axate pe pro- 
bleme social-politice (Deşteptarea României, Anul 1855, N. Bălcescu 
— murind, La Sevastopol, Hora Unirii). 

Cu o structură mai mult agitatorică, poezia Deşteptarea Româ- 
niei, ca şi altele din acest ciclu, publicată înainte de 1848, a devenit 
imnul revoluţiei şi a cunoscut o largă circulaţie în foi volante cu titlul 
Către români. Asemenea poezii, special create ca manifeste politice, 
pentru a răscoli şi mobiliza masele sub steagul revoluţiei, erau nume- 
roase în epocă: Andrei Mureşan — Un răsunet (devenită Deşteaptă-te 
române), I. Catina- Marşul libertăţii ş.a. 

Cea mai valoroasă secţiune a creaţiei lirice a lui V. Alecsandri o 
constituie Pastelurile publicate între 1868-1869 în Convorbiri literare 
şi apoi reunite în Opere complete. Poezii (1875). Ele se constituie în 
biografia lirică a poetului din timpul retragerii, în 1860 şi în special 
după detronarea lui Alex. loan Cuza, la moşia de la Mircești. 

Ciclul pastelurilor cuprinde 40 de poezii şi se deschide cu Serile 
la Mirceşti (1867), un fel de confesiune poetică în care sunt conden- 
sate starea emoțională şi admiraţia poetului pentru natură, devenită 
sanctuarul liniştii sale sufleteşti. 

Eliberate de tendinţele politice şi sociale, fără intenţii propagan- 
distice, Pastelurile aduc un fior liric mai senin, o undă de exteriorizare 
sufletească în faţa frumuseţilor naturii, liniştită şi tonică. Cu toate scăde- 
rile şi idealizările unor pasteluri, ca Rodica, Fântâna, Cositul, Concert 
în luncă, Secerişul ş.a., poetul are meritul de a surprinde viaţa naturii, 
sufletul ei calm, universul rustic şi atmosfera unor anotimpuri (larna, 
Vara, Sfârşit de toamnă, Gerul, Viscolul ş.a.). 

Majoritatea pastelurilor realizează o pictură a unui peisaj rustic 
în deplină pace, într-o formă clasică, fixă, de patru catrene şi un vers 
amplu de 15-16 silabe, în care prezenţa subiectivă a omului este redată 
doar de confesiunea şi visarea poetului, de vraja produsă de natură 
asupra vieţii sale interioare. 

Poetul Ion Pillat, apropiat ca univers sufletesc de poezia naturii a 
lui V. Alecsandri, aprecia că „Rara taină a poeziei Pastelurilor rezidă 
în marea ei simplitate, în armoniosul echilibru sufletesc, în forma ei 
autentic românească, aş spune aproape populară, înțelegând prin popu- 
lar comoara etnică a satelor noastre. Aş mai adăuga la aceste însuşiri 
fundamentale două caractere care individualizează această poezie, 
anume: distincția, adică noblețea naturală, ceva vechi boieresc şi, în 
acelaşi timp, prin legături adânci cu pământul țării, ceva dârz, răze- 
şesc-— şi acel caracter de superioară obiectivitate a poetului rustic, duş- 
man al abstracțiunilor”. 

Singurul pastel care nu are ca subiect natura de la Mirceşti, Bără- 
ganul, a fost elaborat în 1870 la Cannes (Franţa). In această descriere 
lirică a Bărăganului, spre deosebire de Al. Odobescu care aprecia misterul 
şi frumusețea acestui ținut, Alecsandri se arată înspăimântat de întinderile 
nesfârşite ale acestei „savane-ntinse şi cu sălbatic nume”, unde „Nici ca- 
să, nici pădure, nici râu rătăcitor / Nimic nu-nveseleşte pe bietul călător” 

Un merit al lui V. Alecsandri, remarcat unanim de critică, este 
acela al promptitudinii cu care a oglindit marile evenimente ale epocii, 
prezentând un elogiu oamenilor simpli care au făcut istoria. El a acordat 
o atenție deosebită Războiului de Independență, căruia i-a închinat 
ciclul poetic Ostaşii noştri, creaţii ocazionale care au cunoscut cea mai 
mare popularitate şi apreciere în epocă. Prezentând războiul prin optica 
omului din popor, ciclul Ostaşii noştri cuprinde 11 poezii, cum ar fi 
(Balcanul şi Carpatul, Peneş Curcanul, Sergentul, Hora de la 
Plevna, Hora de la Griviţa, Odă ostaşilor români, Eroii de la Plevna 
ş.a) prin care se legitimează ideea că independenţa patriei este rodul 
eroismului şi al victoriilor în luptă ale oamenilor simpli. In Peneş 
Curcanul, poezie epică asemănătoare baladelor bătrâneşti de vitejie, 
poetul slăveşte eroismul şi spiritul de sacrificiu al ostaşului român în 
bătăliile de la Plevna şi Griviţa. Faptele de luptă sunt redate cu o 
simplitate firească, fără emfază, emanând totuşi vibrația unui patriotism 
profund şi mândria sacrificiului pentru ţară: 


! Vezi Ion Pillat, Poezii (Antologie şi prefaţă de Aurel Rău), Editura 
pentru Literatură, Bucureşti, 1966, p. 92. 

Veni şi ziua de asalt, 

Cea zi de sânge udă! 
Părea tot omul mai înalt 

Faţă cu moartea crudă. 


Sergentul nostru, pui de zmeu, 
Ne zise-aste cuvinte: 

«Cât n-om fi morţi, voi cinci şi eu 
Copii, tot înainte». 


Ca şi alte poezii ocazionale, Peneş Curcanul trebuie privită în 
contextul momentului istoric în care a apărut şi apreciată după puterea 
ei de a trezi sufletele şi a emoţiona. Un omagiu adus ostaşului român îl 
întâlnim şi în poezia Sergentul, în care eroul rănit la Plevna manifestă o 
modestie care contrastează cu faptele lui de vitejie şi cu omagiul adus 
tovarăşilor căzuți în luptă. El primeşte onorul regimentului care se în- 
drepta spre Plevna, ca semn al respectului şi prețuirii faptelor de arme: 


Atuncea colonelul, dă mâna cu sergentul 
Se-ntoarce, dă un ordin... Pe loc tot regimentul 
Se-nşiră, poartă arma, salută cu onor 

Românul care pleacă trăgând al lui picior. 


Intr-o altă poezie din ciclu, Eroii de la Plevna, este prezentată anti- 
teza dintre eroismul cu care ostaşii români au cucerit Independenţa şi ne- 
păsarea celor care au profitat de sacrificiul lor atunci când au venit acasă: 


Ce crimă le atrage pe cap aşa osândă? 

Ce crimă?... Lupta mare pe câmpul de izbândă! 
Ce crimă?... Eroismul, sublima devotare 
Pentru-apărarea Ţării şi-a ei neatârnare! 


Poezia este o satiră care exprimă indignarea poetului față de ci- 
nismul şi nepăsarea puternicilor zilei, cei care i-au lăsat pe eroii ajunşi 
cerşetori pradă foamei şi gerului, muritori în mizerie: 


Ei bine! oameni viteji cu inimi sterpe, 
Legaţi de cârma țării cu-ncolăciri de şerpe, 
Voi, ce-aţi stat deoparte de foc şi de dureri, 
Cum ați reîntors copiii la sânul bietei țări? 
Priviţi-i!... Goi şi sarbezi, ca robi trăiţi în lanţuri! 
Trişti, fărâmaţi, sărmanii! de ger, pe câmp, prin şanţuri 
Ologi, ciuntiţi. O, Doamne, reduşi la nimicie 
Prin chinuri plăzmuite de-a voastră mişelie! 

O secţiune importantă a creaţiei lui V. Alecsandri o constituie 
Legendele. După apariţia poeziilor din ciclul Ostaşii noştri, poetul îşi 
manifestă intenţia de a crea, prin cele 78 de Legende şi Legende 
noue, o epopee națională, asemenea Legendei secolelor de V. Hugo, 
şi a pune bazele unei mitologii autohtone. Poeziile publicate în aceste 
două cicluri sunt axate pe câteva teme fundamentale, printre care: 
admiraţie pentru eroii naţionali (Ştefan cel Mare, Mihai Viteazul) şi 
pentru faptele de vitejie (Dan, căpitan de plai, Dumbrava Roşie), 
ura împotriva tiranilor şi respingerea crimei şi a necinstei (Grui 
Sânger, Murad Paşa, Murad Gazi, ş.a.), dragostea faţă de mamă (Ana 
Doamna), explicaţia fantastică şi simbolică a originii unor fenomene 
(Legenda rândunicii, Legenda ciocârliei etc.). 

Cu ocazia serbărilor de la Putna, la 400 de ani de la sfințirea mâ- 
năstirii, Alecsandri a publicat un Imn lui Ştefan cel Mare, text care a 
stat la baza legendelor de vitejie despre domnitor şi ostaşii săi (Ştefan 
Vodă şi codrul, Ştefan Vodă şi Dunărea). Erau, aşa cum remarcă Al. 
Piru!, diverse exerciții pentru marele poem istoric, apropiat ca dimen- 
siuni de epopeea națională, Dumbrava roşie, publicat în Convorbiri 
literare în mai 1872. 

Legenda, prea lungă şi inegală ca valoare, are însă calităţi deo- 
sebite, în special prin vibrația sufletească şi patosul romantic autentic 
cu care autorul prezintă figura lui Ştefan cel Mare: 


Trufaşi cu toţii, sălbatici, lacomi, vicleni şi orbi, 
Care-mprejurul ţării, precum un cârd de corbi, 
Stă gata s-o sfâşie... dar n-a vrut Dumnezeu, 
N-au vrut Moldova, ţară vitează, n-am vrut eu! 


Replica domnitorului şi voinţa lui fermă, de stâncă, în calea duş- 
manilor, vor fi reluate de Delavrancea în Apus de soare. Poetul folo- 
seşte, cu efecte artistice deosebite, prezentarea plastică a scenelor de 
luptă, cărora le imprimă o permanentă mişcare şi dinamism, sugerând 
dârzenia şi vitejia luptătorilor, asemenea procedeelor folosite de 
Eminescu în Scrisoarea III-a: 


Fug leşii, fug cruciații şi fuge însuşi craiul 
II duce domnul Ștefan cum vântul duce paiul... 


! Al. Piru, Introducere în opera lui V.Alecsandri, Editura Minerva, 
1978, p.100. 

Una dintre cele mai reuşite legende istorice, în care poetul glori- 
fică patriotismul şi sacrificiul înaintaşilor pentru apărarea ţării, este 
Dan, căpitan de plai. Eroii legendari sunt nişte titani atunci când e 
vorba de luptă împotriva duşmanilor, iar când Dan cade prizonier la tă- 
tari impune respect duşmanului prin demnitatea cu care-şi ţine cuvântul. 
El este lăsat ca înainte de moarte să revină şi să sărute pământul țării: 


Sărmanu-ngenunchează pe iarba ce străluce, 
Îşi pleacă fruntea albă, smerit îşi face cruce 
Şi pentru totdeauna sărută ca pe-o moaşte 
Pământul ce tresare şi care-l recunoaşte... 


O legendă cu un subiect inedit, care reprezintă o reuşită artistică, 
după cum remarcă G. Călinescu, este Pohod na Sybir, în care este re- 
dată drama unor deportaţi în Siberia în timpul regimului țarist: 


Sub cer de plumb întunecos, 
Pe câmp plin de zăpadă, 

Să tărăgănează-ncet pe jos 
O falnică grămadă 

De oameni trişti şi îngheţaţi 
Cu lanțuri ferecați. 


Câteva legende, care folosesc ca material epic fabulosul folcloric 
şi universul de basm, sunt etiologice, explică apariţia unor fenomene 
naturale sau a unor păsări sau plante (Legenda rândunicii, Legenda 
lăcrămioarei, Legenda ciocârliei, Legenda crinului ş.a.). În aceste 
poezii sunt valorificate o serie de teme folclorice, în special preluate din 
basme, ca motivul zburătorului (Legenda rândunicii), al fetei de îm- 
părat îndrăgostită de soare şi blestemată de mama soarelui (Legenda 
ciocârliei), al copilului care-şi caută mama plângând şi ale cărui lacrimi 
se prefac în lăcrimioare (Legenda lăcrămioarei) ş.a. 

Răzbunarea lui Statu-Palmă este un fragment de basm versifi- 
cat, în care personaje folclorice cunoscute ca Sfarmă Piatră şi Strâmbă- 
Lemne îşi dispută dragostea Trestianei, fiica lui Statu-Palmă-Barbă-Cot, 
răpită de Făt-Frumos. 

Tot pe motive de basm şi de baladă populară sunt şi legendele 
Ghioaga lui Brian şi Stroe Plopan, lucrări mai puţin reuşite artistic, 
importante doar pentru intenţia poetului de a închega epopeea naţională. 

În activitatea de creaţie a lui V. Alecsandri, proza a constituit o 
permanenţă. G. Călinescu apreciază că „partea cea mai durabilă a operei 

lui Alecsandri este aceea în proză”. Această secțiune a creaţiei reflectă 
concepţia scriitorului în legătură cu marile reforme ale timpului şi în 
special pasiunea sa pentru călătorie şi descoperirea unor noi orizonturi 
de cultură şi civilizație. Alecsandri a fost un călător avid de a cunoaşte 
marile progrese ale Europei. Din 56 de ani de activitate (1834-1890) a 
petrecut peste 23 de ani în străinătate, unde a locuit, sau a vizitat de mai 
multe ori 14 țări (Franţa, Anglia, Italia, Spania, Austria, Germania, 
Olanda, Rusia, Turcia, Africa — Maroc, Tunis —, Muntenia, Transilvania, 
Bucovina) şi peste 67 de localităţi. Numai în Franţa, şi în special în 
Paris, a locuit 10 ani şi a efectuat peste 21 de vizite, însumând încă 5-6 ani. 

Structura prozei lui Alecsandri este în general evocatoare, mai 
ales în „scrisori”, „portrete” şi „suveniruri”, modalităţi lirice cu spe- 
cific romantic, în care accentul este pus pe evenimentul sau peisajul 
excepțional, pe natura exotică şi pitorească (Buchetiera dinFlorenţa, 
publicată prima dată cu titlul Suveniruri din Italia, Un salon la Iaşi, 
Iaşii în 1844, O plimbare la munţi, Borsec, Balta-Albă, Jurnalul 
de călătorie în Africa ş.a.). 

Aceste proze, în care observaţia asupra oamenilor şi a locurilor 
cunoscute este raportată permanent la realitățile din ţara sa, au fost 
reunite de autor în volumul Salba literară (1857). 

O altă parte a prozei are un caracter confesiv şi cuprinde opinia 
scriitorului despre marile reforme ale timpului, Unirea Principatelor, 
dezrobirea ţiganilor, întărirea solidarității naţionale prin împroprie- 
tărirea țăranilor ş.a., sau opiniile despre oamenii şi locurile prin care a 
trecut (Istoria unui galben..., Porojan, Un episod din anul 1848, 
încercările de roman Dirdri şi Mărgărita). 

Impresiile de călătorie, memorialistica aparțin doar tangenţial 
literaturii de imaginație, în sensul recompunerii unui univers fictiv, 
specific literaturii artistice. Aceste proze se bazau pe documente şi 
impresii nemijlocite (de ordin istoric, de peisaj, de varietate umană 
ş.a.), având uneori aspect de reportaj. O primă caracteristică a lor este 
dată de nota descriptivă, care poate fi comparativă, obiectivă, ca în 
opera de călătorie a lui Dinicu Golescu, sau subiectivă, lirică, 
asemenea impresiilor din Africa ale lui V. Alecsandri). 

Jurnalul de călătorie în Africa (1855) relevă un autor, 
observator avizat în problemele sociale, şi în acelaşi timp un pictor fin 
al naturii şi al oamenilor, un cunoscător al particularităţilor istorice şi 
geografice ale locurilor prin care a trecut. 

Peisajul prezentat de scriitor este viu, în continuă transformare în 
funcţie de dispoziţia şi atitudinea acestuia față de el, fiind permanent 
presărat cu amintiri, anecdote, obiceiuri şi povestiri (exemplul descrierii 
pietii din Tanger, „un tablou viu de viaţă arăbească”). 

G. Călinescu considera că notele de călătorie aparţin literaturii 
epice propriu-zise. „Călătoriile în Africa” nu sunt un simplu jurnal, ci 
un sistem narativ, pe principiul Decameronului. Planul exterior este 
pătruns mereu de planul lăuntric. Aici întâlnim povestea Muntele de 
foc, o istorie romantică despre nişte bandiți. 

Vasile Alecsandri a desfăşurat şi o bogată activitate teatrală, pu- 
blicând un număr important de lucrări dramatice, care au marcat în 
mod hotărâtor începuturile genului dramatic național şi ale mişcării 
teatrale. Activitatea în acest domeniu va fi prezentată în capitolul des- 
pre evoluţia teatrului românesc. 

NICOLAE FILIMON 


Nicolae Filimon!, primul romancier modern din literatura ro- 
mână, face parte din generaţia lui N. Bălcescu, fără să fi avut însă vreo 


IN. Filimon s-a născut la 6 septembrie 1819. Tatăl său, Mihai Filimon, 
preot la biserica Enei, a murit prematur, la numai 46 de ani, lăsând în urma sa 
cinci copii. 

Scriitorul a căpătat primele învățături în chiliile de lângă biserica Enei, 
unde dascălul Chiru, evocat şi de Ion Ghica, organizase un fel de şcoală de 
cunoştinţe elementare. Mai târziu va funcţiona în calitate de „cântăreţ absolut” 
în corul operei italiene conduse de Henrietta Karl, apoi ca flautist, dovedind 
cunoştinţe muzicologice de oarecare specialitat. El a fost, de-a lungul întregii 
sale vieţi, un autodidact. Înainte de a se realiza ca scriitor, N. Filimon a 
desfăşurat o intensă activitate publicistică, impunându-se ca unul dintre primii 
cronicari muzicali şi dramatici. A debutat la 5 decembrie 1857 la Naţionalul lui 
V. Boerescu, a colaborat activ cu majoritatea publicaţiilor vremii: Revista 
Carpaţilor, Independinţa, Țeranul român, Dâmbovița, Buciumul. 

În vara anului 1858 face o excursie de documentare în Austria, Germania 
şi Italia. Impresiile de călătorie, Escursiuni în Germania Meridională. 
Memorii artistice şi critice vor apărea în 1860. Tot în acest volum sunt incluse 
şi nuvelele Mateo Cipriani şi Friederich Staaps sau Atentatul de la 
Schoenbrunn în contra vieţii lui Napoleon I, O cantactriță de uliţă, 
Ascanio şi Eleonora. 

În 1861 îşi face debutul literar propriu-zis, publicând în Revista 
Carpaţilor nuvela Nenorocirile unui slujnicar sau Gentilomii de mahala, 
iar în anul următor, semnând numai cu inițiale, publică în Țeranul român 
basmele: Roman Năzdrăvan, Omul de piatră şi Omul de flori cu barbă 
de mătasă sau Povestea lui Făt-Frumos. 

Romanul Ciocoii vechi şi noi sau Ce naşte din pisică şoareci mănâncă 
apare în foiletonul Revistei române şi apoi în volum în 1863. 

Autorul intenționa să scrie şi partea a doua a romanului, însă, cu toată 
aparenţa sa de om sănătos, va muri de tuberculoză la numai 46 de ani. 

legătură directă cu Revoluţia de la 1848. Format la şcoala ideilor pa- 
şoptiste, scriitorul consideră literatura ca o tribună de luptă socială şi 
patriotică, o modalitate de asanare a moravurilor şi de eliminare a 
practicilor feudale. 

Ca prozator, N. Filimon este un romantic şi în acelaşi timp un rea- 
list atras de marile probleme şi contradicții ale societății româneşti. Ele- 
mentele romantice şi cele realiste, deşi coexistă permanent, au grade di- 
ferite de intensitate şi nu se afirmă uniform. Scrieri accentuat romantice 
sunt nuvelele de început: Mateo Cipriani şi Friederich Staaps sau 
Atentatul de la Schoenbrunn în contra vieţii lui Napoleon I. 

Nucleul nuvelei Mateo Cipriani este de natură erotică, tratat cu 
mijloace specific romantice. Eroii, stăpâniţi de pasiuni mistuitoare, se 
dezlănţuie cu intensitate în împrejurări deosebite. Acţiunea se bazează 
foarte mult pe elementul neprevăzut, spectaculos, pe dezvăluiri neaş- 
teptate. Mateo Cipriani este un copil fără părinți găsit la uşa unui cape- 
lan, care obţine de la vârsta de 15 ani postul de „primo organist” al 
bisericii. In timpul slujbelor se îndrăgosteşte de Contesa C. care nu îi 
împărtăşeşte sentimentele. 

Dezamăgit, pleacă la Livorno şi se dedică luptei patriotice pentru 
eliberarea Italiei, dând un sens nobil temperamentului său aprins: „Când 
patria este în pericol şi cheamă pe fiii ei să o ajute, este de trei ori 
blestemat acela care rămâne surd la gemetele ei”. Aici, la Livorno, îl 
omoară pe un zbir care îi ucisese prietenul şi va fi condamnat la moarte. 
In momentul în care se îndrepta spre eşafod, o femeie, care se dovedeşte 
a fi mama sa, vine cu graţierea. Dar este prea târziu fiindcă un duşman 
din mulțime îl străpunge cu stiletul. Pe patul de moarte, Mateo o revede 
pe contesă şi află că bătrânul capelan care îl crescuse, era de fapt tatăl său. 

Proiectând povestea vieţii lui Mateo Cipriani pe fundalul luptei pen- 
tru eliberarea Italiei şi convertind temperamentul eroului spre un ţel major, 
patriotic, nuvela lui Filimon se înscrie pe latura activă a romantismului. 

O factură predominant romantică are şi nuvela Friederich Staaps 
sau Atentatul de la Schoenbrunn în contra vieţii lui Napoleon I, ale 
cărei semnificaţii se circumscriu în sfera aceluiaşi romantism activ. 
Destinul eroului Friederich Staaps se consumă concomitent pe două 
direcţii, una privind viaţa lui intimă, sentimentală, iar alta atitudinea lui 
civică, patriotică. Mult mai inconsistentă sub aspect erotic decât Mateo 
Cipriani, nuvela atrage atenția prin mesajul pe care îl transmite, prin 
ideea de libertate şi independenţă naţională. 

Eroul, student la Halle, se implică în conspiraţiile care aveau ca 
scop uciderea lui Napoleon I. Prin tragere la sorţi va fi desemnat să îl 
ucidă pe tiran şi să elibereze Germania. Prins de ostaşii lui Napoleon 
lângă cortul acestuia, Friederich Staaps are o atitudine dârză şi plină 
de demnitate patriotică, fapt care îl impresionează pe împărat. Acesta 
îi propune să intre în armata sa în schimbul graţierii, dar eroul refuză 
preferând execuția. 

După aceste nuvele de început, N. Filimon îşi schimbă viziunea, 
acordând prioritate problemelor societății din a doua jumătate a 
secolului al XIX-lea cu o evidentă finalitate de critică socială. Nenoro- 
cirile unui slujnicar sau Gentilomii de mahala, publicată în 1861, 
poate fi considerată un studiu tipologic menit să deschidă drum roma- 
nului Ciocoii vechi şi noi. Prin aceasta, precizează G.Călinescu, N.Fili- 
mon „îşi începe opera de critic al societăţii române”. 

Nuvela, organizată compozițional pe capitole, are în centrul acțiu- 
nii pe Mitică Râmătorian, un personaj laş, poltron, demagog politic care 
urmăreşte căpătuiala, ca orice ciocoi în ascensiune. „Mitică Râmătorian 
— spune autorul — este tipul junilor ignoranţi, vicioşi, corupți şi fără 
avere cari, în ardoarea lor de a dobândi cu orice preţ mijloace ca să-şi 
satisfacă nişte plăceri şi ambițiuni diametralmente opuse poziţiunii lor 
sociale, devin târâtori, linguşitori şi uneori chiar sperjuri. Oameni de 
felul acesta, din nefericire, se găsesc mulți în țara noastră”. 

Nuvela are o compoziţie epică destul de sumară, alcătuită din 
câteva linii. Procedeul folosit de autor, amplificat în roman, este acela al 
portretizării caracterologice. Pentru definirea caracterului personajelor, 
N. Filimon apelează la o modalitate utilizată în epocă de V. Alecsandri, 
iar mai târziu de I.L.Caragiale, atribuindu-le acestora nume cu substrat 
satiric ca: Râmătorian, Găinescu, Rasolescu. 

Nuvela anticipează calități artistice care vor deveni pregnante în 
roman, cum ar fi, de exemplu, pasajele care redau culoarea locală, at- 
mosfera specifică a Bucureştiului de la începutul celei de-a doua 
jumătăţi a secolului al XIX-lea. In acest sens, Nenorocirile unui sluj- 
nicar sau Gentilomii de mahala poate fi considerată un preludiu al 
romanului Ciocoii vechi şi noi, Mitică Râmătorian fiind un înaintaş şi 
un prototip al lui Dinu Păturică. 

Ciocoii vechi şi noi sau Ce naşte din pisică şoareci mănâncă, 
cel mai mare succes al prozei româneşti din secolul al XIX-lea, este al- 
cătuit din 32 de capitole, purtând titluri semnificative care atrag atenția 
asupra personajelor (Dinu Păturică, Chera Duduca),asupra evenimen- 
telor sociale (Teatrul în Țara Românească) sau sintetizează prin expresii 

şi zicale populare sensul faptelor narate (Până nu faci foc, fum nu iese; 
Blăstemul părintesc). Capitolele, mici nuvele, deşi independente ca 
subiect, sunt totuşi legate prin temă, prin destinul eroilor. 

Tendinţa critică a romanului este mărturisită şi argumentată 
deN.Filimon în cele două capitole de început, „Dedicaţie” şi „Prolog”. 
Inchinându-şi scrierea ciocoilor, autorul alcătuieşte în „Prolog” o 
„fiziologie” a acestora, cu insistență asupra naturii lor morale şi sociale: 
„Ciocoiul este totdeauna şi în orice ţară un om venal, ipocrit, laş, 
orgolios, lacom, brutal până la barbarie şi dotat de o ambiţiune 
nemărginită.” Scriitorul realizează portretul individual al ciocoiului, 
evoluţia lui de la umilinţă şi laşitate la orgoliu, lăcomie, ambiţie nemă- 
surată de parvenire. 

Nicolae Filimon a scris numai prima parte a romanului, istoria 
ciocoiului vechi (tipul fanariot), datorită morții premature a întrerupt 
istoria ciocoiului nou, (schiţată în „Prolog”). 

Romanul urmăreşte evoluţia a două categorii de personaje, cu 
interese diametral opuse: cea a unor parveniţi, majoritatea străini de 
neam (fanarioți): Andronache Tuzluc, Chera Duduca, Kir Costea 
Chiorul şi singurul român Dinu Păturică şi cea care reprezintă 
interesul național, boieri de neam (Banul C.) sau români legaţi de 
interesele ţării, de pământul natal (Gheorghe, Maria). Această opoziţie 
este generată de conflictul existent la vârful Țării Româneşti între 
Domnul Caragea (fanariot) şi Domnul Ghica (boier de neam). 
Scriitorul ajunge la o concluzie, în parte eronată, deoarece consideră 
că toate relele din ţară sunt aduse de străini, care constituie cel mai 
rapace element de exploatare. In opinia sa, lumea e împărțită în 
oameni buni şi oameni răi, în virtuoşi şi vicioşi, patrioţi şi străini. 
Intenţia moralizatoare transpare şi din faptul că, în rezolvarea 
conflictelor, autorul restabileşte dreptatea, pedepsind pe nelegiuiți şi 
răsplătind pe cei cu o comportare exemplară. Astfel, Dinu Păturică va 
muri la ocnă, Tuzluc sfârşeşte sărac şi cerşetor, Duduca va fi aruncată 
în Dunăre, iar Chir Costea Chiorul va fi linşat în piaţa publică. 

Foarte interesantă este construcţia personajelor, element care dă 
valoare şi consistență naraţiunii, eroii fiind surprinşi vii şi caracterizați 
prin acţiune, prin modul în care gândesc şi se comportă. Cel mai reuşit 
dintre aceştia este Dinu Păturică, personaj care ilustrează tipul cio- 
coiului, al arivistului: „De el se leagă toate personagiile celelalte, puse 
acolo pentru a-i scoate mai bine în lumină figura de vulpe; el condi- 
ționează existenţa tuturor şi pierirea lui mântuie romanul; Păturică este 
reprezentantul tipic al «ciocoiului vechi” (N. Iorga). Prin el, N.Filimon 

deschide o întreagă serie de eroi similari în literatura română: Tănase 
Scatiu, Gore Pirgu, Stănică Raţiu. Ager la minte, îndemânatic, stăpân 
pe voinţa sa, el ştie să intre în grațiile stăpânului, ale lui Andronache 
Tuzluc, determinându-l să îi încredințeze totul, chiar şi paza amantei 
sale, Chera Duduca. Aliat cu aceasta, Dinu Păturică foloseşte toate 
mijloacele pentru completa ruinare a postelnicului. 

Aşa cum s-a remarcat, romanul are o construcţie balzaciană, 
fiecare personaj fiind portretizat amănunțit, iar primele capitole purtând 
chiar numele personajelor principale. Evident, scriitorul îşi îndreaptă 
atenția asupra lui Dinu Păturică şi surprinde gesturile, mimica, modul de 
exprimare, tot ceea ce dezvăluie structura morală a personajului, gân- 
durile şi sentimentele sale. In fața postenicului, Dinu Păturică se com- 
portă făţarnic: „Păturică, ca ciocoi fin ce era, îngenunche dinaintea fana- 
riotului, îi sărută mâna cu cea mai mare umilință şi făcu să cază din 
ochii săi de şarpe două lacrime de acelea ce în aparință arătă o inimă 
plină de recunoştinţă dar în realitatenu sunt decât plânsul crocodilului 
prin care amăgeşte victima sa.” 

Din galeria personajelor negative face parte şi Andronache 
Tuzluc, un parvenit, un străin fanariot, îmbogăţit prin jaf şi exploatare. 
Ajuns la un stadiu de opulenţă, el are posibilitatea să ia de la viață 
doar plăcerea şi luxul. Autorul zugrăveşte viaţa la curtea lui Tuzluc în 
contrast cu starea de mizerie a țărănimii şi imprimă astfel romanului 
un pronunţat caracter de frescă socială. Capitole precum: „Scene de 
viață socială”, „Muzica şi corografia în timpul lui Caragea”, „Teatrul 
în Țara Românească”, deşi sparg într-o oarecare măsură unitatea com- 
poziţională a romanului, oferă preţioase informaţii de ordin docu- 
mentar şi redau tabloul unei epoci. Astfel, elementele realiste devin 
evidente în substanţa romanului. Depăşind elementele romantice care 
nu sunt puţine, romanul se menține pe linia realismului, urmărind un 
conflict în toate implicaţiile lui sociale şi morale. 

Privit în ansamblu, Ciocoii vechi şi noi este o reuşită deplină, 
care îl plasează pe autor printre ctitorii romanului românesc. 

UN ERUDIT ŞI UN ESTET: AL. ODOBESCU 


1 à 5 ; 

Al. Odobescu s-a remarcat, în epoca de după 1850, nu numai ca 
scriitor original şi inedit, consecvent programului Daciei literare, ci şi 
ca un intelectual cu un orizont de o mare diversitate, unul dintre primii 


! Al. Odobescu este fiul generalului Ion Odobescu, membru al 


guvernului revoluționar de la 1848 şi ulterior unul dintre adversarii acestuia. 
S-a născut la 23 iunie 1834 la Bucureşti. 

După studii începătoare în familie şi apoi la Colegiul Sf. Sava, în 1850 
este trimis la Paris unde intră în contact cu revoluționarii exilați din Ţările 
Române. S-a apropiat de cercul patrioţilor români şi, în special, de N. Bălcescu 
pe care l-a admirat în mod deosebit pentru consecvenţa ideilor sale progresiste. 

În Franţa îşi va lua bacalaureatul şi va aprofunda studiul clasicității 
antice, greceşti şi latine, istoria şi arheologia. În acelaşi timp a desfăşurat o 
activitate publicistică activă, a debutat ca ziarist şi poet şi a susținut o 
documentată conferință — Viitorul artelor în România, prin care s-a făcut 
remarcat printre emigranții români. A fost un colaborator activ la România 
literară a lui V.Alecsandri. 

Revenit în țară, a ocupat o serie de funcţii administrative, iar în 1870 a 
fost ales membru al Academiei Române. Ca istoric şi arheolog, opera vieţii 
sale o constituie Tezaurul de la Pietroasa (Le Trésor de Petrossa), dar şi 
alte studii arheologice valorificate în cursul de Istoria arheologiei ținut la 
Facultatea de Litere din Bucureşti. Opera literară propriu-zisă se reduce la 
câteva nuvele istorice şi la eseul memorabil, unic în literatura română, 
Pseudokinegheticos, precum şi unele basme adunate în volum în anul 1875. 

Activ în viaţa culturală şi artistică a ţării, a scris numeroase studii şi 
articole apreciate elogios în epocă: Poeţii Văcăreşti (1860), V. Cârlova 
(1861), Psaltirea tradusă de diaconul Coresi, tipărită la 1577; Cânticele 
populare în raport cu ţara, istoria şi datinile românilor (1861) ş. a. 

Al. Odobescu a murit în 1895, luând o doză dublă de morfină. 

folclorişti, critici de artă şi arheologi moderni din cultura română. O va- 
loare inestimabilă au studiile sale de istorie națională şi de valorificare a 
descoperirilor arheologice, socotite izvoare temeinice ale unei vechi 
civilizaţii, dezvoltată de-a lungul secolelor pe teritoriul țării noastre. 

În prefața nuvelelor publicate la 1860, scriitorul declara că a 
avut ca model „frumoasa nuvelă a lui C. Negruzzi” şi că s-a silit să 
adune datine, numiri şi cuvinte bătrâneşti, spre a colora aceste două 
episoduri culese din cronicile vechi. El îşi mărturisea dorinţa de a trasa 
literaturii române o direcţie nouă, care să aibă la bază istoria şi marea 
varietate a folclorului. 

Pentru crearea nuvelelor Mihnea-Vodă cel Rău (1857) şi 
Doamna Chiajna (1860) s-a documentat cu o mare atenţie ştiinţifică, 
urmărind cronicile româneşti şi istoriile străine şi a reconstituit „tot 
adevărul epocii”, culoarea locală şi mentalitatea timpului. 

Construcţia acestor opere păstrează structura, arhitectura subiectu- 
lui şi tipologia asemănătoare celei din nuvela Alexandru Lăpuşneanu 
de C. Negruzzi. De exemplu, Mihnea-Vodă cel Rău are o compoziţie 
împărțită în patru capitole, fiecare cu câte un moto rezumativ: „Să n-aibi 
milă”, „Nu-i aşa că avuţiile-s amăgitoare?”, „Fuga e ruşinoasă, dar e să- 
nătoasă”, „Să ştie tot omul că am omorât pe Mihnea-Vodă.” Aceste 
episoade independente sunt legate doar de tablourile succesive în care 
apare personajul principal. 

Tot după modelul lui C. Negruzzi, eroul, Mihnea Vodă cel Rău, 
este tipul domnitorului feudal, despotic şi crud, urmărind scopuri 
străine de interesele țării, fiind într-un permanent conflict cu boie- 
rimea autohtonă. 

Foarte interesantă, bine construită tipologic, este Doamna Chiajna, 
personajul care anticipează tipul femeii voluntare şi autoritare, unidi- 
mensionat sufleteşte, reuşind să pună mai presus de sentimentele ome- 
neşti, interesele personale în realitățile politice şi în apărarea domniei. 

Autorul dezvăluie în aceste Scene istorice, de factură romantică, 
conflictul dintre domnul feudal şi boieri pentru supremaţia puterii şi 
apărarea averilor, care ia forme violente, manifestându-se prin intrigi, 
trădări şi conflicte. 

Odobescu a dat literaturii române una din cele mai importante 
opere artistice şi de cultură, Pseudokinegheticos (1874), cel dintâi 
eseu de mari proporţii, care are ca temă-pretext vânătoarea. Destinat 
inițial să prefaţeze Manualului vânătorului de C. Cornescu, cartea 

unui amic, lucrarea devine o amplă dezbatere ştiinţifică, filosofică şi 
culturală, de sine stătătoare. 

Conceput ca o „monografie literară şi estetică a vânătoarei”, 
eseul, realizat cu mijloace artistice şi literare, urmăreşte să delecteze, 
dar şi să instruiască, plimbându-şi cititorii prin marile muzee şi pre- 
zentându-le capodopere ale picturii, sculpturii şi graficii universale. În 
acelaşi timp, el face ample referiri la muzică, la operele celebre din 
literatura universală, la mituri, legende şi alte producţii folclorice care 
au ca temă vânătoarea. 

Pseudokinegheticos este o incizie sistematică în cultura univer- 
sală, o demonstrație de valoare riguroasă, atentă, precisă şi ordonată. 
Spontaneitatea aparentă are la bază un studiu inteligent şi temeinic, o 
mare putere de sinteză şi un simţ artistic remarcabil. 

Scrierea este un amestec fermecător de impresii şi imagini, de 
consideraţii asupra artelor care au, sau nu, tangenţă cu vânătoarea şi 
are ca moto „Difficiles nugae”(Nimicuri fără de folos), împrumutat 
din Marțian, sugerând lipsa de pretenţii asupra valorii acesteia, carac- 
terul ei improvizat 

Al. Odobescu, dovedind un simţ clasic, ordonat, îşi împarte ope- 
ra în douăsprezece capitole. Încă din primul capitol se dovedeşte un 
mare peisajist şi prezintă o frumoasă descriere a Bărăganului, com- 
parat cu imaginea stepei ruseşti, descrisă de Gogol în Taras-Bulba. 
Scriitorul foloseşte inedite comparații şi viziuni plastice, asemănând 
lanurile de grâu cu învolburatele valuri ale mării. Foarte interesante 
sunt imaginile vizuale ale Bărăganului surprinse într-o permanentă 
schimbare şi înlocuite, atunci când cade noaptea, cu imagini auditive 
discrete produse de suspinul vântului, de ţârâitul greierilor şi de per- 
manenta mişcarea lanurilor de cereale. 

În capitolul al doilea, scriitorul aminteşte împrejurările în care 
l-a cunoscut pe V.Alecsandri la Balta Albă şi comentează unele eveni- 
mente din viaţa politică a epocii. 

Următoarele capitole, al treilea şi al patrulea, cuprind unele 
anecdote şi o întâmplare a unui vânător cu o vulpe bearcă şi prezintă 
capodoperele universale „Diana cu ciuta” (Luvru) şi „Diana de Poitier” 
de Jean Goujon. O istorie a vânătorii din toate timpurile este redată în 
capitolul al cincilea, iar în următoarele, al şaselea, al şaptelea şi al 
optulea, tema este exemplificată cu opere din muzică, pictură, sculptură 
şi grafică. 

În al nouălea, al zecelea şi al unsprezecilea capitol, este descrisă 
o călătorie în munţii Buzăului şi consemnat basmul „Feciorul de 
împărat, cel cu noroc la vânat” auzit de la un bisocean. 

Eseul se încheie cu capitolul al doisprezecelea, format din puncte 
de suspensie, o farsă intitulată „Cel mai plăcut pentru un cititor”. 

T. Vianu, remarcă în Arta prozatorilor români, „stilul savant 
şi totodată impunător prin armonie”, iar G.Călinescu, făcând compa- 
raţia scriitorului cu Lessing, cel din Laocoon, subliniază faptul că „au- 
torul german trata realmente o problemă foarte sistematic, în vreme ce 
Odobescu bate câmpii cu graţie pe simpla firmă verbală a vânătoarei”. 

Pseudokinegheticos rămâne în literatura noastră în primul rând 
prin valoarea sa stilistică, de o rară calitate artistică, care îl impune pe 
autor printre scriitorii importanți ai secolului al XIX-lea. 

B. P. HASDEU — 
UN SAVANT DE RENUME EUROPEAN, 
ENCICLOPEDIST ŞI SCRIITOR ROMANTIC 

Spirit enciclopedist!, personalitate complexă a ştiinţei şi culturii 


i Bogdan Petriceicu Hasdeu, scriitor, istoric, folclorist, lingvist, s-a 
născut la 26 februarie 1838 la Cristineşti —Hotin (în Basarabia). Urmează 
cursuri la câteva licee din Podolia şi Chişinău, în 1852 intră la Universitatea 
din Harcov. După ce funcţionează o vreme ca judecător la Cahul (1858), se 
stabileşte la Iaşi, unde desfăşoară o vastă activitate culturală şi ştiinţifică. 
Înființează revista România (1858), continuată de Foaie de istorie şi 
literatură (1860), Din Moldova (1862 — 1863), Lumina (1864) ş. a. 

Din 1870 abandonează jurnalismul politic şi se dedică creaţiei ştiin- 
țifice şi literare. Printre operele cele mai importante, în domeniul istoriei, rod 
al unei culturi impresionante, se înscriu Istoria critică a românilor (două 
volume), în 1873 şi monografia loan Vodă cel Cumplit (1865). 

Hasdeu a publicat o operă filologică exemplară, a cărei valoare este în 
continuare de actualitate, remarcându-se prin monumentala Ethymologicum 
Magnum Romaniae, 1886 — 1898, o enciclopedie proiectată pe mari dimen- 
siuni pe care nu a putut să o ducă decât până la litera B (cuvântul bărbat). 
Din această lucrare au apărut trei volume şi introducerea celui de al patrulea. 

O altă operă filologică de mare întindere este şi Cuvinte den bătrâni, 
1878 — 1881 (trei volume), prima încercare de istoria limbii şi de valorificare a 
vechilor texte româneşti. Preocuparea filologică a lui Hasdeu s-a materializat şi în 
cursul său universitar intitulat Elemente dacice în limba română, prima inves- 
tigație ştiinţifică asupra elementelor dacice păstrate în substratul limbii române. 

Nu mai puţin importantă a fost activitatea sa de folclorist, Hasdeu fiind 
socotit printre primii cercetători moderni ai literaturii populare. Folclorul era 
considerat sursă şi document pentru istorie şi pentru evoluţia limbii. Studiile 
sale în această direcție s-au ocupat de unele motive folosite în lirica folclorică 
(Cucul şi turturica, Frunza verde, Balada populară ş. a.). 

Activitatea literară a lui Hasdeu s-a desfăşurat pe mai multe planuri, în 
proză, poezie şi dramaturgie. Ca poet a publicat Poesie (1873) şi Sarcasm şi 
ideal (1897), „poezii inspirate din istorie sau care abordează o tematică 
satirică, cu accente de pamflet.” 

Dintre scrierile în proză, remarcabilă este Micuța (Duduca Mamuca), 
nuvelă inedită în peisajul literar al epocii (1863) şi loan Vodă cel Cumplit, o 
monografie în care autorul foloseşte o formulă hibridă, între istorie şi 
biografie romanţată (1865). 

Scrierea în proză cea mai importantă este proiectul de roman Copilăria 
lui Iancu Moţoc din care a apărut doar primul capitol, Ursita şi prima parte 
din al doilea intitulat Pricopseala. 

române, savant de renume european, Bogdan Petriceicu Hasdeu s-a 
realizat ca istoric, filolog, folclorist şi scriitor printr-o amplă activitate 
de cercetare şi creaţie şi o gândire deschisă spre universalitate. El se 
înscrie, prin preocupări şi spirit, ca un continuator al lui Dimitrie 
Cantemir şi Ion Eliade Rădulescu, serie de savanţi marcată ulterior de 
M.Eminescu, N.Iorga şi G.Călinescu. 

Strălucit reprezentant al gândirii ştiinţifice umaniste din a doua 
jumătate a secolului al XIX-lea, Hasdeu este pionier în numeroase do- 
menii, aducându-şi contribuţia la dezvoltarea şi modernizarea ştiinţei 
româneşti, a spiritului de cercetare teoretică analitică şi comparatistă. 

Deşi literatura este numai unul dintre domeniile în care s-a afirmat 
geniul creator al lui Hasdeu, şi nu cel mai important, activitatea lui 
beletristică, în proză, poezie şi dramă, destul de redusă, l-a impus printre 
creatorii originali şi novatori ai epocii. Proza sa, redusă ca întindere, 
marchează un pas important în istoria şi evoluţia modernă a genului, 
mai ales a nuvelei romantice. 

Opera care a atras atenția contemporanilor a fost Duduca 
Mamuca. Din memoriile unui studinte (1863). La apariţia acestei 
nuvele, scriitorul a fost acuzat de imoralitate şi, după un proces de 
scandal, şi-a revizuit scrierea şi a publicat-o în volum sub un nou titlu, 
Micuța. Trei zile şi trei nopţi din viaţa unui studinte. În această va- 
riantă, autorul a eliminat anecdotica licenţioasă şi pasajele prea libere 
în descrierea comportamentului moral al eroilor. 

Eroul nuvelei, Toderiţă N. „studinte în drepturi la o Universitate 
rusească oarecare”, este destul de experimentat în aventuri amoroase, 
în ciuda vârstei de 17 ani. El o seduce pe fiica gazdei, prefăcându-se 
că îi apără onoarea în duel şi după ce îi câştigă încrederea şi profită de 
ea, o plasează, fără discreţie, unui coleg, obligând-o să se căsătorească 
cu acesta. Nuvela abundă în aventuri amoroase, în care tânărul student 
(aluzie evidentă la vieţa de student şi ofiţer a lui Hasdeu) trăieşte cu 


Cea mai însemnată operă beletristică a lui Hasdeu este drama istorică 
Răzvan şi Vidra (1867). Ea a fost urmată de unele lucrări mai slabe, în tonul 
romantic al epocii (Domnița Ruxandra, Răposatul Postelnic, Trei crai de 
la răsărit, Orthonerozia). 

După moartea unicei sale fiice, Iulia (1888), se retrage din activitatea 
politică şi renunță treptat la munca ştiinţifică, găsindu-şi mângâierea în 
cercetări spiritiste (Sic cogito — 1891). Scriitorul şi-a petrecut ultimii ani de 
viață la Câmpina, unde va muri la 25 august 1907. 

slujnica gazdei, sau cu o femeie de 57 de ani, care-şi înlocuieşte fiica 
în patul iubitului acesteia. 

Conform unui procedeu romantic folosit foarte des, nuvela con- 
semnează în final că manuscrisul acesteia reprezintă spovedania lăsată 
de Toderiţă N., personajul acesteia, pentru a fi publicată după moartea 
sa. Fără a aprecia nuvela ca o valoare deosebită,G.Călinescu vede în 
acest erou „un dandy, un «roué» de tradiţie franceză, plin întâi de o 
inextinguibilă veselie, filozof erotic amabil, delicat şi uşuratic cu 
femeile, hotărât să nu se lase încurcat de ele”. 

Folosind personaje excepţionale şi o recuzită romantică plină de 
complicații şi avataruri neprevăzute, nuvela se înscrie în maniera 
romantică a epocii, cu unele elemente de realism, în special în descrie- 
rea cadrului şi a atmosferei timpului. 

Monografia loan Vodă cel Cumplit (1865), deşi a fost conside- 
rată o operă istorică, are calităţi literare evidente (prin descrieri, portrete 
şi antiteze). Autorul a prezentat cu pasiune domnia şi epoca lui loan 
Vodă cel Cumplit, considerându-l un mare patriot, iubitor de ţară şi de 
pământul strămoşesc. 

Obsedat de studiul istoriei, în special de agitatele evenimente din 
secolul al XVI-lea moldovean, autorul declară în prefața tragediei 
Răposatul Postelnic: „Scrierile mele îmi permit a mă lăuda, fără a 
înfrânge preceptele modestiei, cum că am studiat mult şi în adâncime 
soarta Moldovei din suta XVI”. 

Opera în proză cea mai importantă a lui B. P. Hasdeu este roma- 
nul Copilăria lui Iancu Moţoc (1864), al cărui prim volum se intitula 
Viaţa unui boier. Din acest volum au apărut în Buciumul lui Cezar 
Bolliac, capitolul Ursita şi o parte din cel de al doilea episod Procopse- 
ala. Înaintea acţiunii propriu-zise a Ursitei, socotită de mulţi cercetători 
o nuvelă independentă, redacţia revistei recomanda opera cu următorul 
anunț: „Avem satisfacția de a putea procura cititorilor noştri o plăcere 
neaşteptată. Cel mai serios romanţ istoric care s-a ivit până acum în 
literatura noastră: Copilăriile lui loan Moţoc de d. Hasdeu, atât de bine 
cunoscut pentru talentul şi cunoştinţele istorice, pentru întinsele sale 
citiri a tot ce este cronică, crisov şi act propriu istoriei românilor din 
orice parte a României... Sperăm şi suntem încredințaţi că cititorii 


! G. Călinescu, Istoria literaturii române de la origini până în prezent, 
Editura Minerva, Bucureşti, 1986, p. 378. 

noştri vor mărturisi că, până astăzi, afară de câteva nuvele ale d-lui C. 
Negruzzi, n-au citit nimic care să se apropie de acest romanţ...”. 

Cu mulți ani înaintea romanului Copilăria lui Iancu Moţoc, 
Hasdeu proiectase un roman istoric, o biografie romanţată a hatmanului 
Arbore, cel mai credincios ostaş al lui Ştefan cel Mare. Asemenea 
multor opere din epocă, începute şi abandonate, şi din acest proiect nu 
au apărut decât primele două capitole (Sosirea şi Cearta) şi un episod 
din capitolul al treilea (Duelul). 

O nouă ediţie a Ursitei, publicată independent ca nuvelă, a apărut 
în anul 1872 în Revista literară şi ştiinţifică, cu mici revizuiri şi adăugiri. 

Acţiunea nuvelei se desfăşoară în primele decenii ale secolului 
al XVI-lea, la sfârşitul domniei lui Ştefan cel Mare, şi cuprinde câteva 
evenimente dramatice din istoria Moldovei cu gravitatea unui destin şi 
a unei atmosfere de tragedie antică. Este prezentat episodul în care, la 
naşterea lui Ștefăniță, nepotul lui Ştefan cel Mare, un astrolog preves- 
teşte că noul născut va fi omorât de cel care în acea zi va intra primul 
în cetate. Întorcându-se dintr-o bătălie cu polonii, postelnicul Şearpe 
intră primul în Suceava, însoţit de Mihu, copilul unui tâlhar care-l 
atacase în Codrii Cosminului şi pe care-l ucisese. Bănuit că va fi 
ucigaşul, deşi nu la el se referea prevestirea, şi căzut în dizgrație, 
postelnicul fuge în Transilvania, lăsând copilul în seama nepotului 
său, Luca Cârje. Mihu nu se va adapta vieţii de cetate, dovedindu-se o 
haimana, un ambițios violent care preferă să crească în tabăra unor 
țigani. Ajuns hoţ, este condamnat la moarte şi salvat din nou de postel- 
nicul Şearpe, care-l trimite la Mânăstirea Neamţ, „să crească în frica 
lui Dumnezeu”. 

Acest Mihu avea să devină, peste ani, lancu Moţoc, un personaj 
odios, care-l va omori pe Ștefăniță şi va juca un rol nefast în istoria 
Moldovei. 

Paralel cu prezentarea copilăriei lui lancu Moţoc, autorul descrie 
în spirit realist, într-un stil elevat, intelectual, curat, vioi şi aplicat 
evocării istorice, relațiile umane, rânduielile şi moravurile epocii, viaţa 
la palat şi organizarea socială a Moldovei. El se bazează pe o amplă 
documentare istorică în care include ca sursă principală o serie de pro- 
ducţii folclorice. 

Adevărata măsură a talentului de scriitor a lui B. P. Hasdeu este 
evidentă în dramaturgie, acolo unde creează opere de mare valoare 
artistică. Preocupările sale dramatice au început încă din perioada stu- 

diilor, când a scris, în ruseşte, drama Domnița Roxana, reluată în 1895 
cu titlul Femeia. Cu şase ani înainte scrisese o tragedie istorică, Răpo- 
satul Postelnic, fiind vorba de postelnicul Şearpe, personajul din nuvela 
Ursita. Acesta, după părerea autorului, întruchipa ostaşul credincios şi 
cinstit, exponent al „timpului marelui Ștefan, timpul de aur al ţării”. 

Cea mai importantă operă dramatică a lui Hasdeu este Răzvan şi 
Vidra (poemă dramatică în cinci cânturi), publicată iniţial, în 1867, cu 
titlul Răzvan-Vodă. Autorul a mai scris şi publicat creaţia dramatică 
Orthonerozia şi Trei crai de la răsărit — de o mai mică valoare 
artistică, dar foarte populară în epocă. 

Ca poet s-a remarcat în special la apariţia volumului Poesie 
(1877) şi prin virulentele satire din Sarcasm şi ideal (1897), care 
reprezentau — cum declară autorul — „o anatomie a sufletului meu”. 

Bogdan Petriceicu Hasdeu s-a impus în epocă printr-o activitate 
proteică şi complexă, ocupând un loc aproape singular în galeria 
ştiinţei şi culturii româneşti. Tudor Vianu remarca: „Hasdeu e talentul 
cel mai de seamă şi locul lui merită să fie mai bine prezentat”. 


EVOLUȚIA TEATRULUI 
ŞI A LITERATURII DRAMATICE ROMANEŞTI 

Primele texte dramatice: Şcoala de la Blaj, C. Conachi, 
Iordache Golescu, Gh. Asachi, Matei Millo, V. Alecsandri, 
Gh. Sion, Iacob Negruzzi ş.a. 


Literatura dramatică şi în mod nemijlocit evoluţia teatrului 
naţional au avut aceeaşi dezvoltare lentă, mult întârziată faţă de Europa 
apuseană, ca şi celelalte zone ale literaturii române. Începuturile ei au 
fost stimulate, e drept destul de târziu şi ocazional, de unele traduceri şi 
în special de reprezentațiile teatrale organizate în Ţările Române de 
trupe străine. Sub aceste influenţe, de multe ori mediocre ca valoare şi 
improvizate ca text, au apărut în a doua jumătate a secolului al XVIII- 
lea, în Transilvania, unele reprezentații teatrale organizate de elevii 
liceului şi ai seminarului clerical românesc din Blaj (Comedia ambula- 
toria alumnorum, Occisio Gregori în Moldavia Vodae tragedice 
expresso — lucrare în patru limbi: română, latină, maghiară şi cu unele 
replici ţigăneşti). 

Epoca de maximă importanță pentru apariţia literaturii dramatice 
naţionale şi a mişcării teatrale românești a fost, ca şi în cazul celorlalte 
genuri, prima jumătate a secolului al XIX-lea. Inceputurile teatrului în 
limba română şi apariția destul de firavă a textelor dramatice originale 
cu valoare literară şi mesaj social-politic au avut loc după 1800 şi au 
fost reprezentate de trupe de amatori în saloanele boiereşti. 

Printre primii autori dramatici s-a remarcat Costache Conachi, 
care în 1804 scria textele satirice Giudecata femeilor, Serdarul din 
Orhei şi, în colaborare cu Neculai Dimachi şi Dimitrachi Beldiman, 
satira Comedia banului Constantin Canta ce-i zic Călbujan şi 
Cavaler Cucoş. Autorul îşi însoţeşte ultima piesă cu o notiţă în care 
declară că „nefiind teatru s-au jucat... la păpuşerii” (a fost reprezen- 
tată de păpuşari)). 

O lucrare dramatică având o structură scenică mai dinamică, 
scrisă înainte de 1823, este Sfatul familiei de Neculai Dimachi, pe care 
Şerban Cioculescu o considera „întâia noastră comedie originală”. 

Cel mai important scriitor dramatic, cu unele încercări supe- 
rioare, ca valoare literară, faţă de textele apărute până atunci, a fost 


! Textul piesei a fost descoperit de Şerban Cioculescu în Arhiva 
Academiei Române şi publicat în „Gazeta literară”, 11 decembrie 1958, şi în 
„Varietăţi critice”, E.P.L., 1966, p. 93-121, însoţit de un amplu comentariu. 

Iordache Golescu (1768-1848), ale cărui lucrări au fost cunoscute des- 
tul de târziu. În Starea Ţării Româneşti acum în zilele Măriei Sale 
Caragea Voevod, scrisă în 1818, autorul prezintă o puternică satiră 
socială împotriva unor partide boiereşti instalate la putere şi care 
Jecmănesc ţara cu cinism şi agresivitate. 

Iordache Golescu a scris şi unele pamflete dialogate, printre 
care cele mai importante sunt Barbul Văcărescul Vânzătorul Ţării 
şi Mavrodinada. Tot lui îi este atribuită farsa Tarazurile cele ce 
aşează domnia (1821) în care sunt redate câteva evenimente despre 
asasinarea lui Alexandru Şuţu pentru a-i lua domnia.” 

Dramaturgia şi mişcarea teatrală naţională, în prima jumătate a 
secolului al XIX-lea, au fost destul de firave, textele dramatice 
româneşti erau mai mult ocazionale, cu o valoare literară improvizată 
sub influenţa traducerilor unor piese străine. După 1840, o dată cu 
organizarea Teatrelor Naţionale, creaţiile dramatice se înmulțesc ca 
urmare a avântului mişcării paşoptiste şi a intensificării contactelor cu 
ţările europene, unde teatrul se bucura de prestigiu şi experienţă. 

Prima reprezentare teatrală în limba română, actul de naştere al 
teatrului naţional, a fost organizată de Gh. Asachi la Iaşi, cu piesa Mirtil 
şi Hloe de Gessner şi Florian, în seara zilei de 27 decembrie 1816, „într-o 
cameră luminată cu două lumânări” din casa lui Costache Ghica. 

Personalitate complexă, animator şi deschizător de drumuri în di- 
ferite domenii ale culturii, Gh. Asachi a scris mai multe piese de teatru, 
fiind socotit întemeietorul dramei istorice româneşti. Prozaice şi fără 
calităţi scenice deosebite, aceste piese au meritul de a fi stimulat creaţia 
şi de a fi promovat o mişcare scenică dezvoltată ulterior, mai ales prin 
evoluţia dramei romantice. EI a scris dramele: Petru Rareş, (domnitor 
despre care proiectase un ciclu din care a apărut doar drama istorică 
Lacul (1853), Vochiţa de Românie, Dragoş, întâiul domn suveran al 
Moldovei, Elena Dragoş de Moldova, Petru I, ţarul Rusiei la Iaşi ş.a. 

După 1830, o mare dezvoltare au luat comedia satirică şi cântecul 
comic paralel cu unele localizări din comediile europene, iar după 1860 
s-a impus drama istorică cu puternice structuri romantice şi teme 
excepționale preluate din vechile cronici. Aceste modalităţi dramatice 
au dominat începuturile teatrului românesc până la apariţia pieselor lui 
I. L. Caragiale. 

Printre autorii de comedii satirice şi canțonete, cu puternice accente 
de critică socială, s-au remarcat V. Alecsandri, N. Dimachi, C. Bălăcescu, 


? Al. Piru, Literatura română premodernă, E.P.L., 1964, p. 86. 
12 


C. Negruzzi, M. Kogălniceanu, loan Dumitrescu, dar şi actorii Costache 
Caragiale, Matei Millo, C. Faca (cu farsa de moravuri Franţuzitele). S-au 
bucurat de o mare audiență în epocă sceneta şi „Cântecele comice”, cu 
texte care răspundeau unor probleme de actualitate (V. Alecsandri, Iorgu 
Caragiale, Gh. Tăutu, M. Millo, Dimitrie Ralet, loan Ianov ş.a.). 

Un autor apreciat în epocă pentru comedia sa Candidat şi depu- 
tat (1879), apărută în anul în care a fost reprezentată piesa O noapte 
furtunoasă de I. L. Caragiale, a fost G. Sion (1821-1872). Piesa, scri- 
să cu 10-11 ani mai înainte şi publicată în Convorbiri literare cu titlul 
Influenţa morală, urmăreşte un conflict politic şi de moravuri, prin 
care se anticipează comediile lui I. L. Caragiale, fiind, ca şi acestea, o 
operă de critică socială la adresa parvenitismului şi imoralităţii cla- 
selor dominante în societate. 

Autorul a mai scris o piesă ocazională intitulată La Plevna, fără 
calităţi literare sau scenice care să o impună. 

O altă comedie de moravuri apărută în 1878, apropiată de 
structura şi natura comicului din O scrisoare pierdută, este O alegere 
la senat de Iacob Negruzzi, în care autorul foloseşte, cu unele reuşite, 
un suculent comic de situaţii şi de limbaj caracteristic structurii morale 
a personajelor. 


Contribuţia lui V. Alecsandri şi a lui B.P.Hasdeu 
la dezvoltarea teatrului şi a dramaturgiei naţionale 


Scriitorul care a marcat epoca, nu numai prin operele sale dra- 
matice, ci şi prin activitatea practică în calitate de director al Teatrului 
Naţional din laşi (împreună cu M. Kogălniceanu şi C. Negruzzi), a 
fost Vasile Alecsandri (1821-1890). El a simţit nevoia afirmării pe 
scenă a dramaturgiei naţionale, pe care o socotea principalul mijloc de 
educare şi formare a opiniei publice. „Fiindcă la noi nu posedăm încă 
nici libertatea tribunei, nici arma zilnică a jurnalismului, am proiectat 
să-mi fac din teatru un organ spre biciuirea năravurilor rele şi a ridico- 
lelor societăţii noastre”. 

Opera dramatică a lui Alecsandri, a cărei apariţie a fost impusă de 
lipsa unui teatru național în limba română, cuprinde două etape, come- 
die, până în jurul anului 1875, şi dramă, după 1878. Comediile sale sunt 


! V, Mândra, Istoria literaturii române. Evoluţia genului dramatic, Bu- 
cureşti, 1977, p. 60. 

foarte diverse prin subiect şi natura comicului, evoluând de la comedia 
de moravuri, vodevil, operetă, la cântecele comice şi scenetele ocazio- 
nale. Universul comic, cu tentă satirică şi moralizatoare, cuprinde pie- 
sele: Iorgu de la Sadagura (1844), Iaşii în carnaval (1845), Chiriţa 
în Iaşi (1850), Chiriţa în provincie (1852), Rusaliile (1860), Concina 
(1865), Boieri şi ciocoi (1874), canţonetele satirice: Sandu Napoilă 
ultraretrogradul (1860), Clevetici ultrademagogul (1860), Cucoana 
Chiriţa în voiaj (1863), Barbu Lăutaru (1864), Piatra în casă (1847), 
Millo director (1864), Paracliserul sau Florin şi Florica (1864), 
Cucoana Chiriţa în balon (1874), precum şi numeroase cântecele 
comice şi satirice: Surugiul, Covrigarul ş.a. Majoritatea acestor texte 
satirizau incultura, cosmopolitismul, mărginirea sufletească., politicia- 
nismul şi tendinţa de parvenire a vechilor boieri tradiţionali, dar şi a 
tinerei burghezii cu fumuri nobiliare. Ele erau însoțite de muzică şi se 
bucurau de o mare popularitate în epocă. 

Piesa Iorgu de la Sadagura a constituit o victorie a dramaturgiei 
naționale, fiind prima piesă originală în care conflictele şi personajele 
aparțin societății româneşti şi care ridiculizează cosmopolitismul, dis- 
preţul faţă de „tot ce este național”. Cele mai importante lucrări drama- 
tice din această perioadă o au ca protagonistă pe cucoana Chiriţa. Prima 
scenetă comică, Chiriţa în laşi sau Două fete şi-o neneacă, a fost 
reprezentată, pe scena Teatrului Naţional din laşi, la 9 Aprilie 1850, şi, 
datorită succesului răsunător, autorul a scris o continuare, Chiriţa în 
provincie,jucată, cu acelaşi succes, pe 8 Mai 1852. Figura Chiriţei s-a 
impus ca personaj reprezentativ pentru o lume şi un moment istoric în 
evoluţia societății româneşti, fapt ce l-a determinat pe autor să conceapă 
un ciclu al Chiriţelor, în care să surprindă diverse fațete comice şi sa- 
tirice din comportamentul personajelor. Textele ulterioare, Cucoana 
Chiriţa în voiaj şi Cucoana Chiriţa în balon,apărute după primele 
două scenete, nu au avut însă succesul celor dintâi. 

Dacă în prima comedie este acordată o mare atenţie falsei vieți de 
familie şi cosmopolitismului, în cea de a doua accentul cade mai mult 
pe problemele sociale, pe rapacitatea şi parvenitismul personajului, pe 
disprețul față de ţărani şi pe critica abuzurilor administraţiei, devenite 
un obicei curent de a face avere de pe urma funcției. 

Chiriţa, o mică boieroaică cu fumuri nobiliare, îşi doreşte o ascen- 
siune rapidă pe scara socială, vrea să ajungă isprăvniceasă, „cu jandarm 
la scară şi-n coadă”, şi să-l vadă pe Guliţă, fiul ei, căsătorit cu Luluţa, o 
orfană care moştenise o mare avere. Fata era însă îndrăgostită şi dorea 
să se căsătorească cu Leonaş, un tânăr întors de curând de la Paris. 

Planul celor doi tineri este ameninţat de ambiția Chiriţei care nu vrea să 
piardă averea fetei. 

Dorinţa ei de a ajunge isprăvniceasă devine realitate, deoarece 
soțul, Grigore Bârzoi, în ciuda incapacității şi necinstei lui, este pus 
ispravnic. Scena în care Bârzoi primeşte „plocon”, acelaşi curcan 
vândut de mai multe ori solicitanților isprăvniciei, este elocventă pentru 
morala acestei lumi. 

Dorinţa de afirmare şi de parvenire o determină pe Chiriţa să 
adopte o modă care să o facă egală cu marile boieroaice, dar şi unele 
obiceiuri care nu se potriveau cu vârsta şi starea ei socială. Astfel, 
călăreşte, fumează, angajează un profesor francez pentru fiul ei şi se 
pretează la avansuri galante din partea ofițerului de gardă, care nu era 
altcineva decât Leonaş deghizat. 

O sursă importantă a comicului o constituie contrastul dintre cul- 
tura limitată, vârsta şi starea greoaie a personajului şi aerele de fetiță, 
disponibilitățile erotice ale acesteia. Un efect deosebit este realizat 
prin comicul de limbaj, Chiriţa folosind un jargon ridicol, prin care 
traduce cuvânt cu cuvânt în limba franceză expresiile româneşti: a bea o 
țigară (boire une cigare), de florile cucului (pour des fleures de coucou), 
a vorbi ca apa (parler comme l’eau) etc. Alăturarea unor expresii fran- 
țuzeşti la cele moldoveneşti provoacă râsul şi indignarea profesorului 
francez. 

Bârzoi se manifestă ca un om şters, lipsit de iniţiativă, pe care 
Chiriţa îl socoteşte un simplu instrument prin care să poată parveni şi 
să-i jefuiască pe împricinaţi. 

Guliţă, fiul Chiriţei, este un neisprăvit: degenerat, tont din naştere 
şi impertinent prin educaţie. El devine ridicol în efortul pe care-l face 
pentru a-şi exprima sentimentele față de Luluţa. 

Cei doi tineri, Luluţa şi Leonaş, sunt opuşi acestor personaje- 
caricaturi şi reprezintă o altă lume, mai luminoasă şi mai bogată în idea- 
luri. Apariţia episodică a țărănimii, ca personaj colectiv, demonstrează 
consecvenţa cu care autorul a militat împotriva robiei şi a exploatării. 

Aceste comedioare satirice ocazionale, mai ales ultimele două, 
Cucoana Chiriţa în voiaj şi Cucoana Chiriţa în balon, reduse la câte 
o secvență muzicală, au o construcție dramatică simplă, cu personaje 
schematice, care nu se impun ca tipologie, cu excepţia Chiriţei, devenită 
un simbol al acestei lumi. 

Câteva lucrări dramatice publicate în prima perioadă de creaţie: 
Crai nou (1851), Rusaliile (1860), Arvinte şi Pepelea (1866) au ca 
subiect motive folclorice, intenționând a valorifica obiceiurile şi datinile 

populare şi semnificaţia acestora pentru o lume care trăieşte în universul 
fabulos al tradiţiei. 

Ultima etapă a dramaturgiei lui V. Alecsandri, este aceea a uni- 
versului dramatic şi tragic din Despot-Vodă (1879), Fântâna Blan- 
duziei (1883) şi Ovidiu (1884), care a constituit o preocupare constantă 
încă din anii premergători Unirii, când a dramatizat sub denumirea de 
Cetatea Neamţului nuvela Sobieski şi românii de C.Negruzzi. 

Dorinţa de a publica o dramaturgie „serioasă” şi-a exprimat-o 
Alecsandri într-o scrisoare către prietenul său Ion Ghica. El declara: 
„Aducând pe lume în tinerețea mea un întreg repertoriu de piese 
uşoare, doresc să devin serios la bătrâneţe şi, dacă se poate, să mă 
mențin în regiunile literaturii grave”. 

Chiar în acelaşi an în care îi scria lui Ion Ghica, în 1878, scriitorul 
începe munca la una din cele mai valoroase drame ale sale, la Despot- 
Vodă, apărută un an mai târziu şi în care continuă linia dramei 
romantice româneşti după un deceniu de la publicarea piesei Răzvan şi 
Vidra a lui B. P. Hasdeu. 

Lucrarea a fost inspirată după un episod întâlnit în letopiseţele 
din secolul al XVII-lea, şi în special în cronica lui Neculce, şi are în 
centrul acţiunii un personaj real, pe grecul Despot, un aventurier care 
se pretindea urmaşul împăraţilor bizantini şi urmărea să ajungă, prin 
diferite intrigi, domn al Moldovei. Eroul este „o figură originală şi un 
caracter simbolic al sorții”, despre care autorul declara, într-o scrisoare 
către A. Cantacuzino, că a intenţionat „a prezenta nu un simplu râv- 
nitor la putere, ci un ambițios îndemnat de un ţel măreț la început, însă 
zdrobit de fatalitate...”. 

Despot-Vodă este o dramă romantică în versuri ample (13-14 
silabe), în care influenţa teatrului lui V. Hugo, ca modalitate de cons- 
trucţie antitetică a personajelor, este vizibilă şi în destinul exemplar al 
acestora, în recuzita cu care se realizează şi se rezolvă conflictele. 
Viziunea romantică este accentuată şi de momentul istoric, plasat într- 
o epocă furtunoasă, cu unele conflicte puternice de interese, scopuri şi 
pasiuni în care soarta tragică a personajelor este marcată de destin. 

Se conturează de la începutul acțiunii un conflict fundamental 
între două mentalități, între tradiție şi spiritul modern. Intriga care stă la 
baza acestui conflict depăşeşte interesele individuale, planurile secrete 
ale eroilor şi izvorăşte din situația țării în acel moment, din opoziția 


! Drama „Fântâna Blanduziei a fost scrisă în 1883 şi reprezentată în 
1884, iar drama Ovidiu a fost elaborată în 1884 şi reprezentată în 1885. 

structurilor vechi feudale ale Moldovei şi dorința de modernizare, dar şi 
de putere a lui Despot. Este semnificativă, în acest sens, înfruntarea din 
finalul dramei dintre Despot şi Limbă-Dulce, dintre tiran şi popor. 
Limbă-Dulce nu primeşte punga cu bani promisă de Despot, declarând 
cu demnitate: „Nu vindem țara noastră, nici cugetul pe bani”. 

Conflictul istoric dintre două structuri sociale şi etice este însoţit 
şi de o dramă erotică determinată de confruntarea dintre dragostea 
curată şi sinceră a Anei, fiica lui Moţoc, pentru Despot, şi pasiunea 
adulterină, devoratoare a Carminei. 

Acţiunea dramei se desfăşoară în jurul lui Despot, un erou cu un 
destin tragic, torturat de contradicții, cu mari calităţi, inteligent, cult, 
spirit modern, dar şi cu defecte pe măsură, care trăieşte şi acţionează în 
împrejurări excepționale. El sfidează riscul pentru a-şi realiza planul şi, 
prin intrigi şi mijloace malefice, câştigă simpatia lui Moţoc, care urmă- 
rea să şi-l facă ginere, şi a lui Laski, cu ajutorul Carminei. Doamnei 
Ruxandra, soția lui Lăpuşneanu, îi câştigă simpatia prin daruri şi onoruri 
linguşitoare, pe Ana o impresionează prin curajul său, sărind cu un cal 
sălbatic peste zidul curţii, iar pentru Carmina manifestă o pasiune 
interesată, falsă, prin care obţine ajutorul lui Laski. 

Pentru a-şi atinge scopurile, Despot foloseşte, pe de o parte, ora- 
toria cu expresii pompoase cu intenţia de a flata şi convinge, iar pe de 
altă parte, organizează comploturi împotriva domnitorului, atrăgându-i 
prin promisiuni şi corupție pe Moţoc şi o parte din boieri. Atunci când 
este întemnițat, după primul complot, reuşeşte să scape cu ajutorul 
unui nebun, Ciubăr-Vodă, pe care-l lasă în închisoare în locul lui. 
Fugit în Ardeal, el revine în Moldova şi ajunge domn cu ajutorul lui 
Laski şi în special al Carminei, devenită amanta sa. După ocuparea 
tronului, Despot nu-şi respectă promisiunile, refuză să se însoare cu 
Ana, atrăgându-şi ura lui Moţoc, şi o părăseşte pe Carmina, care-i 
mărturiseşte lui Laski adulterul, determinându-l să se răzbune. El va 
cădea datorită caracterului necinstit, dar şi momentului istoric nepo- 
trivit pentru planurile sale utopice de modernizare a Moldovei şi 
înființare a unei Universităţi, precum şi de apropiere de luteranism şi 
pornire a unei cruciade împotriva turcilor. 

Despot sfârşeşte răpus de contradicţiile propriei persoane dupli- 
citare, fiind înjunghiat de Ciubăr-Vodă, nebunul căruia-i promisese 
că-l va susţine să devină domn. 

Conflictele violente istorice sau de natură erotică sunt realizate cu 
ajutorul unei recuzite romantice excepționale, comploturi, răzvrătiri, 

închisori, corupție, trădări, antiteze erotice, proiecte utopice, marcând 
destinul lui Despot. 

Ultimele piese ale lui V. Alecsandri, Fântâna Blanduziei şi 
Ovidiu, elaborate în versuri clasice ample, aduc o puternică vibraţie 
sufletească a poetului în fața antichității şi exprimă o filosofie cuminte 
a vieţii. Poetul prezintă indirect o sinteză a destinului său închinat po- 
porului şi artei. 

Literatura română din secolul al XIX-lea continuă în forme şi cu 
accente diferite militantismul naţional, tendinţa de educare şi de păstrare 
vie a conştiinţei istorice, sentimentul originii latine şi a-l virtuților stră- 
moşeşti, idei care au traversat cultura şi literatura secolelor anterioare. 
Istoria națională, vechile cronici, cu dramatismul lor în spaţiul trecutului 
românesc, au constituit principala temă a epopeei neamului, oglindită în 
prim plan în poezie, proză şi dramaturgie. 

Interesul generaţiei de la 1848 pentru trecutul istoric, considerat 
de M. Kogălniceanu, în Dacia literară, una din temele fundamentale 
pentru afirmarea unei literaturi originale, a fost receptat şi oglindit, după 
1850, în primul rând în poezie şi proză, dar şi în unele texte dramatice. 
Aşa cum am amintit, în 1857, V. Alecsandri dramatizează în Cetatea 
Neamţului nuvela Sobieski şi românii de C. Negruzzi, iar Gh. Asachi 
îşi începe publicarea dramelor istorice. 

În deceniul al şaselea, ca un efect al trezirii conştiinţei naționale, 
sub influenţa ideilor romantice din Europa Apuseană, au apărut mai multe 
drame şi tragedii istorice, printre care: Mihul (1850) de Nicolae Istrati, 
Curtea lui Vasilie-Vodă (1852) de Al. Pelimon, Radu Calomfirescu 
(1854) de I. Dumitrescu-Movileanu, Matei Basarab (1858) de C. Ba- 
ronzi, Blestemul (1858-1859) de actorul Costache Dimitriade, O noapte 
pe ruinele Târgoviştei (1857) de P. Grădişteanu, Grigore-Vodă Dom- 
nul Moldovei (1864) de Al. Depărăţeanu, dramele şi tragediile istorice 
ale lui D. Bolintineanu ş.a. 

Primul mare succes al dramei istorice româneşti a avut loc o dată 
cu apariţia în 1867 a piesei Răzvan şi Vidra de B. P. Hasdeu, ale cărei 
izvoare se găsesc în cronica lui Gr. Ureche şi în special în incitantul 
studiu al lui N. Bălcescu despre Răzvan-Vodă şi convulsiunile istorice 
din secolul al XVI-lea moldovean. Atras de dramatismul subiectului, 


! Piesa a fost apreciată de M. Eminescu în articolul „Repertoriul nostru 
teatral” şi de I. L.Caragiale în „O cercetare critică asupra teatrului românesc”. 

Hasdeu declară în prefața ediţiei din 1869, atunci când schimbă şi titlul 
dramei din Răzvan-Vodă în Răzvan şi Vidra, că secolul al XVI-lea a 
fost „unul din cele mai oligarhice... s-au accentuat luptele dintre boieri 
şi popor, între cei avuți şi cei săraci, între cei apăsați şi cei ce apasă”. 

Răzvan şi Vidra este prima dramă istorică din literatura română 
care aduce în scenă mărirea şi decăderea unui personaj, destinul 
acestuia cu reverberaţii de tragedie antică. Piesa este scrisă în versuri 
clasice, de 16 silabe, şi împărţită în cinci cânturi (Un rob pentru un 
galben, Răzbunarea, Nepoata lui Moţoc, Încă un pas şi Mărirea). 
Ea se deschide cu o Dedicaţie a autorului către soţia sa căreia îi 
mulţumeşte şi-i elogiază devotamentul şi credinţa cu care l-a sprijinit 
în „zilele de adâncă durere şi deznădejde”. 

Subiectul dramei este brăzdat de puternice conflicte istorice, 
etice şi erotice, în care un destin individual, acela al lui Răzvan, tip 
specific eroului romantic, dotat cu calități excepţionale, este brodat pe 
desfăşurarea conflictuală a unor evenimente istorice marcate de 
exploatare, robie, haiducie, deci pe lupta acerbă între „boieri şi 
popor”. Eroul este un om deosebit, echilibrat, inteligent, generos, cu o 
mare bogăţie sufletească, iubindu-şi patria, originea țigănească şi 
mama. Departe de ţară, el închină un frumos elogiu, o duioasă doină, 
mamei sale şi tuturor mamelor: 


Sărmana maică ce poartă copilu-n sângele său, 

Ca să-i dea suflarea vieţii duce chinul cel mai greu. 
Cu cântecul ei ne-nvaţă, cu laptele ne nutrește; 

Când plângem noi, ea, drăguță, cu zâmbet ne linişteşte 
Şi plânge cu bucurie, văzându-ne că zâmbim; 

Maică cea dintâi fiinţă pe care noi o iubim. 


Pentru a scăpa de robie, Răzvan ia calea codrului şi se face 
căpitan de haiduci, împrejurare în care o cunoaşte pe Vidra, nepoata lui 
Moţoc, care-i va deveni soție. Sub influenţa ei, în sufletul lui Răzvan îşi 
fac loc încetul cu încetul patima de mărire, dorința de parvenire deve- 
nită o boală de care nu mai poate scăpa. Ea îl va determina să se 
înroleze în armata polonă şi apoi să revină în țară şi să pună la cale 
înlăturarea lui Aron-Vodă pentru a deveni domnul Moldovei. Ajuns 
domn, nu poate face față intrigilor boiereşti decât cinci luni (martie- 
august 1595) şi este detronat, murind în luptă pentru apărarea tronului. 

Hasdeu rescrie drama în spirit romantic şi nu respectă adevărul 
istoric consemnat în cronica lui Ureche, care spune că Răzvan a căzut 
prizonier şi a fost ucis în Polonia prin tragerea în țeapă. 

Acţiunea dramei este învăluită într-o atmosferă tragică de teatru 
antic, eroii fiind dominați de soartă, iar conflictele sunt declanşate de 
un „destin” de care nu se pot elibera. În cazul lui Răzvan, destinul ac- 
ționează ca o forță implacabilă, fără a putea fi controlat, deoarece avea 
un ascendent de ordin ereditar, era rodul iubirii dintre o moldoveancă 
şi un țigan rob. 

Cu aceeaşi structură romantică antitetică, pendulând între bine şi 
rău, este şi Vidra, care uneşte în persoana ei voinţa bărbătească, hotă- 
rârea şi ambiția de putere, cu iubirea pentru Răzvan şi dorinţa de a-l 
vedea domn. Cu toate calitățile excepționale, frumuseţe, voință, vitejie, 
Vidra păstrează „sângele neamului”, este dominatoare şi îşi impune 
voința. Atunci când îl ştie pe Răzvan câştigat sufleteşte, prin iubire, 
reuşeşte să-l schimbe şi să-i cultive patima domniei, fapt ce-i va deter- 
mina sfârşitul tragic. 


Răzvan ezită şi nu se lasă mânat de „o muiere”, dar Vidra îi declară: 
Da! O muiere din neamul acelui groaznic bărbat 

Care numai c-o-mbrâncire patru domni a răsturnat, 

Şi al cărui falnic sânge clocoteşte cu putere, 

Ca talazurile mării, în pieptul meu de muiere. 


Eroina reuşeşte să-şi transforme sentimentele de iubire în arme 
puse în slujba parvenirii şi a dirijării eroului spre scopul urmărit. Ea îi 
mărturiseşte: 


Sunt iubitule ca fierul, ruginit şi fără preţ, 

Până când încape-n mâna lucrătorului isteţ. 

Ce-l apucă strâns în cleşte, îl curăţă de cărbune 

Şi dintr-o grămadă neagră, mi-l vezi scoțând o minune. 


În iubirea dintre Răzvan şi Vidra există o permanentă confruntare 
a temperamentelor, o luptă psihologică a caracterelor, între structura 
echilibrată, sensibilă şi lirică a bărbatului şi firea impetuoasă, domina- 
toare şi explozivă a eroinei. G. Călinescu remarca dimensiunea umană, 
individuală a conflictului tensionat şi original, dincolo de structura lui 
istorică şi socială. 

Complexitatea evenimentelor este determinată şi de diversitatea 
şi semnificaţia personajelor (Tănase, Răzeşul, Vulpoi) a căror unitate 

în credinţă, cinste şi dragoste de ţară le transformă într-o forță unică de 
acțiune şi susţinere a lui Răzvan, asemenea unui „cor antic din tragedia 
greacă” — cum sublinia G. Călinescu. Spre deosebire de aceştia, în 
opoziţie cu ei, boieri ca Sbârcea, Vătaful Başotă ş.a. sunt dezumanizaţi 
de patima banilor, laşi, fricoşi şi slugarnici, lipsiţi de cel mai ele- 
mentar sentiment patriotic. 

B.P.Hasdeu reuşeşte, pe un fundal realist, să redea într-o cons- 
trucţie dramatică solidă, atmosfera locală şi mentalitatea timpului, să 
construiască personaje puternice, bine individualizate, deşi dominate 
tiranic de o pasiune devastatoare. Autorul foloseşte o gamă variată de 
mijloace artistice, trecând cu uşurinţă de la sentimentele de ură şi 
groază la umor şi grotesc. Cu toată încleştarea conflictelor şi finalul 
tagic, drama se înscrie în actualitate prin afirmarea marilor idei social- 
umaniste ale generaţiei de la 1848, militând contra discriminării şi 
robiei ţiganilor şi a exploatării poporului. 

Pasionat de studiul istoriei, de cronicile secolelor trecute şi în 
special de acel secol al XVI-lea furtunos şi sângeros, B. P. Hasdeu a 
scris, în afară de comedia Ortonerozia sau Trei crai de la răsărit, şi 
alte lucrări dramatice cu subiect istoric, printre care Răposatul 
Postelnic, în care este vorba despre postelnicul Șarpe, eroul nuvelei 
Ursita, şi drama Domnița Roxana, reluată mai târziu sub titlul 
Femeia. În totalitatea acţiunilor sale, considera G. Călinescu, Hasdeu 
„a fost un geniu universal”. 

Dramele romantice cu subiecte istorice, aşa cum am văzut în 
creaţiile lui B. P. Hasdeu şi V. Alecsandri, au suferit în timp, după 
1870, numeroase influenţe clasice şi mai ales realiste şi au realizat 
prin această simbioză o sinteză artistică gravă şi originală. Localizate 
ca subiect în trecutul istoric al Țării Româneşti, cele mai multe au 
glorificat domnitorii deveniți simboluri pentru generaţiile care au 
urmat (Alexandru cel Bun, Ştefan cel Mare, Mihai Viteazul, Petru 
Rareş, C. Brâncoveanu) sau au criticat patima puterii, tirania, setea de 
avere a altora (Ștefăniță, Lăpuşneanu, Despot, Ilieş etc.). 

Pe această temă fundamentală a istoriei naționale au fost publicate 
drame şi tragedii, unele destul de interesante, deşi nu totdeauna reuşite 
ca structură dramatică, de scriitori diferiți ca vârstă şi talent: Iosif 
Vulcan (Ştefan Vodă cel tânăr), Samson Bodnărescu (Lăpuşneanu- 
Vodă şi Ilie-Vodă), loan Slavici (Gaşpar Graţiani şi Bogdan-Vodă), 
V. A. Urechea (Vornicul Bucioc şi Dreptatea domnească sau Por- 
carul şi Măria Sa Vodă), Theodor Codrescu (Plăieşul Logofăt mare), 

Gh. Bengescu-Dabija (Radu al III-lea cel frumos), Antonin Roques 
(Constantin Brâncoveanu) ş.a. 

S-au remarcat, dintre aceste drame şi tragedii istorice, cele două 
drame ale lui loan Slavici şi piesa Alexandru Lăpuşneanu de Samson 
Bodnărescu, care, deşi nu respectă strict adevărul consemnat în cronici, 
încearcă să dea o altă factură evenimentelor trecutului şi în care tonul 
meditativ şi viziunea filosofică a istoriei dau personajelor o mai 
profundă înţelegere asupra epocii şi asupra lor. loan Slavici remarca, 
într-o scrisoare către Iacob Negruzzi, ca o concluzie asupra dramei: 
„...Bogdan îşi iubeşte ţara, ţara îl iubeşte pe el; are succes. Alexandru 
este un om schimbăcios. De asemenea, îşi iubeşte ţara. Rezultatul final 
nu e nici al lui Bogdan nici al lui Alexandru: e un succes al ţării; e 
întemeierea unui nou timp, e câmpul deschis pentru Ştefan”. 


M. Eminescu — autor dramatic 


Creator total, spirit de amplitudine renascentistă, M. Eminescu a 
dovedit încă din epoca primelor sale preocupări poetice o mare pasiune 
pentru teatru şi dramaturgie, ilustrată prin numeroasele manuscrise şi 
proiecte rămase în diferite stadii de lucru. În aceste gânduri poetice 
întâlnim primele zone ale unor simboluri şi motive care au circulat în 
opera sa şi au fost imortalizate în creaţia lirică. 

Poetul îşi propusese să scrie o operă prin care să redea eposul is- 
toric naţional, un „decameron dramatic” — cum îl numeşte G. Călinescu — 
din care să facă parte zece titluri: „Dragoş-Vodă”, „Alexandru cel Bun”, 
„Stefan cel Mare”, „Bogdan cel Chior”, „Ștefan cel tânăr”, „Petru Rareş”, 
„Alexandru” şi „Ilieş”, „Alexandru Lăpuşneanu”, „Despot Vodă”. 

Ideea fundamentală a ciclului, fatalitatea care stă la baza conflic- 
telor istorice, era determinismul ereditar, moştenirea sangvină, „reîm- 
prospătarea zolistă a destinului grec”, idee exprimată de Alexandru cel 
Bun care se temea ca „sângele fierbinte” al Muşatinilor, „plecat spre 
mânie... şi care clocoteşte fără lege”, să nu „dezbine inima neamului”. 

Autorul, recreând faptele brute ale istoriei, transpune adevărurile 
la marginea legendei şi a unei zone străvechi cu dimensiuni mitologice. 
Rămase în manuscris, nefinalizate din motive puţin cunoscute, aceste 


! Vezi Ion Dodu Bălan, Prefață la volumul Z. Slavici — Teatru, E.P.L., 
1963, p. XL. 

drame sondează la izvoarele istoriei, la motivaţia interioară a eveni- 
mentelor şi proiectează gândirea artistică eminesciană pe mari dimen- 
siuni. Într-o scrisoare către Iacob Negruzzi, el explica neputinta de a ter- 
mina drama despre Mureşan : „De drama mea — declara poetul — n-are 
să fie nimica, pentru că nu e dramă. S-ar potrivi mai mult pentru epos, 
dar atunci aş pierde vioiciunea scenelor şi a caracterelor ce-mi trec prin 
minte. Cum vă spun, n-are să fie nimica de ea; simt cum se desparte 
întregul ei în părți constitutive, din care fiecare îşi pretinde indepen- 
denţa sa. De ar fi fost să fie, apoi ar fi fost cam în maniera lui Faust deşi 
nu totuşi”. 

Abandonarea în manuscris a majorităţii proiectelor dramatice se 
pare că a avut cauze care ţineau de exigenţa poetului şi de credinţa sa 
că fiorul liric dominant îndepărta textul de condiţiile scenice şi dra- 
matice necesare. 

Tabloul dramatic Andrei Mureşan a fost elaborat îndelung şi a 
cunoscut trei variante până la descoperirea adevăratei semnificaţii a 
activităţii poetului ardelean. Numele acestui „poet al deşteptării noastre” 
(Epigonii) a fost ales pentru rolul său simbolic şi profetic, apropiat soar- 
tei neamului românesc oprimat, dar şi pentru finalitatea activităţii sale, 
pentru atitudinea de dezamăgire manifestată după înfrângerea revoluţiei. 
În această stare de neîncredere în schimbare, el a devenit un teoretician 
al răului, un schopenhauerian, care credea, asemenea Cezarului din 
Împărat şi proletar, că mersul istoriei e determinat de fatalitate. Origi- 
nalitatea lucrării este dată de viziunea destinului individual al perso- 
najului surprinsă într-o atmosferă difuză dintre datele realului şi cele ale 
unui fantastic oniric. În ultima variantă dispar localizarea strictă şi 
decorul rustic, ele fiind înlocuite cu un cadru silvestru, în care eroul, 
Mureşan, este un deziluzionat, reprezentantul unei națiuni triste, care-şi 
transferă durerea în plan cosmic, un om resemnat care se întreabă 
faustian asupra rostului luptei, considerată o zădărnicie. 

Drama eroului este rezolvată de Regele Somn, cel care-l trece 
într-un univers oniric sub ipostaza unui călugăr retras şi uitat într-o 
peşteră pe malul mării. După această purificare prin somn, i se permite 
să intre în marea linişte. 


11. E. Torouţiu, Studii şi documente literare, Tipogr. Bucovina, Bucu- 
reşti, 1931, p. 317 (şi V. Mândra, Istoria literaturii române. Evoluţia genului 
dramatic, Ed. Universităţii, Bucureşti, 1977, p. 120-121). 

Acţiunea dramei Bogdan-Dragoş se desfăşoară pe un fundal 
arhaic la început de istorie, în care evenimentele tragice au loc într-un 
univers sumbru de tragedie antică şi în care realul este transfigurat până 
la trecerea lui într-o atmosferă de legendă. Pornind de la unele date ale 
istoriei reale, pe care le foloseşte doar ca pretext de declanşare a 
conflictelor şi de dezbatere a unor teze din filosofia lui Schopenhauer, 
autorul prezintă istoria unor destine. El confundă în piesă figurile 
atestate de istorie sau face abstracţie de adevăr, Bogdan fiind în fapt un 
uzurpator al tronului lui Dragoş. Fundalul pe care sunt proiec-tate 
evenimentele este localizat cu aproximaţie în „Cetatea Arieşului”, la 
curtea lui Dragoş, voivodul care a fost otrăvit de Bogdana, soţia vărului 
său Sas, „un fel de lady Macbeth”. Dragoş, deşi cunoştea acțiunea 
Bogdanei, asemenea ciobanului din Mioriţa, nu face nimic pentru a 
evita tragedia. 

In piesă, paralel cu diferendul istoric determinat de lupta pentru 
putere, are loc şi un conflict erotic între cuplul ideal Bogdan, nepotul 
lui Dragoş, şi Ana, prezentaţi în antiteză cu Sas şi Bogdana, intriganți 
şi însetaţi de putere. 

Figura lui Bogdan este reluată de Eminescu în mai multe frag- 
mente dramatice sau de proză sub ipostaze reale sau trecută într-un 
plan fantastic de legendă istorică. 

Un interesant text dramatic rămas în manuscris este Amor 
pierdut — Viaţă pierdută, scris probabil la Viena în 1870, în aceeaşi 
perioadă cu elaborarea poeziilor Venere şi Madonă şi Epigonii. În 
piesă este adus în prim plan, ca personaj principal, poetul Vasile 
Alecsandri (Vasile A., Ştefan, Vasile, Vasile Vrance — nume pe care-l 
capătă personajul în diferite variante ale textului) cu referiri la viaţa lui 
erotică şi la echilibrul interior, atitudini sub care se ascund indiferența 
şi cruzimea în faţa unei mari pasiuni, aceea a Emmei, simbolul fecioa- 
rei, al „îngerului ideal”. In faţa pasiunii devastatoare, fără speranţe a 
Emmei, bărbatul îi răspunde cu o cruzime aparent îngăduitoare: „Tu 
nu eşti femeie... tu eşti un înger”. 

Exprimând, ca în Venere şi Madonă, concepția sa despre iubire, 
poetul face distincţie de esenţă între „etern” şi „efemer”, acordând 
blondelor, fiinţe lirice, prețuirea sa caldă, dar trecătoare, iar brunetelor, 
femei „cu amorul înfricoşat” ca de „tigrese”, tăria iubirii şi eternitatea 
sentimentului erotic. 

Dincolo de situaţiile particulare din existenţa lui V. Alecsandri, 
drama schiţează în fond un conflict mult mai general şi mai tensionat, 

marcat de deosebirea de sensibilitate dintre generaţii, dar şi dintre 
echilibrul clasic şi zbuciumul sufletesc romantic.V.Alecsandri era un 
olimpian împăcat cu sine, care nu cunoştea frământarea generaţiei 
romantice, generaţie care credea în salvarea sufletului prin iubire. Cu 
tot respectul cuvenit unui înaintaş deschizător de drumuri în cultură, 
Eminescu se delimitează de spiritul acestuia, de echilibrul interior al 
unei vârste poetice pe care o reprezenta poetul de la Mircești. 

Între manuscrisele eminesciene au rămas, în stadii diferite de 
elaborare, şi două texte fără titlu, intitulate ulterior, după numele 
personajului principal, Mire. Într-unul din aceste proiecte apare ca 
personaj Toma Nour, un erou care trăieşte în timpul lui Mihai 
Viteazul. Cea de a doua dramă, Mira, relatează un episod istoric din 
timpul lui Ştefăniţă-Vodă. 


EPOCA MARILOR CLASICI 


85 


Fără o delimitare rigidă, lipsită de relevanță pentru istoria litera- 
turii, epoca marilor clasici cuprinde câteva decenii în care s-au format 
şi au creat cei patru scriitori de excepţie, M. Eminescu, lon Creangă, 
Ion Luca Caragiale şi loan Slavici, perioadă intinsă aproximativ de la 
1866 până în primul deceniu al secolului al XX-lea.Termenul de mari 
clasici, folosit de majoritatea istoriilor literare, este o sintagmă precis 
delimitată din punct de vedere istoric şi ca valoare artistică, cu un 
conținut clar diferit de noțiunile de clasic şi clasicism, în sensul de 
curent estetic, sau, în cel mai bun caz, apropiat de ele prin inducție şi 
contaminare, prin cultul valorii unor opere constituite în modele cu 
însuşiri artistice universal recunoscute. 

Epoca marilor clasici reprezintă etapa de maturitate deplină a 
literaturii române, una dintre cele mai strălucite din întreaga noastră 
cultură naţională. Terenul pregătit îndelung şi cu eforturi uneori dra- 
matice a făcut posibilă apariţia după 1870 a patru scriitori de excepţie, 
care prin valoarea creaţiei şi prin repercusiunile asupra întregii mişcări 
literare ulterioare şi-au depăşit epoca şi au devenit repere de valoare şi 
de conştiinţă artistică pentru generaţiile care au urmat. 

Constituirea unei epoci unitare, definită mai mult valoric, decât 
istoric, a fost posibilă prin spiritul genial de sinteză al celor patru scriito- 
ri, aparținând acestei generaţii, care au valorificat cu atenţie şi pioşenie 
eforturile unor generaţii precedente şi, în special, ale scriitorilor care au 
urmat fluxului Revoluţiei de la 1848, V. Alecsandri, N. Filimon, Al. 
Odobescu şi B. P. Hasdeu. 

Marii clasici au întrerupt momentul de stagnare a literaturii ro- 
mâne şi de imitație servilă a unor creații literare europene, de multe ori 
submediocre, au rupt ritmul lent de dezvoltare a genurilor artistice şi au 
impus definitiv structura literaturii naționale şi evoluţia ei ulterioară. Au 
stabilit locul acesteia în ansamblul vieţii artistice, în funcție de valoarea 
estetică, şi au aruncat la arhiva literaturii puzderia de scriitori de a doua 
şi chiar de a treia mână. 

Marii clasici au cuprins în creaţia lor toate genurile literare, poe- 
zie, proză şi dramaturgie şi au impus o direcţie nouă în cultură, carac- 
terizată prin spirit critic şi sentimentul valorii. 

Ca oameni ai vremii lor, ei au acumulat experiența generaţiilor 
care au trudit de secole pentru edificarea culturii naționale şi au trasat, 
printr-o intuiţie şi un talent genial, direcţiile şi structura estetică a unei 
literaturi sincronizate ca valoare cu marile literaturi europene. 

Deşi foarte deosebiți, ca programe estetice şi preferințe tematice, 
ei fac parte dintr-un moment unitar prin atitudinea critică față de socie- 
tatea vremii şi în special prin profunzimea comunicării cu viața poporu- 
lui şi cu marile lui izvoare spirituale veşnic proaspete şi actuale. Diferiţi 
ca temperament şi cultură, marii clasici sunt uniți prin simțul valorii 
artistice şi rafinamentul formei, prin conştiinţa şi rigoarea creaţiei. Ei au 
impus în mare parte atmosfera de la Junimea şi au găsit suportul teoretic 
în critica lui T. Maiorescu. 

Fiecare dintre marii clasici a realizat opere de referință în genuri şi 
în structuri diferite. Astfel, Eminescu a fost un romantic care a aşezat la 
baza creaţiei poetice o gândire filosofică profundă, eliberând-o de măr- 
ginirea evenimentelor contemporane; I. L. Caragiale a folosit în comedii 
unele elemente clasice, în special, în arhitectura personajelor, iar în pro- 
ză a încercat să surprindă, dincolo de realitatea exterioară, universul su- 
fletesc al personajelor. 

O personalitate distinctă s-a dovedit a fi şi Ion Creangă, care a 
folosit înțelepciunea poporului pentru a imprima creaţiei o proiecţie 
evocativă modernă cu ajutorul căreia să sondeze nu numai în universul 
copilăriei, ci în istoria apropiată şi mai depărtată a satuluiromânesc. 

loan Slavici, primul prozator din seria scriitorilor ardeleni, a 
adus în opera sa elementele unui realism psihologic şi tendința de 
nuanţare a existenţei eroilor în funcție de viaţa lor sufletească. 

O dată cu Eminescu, Creangă, Caragiale şi Slavici, literatura română 
intră într-o fază nouă a autonomiei şi a suveranității estetice, fără a re- 
nunta sau a minimaliza marile probleme sociale şi economice, caracterul 
militant prin care se afirmase în prima jumătate a secolului al XIX-lea. 

Scriitori reprezentativi pentru reperele viitoare ale literaturii 
române, marii clasici au răspuns unui destin care se cerea împlinit, 
punând bazele moderne poeziei (M.Eminescu), prozei (lon Creangă şi 
loan Slavici) şi teatrului naţional (I.L.Caragiale). Ei au fost, într-un 
anume fel, pionieri ai unui stil naţional, care a devenit punctul de ple- 
care pentru literatura anilor care vor urma. 

MIHAI EMINESCU 


p 1 Gas n 
Eminescu, „poetul nepereche” (G. Călinescu), este nu numai cel 


| Nu vom insista asupra biografiei poetului pe care o considerăm cunos- 
cută, deşi viaţa lui zbuciumată, setea de cultură şi de cunoaştere neodihnită pun 
în evidenţă o neobişnuită tenacitate pentru un tânăr care la 16 ani făurea 
proiecte de o amploare gigantică, izvorul creaţiei sale de mai târziu. 

M. Eminescu (15 ianuarie 1850 — 15 iunie 1889) s-a născut la Botoşani, 
fiind al şaptelea copil al căminarului Gheorghe Eminovici şi al Ralucăi luraşcu. 
Şi-a petrecut copilăria la Ipoteşti, unde tatăl său se stabilise în apropierea unei 
moşii pe care a cumpărat-o după ce ani de zile a fost administrator. Între 1857- 
1866, Eminescu urmează cursurile primare (patru clase) şi pe cele secundare 
(două clase) la gimnaziul din Cernăuţi, având printre profesori pe Aron 
Pumnul, personalitate recunoscută pentru activitatea sa de promovare a culturii 
româneşti. Cu ocazia morţii acestuia, la 24 ianuarie 1866, elevul Mihai 
Eminovici compune oda funebră La mormântiul lui Aron Pumnul, poezie 
care constituie debutul viitorului mare poet. 

Adevăratul debut a avut loc în revista Familia din Pesta, la 25 Februarie 
1866, cu poezia De-aş avea, când redactorul-şef, Iosif Vulcan, îi schimbă 
numele din Eminovici în Eminescu. În revista Familia va publica, până în 
1870, un număr însemnat de poezii. 

În anii 1866-1870, tânărul Eminescu, pasionat de teatru şi însetat de 
cunoaşterea ţării, face, cu diferite trupe de teatru, o serie de călătorii în Ardeal 
şi Muntenia. La insistenţele tatălui său, în 1870, se înscrie la facultatea de 
filosofie a Universităţii din Viena, ca student auditor extraordinar, deoarece nu 
terminase liceul. Aici, audiază mai multe cursuri până în 1872 şi activează în 
cadrul societăţii studenţeşti „România jună” unde îl cunoaşte pe loan Slavici 
cu care va lega o strânsă prietenie. 

După 1870, îşi începe colaborarea la Convorbiri literare, unde a publicat 
poezia Venere şi Madonă, urmată în anii următori de Înger şi demon, Floare 
albastră, nuvela Sărmanul Dionis ş.a. Este remarcat de T. Maiorescu, care-l 
va încuraja şi susține permanent. În 1872, pleacă la Berlin cu o bursă de studiu 
acordată de Junimea, unde va sta până în anul 1874. La revenirea în ţară, ocupă 
funcții modeste, bibliotecar la Universitatea din Iaşi, revizor şcolar, ziarist la 
Curierul de laşi, Foaia vitelor de pripas, Timpul — oficiosul Partidului 
Conservator, unde va lucra alături de I.L.Caragiale şi loan Slavici. 

Munca istovitoare, la un ziar pe care-l scria aproape singur, fără 
posibilitate de odihnă, de care se plângea adesea poetul, lipsurile materiale tot 
mai mari au contribuit la drama care a determinat ca în iunie 1883 mintea 
genialului poet să se surpe în întuneric, cu mici perioade de revenire până în 

mai mare scriitor român, ci şi creatorul unic al unei opere care a 
constituit pentru posteritate un veritabil mit al culturii şi spiritualității 
româneşti. „El e o apariţie aproape inexplicabilă în literatura noastră. 
El a căzut în sărmana noastră literatură de la 1870 ca un meteor din 
alte lumi. Intâmplarea a făcut ca unul din cei mai mari lirici ai 
secolului al XIX-lea, secol atât de bogat, cel mai bogat în lirici, să se 
nască la noi, într-un colţ din fundul Moldovei” (Garabet Ibrăileanu). 

Universul operei lui Eminescu izvorăşte din adâncul fiinţei româ- 
neşti şi se cristalizează în câteva motive şi teme specifice gândirii şi 
concepției existențiale a poporului român. Creaţia sa surprinde orizontul 
sub care se înscrie ființa naţională în timp şi spaţiu într-o mare varietate 
de ipostaze, printre care omul în relaţie directă cu istoria, cu natura, iu- 
birea şi aspiraţia sa cosmică. 

Existenţa universului şi a marilor taine spre care tinde ființa 
umană, desfăşurate sub cupola timpului, devine nu numai tema funda- 
mentală, tema temelor creaţiei sale, ci şi singura componentă interio- 
ară a vieţii şi a devenirii istorice. Timpul real, efemer şi mobil, capătă 
valori diferite şi o repetabilitate ciclică în marcarea existenţei omului 
şi a Universului. 

Personalitate covârşitoare, „poet din naştere” — cum îl numea 
T. Maiorescu —, Eminescu a reuşit, ca nimeni altul, în impresionanta sa 
operă, să pătrundă şi să redea, cu o neîntrecută fidelitate şi frumusețe, 
sufletul românesc, nesecata comoară de gânduri şi tradiţii ale poporului 
român stratificate în folclor de-a lungul istoriei şi vieţuirii sale. El şi-a 


1889, în noaptea de 15 iunie, când se stinge în sanatoriul doctorului Şuţu din 
strada Plantelor din Bucureşti. 
Previziunea genială a poetului s-a împlinit prin forţa destinului: 
Şi nime-n urma mea 
Nu-mi plângă la creştet, 
Ci codrul vânt să dea 
Frunzişului veşted. 


Luceferi de foc 
Privi-vor din cetini 

Mormânt făr-de noroc 
Şi fără prieteni. 

Murind cu spiritul la numai 33 de ani, după o perioadă de 17 ani de 
creaţie, Eminescu nu a mai avut posibilitatea deplină să se bucure de succesul 
primului său volum de poezie publicat de T.Maiorescu la sfârşitul anului fatal 
1883 (1884). 

dominat epoca prin inteligența vie, curiozitatea intelectuală, memoria şi 
cultura sa impresionantă şi în special prin fantezia creatoare şi viziunea 
cosmică şi mitologică asupra existenței ființei umane. 

Eminescu a sondat şi luminat cu puterea geniului său în adâncul 
fiinţei naţionale, în „matricea stilistică” a acestuia şi a fixat definitiv şi 
în durată modul în care poporul român concepe existenţa şi se rapor- 
tează la dimensiunile eterne ale timpului şi spațiului. 

Opera acestui „nestins luceafăr” al poeziei româneşti demonstrea- 
ză convingător că, exprimând mai autentic şi mai profund spiritualitatea 
națională, acesta devine un bun universal, o parte din tezaurul de valori 
al omenirii. Eminescu ocupă incontestabil unul din primele locuri în so- 
cietatea marilor spirite iar creaţia sa primul act de identitate universală 
al neamului nostru. „Om al timpului modern”, cu o vastă cultură, 
Eminescu era, la 16 ani, un cunoscător temeinic al principalelor sisteme 
filosofice, în special ale lui Platon, Kant şi Schopenhauer, al credințelor 
religioase creştine şi budiste, admirator al Vedelor, pasionat cunoscător 
al operelor poetice din toate timpurile, în mod deosebit al primelor 
manifestări ale istoriei şi literaturii române. Manuscrisele sale, care 
cuprind câteva mii de pagini, printre care marile sale poeme — proiect 
Panorama deşertăciunilor, Egipetul, Mureşan etc. sunt probe ale 
orizontului intelectual, ale setei de cunoaştere a poetului, dar şi ale unor 
acumulări artistice ce au constituit izvorul creaţiei apărute după 1866. 

Eminescu şi-a desfăşurat activitatea poetică într-un moment de 
perfecţionare a limbii literare, de cristalizare a formelor artistice ale 
acesteia, de modelare în profunzime a gândirii şi spiritualităţii româ- 
neşti. El a consolidat un sistem al limbii literare şi a ridicat la nivel 
artistic multe expresii, metafore şi locuţiuni care zăceau în limbă fără 
forță artistică. 

Anticipând cu clarviziune rolul simbolic al lui Eminescu pentru 
destinele literaturii naţionale, T. Maiorescu conchidea: „Pe cât se 
poate omeneşte prevedea literatura poetică română va începe secolul 
al XX-lea sub auspiciile geniului său, şi forma limbii naţionale, care 
şi-a găsit în poetul Eminescu cea mai frumoasă înfăţişare până azi, va 
fi punctul de plecare pentru toată dezvoltarea viitoare a veşmântului 
cugetării româneşti”. 


Opera lui M. Eminescu 
Sinteză 
I. Poezie Problematică 

Ediţia întâi (1883, 1884), îngrijită de 

T. Maiorescu; 

Opere, vol. I-VI (1939-1963), îngrijită de 
D. Panaitescu-Perpessicius; 

Opere, vol. VII-XVI (continuare) — sub 
îngrijirea Muzeului Literaturii Române 
(1963-1993); 

Numeroase ediţii selective şi tematice. 


Abordează o gamă lar- 
gă de teme filosofice: 

- sentimentul istoriei; 

- erotică; 

- sentimentul naturii etc. 


II. Proză 


Sărmanul Dionis; 

Făt-Frumos-din Lacrimă; 

La aniversară; 

Cezara; 

Geniu pustiu (postum); 

Avatarii faraonului Tlă (postum); 
Aur, mărire, omor (postum); 

La curtea cuconului Vasile Creangă 
(postum). 


- existența umană şi is- 
toria dezvoltată ciclic; 
-concepția 
metempsihozei în de- 
venirea ființei; 

- filonul folcloric; 

- iubirea pasionant ro- 
mantică; 

- existenţă şi revoluţie. 


III. Teatru (proiecte rămase în manuscris) 


Amor pierdut — viaţă pierdută; 
Mira; 

Mureşan; 

Decebal; 

Grue-Sânger; 
Bogdan-Dragoş. 


-mitul istoriei şi al et- 
nogenezei; 

-evoluția ciclică a isto- 
riei; 

-guvernarea lumii de 
către rău. 


IV. Publicistică — articole pe diverse teme 
în ziarul Timpul. 


Conştient de misiunea sa, într-o literatură la începutul structu- 
rilor sale moderne, Eminescu consideră că arta, literatura în general, 
nu trebuie să se limiteze la o formă uzuală de educare, ci prin mijloace 
specifice să devină o forță morală de înălțare sufletească a cititorului, 
pentru a-l determina să parcurgă în imaginaţie alte spații, deosebite de 
cele terestre şi a-l înălța prin aspirație spre zonele pure ale gândirii. 
Poezia, rod al unei înalte conştiinţe artistice, are misiunea de a 
transforma realitatea, eliberând-o de balastul şi rutina cotidiană, de 
„cuvintele goale / ce din coadă au să sune”, şi a-i da fiorul marilor fră- 
mântări omeneşti: 

Dar când inima-ţi frământă 
Doruri vii şi patimi multe, 
Şi-a lor glasuri a ta minte 
Stă pe toate să le-asculte. 
(Criticilor mei) 


Eminescu consideră că poetul este un vizionar, care caută o altă 
lume, al cărui destin proiectat în vis, într-o stare de somnie, respinge şi 
este respins de lumea reală: 


O, acopere ființa-mi cu-a ta mută armonie, 

Vino somn — ori vino moarte. Pentru mine e totuna; 

De-oi petrece-ncă cu mâţe şi cu pureci şi cu luna. 

Or de nu — cui ce-i aduce? — Poezie — sărăcie!” 
(Cugetările sărmanului Dionis) 


Având la bază concepţia romantică despre artă, Eminescu nu ex- 
clude o contaminare a acesteia prin rigoare, claritate şi echilibru clasic 
(Glossă) şi în special prin nuanţarea limbajului şi temperarea efuziu- 
nilor lirice. Poetul face deosebirea clară, de esență a cunoaşterii, între 
cugetul, instrumentul cercetării ştiinţifice, „carte tristă şi-ncâlcită”, şi 
poezie, „înger palid cu priviri curate”, afirmând superioritatea artei în 
perceperea în profunzime a lumii. 


Ce e cugetarea sacră? Combinare măiestrită 
Unor lucruri n-existente; carte tristă şi-ncâlcită, 
Ce mai mult o încifrează cel ce vrea a descifra. 
Ce e poezia? Înger palid cu priviri curate, 
Voluptos joc cu icoane şi cu glasuri tremurate, 
Strai de purpură şi aur peste ţărâna cea grea. 
(Epigonii) 

EI declară că „Fantezia e combinaţia esenţială a poeziei, pe când 
reflecția nu e decât scheletul care-n opera de artă nici nu se vede”. 

Cea mai cuprinzătoare artă poetică eminesciană, sinteza concepției 
sale despre rolul poeziei şi misiunea poetului, o întâlnim în Epigonii, 
publicată în 1870, în Convorbiri literare. Poezia cuprinde 19 strofe, îm- 
părţite în două segmente care formează o antiteză romantică uneori prea 
discursivă, cu un vocabular poetic dur, acuzator, între literatura din tre- 
cut, înnobilată de vise şi idealuri, şi cea prezentă, sceptică şi cosmopo- 
lită, care „nu crede în nimic!”, între înaintaşi, care au luptat pentru un 
ideal măreț, cărora poetul le aduce un cald omagiu, şi generaţia sa: 

Rămâneți dară cu bine, sânte firi vizionare, 

Ce făceaţi valul să cânte, ce puneaţi steaua să sboare 

Ce creați o altă lume pe-astă lume de noroi; 

Noi reducem tot la pravul azi în noi, mâini în ruină, 

Proşti şi genii, mic şi mare, sunet, sufletul, lumină — 

Toate-s praf... Lumea-i cum este... şi ca dânsa suntem noi. 
(Epigonii) 


Antiteza dintre prezent şi trecut constituie un pretext pentru o sa- 
tiră violentă, pe care T. Maiorescu o considera „cam exagerată” şi deci 
mai puţin artistică. 

Prima parte (11 strofe) prezintă o retrospectivă a literaturii naţio- 
nale, a trecutului nu prea îndepărtat, o istorie literară a „zilelor de aur a 
scripturilor române”. Scriitorii amintiți, prezentați succint într-un vers, 
sau în trei strofe, după importanţa lor, sunt cei care-au „scris o limbă, 
ca un fagure de miere” şi au crezut în idealul patriei lor: Cichindeal, 
Mumulean, Pralea, Daniil, Văcărescu (este vorba de Iancu Văcărescu), 
Cantemir, Beldiman, Sihleanu, Donici, Pan, Eliad, Bolliac, Cârlova, 
Alexandrescu, Bolintineanu, Mureşan, Negruzzi, Alecsandri. 

Această secvenţă are la bază evoluţia literaturii române la care 
poetul se referă şi în articolul său O scriere critică, publicat în Albina 
din Pesta cu câteva luni înaintea apariţiei poeziei Epigonii. În acest 
articol, Eminescu critică atitudinea negativă a unor critici, printre care şi 
Maiorescu, care minimalizau activitatea lui Aron Pumnul. El declară: 
„Dacă apoi Lepturariu a exagerat în lauda unor oameni ce nu mai sunt, 
cel puţin aceia, mulți dintre ei au fost pionierii perseverenţi ai naţio- 
nalităţii şi ai românismului... de nu erau genii erau cel puţin oameni de 
erudiție vastă, aşa precum nu există în capetele junilor noştri dandy”. 

Partea a doua (8 strofe), la care se trece printr-o întrebare retorică 
(„Iară noi, noi epigonii?”), este cea mai dinamică şi cuprinde conflictul 
dintre generaţii. Poetul schimbă structura poetică, echilibrată, calmă şi 
evocativă, din prima parte, printr-o acuzaţie violentă, cu sarcasm, ironie 
şi diatribe la adresa noii generații lipsitede idealuri, „simţiri reci, harfe 
zdrobite”. 

Antiteza dintre partea întâi şi a doua, dintre generații, este adân- 
cită de o opoziţie artistică dintre „voi” şi „noi”, marcând trecutul şi 
viitorul. Pronumele „voi ” se referă la poeţii reuniți prin idealul lor, prin 
contribuţia la dezvoltarea literaturii naţionale, precum: D.Cantemir, 
Iancu Văcărescu, Anton Pann, Al. Donici, Gr. Alexandrescu, Cezar Bo- 

Iliac, C. Negruzzi, D. Bolintineanu, Ion Eliade Rădulescu, V. Alecsandri 
ş.a, dar şi la unii scriitori minori în planul creaţiei, care au împlinit cu 
credinţă relieful variat şi foarte frământat al epocii (Cichindeal, Mumu- 
lean, Pralea, Daniil Scavinschi ş.a): 


Văd poeți ce-au scris o limbă, ca un fagure de miere: 
Cichindeal gură de aur, Mumulean glas cu durere, 
Prale firea cea întoarsă, Daniil cel trist şi mic, 
Văcărescu cântând dulce a iubirii primăvară, 
Cantemir croind la planuri din cuțite şi pahară, 
Beldimanvestind în stihuri pe războiul inimic. 


Aprecierile elogioase se referă la unele particularităţi ale activi- 
tății acestor scriitori. Astfel, în cazul lui Eliade, poetul subliniază 
contradicţiile creaţiei acestuia din diferite etape, care au evoluat de la 
epoca în care „zidea din visuri şi din basme seculare / Delta biblicilor 
sânte, profeţiilor amare” la aceea în care „stă şi azi în faţa lumii o 
enigmă n-explicată”, care l-a izolat de generația sa. Mureşan e socotit 
„profet” care „scutură lanţul cu-a lui voce ruginită”, Negruzzi este cel 
care a reînviat istoria, ştergând „colbul de pe cronice bătrâne”, iar 
Alecsandri, personalitatea dominantă a epocii, este socotit „rege” al 
poeziei şi apreciat pentru echilibrul şi calmul său, „veşnic tânăr şi 
ferice”, care „din frunze îţi doineşte” şi „cu fluierul îţi zice”, referire la 
activitatea lui de valorificare a folclorului. 

În scrisoarea către Iacob Negruzzi care însoțea poemul trimis 
pentru a fi publicat în Convorbiri literare, poetul declara: „Dacă în 
Epigonii veţi vedea laudă pentru poeţi ca Bolliac, Mureşan, Eliade, 
acelea nu sunt pentru meritul intern al lucrărilor lor, ci numai pentru 
că într-adevăr te mişcă acea naivitate sinceră neconştientă cu care 
lucrau ei. Noi ceşti mai noi cunoaştem starea noastră, suntem treji de 
suflarea secolului şi de aceea avem altă cauză de a ne descuraja. Nimic 
decât culmile strălucite, decât conştiinţa sigură că nu le vom ajunge 
niciodată. Şi sănu fim sceptici?”. 

Finalul poemului cuprinde concluzia sceptică a neschimbării 
lucrurilor: „Toate-s praf... Lumea-i cum este... şi ca dânsa suntem 
noi”, idee întâlnită şi în Împărat şi proletar şi în alte creaţii, care de- 
termină întreaga tensiune a poemului, materializată în imagini de mare 
forță artistică. 

M. Eminescu — sentimentul istoriei 
şi al devenirii în timp şi spațiu 


În creaţia poetică a lui Eminescu, omul ca singura fiinţă istorică 
având conştiinţa devenirii sale, a „eternei alergări”, este raportat per- 
manent la timpul existențial în care „vis al morții eterne, e viaţa lumii- 
ntregi”. Poetul consideră istoria „o panoramă a deşertăciunilor”, o suc- 
cesiune de civilizații repetate mecanic, fără ca omul să le poată stabili 
finalitatea. O asemenea viziune o întâlnim în poezii ca: Memento mori, 
Mureşan, Decebal şi strigoii, Sonata, Glossă ş.a. 

Creaţia lui Eminescu poate fi uşor ordonată în câteva cicluri 
tematice în funcţie de etapele de elaborare şi de concepţia asupra vieţii 
şi a rolului poeziei. Astfel, categoriile fundamentale ale gândirii emi- 
nesciene sunt materializate în marile teme care urmăresc: 

— sentimentul istoriei, al înscrierii fiinţei umane în evoluţia eve- 
nimentelor şi în univers (lirica socială şi filozofică); 

— sentimentul erotic şi imaginea naturii — impulsuri ale aspiraţiei 
spre o „lume a depărtărilor”, spre puritatea cosmosului (lirica erotică). 

Zona istorică şi geografică a poeziilor lui Eminescu este, cel puţin 
în prima perioadă, impresionantă prin vastitatea cunoştinţelor şi pro- 
funzimea ideilor corelate cu ultimele evoluţii ale istoriei şi filosofiei 
universale. Eminescu a reînviat, în creația sa poetică, vremurile trecute 
şi a trăit încadrându-se organic în ele, fiind familiar cu marile frământări 
sociale, cu ascensiunea şi decăderea unor popoare şi epoci din trecut. 

Poetul a urmărit pe întinderi vaste evoluţia istoriei universale şi în 
special a istoriei românilor, proiectată în spaţiul şi timpul ei de formare. 
Multe din proiectele sale pe teme istorice, de o amploare neobişnuită 
pentru vârsta sa fragedă, au rămas în manuscris şi au constituit un fond 
de idei şi sugestii pentru creaţiile ulterioare, fiind reluate integral sau 
fragmentar în poeziile publicate. In acest „depozit spiritual”, de o mare 
importanţă prin valoarea lui de sursă a creației definitive, sunt păstrate 
marile poeme rămase în manuscris: Panorama deşertăciunilor 
(Diorama — „privire în adâncime” sau Memento mori), o retrospectivă 
lirică a principalelor momente ale istoriei universale, din care s-au 
desprins fragmente folosite în: Egipetul, Memento mori, Împărat şi 
proletar, Scrisoarea I ş.a., şi cea de a doua poemă — manuscris 
Mureşan, ale cărei fragmente şi idei se întâlnesc în Rugăciunea unui 
dac (Nirvana), Scrisorile I, III. IV, S-a dus amorul ş.a. 

Viziunea lui Eminescu asupra istoriei, o eternă alergare după 
iluzii, are la bază mitul şi legenda. Realitatea epocilor trecute, supusă 

destinului, predestinată să repete aceleaşi cicluri, este văzută ca o 
evoluţie închisă. In Panorama deşertăciunilor istoria este formată 
dintr-un şir de eforturi zadarnice, repetabile, care, în spiritul concepţiei 
pesimiste a lui Schopenhauer, înseamnă iluzia unei deveniri reale, un 
„prezent etern”, un „etern nimic”. 

Această concepţie a unei istorii statice, compusă din cicluri care 
se deschid şi se închid repetând esenţa fenomenelor, o întâlnim şi în 
creația lui Eminescu, în poeme, precum Împărat şi proletar, Cu 
mâne zilele-ţi adaogi... ș.a.: 


Cu mâne zilele-ţi adaogi, 
Cu ieri viața ta o scazi, 

Şi ai cu toate astea-n față 
De-a pururi ziua cea de azi. 


Poetul consideră evoluţia în timp, devenirea, ca o iluzie, aşa cum 
apare în Glossă: 


Viitorul şi trecutul 

Sunt a filei două feţe, 
Vede-n capăt începutul 
Cine ştie să le-nveţe; 

Tot ce-a fost ori o să fie 

In prezent le-avem pe toate. 
Dar de-a lor zădărnicie 

Te întreabă şi socoate. 


Tu rămâi la toate rece, 

De te-ndeamnă, de te cheamă; 
Ce e val, ca valul trece, 

Nu spera şi nu ai teamă; 

Te întreabă şi socoate 

Ce e rău şi ce e bine; 

Toate-s vechi şi nouă toate: 
Vreme trece, vreme vine. 


Veşnicia prezentului, dincolo de aparențele trecutului şi viitorului, 
„conture triste şi umbre”, este văzută ca o ieşire din timp, ca singura 
durată obiectivă: 

Și când gândesc la viaţa-mi, îmi pare că ea cură 
Incet repovestită de o străină gură, 

Ca şi când n-ar fi viaţa-mi, ca şi când n-aş fi fost. 

Cine-i acel ce-mi spune povestea pe de rost 

De-mi ţin la el urechea — şi râd de câte-ascult 

Ca de dureri străine?... Parc-am murit de mult. 
(Melancolie) 


Tema „fortuna labilis”, cunoscută în literatura medievală sub for- 
ma dictonului „deşertăciunea deşertăciunilor toate sunt deşertăciune”, 
este principalul concept al filosofiei istoriei eminesciene, întâlnit în 
gândirea sa despre neîncrederea şi zădărnicia oricărui efort de schim- 
bare socială (Mureşan, Împărat şi proletar ş.a.). În literatura română, 
conceptul a fost preluat prin textele religioase de Miron Costin în Viaţa 
lumii şi de D. Cantemir în Divanul şi Istoria ieroglifică. 

In Egipetul (Memento mori), Eminescu dezbate o temă funda- 
mentală a istoriei, aceea a evoluției sau a stagnării, a ascensiunii sau a 
decăderii unor popoare, a ciclurilor care dau iluzia progresului. Poetul 
îşi începe evocarea cu timpul genezei, cu începuturile nebuloase pier- 
dute în mit, cu acea „copilărie a umanității” (Rugăciunea unui dac, 
Scrisoarea I ş.a.). În cronologia epocilor unei sugestive istorii univer- 
sale, el surprinde în continuare primele structuri istorice, mişcarea lu- 
milor şi a „oceanului” de popoare, care dispar î în mod ciclic în apele 
„eterne” din care au ieşit, după legea ascensiunii şi a decăderii. În Pa- 
norama deşertăciunilor, unele fragmente apărute în diferite creații, 
poetul urmăreşte drumul umanităţii şi al civilizaţiilor de la epoca de 
piatră la Babilon, la măreţia vechii Asii, la civilizațiile Egiptului şi ale 
Romei antice, momente de culme ale gândirii umane (Memento mori). 

Toate aceste popoare s-au întors, după ce au cultivat iluzii şi 
aparenţe de eternitate, în haosul din care au apărut, s-au stins după un 
ciclu istoric şi au intrat din nou în anonimatul neființei. 

Omenirea, remarca în cursul său despre Eminescu D. Popovici, 
se zbate între aceleaşi limite, refăcând în dezvoltarea ei acelaşi cerc, 
fără perspectiva de a-şi depăşi vreodată dimensiunile. Această con- 
cepţie a unei istorii ciclice, care se repetă închizând un cerc al aspi- 
raţiilor umane, a fost exprimată de Eminescu în mai multe poezii şi în 
special î în finalul poemului, Împărat şi proletar. 

Sub influența mişcării romantice, dar şi ca o chemare a sufletului 
său, Eminescu s-a dovedit un pasionat căutător al sensului evoluţiei 
istoriei, în general, şi în mod special al începuturilor poporului român, 
păstrate în mod autentic într-o viziune mitică despre Dacia şi Decebal. 

Poetul a urmărit fixarea în istorie a poporuluidaco-român şi a desti- 
nului său aflat sub apăsarea unei predestinări, a unui adevărat blestem, 
asemenea tragediilor greceşti. In lupta pentru consolidarea dinastiei 
Muşatinilor în Moldova, aceştia vor declanşa drama care fierbea în 
sângele lor de-a lungul generaţiilor, ca urmare a unui vechi blestem. 

Un episod istoric căruia poetul îi acordă o mare atenţie este acela 
al colonizării Daciei de către romani, eveniment proiectat pe dimen- 
siuni fantastice, trecut în legendă şi mit. Imaginea Daciei, mai ales la 
începuturile istoriei, este redată simbolic prin întâlnirea lui Traian cu 
frumoasa păstoriță Dacia, fata cu „germanic păr blond” pe care o ur- 
măreşte pe muntele Pion (Ceahlăul) şi cu care va conviețui mulţi ani. 

In acest sens, Eminescu a compus mai multe strofe din epopeea 
dacică, din care s-au desprins Egipetul, Sarmis ş.a. Succesiunea eve- 
nimentelor continuă cu războaiele lui Decebal pentru apărarea ţării în 
fața invaziei romane şi cucerirea Daciei de către Traian, eveniment 
prin care cuceritorii „au murit în istorie” sub blestemul lui Decebal şi 
al zeilor daci. 

Istoria românilor, ca parte a istoriei universale (Panorama de- 
şertăciunilor), constituie nucleul de interes al poetului, începând cu 
epopeea dacică şi tragedia regelui Decebal [redată în câteva manus- 
crise: Sarmis, Rugăciunea unui dac (Nirvana), Heriadele ş.a] şi 
sfârşind cu dramatica deziluzie a lui Mureşan în legătură cu zădărnicia 
luptei şi a revoluției. Poetul s-a oprit asupra unor epoci şi a unor 
domnitori reprezentativi şi şi-a propus să redea eposul istoric național 
într-un „decameron dramatic” — cum îl numeşte G.Călinescu — în care 
să cuprindă domniile lui: Dragoş, Alexandru cel Bun, Ştefan cel Mare, 
Bogdan cel Chior, Ştefan cel Tânăr, Petru Rareş, Alexandru şi Ilieş, 
Alexandru Lăpuşneanu, Despot-Vodă, dar şi a unor revoluționari ca 
Horea, Doja, Iancu şi Mureşan. 

Poema Panorama deşertăciunilor demonstrează teza ascensi- 
unii şi decăderii popoarelor pe scara istoriei, încheindu-se la porțile 
epocii moderne, cu episodul exilării lui Napoleon şi moartea lui în 
insula Sf. Elena, exemplu individual de înălţare şi cădere, de zădărnicie 
a eforturilor umane. În final, poema redă ca o concluzie meditaţia împă- 
ratului asupra sensului acțiunilor sale: 


Sori se sting şi cad în caos mari sisteme şi planete, 

Dar a omului gândire să le măsoare e-n stare... 

Cine-mi măsoar-adâncimea dintr-un om? nu dintr-un gând 
Neaprofundabil. Vană e-a-nvăţaţilor ghicire. 

Cum în fire-s numai margini, e în om nemărginire. 
Cât geniu, câtă putere-ntr-o mână de pământ. 


Istoria văzută de Eminescu este străbătută de fiorul cosmogonic, 
momentele ei sunt plasate mai aproape sau mai departe de geneză, de 
golul primar, aşa cum este exprimată în universul dur al dezgustului 
față de viaţă şi al dorinței de dispariţie fără urmă în „stingerea eternă” 
din Rugăciunea unui dac şi Mai am un singur dor (care în prima 
variantă se intitula Dorinţa unui dac). 


Astfel numai, Părinte, eu pot să-ți mulţumesc 

Că tu mi-ai dat în lume norocul să trăiesc. 

Să cer a tale doruri, genunchii şi fruntea nu plec, 

Spre ură şi blestemuri să te înduplec, 

Să simţi că de suflarea-ţi suflarea mea se curmă 

Şi-n stirpea eternă dispar fără de urmă. 
(Rugăciunea unui dac) 


Dacul face referire la epoca nebuloasă a începutului, „pe când nu 
era moarte, nimic nemuritor... Nu era azi, nici mâne, nici ieri, nici tot- 
deauna”, nu existau limitele spaţiului şi timpului, Zeus fiind singurul 
stăpân, „căruia plecăm a noastre inimi”, cel ce „stătut-au nainte de-a fi 
zei.” În acel moment, el Zeul-Zeilor, „al omenirii izvor de mântuire”, 
a dat zeilor suflet şi lumii fericire. Esenţa credinţei dace, în care Zeul- 
Zeilor reprezintă „moartea morţii şi învierea vieţii”, este nemurirea 
prin intrarea în eternitate. 

Observațiile criticului Iulian Jura surprind esența mesajului poe- 
ziei, arătând că „Dacul în rugăciunea lui nu mulţumeşte zeului pentru 
«norocul» de a-i fi redat viaţa, căci intenția lui nu e de a preamări 
rânduielile divine, ci de a se revolta împotriva nedreptăților zeului. 
Intrarea în «veşnicul repaos» pe care îl doreşte dacul în rugăciunea lui, 
nu este dobândirea vieţii veşnice în apropierea zeului prin acceptarea 
torturii trupeşti, practicată de daci, ci tocmai dimpotrivă, e renunţarea 
la acest bun divin, numai aceasta putând fi forma în care el, revoltat 
împotriva cerului, se poate răzbuna sfidându-i legea. Dacă dacul ar fi 
dorit moartea pentru a intra în lumea veşnică, el ar fi putut ispăşi eroic 
durerea pământească hotărâtă de zeu. Dar pentru că mitul impunea că 
numai prin voinţa zeului el să-şi arate atitudinea împotriva nedreptăţii 
divine, se răzbună cerând chiar zeului să-l înveţe cum să-i sfideze 
orânduirea, blestemul lui căzând asupra însuşi ordinii divine a lumii în 
care el trăieşte, la care vrea să renunțe pentru a intra în veşnicul 

repaos”. Observaţia lui Jura se încheie cu ideea că „acest conflict creat 
de mit, între dorinţa dacului de a se răzbuna pe Zamolxe şi între 
dificultatea pe care o întâmpină această răzbunare, a oferit lui Emi- 
nescu cel mai puternic exemplu de tragism, căruia poetul a ştiut să-i 
dea expresia cuvenită”. 

Rugăciunea unui dac este un fragment din vastul poem Sarmis 
(Gemenii) rămas în manuscris, elaborat într-o perioadă în care poetul 
traducea Rig-Veda, din care a luat unele versuri preocupat de cultura 
şi filosofia indică („Au cine-i zeul cărui plecăm a noastre inimi?”). 
Din acest vast manuscris al poemului dacic, în afară de Rugăciunea 
unui dac, Eminescu a preluat fragmente sau unele scene în poezii 
elaborate mai târziu (Mureşan, Scrisoarea IV, Împărat şi proletar). 

Poemul Sarmis, în varianta Brig-Belu, este povestea celor doi 
frați gemeni, Brigbelu şi Sarmis, care-şi dispută tronul Daciei. Brigbelu 
încearcă să-l ucidă pe Sarmis pentru a-i lua tronul şi pe frumoasa lui 
logodnică, Tominis. Sarmis dispare un timp şi Brigbelu, care-l credea 
mort, se încoronează şi se căsătoreşte cu Tominis, invitând la nuntă pe 
„toți zeii vechii Dacii, în frunte cu Zamolxe, voievozi şi boieri după 
rang”. În timpul nunții apare Sarmis (într-o variantă Burebista) care du- 
pă ce evocă „noaptea cea adâncă”, măreţia genezei a lui Zamolxe, „zeul 
veşnic... decât lumea de două ori mai mare”, se răzvrăteşte şi-l 
blestemă pe zeul trădător şi pe necredincioasa Tominis, despre care 
remarcă faptul că în ea „S-uneşte-atâta farmec cu-atâta necredinţă”. 

El refuză darul zeilor şi răzvrătit nu mai vrea coroana şi pe 
femeia necredincioasă şi-l blesteamă pe fratele său Brigbelu pentru 
trădare şi tentativa de ucidere. Blestemul lui Sarmis se împlineşte şi 
atunci când Brigbelu vrea să-l omoare şi lovind cu „pumnalul, cade el 
însuşi: „Loveşte crud odată şi cade mort — Brigbelu”. 

Meditaţia sumbră asupra destinului uman din Împărat şi 
proletar o întâlnim şi în monologul lui Brigbelu, care vorbeşte despre 
victoria universală a răului în istorie, iar ideea lui Sarmis de a renunța 
la luptă, la acţiune, fiind convins de zădărnicia eforturilor umane, este 
proclamată şi mai clar în poemul Mureşan şi în Împărat şi proletar. 


! Tulian Jura, Mitul în poezia lui Eminescu, Gamber, Paris, p. 13 (din 
E. Todoran, Eminescu, Universitas, 1972, p. 204-205). 
! G. Călinescu, Opere, vol. 12 (Opera lui Mihai Eminescu), Editura 
Pentru Literatură, 1969, p. 50-55. 

Poemul Rugăciunea unui dac (Nirvana) este o amplificare a 
blestemului lui Sarmis atunci când se revoltă împotriva zeului, este o 
cerere adresată acestuia să-i aprobe „intrarea-n veşnicul repaos” şi să 
dispară în „stingerea eternă”. 

În cele mai multe poezii pe teme istorice, poetul adoptă o 
viziune statică, pesimistă, determinată de sentimentul zădărniciei, al 
nestatorniciei lumii. Tema „fortuna labilis”, având la bază concepţia 
eminesciană „formele se schimbă, dar răul a rămas”, o întâlnim în mai 
multe poezii şi în special în Glossă și finalul poemului Împărat şi 
proletar. Intr-o altă secţiune a creaţiei pe teme istorice, atunci când se 
referă la contemporaneitate, poezia sa are o nuanţă satirică, prote- 
statară, titanică, care dezvoltă o aspră critică socială împotriva institu- 
țiilor societăţii lovite de blestemul nimicniciei şi al decăderii. O ase- 
menea atitudine o întâlnim în Junii corupți, Scrisoarea III, Ai noştri 
tineri, Epigonii, Scrisoarea IV şi Scrisoarea V. 

În gama atitudinii satirice, Eminescu atinge toate aspectele vieţii 
sociale, decăderea tineretului şi lipsa lui de idealuri (Junii corupți), 
superficialitatea, scepticismul şi impostura (Epigonii), cosmopolitis- 
mul, demagogia şi imitaţia snoabă (Ai noştri tineri, Scrisoarea III), 
soarta omului de geniu într-o societate ostilă valorii (Scrisoarea I), 
înjosirea sentimentului de iubire (Scrisoarea IV, Scrisoarea V, Venere 
şi Madonă). 

Semnificative pentru satira eminesciană sunt poeziile Epigonii, 
Junii corupti, Ai noştri tineri, în care este criticată direct, cu invective 
aspre şi înjositoare decăderea tineretului față de înaintaşi, care au avut în 
acțiunea lor un crez şi un ţel patriotic. Critica este menită să-i trezească 
pe tineri, „suflete-amăgite” de „patimă şi îmbătaţi de orgii”, să le insufle 
mândria trecutului lor glorios, invocând măreția Romei şi „timpul popo- 
rului împărat” (influenţă a ideilor Revoluţiei franceze în care se vorbea 
de „poporul suveran”). 

Atitudinea satirică vehementă prezintă o antiteză între cele două 
generaţii, tinerii contemporani sunt „stâlpi de bordel, de crâşme, café- 
nele”, sunt „cu mintea ucisă de orgii / şi putredă de spasmuri şi arse de 
beţii / şi seacă de amor”. Poetul li se adresează cu sarcasm amar: 


Vă văd lungiţi pe patul juneții ce-aţi spurcat-o, 
Suflând din gură boala vieții ce-aţi urmat-o, 
Şi arşi până-n rărunchi. 

In final, el îi cheamă pe tineri să se trezească şi să ia exemplul 
generaţiilor trecute: 


Sculaţi-vă! căci anii trecutului se-nşiră, 

În şiruri triumfale stindardul îl resfiră, 
Căci Roma a-nviat 

Din nou prin glorii calcă, cu faţa înzeită 

Cu faclele nestinse, puterea-i împietrită, 
Poporul împărat. 


Sinteza concepției eminesciene despre filosofia istoriei este con- 
centrată în finalul poemului Împărat şi proletar, creaţie desprinsă din 
amplul manuscris Egipetul. (Memento mori), din acea schiţă lirică de 
istorie universală. 

Acţiunea poemului a fost inspirată de ecoul insurecției comunarde 
din primăvara anului 1871, desfăşurată la Paris, revoluţie care a zguduit 
temeliile unei Europe încremenite şi a înaripat conştiințele generațiilor 
tinere. Poetul se dovedeşte nu numai un bun cunoscător al problemelor 
sociale ale timpului, ci şi un comentator avizat în filosofia istoriei. 

Împărat şi proletar a fost elaborată timp de 4-5 ani şi a cunos- 
cut trei variante. Prima, intitulată Proletarul sau Ideile unui proletar, 
realizată la Viena în timpul studiilor, cuprindea discursul unui 
proletar, o vehementă condamnare a exploatării şi nedreptăţii sociale. 

Varianta a doua, la care a lucrat în anii 1871-1872, se intitulează 
Umbre pe pânza vremii şi este întregită prin adăugarea fragmentului 
în care este descrisă lupta comunarzilor pe baricade. 

Varianta a treia, definitivă, a fost terminată şi publicată în anul 
1874. În această formă se concretizează filosofia sceptică a poetului 
prin concepţia din final susținută de Cezar în legătură cu imposibi- 
litatea schimbărilor sociale, ca un răspuns la îndemnul proletarului la 
revoluţie şi la iluzia comunarzilor într-o societate mai bună. 

Poemul, în forma finală, se compune din patru segmente, patru 
mari tablouri, în care se urmăreşte fundamentarea concepţiei sociale şi 
filozofice a poetului asupra zădărniciei evoluţiei istoriei. 

Primul tablou înfăţişează un peisaj sumbru, o „sumbră tavernă mo- 
horâtă” unde un proletar de statură titanică îşi rosteşte discursul fulminant 
şi demascator pentru ordinea socială, politică şi economică a burgheziei, 
în faţa unor muncitori, „copii săraci şi sceptici ai lumii proletare”. 

Proletarul condamnă cu violenţă legea, virtutea, religia şi arta 
burgheză şi le consideră nedrepte, unelte de apărare şi desfătare a 

claselor bogate şi de împilare a celor săraci. El afirmă că dreptatea are 
caracter de clasă („cei tari se îngrădiră / cu-averea şi mărirea în cercul 
ei de legi”), munca este starea de robie a unora şi profitul altora („Prin 
bunuri ce furară în veci vezi cum conspiră / contra celor ce dânşii la 
lucru-i osândiră”); virtutea patriotică şi morală nu există pentru 
stăpâni („este o piedică, căci trebuie să fie braţe tari”). Sursa averilor 
şi a luxului este exploatarea nemiloasă a celor săraci (,„Şi-acele 
milioane, ce în grămezi luxoase / sunt strânse la bogatul, pe cel sărac 
apasă / Şi-s supte din sudoarea prostitului popor”), iar religia este „o 
frază de dânşii inventată / ca cu a ei putere să vă aplece-n jug”. 

Oratorul critică nu numai regimul politic şi economic, ci şi arta 
burgheză şi cere în mod anarhic distrugerea acesteia („Sfărâmaţi statuia 
goală a Venerei antice / Ardeţi acele pânze cu corpuri de ninsori”). Ideea 
aminteşte de concepția lui Proudhon, care considera că, în afară de arta 
Evului Mediu, care a fost leagănul spiritualității creştine, celelalte forme 
ale artei au lucrat totdeauna ca un agent de imoralitate. 

Proletarul cere imperativ să fie dărâmate palate, temple, statui, 
distruse tablourile, artele şi luxul, considerate forme ale înrobirii, fără 
de care viaţa şi-ar căpăta rolul ei firesc. 

Discursul proletarului este construit prin antiteza dintre viaţa de ro- 
bie şi suferință a poporului şi cea de desfătare şi voluptate a claselor stă- 
pânitoare. Versurile de un retorism simplu au o cadență asemenea unor 
lovituri care cad puternic şi marchează destinul implacabil al ascultătorilor. 

Proletarul conştientizează puterea celor mulţi şi cheamă la luptă: 


Zdrobiţi orânduiala cea crudă şi nedreaptă 
Ce lumea o împarte în mizeri şi bogați. 


În tabloul al doilea sunt prezentate figura Cezarului şi reflecţia 
lui asupra vieţii şi dreptăţii (e vorba de Napoleon al III-lea pe care V. 
Hugo îl numea Cezarul). Împăratul filosof trece în faeton de gală pe 
malurile Senei salutând mulțimea zdrențuită. El e convins că poporul 
este forța pe care se întemeiază împărăția sa şi gândeşte că „Mărirea-i 
e în taină legată de aceşti”, dar că „principiul rău”-ului e universal. 
Cezarul renunță la acţiune şi se lasă în voia gândurilor pesimiste, 
considerând că fatalitatea răului în lume face să persiste nedreptatea, 
minciuna şi eternitatea asupririi. 

În tabloul al treilea, asistăm la desfăşurarea insurecției comunarde 
din 18 martie 1871, sub acţiunea căreia străzile sunt pline de sânge, 
turnurile se prăbuşesc şi comunarzii luptă pe baricade. În rândurile revo- 

luţionarilor, femeile înarmate, „ca marmora de albe”, trec prin „aerul cel 
roşu”, clocotind de „ură şi turbare”. 

Tabloul pictat în culori roşii, ca sângele şi focul, ori negre, ca fu- 
mul şi ca noaptea, ia proporţii de simbol. Poetul evocă revoluţia, aseme- 
nea lui V. Hugo şi Rimbaud, în versuri energice, de o tensiune maximă, 
surprinzând cadenţa dinamică a luptei disperate a femeilor comunarde: 


Ca marmora de albe, ca ea nepăsătoare, 

Prin aerul cel roşu, femei trec cu-arme-n braţ 
Cu păr bogat şi negru ce pe-umeri se coboară 
Şi sânii lor acopăr — e ură şi turbare 

In ochii lor cei negri, adânci şi desperați. 


Tabloul al patrulea, finalul poemului, readuce în prim plan figura 
Cezarului care meditează asupra soartei lumii. El consideră, asemenea 
lui Schopenhauer, că un destin orb guvernează lumea şi orice sforțare 
umană de a o schimba este sortită eşecului. Concepţia sa filosofică este 
concentrată în versul: „Că vis al morții-eterne e viaţa lumii- întregi”. 

Poemul Împărat şi proletar este o sinteză lirică a concepției fi- 
losofice despre evoluţia istoriei, exprimată de poet în majoritatea crea- 
țiilor sale pe această temă. 

Opera poetică a lui Eminescu având ca temă istoria se constituie 
într-o meditaţie filosofică aplicată la timp şi spaţiu şi prelungită într-o 
reflecţie pe tema geniului şi a soartei lui dramatice. Astfel, diferența 
dintre lumea reală şi cea închipuită, acea împărăție a imaginaţiei, 
specifică artei, devine inaccesibilă şi capătă semnificaţia. distanţei 
dintre trecător şi etern, relativ şi absolut, terestru şi cosmic. În această 
optică, „Pornind de la unele concepte ale filosofilor Schopenhauer şi 
Hegel, istoria este o iluzie şi „lumea devine vis, visul devine lume” 
(Novalis) şi este văzută ca o succesiune de momente trecute şi proiec- 
tate în mit, supuse unui destin prestabilit. 

M. Eminescu — poezia iubirii şi a naturii 


Eminescu, „Vârful înalt al piramidei” noastre spirituale, din care 
se văd toate punctele cardinale ale umanităţii, a vibrat, în creaţia sa, la 
bucuriile şi frământările poporului său, i-a exprimat, ca nimeni altul, 
întregul univers, gânduri şi simţiri, felul de a fi, de a iubi şi de a uri, 
atitudinea în faţa naturii, a vieţii şi a morţii, scurgerea inevitabilă a 


! Vezi T. Vianu, Studii de literatură română (Eminescu şi etica), Edi- 
tura Didactică şi Pedagogică, 1965, p. 241-253. 

timpului, a mărturisit lumii dorul şi jalea, încrederea nemărginită în 
destinul neamului românesc. 

Pentru noi, românii, natura patriei poartă în ea o parte din 
sufletul lui Eminescu, luna răsare ca-n lirica eminesciană, „ca o vatră 
de jăratec/luminând străvechii codri şi castelul singuratic”, florile de 
tei cad dulci peste capetele îndrăgostiților, freamătul codrilor de 
aramă, murmurul izvoarelor, „plopii fără soț”, întregul peisaj mirific 
care exprimă visul şi dorul eminescian, întruchipează însăşi fiinţa țării, 
dând dimensiuni noi cugetării asupra vieţii şi eternității. 

Eminescu, a cărui sensibilitate l-a situat în marea familie a 
liricilor veacului, a valorificat prin opera sa câteva mituri naţionale şi 
universale pe care le-a integrat universului liric şi viziunii romantice, 
devenind surse ale unor teme şi motive poetice, printre care un spaţiu 
privilegiat îl ocupă poezia erotică şi sentimentul naturii. 

Eminescu este un tulburător poet al spaţiului cosmic, al infinitelor 
depărtări celeste, de la marile proiecţii ale genezei la evoluţia şi devenirea 
universală, realități care constituie cadrul multor poezii erotice. 

Nimeni până la el, şi nici după aceea, nu a cântat atât de frumos 
dragostea, armonizată cu poezia divină a naturii, a codrului, a izvoa- 
relor, a lacului, a farmecului de basm dat de lumina lunii şi de foşnirea 
vântului prin trestii. T. Arghezi aprecia, în legătură cu erotica emines- 
ciană, faptul că aceasta exprimă „o dragoste mai cu seamă senzuală... 
o dragoste de păsări albe care străbat eternitatea şi se întâlnesc în zbor 
în dreptul unei stele”; iar G. Călinescu remarca „inocenţa” şi „can- 
doarea” acesteia, care se bazează „nu pe virginitatea serafică, inconş- 
tientă de păcat, ci pe nevinovăția naturală a fiinţelor ce se împreună 
neprefăcut”. 

Eminescu a pus la baza existenţei „religia dragostei” (N. Iorga), 
tematica erotică fiind prezentă din primele acorduri poetice (De-aş 
avea, O călărire în zori etc.) în care sunt evidente influenţele înain- 
taşilor săi V. Alecsandri şi D. Bolintineanu. Incă de la început, iubirea, 
ca dimensiune a vieții, este asociată cu durerea, nefericirea şi moartea 
(De-aş muri ori de-ai muri). 

Lirica erotică eminesciană, de la primele încercări juvenile şi până 
la creaţiile definitive din epoca de maturitate, îşi articulează universul 
principal în jurul a trei ipostaze fundamentale, care decurg din mişcarea 
sentimentelor spre ideal, din aspirația poetului spre absolut. Ea are 
încărcătura emoţională şi profunzimea ideatică specifică creatorului de 
geniu şi acoperă, prin marea varietate a nuanţelor, întreaga gamă de 
exprimare a iubirii, de la dragostea pură, luminoasă, adolescentină, la 


106 


regretul şi dorul depărtării iubitei şi de aici la decepţia adâncă, la revoltă 
şi sfidare superioară a frivolității şi trădării. Evoluând între aceşti poli, 
poezia de dragoste eminesciană se colorează variat de la o epocă la alta. 

In prima etapă, specifică poeziei de tinereţe, întâlnim un sentiment 
erotic eruptiv, de adoraţie juvenilă, dar şi de dezaprobare a iubitei, inimă 
împietrită şi frivolă, rece şi indiferentă, care nu se poate ridica la înălți- 
mea sentimentelor poetului (La o artistă — închinată solistei Carlotta 
Patti, Amorul unei marmore, Dalila, Scrisoarea IV etc.). 

Eminescu condamnă cu sarcasm amar şi invective dure întinarea 
iubirii prin frivolitatea şi necredinţa femeii: 


i-am dat palidele raze ce-nconjoară cu magie 
Fruntea îngerului-geniu, îngerului-ideal, 

Din demon făcui o sântă, dintr-un chicot simfonie, 
Din ochirile-ţi murdare, ochiu-aurorei matinal. 
Dar azi vălul cade, crudo! dismeţit din visuri sece, 
Fruntea mea este trezită de al buzei tale-ngheţ 

Şi privesc la tine, demon, şi amoru-mi stins şi rece 
Mă învaţă cum asupră-ţi eu să caut cu dispreț! 

(Venere şi Madonă) 


În Venere şi Madonă, poetul prezintă contrastul dintre zeiţa an- 
tică a amorului, Venere, „divinizarea frumuseţii de femeie”, şi Madona, 
simbolul virtuților curate şi sfinte ale maternității, aşa cum a fost înfă- 
țişată de Rafael, cel care a surprins în chipul frumuseţii antice a femeii 
trăsăturile purității creştine, „plutind regină peste îngerii din cer”: 


Şi-a creat pe pânza goală pe Madona dumnezeie, 
Cu diademă de stele, cu surâsul, blând, vergin, 
Faţa pală-n raze blonde, chip de înger, dar femeie, 
Căci femeia-i prototipul îngerilor din senin. 


Asemenea lui Rafael, care a creat-o pe „Madona dumnezeie”, 
poetul a făcut „o zeitate dintr-o palidă femeie / Cu inima stearpă, rece 
şi cu suflet de venin” şi a „zvârlit asupra” ei „vălul alb de poezie”. El 
smulge masca de pe chipul necredincioasei şi condamnă diabolica 
corupţie a sufletului acesteia, iubirea falsă şi meschină. In final, 
generos şi concesiv, el îşi neagă învinuirea şi consideră că aceasta e 
natura femeii: „Suflete! de-ai fi chiar demon, tu eşti sfântă prin iubire, 
/Şi ador pe acest demon cu ochi mari, cu părul blond.” 

In primele poezii, femeia era o stea (Inger de pază, Basmul ce i 
l-aş spune ei), un „înger blând cu ochii plini de eres”, este muza 

invocată de poet, trimisă să-i mângâie tinerețea (Aveam o muză). În 
Steaua vieţii, Eminescu îşi vede iubita printre stelele cerului şi se 
întreabă: „O, cine eşti stea ce tremuri în noapte, suflet pierdut în nori”, 
chemând-o să-i mângâie fruntea. Tema e inversul celei din Lucea- 
fărul, femeia e ființă celestă şi bărbatul muritor. 


Ideea este reluată în Amorul unei marmure: 
Eu singur n-am cui spune cumplita mea durere, 
Eu singur n-am cui spune nebunul meu amor, 
Căci mie mi-a dat soarta amara mângâiere 

O piatră să ador. 


Poezia a apărut în Familia lui Iosif Vulcan în septembrie 1868 şi 
are aceeaşi sursă de inspiraţie ca La o artistă, ambele fiind scrise pe 
când Eminescu cutreiera Ardealul cu trupa Pascaly şi, se pare, închinate 
actriței Eufrosina Popescu-Marcolini, femeia cu inima de piatră, „o 
marmoră insensibilă”. 

Titlul poeziei a fost inspirat, după cum declara G. Bogdan-Duică, 
de piesa „Filles de marbre” de Theodore Barriere şi Lambert Thiboust, 
jucată prin 1862 de o trupă franceză la laşi şi apoi reprezentată de 
Pascaly, cu Eufrosina Popescu şi Matilda Pascaly în rolurile principale. 

Motivul pricinuit de indiferența „unei artiste” față de marea lui 
iubire este proiectat în plan mitologic prin apropierea de mitul scul- 
ptorului Pygmalion îndrăgostit de statuia Galateei. 

In Înger şi demon, structura personajelor lirice şi sentimentul 
iubirii sunt inversate față de Venere şi Madonă, demonia este a băr- 
batului, un adevărat titan revoluţionar, în numele căruia poetul cheamă 
la dezrobire şi revoltă, ca în prima parte a poemului Împărat şi 
proletar. Acţiunea generală şi confuză se îmbină cu scepticismul şi 
fanatismul rece: „Ea-l vedea mişcând poporul cu idei reci, îndrăzneţe”. 
Alături de tânărul revoluţionar, iubita apare caldă, umană, cu trăsături 
diafane, o latură a antitezei romantice prin care se înfruntă două ca- 
ractere contradictorii, unul reprezentând visul îndrăzneţ şi utopia, altul 
candoarea şi realismul vieţii. 

Iubirea în creaţia lui Eminescu, aşa cum apare în această primă 
etapă de tinereţe, este contradictorie prin natura ei duală, cu aspirație 
spre puritate şi absolut, dar şi ca limită umană, condiție pământeană 
care generează deziluzie. 

De aceea, sentimentul erotic, care se exprimă în ipostaze diferite, 
oscilează între beatitudine şi disperare, între admiraţie şi sarcasm, redă 

„farmecul dureros”, „suferinţa dulce”, nemurirea rece, norocul trecător, 
măreţia, dar şi nefericirea geniului. 

A doua ipostază a eroticii eminesciene, în care sunt grupate majo- 
ritatea poeziilor de dragoste, precum: Sara pe deal, Floare albastră, 
Dorinţa, Lacul, Lasă-ţi lumea ș.a., are la bază un sentiment mai 
luminos, în care iubirea împlinită deschide porțile nemuririi. In această 
situaţie, dragostea este parte a universului, iar natura complementară ei 
devine o dimensiune a sufletului îndrăgostit. Ea situează ființa într-o 
atitudine de permanentă raportare la momentele esenţiale ale vieții, față 
de naştere, existență şi moarte, față de ritmurile eterne şi măreția 
veşnică a cadrului natural, văzut ca o dimensiune interioară care apropie 
destinul ființei umane de vibrația universului. Natura capătă semnificaţii 
numai prin om şi alături de el, se „eminescianizează” — cum remarca G. 
Ibrăileanu — amplificând sau însoțind în dor sentimentele acestuia. Ele- 
mentele ei devin simboluri subiective, proiecții sufleteşti cu dimensiuni 
terestre, dar şi imagini cosmice, care se interferează şi sunt într-o per- 
manentă complementaritate. G. Călinescu remarca, în legătură cu spe- 
ciile folosite frecvent de Eminescu, faptul că acestea nu au valoare bota- 
nică, ornamentală, ci sugestivă, transmițând mesaje umane. Criticul con- 
sidera că teiul sugerează efluviile de miresme ale unui tărâm de vis, bra- 
dul, imaginea veşnică a măreției uraniene, plopul, prin mişcarea lentă şi 
calmă a frunzelor, aduce echilibru şi linişte sufletească, stejarul este sim- 
bolul aspiraţiei spre înălțime, spre universul cosmic, salcia, cu tristeţea ei 
lacustră, însoţeşte dorul şi durerea neîmplinirii sentimentului erotic etc. 

Eminescu nu descrie natura ca peisaj, nu face pastel, ci îi dă 
vibrații subiective, o asociază stărilor sufleteşti ale omului. „Codrul, ca 
şi marea, cu râurile şi izvoarele, sunt o metaforă a eternității”, ! În 
Revedere, Ce te legeni... ş.a; poetul pune în directă opoziţie eternitatea 
codrului cu viaţa trecătoare a fiinţei umane, accentuând, aşa cum va face 
L. Blaga mai târziu, sentimentul trecerii. T. Vianu remarca, în legătură 
cu natura eminesciană, faptul că „în prima etapă apare vie, colorată cu 
străluciri fantastice şi întruchipări de basm, ca în Mortua est, pentru a 
se schimba cu timpul într-un univers auditiv şi în egală măsură vizual, 
cu rezonanţe discrete, într-un sentiment al contopirii omului cu firea”. 

Pentru a fi leagăn şi îndemn iubirii, natura luxuriantă şi păgână 
este caldă, primitoare, familiară şi ocrotitoare. Intr-o asemenea 


! E, Todoran, Eminescu, Ed. Universitas, 1963, p. 329. 
! T. Vianu, Poezia lui Eminescu, p. 95-96. 

ambianță, dragostea este abandonare şi vis, ritmul intimităţii e solemn 
Şi grav şi, în ciuda senzualității marcate, rămâne cast, pur şi senin: 


Şi de-a soarelui căldură 
Voi fi roşie ca mărul, 
Mi-oi desface de-aur părul, 
Să-ţi astup cu dânsul gura. 
De mi-i da o sărutare, 
Nime-n lume n-a s-o ştie, 
Căci va fi sub pălărie — 
Ş-apoi cine treabă are! 
(Floare albastră) 


Cadrul fabulos cu „izvoare care tremură pe prund” şi „brazde”, 
care se ascund „sub crengi plecate”, devine un sanctuar al iubirii, în 
acord cu dorința caldă a iubiţilor pentru dăruire totală. Versurile sunt 
de-o simplitate şi naturaleţe firească pentru asemenea ocazie, bazate 
pe-o muzicalitate discretă, ireală, de vis, iar patosul iubirii se acordă 
cu mişcarea interioară a naturii, cu veşnicia ei: 


Pe genunchii mei şedea-vei, 

Vom fi singuri-singurei, 

Iar în păr înfiorate 

Or să-ți cadă flori de tei. 

Fruntea albă-n părul galben 

Pe-al meu braţ încet s-o culci, 

Lăsând pradă gurii mele 

Ale tale buze dulci... 
(Dorinţa) 


G. Călinescu remarca despre poezia lui Eminescu: „Dacă lirica lui 
nu este vitalistă în sens activ, ea nu-i totuşi deprimantă şi trezeşte 
sentimentul de-a ne afla într-un univers în care viaţa este inepuizabilă”? 

In această secţiune a eroticii, natura, cu universul ei de linişte şi 
lumină, cu ritmurile şi intensitatea ei, se alătură sentimentelor de împli- 
nire a iubirii. Iniţiativa şi flacăra vie a dragostei sunt purtate de iubită, o 
Cezară a cărei chemare, aparent lipsită de pudoare, este de-o tulbură- 
toare frumuseţe şi sinceritate, curată şi ocrotitoare. În acest cadru în care 


? G. Călinescu, M. Eminescu(Studii şi cercetări de istorie literară şi 
folclor, 1963, p. 1-2). 

iubirea este învăluită de noapte şi vegheată de martori discreți, de codru, 
lac, stele şi lună, iubita îi declară: „Nime-n lume nu ne vede”. 

Ca şi în Floare albastră, iubitul este ispitit să-şi lase lumea de 
gânduri şi să se apropie de viaţă: 


Lasă-ţi lumea ta uitată, 
Mi te dă în totul mie 
De ţi-oi da viața toată, 
Nime-n lume nu ne știe. 


În poezia lui Eminescu, femeia, simbolul permanenței vieții, este 
întruparea chemării naturii şi reprezintă în viziunea mitologic-folclorică 
pe Diana, care în vechiul mit al lui Endymion îi ispitea pe muritori cu fru- 
museţea ei, pe Sânzeana, zeiţa sau zâna vegetației. De aici şi demonismul 
erotic al femeii, ea fiind principiul activ, asemenea temperamentului 
Cezarei, iar bărbatul cel pasiv, meditativ şi rece, asemenea lui leros. 

Dragostea are frumusețea jocului şăgalnic — iubita „mai nu vrea şi 
mai se lasă” —, dar şi dorinţa de împlinire, ea are puritatea şi gingăşia 
rustică, asemenea unei zâne din poveşti (Atât de fragedă): 


Atât de fragedă, te-asemeni 
Cu floarea albă de cireş, 
Şi ca un înger între oameni 
In calea vieţii mele ieşi. 


Abia atingi covorul moale, 
Mătasa sună sub picior, 
Şi de la creştet pîn-la poale 
Pluteşti ca visul de uşor. 


Prin Floare albastră, prima capodoperă eminesciană, poetul spo- 
reşte categoria europeană a romantismului, imaginea spațiului infinit şi 
a purității, aspiraţia tulburătoare spre absolut. Din cele paisprezece 
strofe, câte are poezia, primele treisprezece conţin chemările iubitei 
adresate poetului şi încercarea ei de a-l scoate din starea de abandon 
oniric şi a abandona reveria cosmică, stelele, norii, ceruri înalte, întu- 
necata mare, câmpiile asire şi piramidele-nalte. Cea de a doua chemare 
(8 strofe) cuprinde îndemnul prin care „mititica” (epitet sugerând natura 
pământeană a acesteia) îşi ademeneşte iubitul în codru: 


— Hai în codrul cu verdeață, 
Und-izvoare plâng în vale, 

Stânca stă să se prăvale 
In prăpastia măreaţă. 


Fata e îngrijorată că, furat de visele sale, poetul o va uita şi îi 
declară fericirea de a fi alături de el: 


Nu căta în depărtare 
Fericirea ta, iubite! 


Chemarea în codru îl convinge pe poet să-şi lase lumea şi visele 
înalte şi să se abandoneze unei fericiri simple şi totale în mijlocul naturii: 


Acolo-n ochi de pădure, 
Lângă balta cea senină 

Şi sub trestia cea lină 
Vom şedea în foi de mure. 


Îndrăgostiţii eminescieni, o dată reuniți şi îmbrăţișați, ating su- 
prema fericire a împlinirii şi... adorm. Somnul lor e simbolul intrării în 
marele circuit al eternității cosmice, iubirea însemnând o treaptă către 
veşnicie şi absolut. 

Iubita din această poezie este o Cătălină, adică o femeie obişnuită, 
care nu se poate ridica la altitudinea sentimentelor poetului. Singura 
scuză în acţiunea ei de a-l ademeni în codru este că o face cu sinceritate, 
nevinovăție şi naturaleţe. Ea, deşi pare o inocentă, nu se fereşte de 
nimeni şi declară: „Şi-apoi cine treabă are!” 

În strofa a treisprezecea este marcată despărțirea („Înc- o gură şi 
dispare...”) după care urmează ruptura, semnalată grafic prin punctele 
de suspensie care preced ultima strofă. Conflictul erotic generator de 
tensiune are la bază incompatibilitatea celor doi iubiţi, fiecare apar- 
ținând, ca şi în Luceafărul, altei lumi, altor esențe sufleteşti. Natura 
diferită a acestor lumi nu-l singularizează pe geniu, nu-i declanşează 
orgoliul, disprețul şi agresivitatea romantică față de umanitate, ci, 
dimpotrivă îl apropie prin destin şi aspirație, iar atunci când se desparte 
de semeni o face cu regret şi cu o dulce resemnare. 

Ultima secvenţă cuprinde întreaga adâncime semantică, sensul 
sentimentelor şi filosofia acestora. Iubita, „dulce minune”, s-a dus şi 
iubirea a murit, iar poetul exclamă: 

Floare-albastră! floare-albastră!... 
Totuşi este trist în lume! 


Imaginea iubitei este țesută dintr-o suită de epitete surprinzătoare, de- 
o cutezanță şi forță de sugestie unică. Ea este „fragedă ca floarea de cireş”, 

„un înger” care „pluteşte ca visul de uşor”, este „un vis ferice de iubire”, 
„mireasă blândă din poveşti”, este „icoană, a purei verginei Marii” etc. 
Floare albastră exprimă un ideal erotic de tinereţe, cea dintâi 
tentație a vieţii care cunoaşte, prin ultimul vers („Totuşi este trist în 
lume”), starea sufletească marcată de pesimism şi scepticism. Repe- 
tarea nostalgică a titlului poeziei (Floare albastră) în penultimul vers 
accentuează mitul romantic al absolutului, imaginea cromatică simbo- 
lizând sentimentul infinitului. „Poezia — remarca Perspessicius — este 
una dintre cele mai puţin înţelese... în orice caz din poeziile cele mai 
expuse neînțelegerii... şi încă din cauza desăvârşitei lor graţii”. Ea 
este o metaforă complexă compusă din doi termeni antitetici, în care 
eternitatea rece este opusă trăirii fericite în „dulcea” natură, moartea — 
vieții, proiectată prin iubire în veşnicie, două esențe opuse iremediabil, 
una transcendentă, veşnică, alta concretă, imediată şi atrăgătoare. 
Versurile alternează două câte două, cu tonalități şi sensuri diferite. 
Cei doi termeni ai metaforei, unul cosmic şi altul material, se opresc la 
început la lumea de idei a poetului, la „eternitatea” cerurilor înalte, cu 
stelele şi norii lor, la „câmpiile asire”, universul în care „râurile” pla- 
netei sunt înghiţite de „îndepărtata mare”. 
Primei serii de referințe i se opun elementele concrete ale vieții, 
„codrul cu verdeață”, „izvoarele”, „pădurile”, „bolta senină”, „poteca”. 
Antiteza care opune două lumi diferite ca esență, una concretă, 
înnobilată de freamătul vieţii, alta cosmică, veşnică, înfiorător de rece şi 
singură, a constituit motivul fundamental al liricii lui Eminescu, întâlnit în 
poeme ca: Luceafărul, Povestea teiului, Floare albastră, Dorinţa, Amo- 
rul unei marmore, La o artistă, Înger şi demon, Înger de pază ş.a. 
Amintirea unei iubiri adolescentine, freamătul sufletesc în aştep- 
tarea primilor fiori ai dragostei constituie sursa poeziei Sara pe deal, pu- 
blicată în 1888, fără voia poetului. Şi aici, iubirea se desfăşoară într-un ca- 
dru eminescian, o natură caldă şi primitoare, având puritatea şi simplitatea 
sentimentelor acestei lumi. lubiţii adorm surâzând sub „vechiul salcâm”: 


Ne-om răzima capetele-unul de altul 

Şi surâzând vom adormi sub înaltul, 
Vechiul salcâm. — Astfel de noapte bogată, 
Cine pe ea n-ar da viaţa lui toată? 

Sara pe deal este poemul dorului de dragoste, al visului pur şi al 
aspiraţiei spre ideal. Aşteptându-şi iubita cu sufletul înfrigurat de nerăb- 
dare, îndrăgostitul vibrează în armonia şi frumuseţea universului. Poezia 
este o idilă, cu puternice note de pastel, elemente care realizează o con- 

sonanță perfectă între planul erotic şi cel al naturii. Primele două strofe, 
un tablou descriptiv de natură, formează un pastel independent în care 
natura este surprinsă în intimitatea ei, pregătită pentru a primi ocro- 
titoare iubirea cuplului: 


Luna pe cer trece-aşa sfântă şi clară, 

Ochii tăi mari caută-n frunza cea rară, 
Stelele nasc umezi pe bolta senină, 

Pieptul de dor, fruntea de gânduri ţi-e plină. 


Pastelul surprinde natura în momentul înserării, ca în Zburătorul 
lui lon Heliade Rădulescu, într-un cadru rustic, cu „buciumul” care sună 
cu jale, „turmele” care urcă dealul şi „stelele” care apar şi „scapără” în 
cale, cu „luna” care trece „sfântă şi clară”, cu „vechiul salcâm”, locul 
unde se întâlnesc îndrăgostiţii. Într-un asemenea cadru, oamenii care vin 
de la câmp cu „coasa-n spinare” aud „clopotul vechi” şi „toaca” răsu- 
nând în noapte şi prevestind clipele apropiate ale iubirii, împlinită într- 
un ceremonial simplu sub mantia întunericului şi a naturii protectoare. 

Universul poemului e vizual şi auditiv, discret, cu sunete de-o 
intensitate redusă, în care elementele de pastel sunt integrate vieţii, 
însoțesc şi accentuează sentimentul erotic, dau măsura şi tonalitatea 
acestuia. 

In ultimele două strofe, accentul este pus pe desfăşurarea senti- 
mentului erotic, pe evoluţia acestuia după un ceremonial unic, specific 
eroticii eminesciene, în care iubiții trăiesc sub fascinația „farmecului”, 
a „farmecului dulce”, „duios de dulce”, asemănător dorului din poezia 
populară, şi sunt integrați organic în circuitul naturii, în eternitatea 
universului. 

A treia ipostază a sentimentului erotic eminescian capătă o altă 
dimensiune sufletească. Iubirea, neîmplinită sau pierdută, umbrită de 
absența iubitei, este întunecată de dezamăgire şi dor, ca în: Departe 
sunt de tine, Despărţire, Atât de fragedă, S-a dus amorul, Când 
amintirile, Adio, O, rămâi, De câte ori, iubito, Pe aceeaşi ulicioară, Pe 
lângă plopii fără soţ, De ce nu-mi vii, Sonete, Te duci... ş.a. 

Pompiliu Constantinescu considera că Eminescu „a simţit mai 
adânc ca oricine voluptatea amară a iubirii nefericite, poleind-o cu 
parfumul argintiu al razelor lunare, învăluind-o în taina îngânată de 


“1 


şopotul izvoarelor şi freamătul codrului”. 


! Pompiliu Constantinescu, Scrieri, vol. 3, p. 554. 

În această secțiune a liricii lui Eminescu, în care sentimentul 
erotic este doar o proiecție nostalgică, din care n-au mai rămas decât 
regretul şi amintirea, natura e frământată şi neliniştită, mai săracă, rece 
şi inospitalieră şi însoţeşte iubirea care s-a stins; elementele ei devin 
simbolice şi sugerează stări sufleteşti dominate de tristeţe şi deziluzie. 
Cadrul este stingher, dezolant, universul, asemenea unui ocean de 
gheaţă, este dominat de ploaie, ceaţă, brumă, de frunzele care cad. 

Aceste poezii au tonalitate de romanţă şi exprimă „blânda jale” 
care însoţeşte amurgul dragostei, regretul faţă de iubirea trecută. In Pe 
lângă plopii fără soţ, poetul a dat prezentului trecător valori ale 
eternității, iar sentimentul de regret față de iubirea pierdută este 
exprimat simplu, nostalgic şi cu o jale reţinută: 


Pe lângă plopii fără soţ 
Adesea am trecut 
Mă cunoşteau vecinii toţi — 
Tu nu m-ai cunoscut. 
La geamul tău ce strălucea 
Privii atât de des; 
O lume toată-nţelegea — 
Tu nu m-ai înţeles. 


Poetul de geniu ocoleşte în această romanță banalitățile şi locurile 
comune şi introduce accente grave, efecte ale destinului său, ale as- 
piraţiei spre eternitate prin iubire. El consideră că singura condiție prin 
care femeia poate să atingă veşnicia este să aprindă candela dragostei şi 
să se lase cuprinsă de „acel farmec sfânt”: 


Dându-mi din ochiul tău senin 
7 O rază dinadins, 
In calea timpilor ce vin 

O stea s-ar fi aprins; 


Ai fi trăit în veci de veci 
Şi rânduri de vieţi, 
Cu ale tale braţe reci 
Inmărmureai măreț, 
Un chip de-a pururi adorat 
Cum nu mai au perechi 
Acele zâne ce străbat 
Din timpurile vechi... 

(Pe lângă plopii fără soț) 


Dimensiunea fundamentală a existenței în poezia eminesciană, 
asemenea marilor creații romantice, este aceea a raportării omului, a 
sentimentului erotic, la ritmurile eterne ale cadrului natural care 
evoluează în măreţia lui veşnică. Pentru Eminescu, „iubirea este al 
doilea surâs al tragediei noastre” după creaţie — aşa cum o numea 
Lucian Blaga, este condiţia existenţei şi asigurarea nemuririi, a trans- 
cendenţei spre eternitate. Elementele naturii au valoare simbolică. „În 
vreme ce poetul va fi pământ în singurătate-i, troienit cu drag de 
aduceri aminte, glasul izvoarelor îi va îngâna somnul veşnic; marea va 
geme de patimi îmbrățişând pământul cu braţele ei de valuri, mereu 
aceleaşi valuri ce în zadar vor să se atârne de stâncile malurilor, 
luceafării îi vor zâmbi din înălțimile cerului, iar luna îl va acoperi în 
razele ei, alunecând prin pădurea de brazi”. 


Creaţia eminesciană — de la mitologie la sistemele 
filosofice moderne 


Întreaga creaţie eminesciană, de la cultul istoriei şi al naturii la 
erotică şi destinul ființei umane, a izvorât dintr-o profundă gândire 
filosofică, dintr-un mod specific poetului de a vedea şi interpreta 
lumea. Puţini creatori au ilustrat prin biografia şi opera lor setea de 
cunoaştere înfrigurată, căutarea neobosită a adevărului şi tainelor 
vieţii, demersul existenţei umane şi înscrierea ei în univers. 

Eminescu s-a format încă din tinerețe în contactul direct cu 
folclorul şi gândirea străveche a poporului român, cu înţelepciunea şi 
„comoara de gânduri şi imagini” a acestuia, pe care le-a valorificat ca 
un prim strat, o primă componentă a concepţiei sale poetice şi filo- 
sofice. În acest sens, încă din primii ani, atenţia şi gândul i-au fost 
atrase de miturile autohtone în care va afla o sedimentare a credințelor 
vechi izvorâte din experiența omului trăind nemijlocit în contact cu 
elementele naturii şi cu fenomenele universului. 

Urmărind înțelesurile profunde ale existenţei dăinuind încă din 
preistorie depozitate în producţiile folclorice, Eminescu dă acestora 
semnificația romantică, subliniindu-le sâmburele mitic. „E păcat, 
susţinea poetul, cum că românii au apucat de a vedea în basm numai 


l Eugen Todoran, Eminescu, Ed. Universitas, 1972, p. 337. 

basmele, în obicei numai obiceiurile, în formă numai formele, în 
formulă numai formula. Formula nu e decât manifestarea palpabilă, 
simțită a unei idei oarecare. Ce face de obicei istoricul cu mitul. Îl lasă 
cum €, ori îl citează mecanic în compendiul său de istorie, pentru a 
face din el, jucării mnemoteconice pentru copii? Nimic mai puțin 
decât asta. El caută spiritul, ideea acelor forme, care ca atare sunt 
minciune, şi arată cum că mitul nu e decât un simbol, o hieroglifă, 
care nu e de ajuns că ai avut-o, că-i ţii minte forma şi că poți s-o simți, 
în zugrăveala pe hârtie, ci aceasta trebuie citită şi înțeleasă”. 

O dată cu romantismul, interesul pentru mitologie a sporit consi- 
derabil, toţi marii poeţi au transferat realitatea obiectivă, săracă în 
sensuri şi semnificaţii, într-o lume a imaginaţiei în care au focalizat rela- 
ţia polivalentă dintre materie şi spirit, ca permanență eternă a universu- 
lui. Căci mitul înseamnă întoarcerea la „mode!”, la origini, la universul 
dintâi, fixând efemerul în materia veşnică a universului. El este „o 
poveste” anonimă, cu structuri etnice şi legendare, prezentate alegoric. 

Importanța mitului, convertit în element estetic, în filosofia 
romantică, a fost subliniată de F. W. J. Schelling în „Philosophie der 
Kunst”, arătând că prin simbolurile mitologiei putem pătrunde în zona 
absolutului. În aceeaşi zonă a mitologiei romantice, Fr. Schlegel a 
emancipat mitul de determinarea lui logică, desprinzând sâmburele 
simbolic de încărcătura fantastică, de „minciună”, fapt ce a stimulat 
fantezia şi imaginaţia poetică. În felul acesta, poeziei i s-au recunoscut 
valorile mitice şi mitului valorile poetice. 

Mircea Eliade consideră că „mitul povesteşte o istorie sacră; el 
realizează un eveniment care a avut loc în timpul primordial, timpul 
fabulos al «începuturilor». Astfel zis, mitul povesteşte cum, mulțumită 
isprăvilor fiinţelor supranaturale, o realitate s-a născut, fie că e vorba de 
o realitate totală, Cosmosul, sau numai de un fragment: o insulă, o 
specie vegetală, o comportare umană, o instituție. E aşadar întotdeauna 
povestea unei faceri»: ni se povesteşte cum ceva a fost produs, a 
început să fie”.? 

Ca ultim mare romantic european, Eminescu a realizat o mitologie 
originală, o sinteză între mitul romantic universal, având la bază cultura 
creştină şi precreştină, şi mitul modern, semnificat de apelul la mitolo- 
gia autohtonă geto-dacă, la straturile profunde şi autentice ale folcloru- 


! M. Eminescu, Strângerea literaturii noastre populare, Mss. 2257. 
? Mircea Eliade, Aspects du mythe, Gallimard, 1963, p. 18. 

lui şi ale spiritualității populare româneşti. Mitul românesc prin Genaia, 
şi apoi prin episodul geto-dac, personifică vechea Dacie prin Dochea, ca 
simbol al vechimii şi permanenţei istorice a poporului român, proiec- 
tează istoria în mitologie, dându-i dimensiuni fantastice. 

Miturile eminesciene stabilesc o modalitate fascinantă de a înțelege 
relaţia dintre eul poetic şi univers, fără a se raporta la un singur model 
preluat din sanscrită, greacă, romană, germană sau din spiritualitatea 
altor popoare. Insetat de cunoaştere, poetul a trecut de la miturile autoh- 
tone la cele universale; s-a iniţiat în mitologiile indiană veche, budistă, 
ebraică, egipteană, greacă, creştină, latină, islamică, nordică (germa- 
nică), conferind mitului autohton o mai largă generalitate. Ele realizează 
o sinteză organică, un tot în care părţile se întrepătrund formând o 
osmoză unică, originală, integrând mitologia naţională în categoriile 
esenţiale ale culturii mitologice universale. 

Poetul a cunoscut şi cultivat marile mituri ale umanităţii, începând 
cu cele cosmogonice, ale Creaţiei şi evoluţiei vieții, continuând cu cele 
eschatologice, ale sfârşitului lumii, şi terminând cu miturile eternei 
reîntoarceri, ale re-Creării de sine a fiinţei şi a geniului. Din bogata 
sferă de semnificaţii a acestor izvoare se desprind numeroase mituri de 
creație şi viziuni mitice (mitul istoriei, al visului, al somnului, stare care 
adună într-un cuvânt atributele semantice ale visului, visării, adormirii, 
reverici etc.), mitul permanenței, al lui Hyperion, al erosului etc. 

Într-un studiu temeinic asupra mitului eminescian, ! Eugen Simion 
stabileşte opt mituri de mai mare circulație în creaţia poetului: mitul 
naşterii şi al morţii universului, mitul istoriei, mitul înțeleptului, mitul 
erotic, mitul oniric, mitul întoarcerii la elemente, mitul creatorului şi 
mitul poetic. Aceste viziuni mitice sunt părți ale miturilor fundamentale 
pe care le circumscriu într-un tot organic. 

Între miturile fundamentale des folosite de Eminescu, criticul 
Eugen Simion semnalează: mitul orfic, mitul timpului etern, spațiul 
mitic şi mitul eroului. 

1) Mitul cântărețului trac Orfeu reprezintă motivul dezbaterii 
uneia dintre cele mai frecvente teme din lirica poetului, aceea a soartei 
nefericite a geniului, cel care respinge şi este respins de lume. In jurul 
acestui mit a apărut o întreagă literatură orfică. Eminescu, obsedat de 
destinul lui Orfeu, îl numea „miticul poet”: 


! Eugen Simion, Fragmente critice, III (Mit, Mitizare, Mistificare), 
Fundaţia Scrisul Românesc. Univers enciclopedic, p. 20-68. 

Iar pe piatra prăvălită, lângă marea-ntunecată 

Stă Orfeu — cotul în razim pe-a lui arfă sfărâmată... 

Ochiu-ntunecos şi-ntoarce şi l-aruncă aiurând 

Când la stelele eterne, când la jocul blând al mării. 
(Memento mori) 


În opera lui Eminescu, mitul orfic cunoaşte diferite forme în: Toma 
Nour, Dionis, Călin Nebunul, Mureşan, Poetul, Miron, Făt-Frumos, 
Sarmis, Hyperion ş.a. Motivul poetului-profet este situat între caracterul 
contemplativ (Dionis) şi cel revoluţionar, transformator (Mureşan), 
fiind reprezentarea simbolică a creatorului ademenit de tentaţia realului 
(„Jocul blând al mării”) şi în acelaşi timp de negarea acestuia („stelele 
eterne”) (Hyperion). In Luceafărul, mitul orfic apare sub ipostaza lui 
Hyperion, eul liric oscilând între sacru şi profan şi încercând să împace 
universul uman cu cel uranic. 

Relaţia dintre un pământean şi o stea (luceafăr) presupune o 
concepţie duală asupra omului, „chip de lut” care intră în relaţia cu 
cosmosul prin „candela aprinsă a sufletului”. Această ipostază o poate 
realiza numai geniul, care moare ca om, dar trăieşte etern prin creaţie: 


Deşi rari şi puţini-s, lumea nu vrea să-i vază 
Viaţa lor e luptă, când mor se duc neplânşi. 
(Povestea magului călător prin stele) 


Eminescu consideră că poetul este un vizionar, un mag, geniul fiind 
excepția, un atribut uman foarte rar: „mai lesne se naşte în văile nemă- 
surate ale haosului un nou sistem solar, decât pe pământ un geniu”. 

Diversele ipostaze ale mitului orfic, ale poetului mag, le întâlnim 
în creaţiile: Andrei Mureşan, Sarmis, Avatarii faraonului Tlă, Săr- 
manul Dionis, Geniu pustiu, Genaia, Gemenii, Strigoii, Călin Nebu- 
nul, Epigonii, Povestea magului călător prin stele, Luceafărul ş.a. 

Mitul poetic, ca element de creaţie, se referă la condiţia omului 
de geniu şi la misiunea poeziei de a pune „haine de imagini pe cadavru 
trist şi gol”, „strai de purpură şi aur peste ţărna cea grea”, teme reluate 
permanent în poeme ca Epigonii, Scrisoarea I, Luceafărul, Odă (în 
metru antic) ş.a. 

2) Timpul mitic echivalent cu timpul etern este de, asemenea, o 
permanenţă în creația eminesciană, o transfigurare a timpului real cu 
ajutorul arhetipurilor, o proiectare a eului spre origini, când „unul erau 
toate şi toate erau una”. El încadrează durata nebuloasă a „începutului”, 


119 


a genezei, dar şi timpul istoric, într-o permanentă stagnare, fără fiorul 
dinamic al evoluţiei. 

Cu ajutorul timpului mitic se realizează trecerea din lumea pro- 
fană în cea sacră, depăşirea limitelor terestre şi atingerea nemuririi. 
Hyperion parcurge un asemenea timp al nemărginirii: 


Porni Luceafărul. Creşteau 
În cer a lui aripe, 

Şi căi de mii de ani treceau 
În tot atâtea clipe (...) 

Din sânul vecinicului ieri 
Trăieşte azi ce moare, 

Un soare de s-ar stinge-n cer 
S-aprinde iarăşi soare. 


Timpul în creaţia lui Eminescu are dimensiuni duale, este concret 
şi profan, măsurabil prin durata pământeană („Doar ceasornicul urmea- 
ză lunga-a timpului cărare”), dar şi nemărginit, etern, universal („Ea din 
noaptea amintirii o vecie-ntreagă scoate”). El se scurge ireversibil (,,vre- 
mea trece, vremea vine”), dar are şi proporţii cosmice, aflate în zodia 
eternității, a duratei fără început şi fără sfârşit. 

Structura eminesciană a timpului, a naşterii, a evoluţiei şi a stin- 
gerii, o întâlnim în Scrisoarea I, în filosofia bătrânului dascăl. Nimi- 
cul, haosul, universul nebulos al începutului sunt descrise astfel: 


Într-o clipă-l poartă gândul îndărăt cu mii de veacuri, 
La-nceput, pe când ființă nu era, nici neființă, 

Pe când totul era lipsă de viaţă şi voință, 

Când nu s-ascundea nimica, deși tot era ascuns... 
Când pătruns de sine însuşi odihnea cel nepătruns.(...) 


Şi în sine împăcată stăpânea eterna pace!... 

Dar deodat-un punct se mişcă...Cel întâi şi singur. lată-l 
Cum din chaos face mumă, iară el devine Tatăl 
Punctu-acela de mişcare, mult mai slab ca boaba spumii, 
E stăpânul fără margini peste marginile lumii... 


Sunt prezentate naşterea, începutul genezei şi evoluţia vieții, 
pentru ca în final să urmeze logic stingerea, „marea trecere”: 
Cum s-o stinge, totul piere, ca o umbră-n întuneric, 
Căci e vis al nefiinţii universul cel himeric. 

Inaintea genezei, timpul nespaţial şi nemăsurabil, dizolvat în 
increat, se raportează la eternitate şi evoluează stihial în afara limitelor 
cronologice ale lumii contingentului: 


Porni Luceafărul. Creşteau 
In cer a lui aripe. 


Cu nostalgia nemărginitului istoric, Eminescu acordă o mare 
atenţie trecutului, acelui timp mitic în care au activat bărbaţi eroici ca 
Decebal, Ştefan cel Mare, Mureşan ş.a. 

In structura timpului concret, istoric, poetul insistă asupra du- 
ratei profane, ciclice a acestuia, a perpetuării morții şi renaşterii în alte 
forme, cu acelaşi sens, repetând timpul originar, sacru, universal. 

3) Spaţiul mitic ca formă sacralizată a timpului real. Spaţiul 
poetic eminescian îmbină elementele simbolice ale arhetipului edenic 
(apa, insula, codrul, grădina, marea etc.) cu cele reale, concrete, nemij- 
locit omeneşti, subliniind şi prin aceasta caracterul dual al existenţei, 
pământeană şi cosmică, dorul fiinţei umane de o lume edenică. Spaţiul 
mitic este o abstracțiune, o creaţie imaginară pură, nevoit, pentru a exis- 
ta, să se interfereze permanent şi chiar să izvorască din real, din planul 
obiectiv al acestuia concretizat în durată, deci în evoluţie temporară. 

Eminescu, fără a părăsi descrierea spațiului real, văzut în măreția 
lui veşnică (codrul, dealul, marea, muntele, câmpia etc.), pune un accent 
primordial pe efectul sufletesc al acestuia, pe spaţiul interior specific 
poeziei de meditaţie. Dualitatea structurii lui Hyperion, atras de pământ, 
de viaţă şi aspirând în acelaşi timp la cer, la nemurire, determină 
înscrierea lui în două spaţii mitice diferite, opuse prin natura şi calitatea 
elementelor componente; unul real, cu transparenţe de basm, şi altul 
abstract, rece, definind spaţiul etern. Spaţiul uman concret este transpus 
şi el într-un plan superior prin recreerea imaginară şi trecerea în univer- 
sul de basm, deci în tipare eterne: 


Şi cât de viu s-aprinde el 
In orişicare sară, 

Spre umbra negrului castel 
Când ea o să-i apară. 


Şi pas cu pas pe urma ei 
Alunecă-n odaie, 

Țesând cu recile-i scântei 
O mreajă de văpaie. 

Şi când în pat se-ntinde drept 
Copila să se culce, 

I-atinge mâinile pe piept 
I-nchide geana dulce. 


Opus acestui spaţiu concret, constituit din elemente profane şi o 
atmosferă de basm, mai aproape de natura nemuritoare a Luceafărului, de 
marea lui combustie sufletească, este spaţiul cosmic pe care-l stăpâneşte: 


Un cer de stele dedesupt, 
Deasupra-i cer de stele — 

Părea un fulger nentrerupt 
Rătăcitor prin ele. 


Şi din a chaosului văi, 
Jur împrejur de sine, 
Vedea, ca-n ziua cea dentâi, 
Cum izvorau lumine. 


Cum izvorând îl înconjor 
Ca nişte mări, de-a-notul... 
El zboară, gând purtat de dor, 
Pân piere totul, totul. 


Căci unde-ajunge nu-i hotar, 
Nici ochi spre a cunoaşte, 
Şi vremea-ncearcă în zadar 
Din goluri a se naşte. 


În creația lui Eminescu, relaţia dintre om, care se naşte „spre a 
muri”, şi natura veşnică, sacră prin eternitatea ei, a codrului, văzut ca 
un templu al sufletului, a mării, a izvorului, elemente regeneratoare ale 
vieţii, presupune un spaţiu clădit pe două dimensiuni esenţiale, una 
terestră şi cealaltă cosmică, aflate într-o permanentă interferență. 

4) Mitul eroului sau sentimentul istoric este un mit cadru, un mit 
al miturilor care sondează în preistoria şi istoria omenirii şi în special a 
Daciei, pe care-l întâlnim în poeme ca Sarmis, Genaia, Gemeni, 
Mureşan ş.a. Eminescu se raportează continuu la un prototip mitic 
eroic, fixat într-un spaţiu specific prin „oprirea” sau „întoarcerea” roatei 
istoriei. Eroii care fac istoria sunt personalități romantice controversate, 
situaţi prin calităţile lor superioare între datul istoric şi mitul care le îm- 
prumută aura sacră. Titanic, cu mari forțe prometeice, eroul eminescian 

este totuşi o ființă istorică, care-şi percepe conştient limitele, sfârşitul 
individual. În planul istoriei, el se înscrie în durata cronologică şi se 
identifică cu modelele care-au format arhetipul, cu Decebal şi Ștefan cel 
Mare, personalităţi istorice mitizate, cu puteri supranaturale. 


Dimensiunea filosofică a creaţiei eminesciene 


Dimensiunea filozofică a abordării mitice a realităţii, acordarea 
acesteia cu ritmurile cosmice constituie caracteristica creaţiei eminesci- 
ene, nota specifică a romantismului său inconfundabil. Baza pe care este 
aşezat edificiul gândirii şi creaţiei sale, care-i conferă originalitatea şi 
profunzimea, este, pe lângă vasta sa cultură în care a sintetizat înțelep- 
ciunea lumii, cunoaşterea temeinică a ultimelor cuceriri ale filosofiei 
secolului, orizontul original format în contactul cu gândirea lui Kant şi 
Schopenhauer. 

Eminescu este prin temperament şi formaţie un poet romantic, 
ultimul mare romantic european — cum remarca G. Călinescu, — care 
concepe creația ca o formă de cunoaştere, ca o „artă de a scoate din 
gândire, din adâncurile sufletului, un sistem al lumii, o lume pur inteli- 
gibilă, lumea spiritelor” (Novalis). Poetul se raportează permanent la 
problema fundamentală a existenţei ființei umane, la gândirea şi spiri- 
tualitatea poporului român, peste care a adăugat un strat de elemente 
culte, generat de filosofia germană, în special de Kant şi Schopenhauer, 
şi de romantismul european. Prin topirea acestor influenţe într-un sistem 
coerent, Eminescu a fundamentat ideea filosofică a soartei geniului şi a 
zădărniciei efortului uman pentru schimbarea lumii, concepţie întâlnită 
în Luceafărul, Împărat şi proletar, Floare albastră ş.a. 

În Glossă, acţiunea umană, zbaterea fiinţei pentru descarcerarea 
terestră sunt eforturi inutile, poetul îndeamnă la resemnare, „tu aşează-te 
deoparte” şi „regăsindu-te pe tine / Tu rămâi la toate rece” şi priveşte 
lumea „ca la teatru”, căci: 


Vremea trece, vremea vine 
Toate-s vechi şi nouă toate. 


Schimbarea este o aparenţă înșelătoare; viitorul şi trecutul „sunt 

a filei două feţe”, iar lumea este aceeaşi „Toate-s vechi şi nouă toate”. 
Concepţia zădărniciei oricăror eforturi umane, întâlnită în filosofia 
lui Schopenhauer, se bazează pe ideea ataraxiei, stare de pasivitate, de 

linişte sufletească totală prin detaşare de frământările lumii trecătoare. 
Pornind de la această concepţie, poetul va constata incapacitatea lumii 
terestre de a-şi satisface setea de absolut, fenomen propriu numai 
omului de geniu. Cu toate acestea, geniul nu se depărtează de lumea 
reală, de conceptele fundamentale ale gândirii raționale, ale unui univers 
concret, format din elemente ca: lume, viață, moarte, iubire, natură, 
timp, spaţiu, istorie ş.a, care au de cele mai multe ori o încărcătură abs- 
tractă, comunicând prin sensuri şi nuanţe un înţeles simbolic. 

Dorinţa, aspiraţia spre un alt univers, spre cosmos, spre abso- 
lutul uranic, este proiectată într-un limbaj abstract şi sideral: vis, sete, 
dor, haos, zare, lumină, văpaie, cer, mare, ocean (în sensul nesfâr- 
şitului, al necuprinsului). 

Tendinţa de despresurare de limite, de negare a condiţiei umane 
inferior-terestre se manifestă, cu implicaţii sugestive şi simbolice, şi la 
nivelul limbajului poetic. Se continuă şi aici un limbaj filosofic, care 
nu încifrează mesajul, ci din contră îl nuanţează, adânceşte senti- 
mentul romantic al zbaterii omului fixat definitiv într-o viaţă trecă- 
toare. Ideea este exprimată plastic în Cu mâne zilele-ţi adaogi...: 


Cu mâne zilele-ţi adaogi (viitorul) 

Cu ieri viaţa ta o scazi (trecutul) 

Şi ai cu toate astea-n față 

De-a pururi ziua cea de azi (prezentul). 


Pentru Eminescu, prezentul este etern, singurul cu adevărat real, 
continuu, permanent: 


Când unul trece, altul vine 
În astă lume a-l urma, 
Precum când soarele apune 
El şi răsare undeva. 

sau: A 
In zadar un soare pare 
A pieri în noaptea spumii, 
Tot atuncea el răsare 
Pe o altă față-a lumii. 


Trecutul e o suită de prezenturi, o reconstituire în funcție de clipa 
prezentă („Trecutul şi neantul sunt unu şi acelaşi” — Faust), iar Viitorul 
este incert, ireal, prezumtiv, ipotetic, o realitate care n-a existat. 

Poetul declară: 

Patria vieții e numai prezentul 
Clipa de față numa-n ea suntem, 
Suntem în adevăr. — Iară trecutul 
Şi viitorul numai o gândire. 


Fiinţa umană aspiră să se depăşească, să iasă din timp şi să 
creeze un prezent înveşnicit, etern, care să exprime structura spiritului 
omenesc dornic de veşnicie şi absolut. O modalitate a ieşirii din timp 
este oprirea acestuia, zbaterea pe loc a fiinţei umane, într-o aparentă 
trecere a timpului: 


Degeaba crezi c-o sta în vânt 
Noroc şi idealuri 

Când valuri află un mormânt 
Urmează alte valuri. 


Ideile fundamentale, care stau la baza creaţiei eminesciene şi care 
marchează destinul ființei umane, sunt zbaterea pe loc într-o aparentă 
trecere a timpului şi veşnicia trecerii într-o aparentă oprire a vremii. 

Pornind de la concepţia filosofică prin care soarta geniului în 
lume este proiectată în neînțelegere şi nefericire, dar şi salvată de ne- 
murire prin creaţie, Eminescu a elaborat poemul Luceafărul, sinteză a 
întregii sale activități poetice, capodoperă a poeziei româneşti din 
toate timpurile. 

T.Vianu remarca, în legătură cu apariţia poemului: „Data când 
Eminescuse hotărăşte să-şi publice poema coincide cu anul în care el 
atinge o culme, căreia nu trebuie să-i urmeze o pantă lină de coborâre, 
ci prăpastia şi catastrofa. S-ar spune că în presentimentul dezastrului 
apropiat Eminescu îşi strânge încă o dată toate puterile. De pe 
promontoriul înalt pe care se ridică, el priveşte toată opera sa trecută, 
culege din ea germenii mai importanţi de inspiraţie autentică şi îi 
concentrează într-o singură mare viziune”. 

Luceafărul îşi are izvoarele şi sensurile dramei, indicate chiar 
de poet, în creaţia populară naţională, în basmul Fata în grădina de 
aur cules şi publicat de germanul Kunisch în timpul unei călătorii prin 
Țara Românească. 


LT; Vianu, Poezia lui Eminescu, 1930, p. 8. 
? Richard Kunisch, Bukarest und Stambul Skizzen aus Ungarn, 
Rumänien und der Türei, Berlin, 1861. 

Basmul cuprinde povestea unei frumoase fete de împărat izolată 
de tatăl ei într-un castel singuratic. De ea se îndrăgosteşte un zmeu. 
Inspăimântată de nemurirea lui, fata îi cere să devină muritor ca şi ea. 
Dorind să-i îndeplinească dorința şi să-i demonstreze tăria iubirii, zmeul 
merge la Demiurg şi-l roagă să-l dezlege de nemurire. Refuzat, el se 
întoarce pe pământ şi o vede pe fată îndrăgostită de un fecior de împărat 
cu care fugise în lume. Furios şi deziluzionat, zmeul îi blestemă să 
cunoască chinul de-a nu muri odată; peste fată prăvăleşte o stâncă, iar 
pe el îl lasă să moară de durere într-o fabuloasă vale a Amintirii. 

Eminescu a valorificat basmul în timpul studiilor la Berlin, mo- 
dificând unele situaţii, mai ales finalul în care răzbunarea crudă a unei 
ființe superioare nu i se părea potrivită şi de aceea zmeul va rosti o 
urare solemnă şi glacială: 


Fiţi fericiți — cu glasul stins a spus — 
Atât de fericiți, cât viaţa toată 
Un chin s-aveţi: a nu muri deodată. 


Versificarea basmului formează un poem cadru, cu multe ele- 
mente epice, care vor fi eliminate în cele cinci variante, şi transformat 
succesiv într-o creaţie lirică, în care „povestea” devine doar un pretext 
alegoric al unei profunde meditații romantice asupra soartei geniului şi 
a condiţiei lui în lume. Lirismul şi structura poetică sunt adâncite prin 
eliminarea integrală a elementelor epice şi a încărcăturii de basm. In 
acest sens, poetul modifică tema şi simplifică fabulaţia, reduce „perso- 
najele” la trei, pe care le transformă simbolic în voci lirice. 

Indiferent de sursele anecdotice sau biografice care stau la baza 
poemului, Eminescu le obiectivează, dându-le sens alegoric şi ridicându- 
le la un înalt grad de generalizare şi deci insuflându-le fiorul de eternitate. 

Ideea geniului nemuritor este afirmată de Eminescu încă din 
epopeea geto-dacică prin Sarmis şi mai târziu prin Mureşan şi Po- 
vestea mapului călător prin stele. Deci nu este cu nimic legată de 
unele evenimente biografice izolate şi curente. 

T. Vianu observa faptul că „există un lirism înscris într-un cadru 
de baladă... Luceafărul lui Eminescu este o creație aparţinând acestei 
lirici mascate, şi de aceea era cu totul necesar înlăturarea tuturor 
acelor episoade care ar fi putut orienta atenţia cititorului de la intenţia 
miezului liric al bucății către interesul inadecvat aici pentru peripeții”. 

Conflictul existent în basm este mutat din planul exterior în cel 
interior, generator de tensiune sufletească, de delimitare a celor două 
lumi cărora le aparţin „eroii” lirici. 

Dragostea adolescentină a fetei de împărat îl determină pe Lu- 
ceafăr să tindă a se apropia de ea prin renunțare la nemurire; trădarea 
acesteia însă îl îndepărtează şi, în acord cu starea lui veşnică, rămâne 
singur, în eternitatea rece şi sfidătoare. 

Fata de împărat revine la dimensiunile ei sufleteşti — terestre şi 
prin atingerea de Cătălin, „viclean copil de casă”, „guraliv şi de nimic” 
(simbolul reducției spirituale, al esenței pământeşti), ea devine Cătălina, 
capătă un nume comun şi îşi pierde atributele adolescenţei. 

In Luceafărul, ca şi în alte poezii ale lui Eminescu, apar trei mari 
nivele ale existenței, cerul, cu stelele, luna şi luceferii, marea, cu valu- 
rile, râurile şi izvoarele, şi pământul, cu văile şi pădurile lui. Din aceste 
zone simbolice coboară Luceafărul; mai întâi din una neptunică, fiind 
născut din spuma mării prin împreunare cu cerul, iar a doua oară dintr-o 
zonă plutonică, învăpăiat de focul originar, fiu al Soarelui şi al Nopții. 

Acţiunea poemului se desfăşoară interferând atât pământul, cât şi 
cosmosul, infinitele spaţii interstelare. Organizat în planuri antitetice (te- 
restru, cosmic, real, fantastic), el cuprinde 98 de strofe (în prima variantă, 
publicată în 1883, cuprindea 101 strofe), grupate în patru tablouri. 

Poem prin excelenţă liric, Luceafărul are o structură narativă în 
care subiectul se desfăşoară în stilul evenimentelor din basm, fiind 
redate la persoana a treia, cu o dimensiune atemporală, marcată prin 
formula „a fost odată...”. Interferenţa genurilor (liric, epic, dramatic) 
conferă poeziei o mai mare profunzime a semnificaţiilor, o structură 
organizată la nivele diferite: o poveste fantastică de iubire; o alegorie 
pe tema geniului; o viziune simbolică a demersului existenţial. 

Primul tablou al poemului cuprinde povestea de iubire dintre 
fata de împărat şi Luceafăr, fiecare aparținând unor lumi diferite, ire- 
conciliabile. Cadrul de desfășurare a idilei este terestru, atmosfera 
gravă, solemnă, iar comunicarea este onirică, realizată în vis, ca rezul- 
tat al imaginaţiei şi dorinţei fetei de împărat. 

Luceafărul pătrunde în „cămara” fetei şi ţese asupra ei „o mreajă 
de văpaie”, îi atinge mâinile şi-i închide genele urmând-o în vis: 

Ea îl privea cu un surâs, 
El tremura-n oglindă, 
Căci o urma adânc în vis 
De suflet să se prindă 


Iar ea vorbind cu el în somn, 
Oftând din greu suspină: 
— O, Dulce-al nopţii mele Domn, 
De ce nu vii tu? Vină! 

Apariţia Luceafărului, umanizarea lui iau chipul pământesc al 
unui tânăr de o frumuseţe princiară, sau demonică: 


Părea un tânăr voievod 
Cu păr de aur moale, 
Un vânăt giulgi se-ncheie nod 
Pe umerele goale (...) 


Din negru giulgi se desfăşor 
Marmoreele braţe 

El vine trist şi gânditor 
Şi palid e la față 


Dar ochii mari şi minunaţi 
Lucesc adânc himeric, 
Ca două patimi fără saţ 
Şi pline de-ntuneric. 


Metamorfoza Luceafărului pentru a se întrupa într-un tânăr ape- 
lează la miturile cosmogonice. El e „un mort frumos cu ochii vii”, căci 
nemurirea e socotită de omul comun o formă a eternității, deci a mor- 
tii. Pentru a-şi apropia fata de împărat, a o determina să-l urmeze, el îi 
promite să o facă stăpână în împărăţia tatălui său, adică peste cerul 
înstelat, precum şi în împărăția mamei sale, peste palatele de mărgean 
din fundul oceanelor: 


Din sfera mea venii cu greu 

Ca să-ţi urmez chemarea, 
Iar cerul este tatăl meu, 

Şi mumă-mea e marea. 


Înfricoşată, fata de împărat refuză, intuind imensitatea prăpastiei 
ce-o desparte de nemurire; ea vrea să rămână muritoare. 

La a doua apariţie a sa în somnul fetei Luceafărul, îi declară că s-a 
născut din împreunarea Soarelui cu Noaptea, alte două realităţi cosmice. 
El îi făgăduieşte miresei sale „cunună de stele” şi-i oferă cerul, pe care 
să răsară strălucitoare, „mai mândră decât ele” (alte stele): 


O, vin, odorul meu nespus, 
Şi lumea ta o lasă; 
Eu sunt luceafărul de sus, 
Iar tu să-mi fii mireasă. 

Refuzat şi de data aceasta de pământeana fată de împărat, care-şi 
dă seama de imposibilitatea nuntirii lor, cerându-i să devină ca ea 
făptură muritoare, Luceafărul ia hotărârea supremă de a renunţa la 
nemurire, la lumea lui fără păcate, cerându-i Demiurgului să fie iertat 
de Veşnicie. 

In acest tablou, Luceafărul apare în două ipostaze succesive diame- 
tral opuse: una exprimând răceala de gheaţă, cealaltă senzaţia focului; era 
înger, apoi demon — mistuit fiind de o patimă, de o ardere interioară care-l 
face să apară ca o flacără nestinsă. Intensitatea iubirii lui, neobişnuită 
pentru un pământean, devine dureroasă pentru fata de împărat: 


Mă dor de crudul tău amor 
A pieptului meu coarde, 
Şi ochii mari şi grei mă dor, 
Privirea ta mă arde. 


Luceafărul este „fiinţă dintru început”, născut din haos o dată cu 
geneza, cu văzduhul, soarele, luna, marea şi celelalte elemente ale 
naturii. El doreşte ridicarea lumii terestre la esenţa ei veşnică şi de 
aceea o cheamă pe fata de împărat în lumea lui nemuritoare. Atunci 
când aceasta refuză, el este în stare de jertfa supremă şi în numele 
iubirii acceptă să devină muritor. 

Tabloul al doilea este un început de idilă intimă şi familiară, 
desfăşurat într-un cadru terestru obişnuit, în care comunicarea este 
stereotipă şi banală. Un personaj comun, care corespunde perfect visului 
erotic al fetei, pe nume Cătălin, „un paj de curte” isteţ şi priceput în 
jocul dragostei omeneşti, o vindecă pe fată de dorul de luceferi. Iubirea 
lor e deplină şi armonioasă, are ceva uşor, şăgalnic şi o dată feminitatea 
împlinită, dragostea fetei urmează drumul firesc, pământean: 


Dar ce frumoasă se făcu, 

Şi mândră, arz-o focul; 
Ei Cătălin, acu-i acu 

Ca să-ţi încerci norocul. 


Iniţierea în dragoste se produce prin cunoscutele viclenii ome- 
neşti, în chipul cel mai simplu: 


Dacă nu ştii, ţi-aş arăta 

Din bob în bob amorul, 
Ci numai nu te mânia, 

Ci stai cu binişorul. 

Cum vânătoru-ntinde-n crâng 
La păsărele laţul, 

Când ţi-oi întinde braţul stâng 
Să mă cuprinzi cu brațul. 


Tabloul al treilea este proiectat în antiteză cu precedentul şi prezi- 
ntă călătoria Luceafărului în spaţiul interstelar şi dialogul cu Demiurgul. 

Descrierea călătoriei e genială, de o sugestie artistică halucinantă, 
în care elementele abstracte capătă vibraţie şi concreteţe: 


Un cer de stele dedesupt, 
Deasupra-i cer de stele — 

Părea un fulger neîntrerupt 
Rătăcitor prin ele. 


În această secvență, cadrul e de-o răceală inumană şi limbajul 
sentențios, gnomic. Imaginile materializează, în chip surprinzător, abs- 
tracțiunile. Eminescu este unul dintre cei mai înzestrați autori de 
cosmogonii, şi un extraordinar poet al fenomenelor fizice. Pentru un 
asemenea zbor, aripile Luceafărului „cresc” la dimensiuni uriaşe şi 
asta se întâmplă cu cât se depărtează de pământ, cu cât scapă de sub 
presiunea înrobitoare a Terrei. Din cauza vitezei colosale a luminii, 
mişcarea pare „un fulger neîntreupt”. Haosul, denumind confuzia 
elementelor înaintea Creaţiei, la Eminescu e izvorul şi geneza luminii: 


Şi din a chaosului văi 
Jur împrejur de sine, 
Vedea, ca-n ziua cea dentâi, 
Cum izvorau lumine; 


Nespaţialitatea atemporală este atributul veşnicului şi nu dimen- 
siunea lui, care presupune spaţiu şi timp ca elemente măsurabile. 
Zborul Luceafărului spre Demiurg, metaforă a cunoaşterii nelimitate, 
este veşnic prin insondabilul lui şi nu se încadrează în timp şi spațiu, 
constituie finalitatea acestora, forma de negare a lor, de suspendare 
înaintea intrării în marele neant. 

Demiurgul îi refuză cererea de a deveni muritor („să-i reia al 
nemuririi nimb”) şi-l pune să privească spre pământ să vadă pe cea 
pentru care se sacrifică. 

Refuzul ziditorului îl determină pe Hyperion să-şi clarifice con- 
ştiinţa de geniu nemuritor şi să înțeleagă că „lumină din lumină” fiind, 
el nu se poate degrada pentru ase întrupa în „lacrimă şi tină”: 


: Eugen Todoran, Eminescu, Editura Minerva, 1972, p.522. 

Tu eşti puterea mea, nu pot 
Să neg acea putere 

Dar cere-mi universul tot 
Ce nu pot da nu cere 


Iar tu Hyperion rămâi 
Oriunde ai apune... 

Tu eşti din forma cea dintâi 
Eşti veşnica minune 

Cere-mi cuvântul meu dentâi — 
Să-ţi dau înțelepciune? 


În tabloul al patrulea sunt redate iubirea Cătălinei cu Cătălin şi 
revelația Luceafărului asupra superiorității lui, a apartenenței la o 
lume eternă. Acţiunea intimă, senzuală se petrece, ca şi în prima sec- 
venţă, în plan terestru şi cosmic rece, distantă, rațională, cele două 
nivele fiind surprinse într-o antiteză, specifică celor două lumi. 

Contemplând, din „locul lui menit din cer”, idila mult prea ome- 
nească a celor doi, atunci când e invocat din nou de fată, Luceafărul e 
rece şi distant, „nu mai cade ca-n trecut / În mări din tot înaltul”, ci îşi 
rosteşte sentențios mesajul definitiv al însingurării sale, al depărtării 
de lumea cu care e incompatibil: 


— Ce-ţi pasă ție, chip de lut, 
Dac-oi fi eu sau altul? 

Trăind în cercul vostru strâmt 
Norocul vă petrece, 

Ci eu în lumea mea mă simt 
Nemuritor şi rece. 


Poemul cuprinde în principal gândirea geniului, în planul de 
adâncime, în sensurile profunde ale alegoriei, dincolo de frumoasa 
poveste de iubire. 

Eminescu decodează înţelesul alegoriei, declarând pe marginea 
manuscrisului: „În descrierea unui voiaj în Ţările Române, germanul 
K. povesteşte legenda Luceafărului. Aceasta e povestea. In înţelesul 
alegoric ce i-am dat, este că geniul nu cunoaşte moarte şi numele lui 
scapă de noaptea uitării; pe de altă parte însă, pe pământ, nu e capabil 
a ferici pe cineva, nici capabil a fi fericit. El n-are moarte, dar n-are 
nici noroc. Mi s-a părut că soarta luceafărului din poveste seamănă 
mult cu soarta geniului pe pământ şi i-am dat acest înțeles alegoric”. 

Luceafărul este, deci, o alegorie romantică, un complex de sim- 
boluri şi metafore pe tema rostului în lume al geniului, solitar şi 
nefericit prin propria-i structură, metaforă oglindind în plan ideal viaţa 
poetului. Poemul este o capodoperă şi prin muzicalitatea desăvârşită a 
limbajului şi perfecțiunea sintaxei poetice, prin simplitatea formei, 
fără o încărcătură greoaie de metafore şi alte epitete ornante. Astfel, 
fata de împărat e denumită simplu cu forma superlativului popular „o 
prea frumoasă fată” (poetul a renunţat pe parcurs la alte apelative: „un 
ghiocel de fată”, „un vlăstărel de fată” etc.). Limbajul este în general 
gnomic şi aforistic, colorat cu maxime, sentinţe şi percepte morale de 
natură folclorică. 

In Luceafărul, ca şi în alte poezii, „Eminescu îşi arată compa- 
siunea pentru geniul nemuritor, întrucât în «raza gândurilor eterne», 
adică în «cugetul» care-l face nemuritor, se recunoaşte «fiinţa ce nu 
moare», făcându-l contemporan cu «lumea» ce, veşnică fiind, veşnic 
se schimbă”. 


M. Eminescu — proza filosofică: real, oniric, fantastic 


Proza lui Eminescu, diferită de peisajul literaturii române a 
epocii, este surprinzătoare prin structura ei unică şi viziunea fantastică 
cu care surprinde şi redă esenţa evenimentelor reale. 

Spirit cu adevărat modern, poetul şi-a depăşit epoca şi a impus 
alți parametri de valoare, alte dimensiuni sufleteşti şi o altă sensibi- 
litate literaturii naționale. El a spart, fără nici un fel de complexe, tipa- 
rele tradiționale ale prozei narative în care specificul autohton era mai 
mult o caracteristică de suprafață, un element pitoresc de culoare 
locală. Inovația şi spiritul modern al creaţiei sale nu se bazează însă pe 
ruperea de tradiţie, pe negarea literaturii anterioare, ci pe asumarea 
afectivă şi critică a acesteia, a „trecutului nostru cel mai vechi”, a 
spiritului românesc în durata lui istorică şi cosmică. Sunt elocvente 
pentru concepţia constructivă a poetului pioşenia şi respectul cu care 
se apleacă asupra acelor „zile de aur a scripturilor române” şi a poe- 
ților care „au scris o limbă, ca un fagure de miere”. 

Eminescu a fost un creator total, substanţa şi vibrația autentică a 
creaţiei sale (poezie, proză, publicistică) sunt date de febrilitatea neobiş- 
nuită a spiritului, de încordarea interioară demiurgică şi de perspectiva 


l Eugen Todoran, Eminescu, Ed. Minerva, 1972, p. 531. 

vizionară în care concepe viaţa. Destinul său creator s-a afirmat cu vigoa- 
rea şi maturitatea marilor gânditori şi la numai 19 ani a aşezat pe temelia 
operei sensurile adânci ale existenței, concentrate în două eternități, 
iubirea şi moartea, care s-au unit în ființa sa şi l-au atras definitiv. 

Neînţeleasă în epocă şi cunoscută superficial până mai târziu, 
proza lui Eminescu a fost contestată de unii critici sau trecută în plan 
secundar, în raport cu poezia, fiind valorificată la adevărata ei valoare 
abia în secolul al XX-lea, când a fost integrată, prin studiile lui G. 
Călinescu, T. Vianu şi Eugen Simion, în gândirea poetică unitară a 
marelui creator. Numai judecăţile limitate, după care romanul trebuie 
să conțină neapărat caractere şi observație de tip balzacian, au putut 
minimaliza proza eminesciană şi în mod deosebit romanul Geniu 
pustiu, cludând specificul prozei poetice în care realitatea este 
surprinsă într-un alt registru, în zona ei de idealitate transfigurată în 
fantastic, deci, în afara genului epic propriu-zis. Este meritul lui G. 
Călinescu de a fi pus pentru prima dată în evidenţă adevărata dimen- 
siune a manuscriselor în proză şi de a fi subliniat titanismul romantic, 
fantezia îndrăzneață, natura meditativă şi neliniştea în cercetarea 
orizonturilor largi ale existenţei. 

In contextul evoluției prozei naţionale, copleşită de influențe, 
adaptări şi modele din literaturile europene de multe ori submediocre, cu 
puţine reuşite originale, contribuția lui Eminescu prin romanul Geniu 
pustiu şi, în special, prin nuvelele romantice Sărmanul Dionis, Cezara, 
La aniversară, Avatarii faraonului Tlă, Poveste indiană ş.a este sub- 
stanțială, marchează o altă direcţie şi o altă modalitate de proză şi intro- 
duce, pentru prima dată în literatura română, fantasticul romantic, che- 
marea absolutului şi a perfecțiunii. 

Eminescu n-a exclus în opiniile sale proza epică de calitate şi a 
apreciat deseori valoarea şi importanța operei lui lon Creangă şi a lui 
loan Slavici, încercând să scrie chiar el unele proze specifice realismului 
popular (La curtea cuconului Vasile Creangă, Părintele Ermolachie 
Chisăliţă, Visul unei nopţi de iarnă, Moş Iosif, Aur, mărire şi 
amor), lipsite de verva specifică a lui Creangă şi de puterea de obiec- 
tivare a lui Slavici. 

„Miracolul eminescian poate fi contemplat şi aici” — consemna 
T. Vianu, care-l considera pe Eminescu printre cei mai mari prozatori 
români. Eminescu este, înainte de toate, „un povestitor fantastic, că- 
ruia i se impune nu observarea realității, ci recompunerea ei vizionară, 
grea de semnificaţii adânci”. 


LT Vianu, Arta prozatorilor români, 1941, p. 138-140. 

„Proza lui Eminescu — remarca Pompiliu Constantinescu- nu este 
jocul suplimentar al unui geniu, în marginea poeziei lui; ea se integrează 
într-un sistem de mituri lirice, într-o structură a personalității oferindu- 
ne un întreg spaţiu spiritual, înlăuntrul căruia putem descifra mai clar 
viziunea cosmică a poetului”. 

Prima perioadă de creaţie eminesciană este marcată de ample 
proiecte, atât în poezie, cât şi în proză. În anul în care debuta cu câteva 
poezii în revista Familia a lui Iosif Vulcan, traducea şi publica o 
nuvelă din literatura suedeză (Lanţul de aur de Onkel Adam 
[pseudonimul lui C. A. Vitenberg]), o proză de atmosferă terifiantă, cu 
evenimente de un dramatism îngrozitor. 

La o vârstă foarte fragedă (nu împlinise 18 ani), Eminescu îşi 
propune să scrie un roman social-filosofic pe care-l intitulează Naturi 
catilinare (termen care în accepţia autorului capătă sensul de ființe 
problematice, faustiene şi dornice de idealuri superioare) şi în care 
voia să surprindă frământările generației sale, sceptică şi lipsită de 
sentimente patriotice, în comparaţie cu marile idealuri ale înaintaşilor. 

Abandonat în manuscris, un capitol din amplul roman proiectat a 
constituit materia unei alte creații de tinereţe, a romanului Geniu 
pustiu, scris la vârsta de 19 ani şi publicat în 1904 de Ion Scurtu. 

În anul în care trimitea lui Iosif Vulcanprimele poezii spre 
publicare, Eminescu îl anunţa că în curând îi va trimite o nuvelă aproape 
gata. După toate probabilitățile, era vorba de Jurnalul lui Toma Nour, 
un capitol din romanul Geniu pustiu. Acest lucru dovedeşte că romanul 
a cunoscut o perioadă de creaţie de câţiva ani, fiind început, cel puţin 
parțial, încă din 1866-1867. „Am începutsă-l scriu — declara Eminescu — 
după impresii nemijlocite din anul 1868 pe când eram în Bucureşti, 
poate după un episod ce mi l-a povestit un student din Transilvania”? 

Acţiunea romanului converteşte experiența de viață a poetului î in 
şi umană. 

Metafora „geniu pustiu” traduce în planul existenței romantice 
destinul creatorului sceptic, singur şi sfâşiat (pustiit) de contradicţiile 
interioare. Geniul pustiu este simbolul omului superior, fără aderenţe la 
relaţiile interumane, pe care le judecă după un tipar absolut. Romanul, 
pe care autorul intenţiona în prima fază să-l numească Geniu furtu- 
natic, este o operă poetică şi filosofică, deosebită de proza obiectivă 


l Pompiliu Constantinescu, Scrieri, vol. 1, E.P.L, p. 536. 
? L E. Torouţiu, Gh. Cardoş, Studii şi documente literare, 1I, 1931, p. 322. 

apărută până atunci, în cea mai mare parte aflată sub influența roma- 
nului clasic balzacian. Autorul subliniază că are o implicare afectivă în 
evenimentele povestite: „Vă voi nara o istorie ciudată — declara el — în 
care am jucat şi eu un rol deşi foarte secundar”. 

Primele două părți sunt formate dintr-un eseu în care naratorul se 
implică în acţiune şi explică motivul pentru care a scris romanul, fiind 
determinat de întâlnirea într-o cafenea bucureşteană cu Toma Nour, un 
student ardelean, „un poet ateu”, o natură mistică şi demiurgică; „întu- 
nericul din trecutul meu era metafora acestui nume: Toma Nour”. 
Aceste capitole au caracterul de jurnal intim, „de fapt întâiul şi unicul 
jurnal românesc construit aşa cum Goethe l-a început în al său Werther” 
— remarcă G. Călinescu. Aici, la începutul romanului, naratorul îşi pre- 
zintă ideile despre mersul societăţii şi concepția despre roman, 
socotit"metaforă a vieţii”, deci, esenţa realului transfigurat într-un 
univers ideal, fără a reproduce sau a descrie realitatea în formele ei bru- 
tale, neinteresante. Opera poetică este considerată o ficțiune, expresia 
unei viziuni şi, totodată, viziunea unei conştiinţe asupra existenţei, din- 
colo de efemer, adică în ordinea universală şi eternă a lucrurilor. 

Partea a doua a romanului cuprinde mistificarea romantică a au- 
torului, în care Toma Nour, ajuns într-o închisoare germană, îi trimite 
manuscrisul autobiografiei pentru a fi publicat după moartea sa. E vorba 
de Jurnalul lui Toma Nour în care unele momente ale vieții sale sunt 
marcate de o iubire trădată şi de revoluţia de la 1848 din Transilvania. 

Portretul acestui student ardelean, înzestrat cu însuşiri extraor- 
dinare, este prototipul eroului romantic, „un înger căzut... un satan 
dumnezeesc”, „aruncat din cer pentru că s-a revoltat în contra ordinei 
supreme”, care întruchipează, într-un fel, personalitatea fizică şi 
spirituală a lui Eminescu. El este un răzvrătit şi un inadapatabil din 
rațiuni superioare şi militează pentru reforma societăţii, care să se 
bazeze pe o nouă structură morală şi pe adevărate valori naţionale. 

Toma Nour l-a cunoscut la Cluj pe Ioan, un pictor rebel, o altă 
ipostază a tânărului romantic, care-i face cunoştinţă cu Poesis, sora 
fostei lui iubite. In viaţa erotică, Toma este un înfrânt. „Demon rece, cu 
inima de bronz, el este uşor pradă unei iubiri istovitoare, nefericită, în 
care Poesis, ființă diafană şi anxioasă, pe care o iubea, îl trădează”. 
Actriţă săracă, nevoită să-şi îngrijească tatăl bolnav, Poesis devine între- 
ținuta unui conte şi a unor tineri corupți, fapt ce-l dezamăgeşte pe Toma 
Nour şi-i răneşte amorul propriu. 


: Eugen Simion, Proza literară, Editura pentru Literatură, 1964, p. XVI. 

Tudor Vianu consideră că eroul este „un suflet complex în care 
un individualism excesiv putea exista cu o înflăcărată sensibilitate 
naţională”. 

Deziluzia în viaţă, decepţia sentimentală îl determină pe Toma 
Nour să ia calea codrilor şi „auzind durerea buciumului” să se alăture 
luptei sociale şi naţionale desfăşurate de Avram Iancu. 

După înfrângerea revoluţiei, eroul revine la Cluj într-o stare de 
scepticism şi deziluzie, mai ales că află dintr-o scrisoare lăsată de Poesis, 
după moarte, că l-a trădat din cauza sărăciei, a lipsurilor materiale. 

In finalul romanului, eroul pleacă departe de patrie şi într-un 
fragment separat de acţiunea acestei proze, intitulat Toma Nour în 
ghețurile Siberiei, se consemnează că a fost judecat la Petersburg şi 
deportat în Siberia, unde este lăsat să putrezească şi să viseze la 
planurile lui reformatoare. 

Acţiunea romanului redă istoria destinului a trei personaje: 
scriitorul, care după procedeul romantic vrea să rămână anonim şi 
declară că publică un manuscris al unui prieten mort în împrejurări 
dramatice, Toma Nour, poet şi pictor, autorul fictiv al memoriilor, şi 
Ioan, un pictor rebel. Acestea sunt de fapt, aşa cum reiese din acţiunea 
romanului, alter-ego-urile lui Eminescu. 

Complexitatea naratorului, „natură catilinară”, este dată de 
asemănarea, nu numai fizică, ci şi a ideilor şi convingerilor, cu eroul 
său Toma Nour, de unde concluzia că Geniu pustiu, fără a fi redus la 
caracterul lui autobiografic, în sensul strict al comunicării, este un 
roman poetic în care Eminescu se proiectează integral, mai ales în 
viaţa sa spirituală. 

Toma Nour „era frumos, de-o frumuseţe demonică. Asupra feţei 
sale palide, musculoase, expresive, se ridica o frunte senină şi rece 
precum cugetarea unui filozof. lar asupra frunţii se zbătea cu 
genialitate sălbatecă părul său negru-strălucit, ce cădea pe nişte umeri 
compacţi şi bine făcuţi. Ochii săi mari, căprii, ardeau ca un foc negru 
sub nişte mari sprâncene stufoase şi îmbinate, iar buzele strâns lipite, 
vinete, erau de-o asprime rară. Ai fi crezut că e un poet ateu, unul din 
acei îngeri căzuţi, un Satan, nu cum şi-l închipuesc pictorii: zbârcit, 
hidos, urâcios, ci un Satan frumos, de-o frumuseţe strălucită, un Satan 
mândru de cădere, pe-a cărui frunte Dumnezeu a scris geniul, şi iadul 
îndărătnicia, un Satan dumnezeesc, care, trezit în ceri, a sorbit din 


! T. Vianu, Istoria literaturii române moderne, Editura Didactică şi 
Pedagogică, 1971, p. 270. 

lumina cea sfântă, şi-a îmbătat ochii cu idealele cele mai sublime, şi-a 
muiat sufletul în visurile cele mai dragi, pentru ca în urmă, căzut pe 
pământ, să nu-i rămână decât decepţiunea şi tristeţea, gravată în jurul 
buzelor, că nu mai e în ceri. Repedea îmflare a nărilor şi vioaia sclipire 
a ochilor semnala o inimă din cele nebune, un caracter pasionat. Talia 
sa subţire, fină şi mâna sa albă cu degetele lungi şi aristocrate semăna 
cu toate astea a ave o putere de fier. Toată expresiunea în sine era de-o 
putere generoasă, deşi infernală”.! 

Personajele, Toma Nour, faţa nocturnă, demiurgică a poetului, 
care exprimă fantezia, visul, abandonarea în irealitate, şi loan, ipostaza 
diurnă a acestuia, forța titanică, revoluţionară, dorința satanică de 
schimbare a lumii, nu au structura unor caractere, sunt arhetipuri 
excepţionale, voci lirice, măşti, ipostaze ale eului eminescian. Ele se 
completează şi se armonizează în acțiune, îmbinând planul activ 
social-istoric cu cel intim, de vis spre idealitate. 

Toma Nour, eroul neîmpăcat cu societatea timpului, este contra- 
dictoriu; coboară în istorie pentru a încerca materializarea concepțiilor 
sale; în acelaşi timp se detaşează de tumultul vieţii pentru a-şi asigura 
independenţa cugetului şi idealul de creator. El este într-un permanent 
conflict cu istoria şi cu propriul destin şi traversează existența cu o 
conştiinţă tragică, cu o „nelinişte metafizică ce umple până la margine 
toate încăperile sufletului” (D. D. Roşca). 

O altă creaţie în proză rămasă printre manuscrise este Avatarii 
faraonului Tlă, titlu dat la publicarea acesteia, în 1932, de către G. 
Călinescu, criticul care a întocmit un prim studiu despre acest text. El 
remarca la apariţia nuvelei: „Titlul proiectului de nuvelă a lui 
Eminescu este dat de mine, el însă corespunde întrutotul cuprinsului 
povestirii, neterminată, care tratează un caz de metempsihoză”.? 

Nuvela cuprinde o sinteză a formelor narative şi fantastice din 
proza lui Eminescu, e drept insuficient integrate în structuri artistice 
definitive. Autorul apeleză la numeroase surse din literaturile euro- 
pene, pe care le citează şi le consideră „materie primă” ideală pentru 
declanşarea unei gândiri originale. 

Acţiunea, complexă şi de o tensiune maximă, a fost enunțată suc- 
cint într-un manuscris mai vechi (căruia G. Călinescu, cercetătorul avizat 


! M. Eminescu, Geniu pustiu (Proza literară), Editura pentru Literatură, 
1966, p. 128-129. 
? G. Călinescu, M. Eminescu — Avatarii faraonului Tlă, „Adevărul literar 
şi artistic”, 1984, p. 153-154. 

al arhivei eminesciene, îi dă titlul Archaeus) şi care probabil a fost 
conceput ca o introducere teoretică a nuvelei Avatarii faraonului Tlă. 

Ideea care stă la baza acestei nuvele, aceea a migrării şi reîn- 
carnării sufletelor, dezvăluie preocupările lui Eminescu în epoca de 
început a creaţiei şi proporţiile proiectului său narativ. 

Acţiunea are o structură unitară, cu toată diversitatea întâmplărilor 
succesive ale eroului, pe care G. Călinescu o împarte în şase secvențe, 
intitulate, după aventura migrării sufletului eroului: Mefis noaptea, 
Tristeţea unui faraon, Taina piramidei, Cerşetorul nebun şi Sevila, 
Din cerşetor, marchiz. Marchizul Alvarez şi umbra sa şi Un mort 
viu. Societatea Amicii întunericului. 

Criticul N. Ciobanu, într-un studiu despre proza lui Eminescu, 
grupează aceste secvenţe în „trei micronuvele”! „de un senzaţiona- 
lism romantic, cu castele fermecate şi magie”, apropiate de atmosfera 
din Egipetul cu care are unele puncte de asemănare. 

Cea dintâi micronuvelă redă sfârşitul faraonului Tlă într-o atmos- 
feră de mister romantic în care descrierea fantastică a locului şi timpului 
creează un univers senzațional, miraculos care va domina desfăşurarea 
acțiunii întregii nuvele. Regele Tlà, trăitor în măreţul palat al faraonului 
Memfis, rămâne văduv şi înainte de moarte îndeplineşte un ritual 
străvechi al reîncarnării într-o altă viață. Pentru aceasta, toarnă într-o 
cupă cu apă din Nil câteva picături dintr-o substanță miraculoasă şi îşi 
vede propriul viitor pe o perioadă de cinci mii de ani. 

După acest ceremonial, regele porneşte să-şi îndeplinească 
destinul printr-o dumbravă feerică şi odihnitoare unde se afla un lac 
prin care se cobora într-un loc subteran care marca sfârşitul. Aici, el 
găseşte sicriul Rodopei, soția sa moartă mai demult şi îşi dă şi el 
sfârşitul. (Descrierea insulei de o frumuseţe ireală, odihnitoare în care 
are loc moartea regelui Tlă, este asemănătoare cu cea din finalul 
nuvelei Cezara). 

A doua structură narativă are o desfăşurare mult mai dinamică 
decât prima şi cuprinde câteva avataruri ale eroului, printre care şi reîn- 
carnarea lui în bătrânul şi nebunul cerşetor Baltazar din Sevillia epocii 
medievale. Acesta are un vis bizar, crede că s-a transformat într-un co- 
Coş şi,în toropeala lui, este socotit mort şi îngropat în cimitirul oraşului, 
de unde îl trezeşte un brotăcel țipând vechiul lui nume: Tlă, Tlă, Tlă. 


N. Ciobanu, Eminescu — Structurile fantasticului narativ, Ed. Junimea, 
1984, p. 153-154. 

Spaţiul ermetic al propriului coşciug se transformă printr-o 
transferare miraculoasă într-o „sală frumoasă plină de flori şi oglinzi”, 
iar Baltazar devine un bătrân bogat, marchizul Alvarez, care, generos, 
renunță la mâna tinerei Ana şi-i dăruieşte jumătate din averea sa. 

Stabilit la Paris, bătrânul marchiz îşi pierde întreaga avere, fiind 
jefuit de favorita sa Ella, eveniment care-l îndurerează şi-i produce 
moartea şi migrarea sufletului într-o altă viață, aceea a tânărului 
francez Angelo (apropiat ca spirit şi credință de eroul lui Dumas-pere 
din drama Angelo), un misogin, indiferent la farmecele feminine, 
asemenea călugărului Ieronim din nuvela Cezara. 

A treia micronuvelă (Frumosul Angelo şi Societatea Amicii 
întunericului), ultima verigă a migrării sufletului, prezintă modul de 
manifestare a celor două tipuri de iubire, cel angelic şi cel posesiv, 
sălbatic, „urât, ordinar”, meschin. In această secvenţă se repetă, în alte 
locuri şi în alte timpuri, scena din primul fragment în care regele Tlă 
moare lângă sicriul Rodopei. Aici, Angelo, ultima lui întrupare, este 
pe catafalc „mortul frumos”, vegheat de femeia iubită care rosteşte un 
monolog semnificativ pentru caracterul romantic al acestuia: „O, 
Angelo! zise încet, ai ştiut tu ce-i amorul, ca să-l dispreţuieşti...? Ţi-a 
mângâiat vreodată urechea acele dulci şi întunecoase flori ale nopţii, 
vorbele de iubire, desmierdările unei femei... a bătut vreodată la 
fruntea ta acele bătăi line, sărutările, pe care o gură umedă de femeie 
să le bată spre a afla cari gânduri sunt acasă... ale amorului, ale 
dorinţei, ale durerii?... Ah, sărmană ființă solitară, te acopăr cu flori... 
dormi, dormi!”! 

Cu sufletul reîncarnat al regelui Tlă, Angelo participă la o şedinţă 
de spiritism în cadrul Societăţii oculte Amicii întunericului şi este 
introdus, legat la ochi, într-o încăpere subterană, pe care un băiat 
frumos, presupus a fi o graţioasă „androgină”, purtând numele de Cezar 
sau Cezara, o preface, cu o vargă magică, într-o feerică sală de bal şi de 
concerte. Ajuns pe scenă, Angelo este pus de Cezara să interpreteze 
rolul de cavaler îndrăgostit de o regină şi îmbrăcată în haine de Hamlet- 
femeie şi îl agresează erotic cu violenţa unei „tigroaice”, dovedind mai 
mult dorința de posesiune absolută, decât pasiune erotică. 

Pentru a-şi păstra inocența şi independența sufletească, Angelo îşi 
propune să o uite pe Cezara şi femeile în general, dar, readus la club, 


! M. Eminescu, Geniu pustiu (nuvele), Editura pentru Literatură, 1966, 
p. 284. 

aceasta îi face cunoştinţă cu o tânără Lilla sau Ella (corespondenta Ellei 
care-l ruinase, într-o altă viaţă, pe marchizul Alvarez). 

Fata era un înger care-l iubea demult şi care i se dăruieşte candid, 
punându-l în situația de a deveni „umilul bărbat al unei femei mici”, 
spre satisfacția răutăcioasă a Cezarei, care-i face teoria schopenhacriană 
a iubirii: „... nu vezi că eşti o unealtă în mâinile unui demon, că eşti 
jucăria simţurilor tale, că nimic ce ai nu e al tău, că tu eşti cauza invo- 
luntară, pe care natura sau numeşte-o cum vrei, îşi scrie aşa numitele 
scopuri măreţe”.! 

Cezara este o primă ipostază a femeii agresive, voluntare, dornică 
de împlinire erotică, predilecţia lui Eminescu în majoritatea prozelor şi 
poemelor lirice. Bărbatul, fie Angelo, fie Ieronim sau Dionis, este 
factorul pasiv, abstras din real, un înger sau un demon care respinge 
brutalitatea condiţiei umane, iubirea senzuală fără satisfacţii. El va fi 
maculat de contactul cu lumea, cu femeia limitată la dorințele împlinirii 
unei iubiri terestre. 

Textul prozei Avatarii faraonului Tlă a rămas neterminat, 
autorul reluând unele pasaje şi motive în Cezara, nuvelă publicată în 
1878, în care elimină ideea de metempsihoză şi dezvoltă concepția 
schopenhaueriană despre „metafizica amorului sexual”, expusă în scri- 
soarea bătrânului Euthanasius către Ieronim. 

Cezara, printre primele proze publicate de Eminescu, este evi- 
dent apropiată de Avatarii faraonului Tlă, nu numai prin numele per- 
sonajului feminin, ci şi prin concepția despre iubire şi structura filo- 
sofică a textului. 

Acţiunea nuvelei, puţin complicată în evenimente exterioare, pune 
accentul pe tensiunea sufletească a eroilor, structuri romantice excep- 
tionale, pe desfăşurarea pasiunii lor erotice. Tânăra contesă Cezara (dife- 
rită ca temperament de personajul cu acelaşi nume din Avatarii farao- 
nului Tlă) este fiica unui marchiz desfrânat, decăzut şi sărăcit, promisă 
de soție, fără voia ei, marchizului Castelmare pentru a şterge unele datorii 
făcute de tatăl ei la jocul de cărți. 

Portretul tinerei contese este țesut în razele de lumină aurii ale 
spiritului romantic: „Faţa ei era de-o albeaţă chihlimbarie, întunecată 
uneori de-o viorie umbră, transpozițiunea acelui fin sistem venos, ce 
concentrează idealele artei în boltită frunte şi-n acei ochi de-un 
albastru întuneric, cari sclipesc în umbra genelor lungi şi devin prin 


1 Op. cit., p. 313. 

asta mai dulci, mai întunecoşi, mai dornici. Părul ei blond pare-o bru- 
mă aurită, gura dulce cu buza dedesupt puţin mai plină părea că cere 
sărutări, nasul fin şi bărbia rătundă şi dulce ca la femeile lui Giacomo 
Palma (pictor italian). Atât de nobilă, atât de frumoasă, capul ei se 
ridica c-un fel de copilăroasă mândrie, astfel cum şi-i ridică caii de 
rasă arabă, ş-atunci gâtul înalt lua acea energie marmoree şi doritoare 
totodată ca gâtul lui Antinous” (simbolul frumuseţii plastice, tânăr din 
Bitinia înzestrat cu o mare frumusețe). ' 

Perfecţiunea fizică este întregită de profunzimea sentimentului 
erotic care merge până la sacrificiu. Imaginea ei, surprinsă pe malul apei 
„... îşi golise gâtul ei de ninsoare, îşi despletise părul pe umerii rotunzi 
şi pe sânii crescuţi în sete de amor, până rămase goală şi frumoasă ca o 
statuă antică, având înaintea acesteia din urmă avantajul vieţii, acea 
peliță caldă, dulce, netedă, care lasă urme dac-o atingeai.. ia 

Cezara, care în starea ei sufletească tensionată amânase căsătoria cu 
marchizul Castelmare, îl zăreşte pe fereastră pe tânărul călugăr Ieronim şi 
este impresionată de frumuseţea lui. Pentru a şi-l apropia, îi propune bă- 
trânului pictor Francesco, care lucra la un tablou despre „Căderea înge- 
rilor”, să-l folosească drept model pentru unul din demonii lui. 

Ieronim este una din ipostazele tânărului romantic, o altă faţetă a 
lui Toma Nour, Dionis ş.a. şi în mod evident a lui Eminescu. El avea 
„O frunte înaltă şi egal de largă asupra căreia părul formează un cadru 
luciu şi negru stă aşezată deasupra unor ochi adânciţi în boltele lor şi 
deasupra nasului fin. O gură cu buze subțiri, o bărbie rotunjită, ochii 
mulțămiţi, cum am zice, de ei înşii privesc c-un fel de conştiinţă de 
sine, care-ar putea deveni cutezare — expresia lor e un ciudat amestec 
de vis şi rațiune rece”. 

Tânăra contesă, după ce îl vede pe Ieronim în atelierul lui Fran- 
cesco, se îndrăgosteşte de el şi ia inițiativa iubirii în fața unui bărbat 
rece şi distant, asemănător multor eroi din poezia lirică eminesciană. 
Copleşită de o puternică iubire, ea devine forța activă care învinge prin 
focul pasiunii indiferența bărbatului şi îi trimite o înflăcărată scrisoare 
de amor, declarându-se, fără „vălul ruşinii”, sclava acestuia. 

Erotica eminesciană, în proză sau poezie, este bazată pe opoziţia 
unor structuri contrare, armonizate în final prin setea de viață şi iubire a 


! Op. cit., p. 93-94. 
? Ibidem, p. 120. 
* Ibidem, p. 89. 

femeii, provocatoare şi agresivă, care reuşeşte să topească „sloiul de 
gheață” al unui bărbat singuratic şi „cufundat în stele / şi în nori şi-n 
ceruri înalte”. Asemenea arhetipuri ale eroilor eminescieni le întâlnim în 
întreaga creaţie a poetului. Eminescu mărturiseşte: „In genere îmi place 
a reprezenta pe femeia agresivă [...] Este o nespusă gentileţe în modul 
cum o femeie ce iubeşte şi care e totodată inocentă, timidă. Trebuie să 
se apropie de un bărbat sau ursuz, cine ştie prin ce, sau şi mai pudic şi 
mai copil decât ea [...] Vorbesc de agresiunea inocenţei femeiești”. 

Răspunsul lui leronim la declaraţia de iubire a Cezarei este 
politicos, dar egoist şi rece şi pune în evidenţă atitudinea sa misogină 
şi insuficienta autocunoaştere, fiind motivat de faptul că într-o viaţă 
anterioară, sub ipostaza marchizului Alvarez, suferise din iubire şi 
fusese trădat şi prădat de o oarecare Ella. 

Ieronim îi propune Cezarei o iubire ideală, depărtată asemenea 
„unei stele de pe cer”'şi respinge sentimentul „comun, degradant şi 
vulgar”, care l-ar reduce la plăcerea „dobitocească” de a fi comediantul 
acelui rău care stăpâneşte lumea, „de a mânca şi a reproduce. Amorul de 
femeie — declară el — este venin şi nenorocire”. 

In confesiunea sa, Ieronim se simte asemenea geniului depărtat 
de lume, „nepăsător” şi rece, aşezat pe un piedestal „ca o statue de 
bronz, pe lângă care trece lumea, ce ştie că acest bronz nu are nici o 
simțire comună cu ea”. 

Atitudinea de aparentă răceală față de lumea obişnuită, semnifi- 
cativă pentru eroul romantic eminescian, este contrazisă de starea 
sufletească tensionată a lui Ieronim aşa cum este redată într-o scri- 
soare confesivă către Euthanasius. Deşi se declară împotriva iubirii 
Cezarei, este marcat şi obsedat de „profilul îngeresc”, despre care 
spune: „umplu un album cu diferite expresii ale unui singur cap [...] E 
de sărutat schema mea care din ce în ce se familiarizează cu inima”. 

Euthanasius, cunoscător al sufletului omenesc, îi declară simplul 
adevăr despre starea lui sufletească: „O iubeşti, fătul meu, fără s-o ştii”. 

După moartea tatălui şi după ce Ieronim, care-l rănise în duel pe 
marchizul Castelmare, se refugiază pe insula lui Euthanasius, Cezara 
se retrage la mânăstire. De aici, într-o zi, mistuită de amorul pentru 
frumosul călugăr, trece pe insula unde se afla acesta. 

Întâlnirea miraculoasă a celor doi tineri „topeşte dulcele sloi de 
gheață” din inima lui Ieronim şi, umanizat de pasiunea fetei şi peisajul 
mirific din jur, el coboară la nivelul omenesc al iubirii. Eroii plutesc 
între vis şi realitate şi „ar fi vrut numai ca veşnic să ţâie acest vis”. 

Un fragment în proză, rămas de asemenea în manuscris, elaborat 
probabil în anul 1875 (intitulat mai târziu, la publicare, de G. Călinescu, 
Archaeus), reia unele idei întâlnite în Sărmanul Dionis. 

Eroul acestei proze este un bătrân înţelept pe care naratorul îl în- 
tâlneşte în cârciuma „Corabia lui Noe”şi care-i expune câteva teze ale 
apriorismului kantian şi ale filosofiei lui Schopenhauer, considerate legi 
ale vieţii umane. El declară că „lumea nu-i cum-îi ci cum se vede”, ea 
„nu-i decât o veşnică plătire către viață, o veşnică încasare din partea 
morții”, „lumea şi viaţa sunt un vis”, iar timpul şi spaţiul sunt nişte 
„sertare” ale minții noastre dispersate în somn. 

Bătrânul susține că „etern este tot ce este întotdeauna de față... 
în acest moment” şi că „în fiecare om există un individ metafizic 
nemuritor, un archeu” care „apare în mii de oameni, dezbrăcat de timp 
şi spaţiu [...] care face o călătorie ce pare veşnică”. 

EI îl întreabă pe narator dacă a auzit de „povestea regelui Tlă”, o 
aluzie la Avatarii faraonului Tlă, manuscris rămas de asemenea 
nepublicat. G. Călinescu crede că Archaeus este un capitol introductiv- 
teoretic prin care se proiecta scrierea prozei despre reîncarnările succe- 
sive ale faraonului Tlă. 

Cea mai importantă operă în proză a lui Eminescu este nuvela 
filosofică Cugetările sărmanului Dionis, în care acţiunea, desprinsă 
din contextul real, se desfăşoară în planul fantastic, într-un univers oni- 
ric enigmatic, dincolo de existența concretă. G. Călinescu consideră că 
nuvela se desparte ferm de legile epicului, fiind un poem, „un lanţ de 
viziuni” sub care se ascunde „un simbol nerezolvabil, infuz, imposibil 
de dezlegat pe cale rațională”. 

Nuvela se impune prin acuitatea dramei existențiale parcursă de 
eroi, prin efortul lor de a cunoaşte şi a se cunoaşte. Motivația acţiunii 
este enunțată de la început, când eroul declară: „dacă închid un ochi 
văd mâna mea mai mică decât cu amândoi. De aş avea trei ochi aş 
vedea-o mai mare”. 

Existenţa este văzută ca un demers subiectiv, eroul consideră că 
„lumea-i visul sufletului nostru. Trecut şi viitor e în sufletul meu, ca 
pădurea într-un sâmbure de ghindă şi infinitul asemenea ca reflectarea 
cerului într-un strop de rouă”. 

Nuvela include şi un fragment dintr-o proză scrisă cu câţiva ani 
înainte, intitulată Umbra, în care este prezentat mitul omului care şi-a 
pierdut umbra, idee filosofică frecventă în literatura romantică, întâlnită 
de narator în povestirea Peter Schlemith a lui Adalbert Chemisso. 

Eroul nuvelei, studentul Dionis, este fiul unui nobil sărac, un tânăr 
romantic, visător, revoltat social, de o frumuseţe luciferică. Acţiunea 
complexă şi natura evenimentelor parcurse de el ilustrează teza 
schopenhaueriană a timpului şi spaţiului ca modalități ale substanţei 
veşnice înzestrată cu însuşirea de a reveni la viață după moartea reală 
sau aparentă. 

Evenimentele „trăite” de Dionis şi de ipostaza în care se întru- 
pează au ca punct de plecare planul real, la care revine în final, după o 
desfăşurare onirică, prilej de dimensionare fantastică a acestora. Eroul 
descoperă într-un tratat bizantin, „Architecturae cosmicae sive astro- 
nomicae geocentricae compendium”, dat de evreul Riven, un pro- 
cedeu magic pe care îl foloseşte din curiozitate şi visează una din 
existenţele sale anterioare, când, în ipostaza călugărului Dan, regresează 
pe scara timpului în îndepărtata istorie a Evului Mediu românesc, în 
epoca lui Alexandru cel Bun. De la maestrul Ruben, un fel de Mefisto 
(ipostaza onirică a lui Riven), călugărul Dan (Dionis) învaţă descifrarea 
formelor oculte ale logosului creator şi efectele metodei metempsihozei, 
sau a migrării sufletului şi a reîncarnării lui succesive. In felul acesta 
află că timpul şi spațiul sunt în sufletul lui şi iau forme nemărginite, teză 
prin care Dionis (Dan) susține atemporalitatea şi demărginirea de spaţiu. 

Visul lui Dionis este redat cu o tensiune fantastică: „Şi liniile 
semnului astrologic se mişcau cumplit ca șerpii de jăratic. Tot mai mare 
şi mai mare devenea păienjenişul. «Unde să stăm?» auzi el un glas din 
centrul de jăratic al cărţii. «Alexandru cel bun I» putu el şopti cu glasul 
apăsat, căci bucuria, uimirea, îi strângea sufletul şi ... încet, încet 
păienjenişul cel roş se lărgi, se diafaniză şi se prefăcu într-un cer ru- 
menit de apunere a soarelui. El era lungit pe o câmpie cosită, fânul 
clădit mirosea, cerul de înserare era deasupra-i albastru, limpede, adânc, 
nourii de jăratic şi aur umpleau cu oştile lor cerul, dealurile erau 
încărcate cu sarcini de purpură, păsările-n aer, oglinzile râurilor rumene, 
tremurătorul glas al clopotului împlea sara, chemând la vecernie”.! 

Eroul, după desprinderea de universul terestru, parcurge sub 
puterea vrajei, spaţiul ficțiune în care visul nemărginit este situat într-o 
zonă ambiguă, între real şi ireal şi se exprimă în formele fantastice ale 
unui univers nou, uranian, surprinzător şi fascinant. 

Evadarea din real şi reîncarnarea lui Dionis în călugărul Dan, 
pentru a putea străbate spaţii şi epoci şi a se integra altor „lumi”, îl 


l! M. Eminescu, Geniu pustiu, Editura pentru Literatură, 1966, p. 45. 

determină să-şi abandoneze pe pământ umbra, partea vulnerabilă, tre- 
cătoare a fiinţei omeneşti. 

Desprins de pământ, de această temniță a ființei umane, Dionis 
(Dan) capătă puteri neobişnuite asupra spațiului şi timpului, asemenea 
lui Hyperion, şi se stabileşte, împreună cu iubita lui, Maria, în uni- 
versul edenic lunar. Peisajul selenar este prezentat cu mijloace 
fantastice excepționale: „Inzestrat cu o închipuire urieşească el a pus 
doi sori şi trei luni în albastra adâncime a cerului şi dintr-un şir de 
munți au zidit domenicul său palat. Coloane — stânci sure, streşine — 
un cadou antic ce vine în nori. Scări înalte coborau printre coaste 
prăbuşite, printre bucăți de pădure ponorâte în fundul râpelor până 
într-o vale întinsă tăiată de un fluviu măreț, care părea a-şi purta 
insulele sale ca pe nişte corăbii acoperite de dumbrave. Oglinzile lucii 
a valurilor lui răsfrâng în adânc icoanele stelelor, încât, uitându-te în 
el, pari a te uita în cer”. 

Deşi aparţin unei lumi eterne, personajele sunt apropiate de cele 
reale, autohtonizate. Dionis se aseamănă cu feciorul de împărat călător 
prin stele, iar Ruben-Riven cu magul bătrân din peştera Ceahlăului. 
Trăitori în nesfârşirea spațiului cosmic, ei se raportează permanent la 
real şi, prin introducerea unui capitol din Geniu pustiu, Dionis are o 
atitudine critică față de problemele şi contradicţiile societăţii contem- 
porane naratorului, iar călugărul Dan se visează adesea mirean care 
trăieşte viaţa anterioară a lui Dionis. 

Iubirea dintre Dionis (Dan) şi Maria are vibrația sufletească şi 
durabilitatea marilor iubiri romantice: neliniştite, imprevizibile, dar 
pline de căldură şi credință până la sacrificiu. Semn al marii iubiri şi al 
devotamentului pentru Maria, Dan, cu puterile lui magice, preface 
pământul într-o mărgea pe care o atârnă la salba iubitei pentru 
permanenta amintire a Terrei. 

Împreună cu ființa iubită, Dionis (Dan) nu se mulţumeşte cu 
reeditarea destinului paradisiac al primului cuplu adamic şi, îndemnat 
de spiritul demonic, vrea să ştie mai mult şi face gestul nesăbuit de a 
cere să-l cunoască pe Creatorul Suprem şi să creadă că ființa acestuia se 
întruchipează în el însuşi (în acel moment îl întrebă pe un înger): „Oare 
fără s-o ştiu nu sunt eu însumi Dumne...”. Eroul romantic repetă 
greşeala lui Lucifer, considerându-se părtaş la divinitate şi nerespectând 
consemnul de a nu atenta la eternitatea enigmei absolute, este pedepsit 
prin izgonirea din spaţiul lunar şi prin reintrarea în contingent. 


! Op. cit., p. 61. 

Momentul alungării este halucinant, atmosfera de o tensiune 
maximă fiind generată de un univers care se întunecă şi se revoltă: 
„Vum! Sunetul unui clopot urieşesc — moartea mării, căderea cerului — 
bolțile se rupeau, jumalţul lor albastru se despica, şi Dan se simţi 
trăznit şi afundat în nemărginire. Râuri de fulgere îl urmăreau, 
popoare de tunete bătrâne, vuirea nemărginirii ce tremura mişcată... 
«O gând nefericit!» aiuri el. Spasmotic ţinea în mâna lui cartea lui 
Zoroastru, instinctiv rupse mărgeaua pământului de la gâtul Mariei. Ea 
cădea din braţele lui... ca o salcie neguroasă ce-şi întindea crengile 
spre el, şi striga căzând: 

«Dane! Ce m-ai făcut pe mine?y”. 

La alungarea lui din paradis s-a auzit un glas supărat şi doje- 
nitor: „Nenorocitule, ce-ai îndrăznit a cugeta? Norocul tău că n-ai pro- 
nunțat vorba întreagă...”. 

Trezit brusc din somnul cosmic şi revenit definitiv la realitate, 
Dionis este îngrijit şi se va căsători cu Maria, punând capăt atmosferei 
încordate şi halucinante. 

Finalul nebulos nu eludează misterul şi enigma reîncarnării lui 
Dionis în ciudatul călugăr Dan, a abandonării lui în timp şi alte spaţii 
şi a retrăirii unor existenţe inedite. 

In ultima parte, nuvela readuce tema romantică a „lumii ca vis” 
şi a „vieţii ca vis”, naratorul citând un fragment dintr-o scrisoare a lui 
Th. Gauthier către Gerard de Nerval: „Nu totdeauna suntem din ţara 
ce ne-a văzut născând şi de aceea căutăm adevărata noastră patrie. 
Acei care sunt făcuţi în felul acesta se simt ca exilați în oraşul lor, 
străini lângă căminul lor şi munciti de-o nostalgie imensă”? 

Nuvela aduce în prim plan, voit nebulos, alegoria inclusă chiar în 
titlu a „sărmanului”, inadaptabilului geniu la limita societăţii, dar şi la 
propriile dimensiuni sufleteşti. Ea redă la modul dramatic condiția 
gânditorului, a artistului în societate, „redusă până la culmea mizeriei”. 

Naratorul declară în final: „Fost-au vis sau nu, asta-i întrebarea”, 
iar atunci când Junimiştii l-au întrebat dacă Dionis visează sau nu, el a 
răspuns ironic „Da şi nu!”. 


1 


! Op. cit., p. 65. 
? Op. cit., p. 78. 

ION CREANGĂ 


„În Humuleşti, satul de naştere al lui Creangă!, azi mahala a 
Târgului-Neamţ, toată lumea torcea lână, iar pivele ţuțuenilor băteau 
mereu la marginea apei. Se lucrau sumani de lăi şi de noaten ce se 
vindeau apoi la iarmaroc nelucraţi sau prefăcuţi în ițari, berneveci şi 
alte haine cusute. Ştefan (Ciubotariul) era un astfel de negustor care 
umbla «cu cotul subsuoarăy la târg. Avea şi copii mulți. Smaranda 


! Scriitorul s-a născut, după propria declarație, la 1 martie 1837 (la 
căsătoria sa menţiona ca an al naşterii 1836). Adevăratul an de naştere este 
învăluit în mister, ca întreaga biografie, cunoscută din declaraţiile sale şi din 
rememorările prezentate în „Amintiri din copilărie”. 

Urmează mai multe şcoli pregătitoare: din Humuleşti, Broşteni, Şcoala 
de catiheţi („fabrica de popi”) de la Fălticeni, Seminarul de la Socola, iar 
apoi, după ce e răspopit, face Institutul de pedagogi de la Trei-Sfetite, unde-l 
are ca director pe Titu Maiorescu (1864). 

Între timp, la 23 August 1859, se căsătoreşte cu Ileana, fiica preotului 
de la Patruzeci de Sfinţi, de care se va despărți prin divorţ în anul 1872, după 
numeroase neînțelegeri. 

Fire nesupusă, inadaptabil, scriitorul are mari conflicte cu superiorii, fapt 
ce va determina răspopirea sa. Printre cauzele care au dus la această situație 
sunt menționate frecventarea teatrului, tăierea codiţei (obligatorie pentru popi) 
şi renunțarea la hainele preoțești, pentru a moderniza viaţa clerului. 

După 1865 se stabileşte ca dascăl şi predă, pentru scurt timp, la 
Seminarul de la Trei Ierarhi. Dat afară, în 1872, din cauza atitudinii lui de 
frondă față de preoțime, îşi deschide o dugheană de tutun. Este reprimit în 
învățământ de T. Maiorescu în 1874 şi numit învăţător la şcoala primară din 
Păcurari, cartier al Iaşului, unde ajunge o figură foarte populară. Între timp îşi 
construieşte o bojdeucă (două odăi) în cartierul Ţicăului, unde-l invită foarte 
des pe Eminescu şi unde duce o viață țărănească. Aici va muri la 31 
decembrie 1889, la numai câteva luni după prietenul său, marele poet al 
neamului, M. Eminescu. 

Creangă, fata lui David Creangă din Pipirig, se simţea mândră şi de 
tată-său, om cu vază în sat, fost vornic, şi de Ciubuc Clopotarul şi 
mitropolitul Iacov Stamati, ascendenţii ei. De aceea ţine cu orice chip 
să dea pe Nică al ei la carte, să-l facă popă.” 

Din acest mediu vechi românesc, cu oameni harnici şi mândri, a 
răsărit lon Creangă, primul scriitor ieşit din rândul țărănimii şi 
totodată cel mai mare prozator român, recunoscut şi apreciat pentru 
talentul său şi originalitatea operei de valoare europeană. 

Ion Creangă a avut o viață aventuroasă, plină de evenimente 
dramatice. Până şi naşterea sa păstrează enigme şi situaţii neprevăzute. 
Se pare că nu era fiul lui Ştefan Ciubotariul, ci feciorul Smarandei cu 
un alt bărbat; fapt ce-l determină pe scriitor, care până în 1854, purta 
numele de loan Ștefănescu, să ia numele mamei, de Creangă, şi să 
manifeste toată viața o mare dragoste față de aceasta şi de bunicul 
matern, David Creangă. 


Opera artistică 


Poveşti Povestiri 
Soacra cu trei nurori Moş Ion Roată şi Unirea 
Capra cu trei iezi Moş Ion Roată şi Cuza Vodă 
Punguţa cu doi bani Popa Duhul 
Dănilă Prepeleac Poveste 
Povestea porcului Povestea unui om leneş 
Povestea lui Stan Păţitul Inul şi cânepa 
Povestea lui Harap-Alb Acul şi barosul ş.a. 
Fata babei şi fata moşului Nuvele 
Ivan Turbincă Moş Nichifor Coţcariul 

Amintiri din copilărie 


Opera lui Ion Creangă a avut, de la începuturile ei, o soartă nu 
prea favorabilă, fiind publicată în Convorbiri Literare cu numeroase 
greşeli, pe care autorul n-a mai apucat să le corecteze şi să-i aducă 
îmbunătățirile proiectate. Acest lucru a determinat ca la puţin timp 
după moartea scriitorului, fiul acestuia, căpitanul C. Creangă, să 
încredințeze această sarcină, împreună cu suma de 9000 lei, proveniţi 


! G. Călinescu, Istoria literaturii române de la origini până în prezent, 
Editura Minerva, 1982, p. 477. 

din succesiunea tatălui, unui comitet compus din A. D. Xenopol, Ed. 
Gruber, cel care cumpărase manuscrisele scriitorului şi Gr. Alexandrescu. 
Sub îngrijirea acestui comitet a apărut la laşi prima ediţie a operelor 
lui Ion Creangă, în două volume (1890 şi 1892), corectată şi apropiată 
de adevărata ei valoare. 

Ion Creangă şi-a început activitatea de povestitor cu câteva 
bucăţi scrise pentru manualele şcolare (Acul şi barosul, Cinci pâini 
ş.a.), cu intenţii educative şi didactice. Talentul scriitorului şi marea 
lui putere de observaţie a vieții au făcut din aceste prime exerciţii şi în 
special din Soacra cu trei nurori şi Capra cu trei iezi, adevărate 
creaţii artistice, au impus o limbă şi un stil a căror savoare o constituie 
„tărăniile”, acceptate pentru prima dată în literatura noastră. 

Receptarea creaţiei, cu destulă reticență, la Junimea s-a impus 
prin abordarea realităţii din perspective largi, obiective, depăşind 
cotidianul şi anecdoticul. In Soacra cu trei nurori este prezentat 
veşnicul conflict dintre generaţii, dintre soacră şi nurori, iar în 
Punguţa cu doi bani este redată satisfacția morală a bărbatului, după 
o viaţă în care nu s-a înţeles cu o babă rea şi cicălitoare. 

Povestirile şi basmele lui Creangă nu sunt creaţii de improvizație 
pură, autorul nu inventează o lume, alta decât cea reală, ci transpune 
acțiunea într-un alt registru, dă proporții şi semnificații noi realității 
rurale pe care o topeşte într-un univers de basm cu scopul de a-i 
sublinia esenţa şi adevărurile. Impăraţii, fetele şi feciorii lor, zeitățile, 
figurațiile animaliere (albinele, furnicile, capra, lupul, ursul etc.) şi 
chiar dracii, nu sunt altceva decât ipostaze omeneşti surprinse în 
situaţii excepţionale, simbolizând cele două atribute morale, binele şi 
răul, hărnicia şi lenea, cumpătarea şi lăcomia. 

Povestirile au un caracter instructiv-educativ afirmat indirect 
prin proverbe, zicători şi alte învățături populare cu circulaţie folclo- 
rică. Autorul laudă munca, iniţiativa şi cinstea, şi satirizează prostia, 
lenea, lipsa unor preocupări utile. 

Procedeul trecerii realităţii în planul fabulos, fără a o rupe de 
rădăcinile pilduitoare ale vieții, îl întâlnim şi în snoavele Prostia 
omenească şi Povestea unui om leneş, în care, exagerând prin conse- 
cinţe, autorul condamnă lenea şi prostia socotite boli într-o comunitate 
de oameni harnici şi înţelepţi. Astfel, leneşul din Povestea unui om 
leneş nu primeşte să mănânce decât posmagi înmuiați şi preferă să 
meargă la spânzurătoare decât să şi-i pregătească singur. 

Lenea, nepriceperea, lipsa de chibzuinţă sunt ridiculizate, supuse 
râsului şi reprezintă absurdul şi prostia unor oameni care, năzdrăvani, 
de râsul satului, cară soarele în casă cu obrocul, încearcă să urce 
nucile în pod cu ţăpoiul, sau dărâmă casa pentru a scoate carul afară. 
Un asemenea caz îl reprezintă şi Dănilă Prepeleac din povestea cu 
acelaşi nume, care face parte dintre oamenii nechibzuiţi şi lipsiţi de 
experiență, nătângul slab de minte. După ce trece însă prin diferite 
întâmplări nefavorabile, lovit cu capul de pragul de sus, el devine mai 
isteţ decât dracu. Povestea Dănilă Prepeleac are o structură dramatică 
şi reale calități scenice exprimate prin dinamismul mişcării şi concizia 
limbajului, prin gesticulaţie şi dialog. 

In cele mai multe poveşti, Ion Creangă rămâne fidel mediului 
rural şi spiritualităţii unei comunităţi tradiționale, cu vechi şi stabile 
obiceiuri şi mentalități, şi surprinde o dimensiune inedită a realității 
săteşti prin asocierea ei cu elementele fabuloase ale universului de 
basm. O asemenea trecere a realului în fabulos specifică basmului o 
întâlnim în majoritatea poveştilor sale (Dănilă Prepeleac, Stan 
Păţitul, Ivan Turbincă, Povestea lui Harap Alb ş.a.). 

Remarcabilă în această privință este Stan Păţitul, o poveste 
apropiată ca structură de o nuvelă realistă, în care autorul dezvoltă 
zicala populară că uneori e bine să te faci frate cu dracu. În această 
poveste, Stan, un flăcău tomnatic, devine prin muncă cinstită „om la 
casa lui”, harnic şi cuminte, respectat de săteni şi dorit ca ginere. Prins 
cu munca, el amână căsătoria până ajunge la vârsta de 30 de ani. 

Autorul remarcă, în spiritul credinței populare, că Stan a ajuns 
ca în proverbul care spune că omul se însoară singur până la 20 de ani, 
peste această vârstă îl însoară alţii — o babă dincolo de 25 de ani şi 
numai dracu după 30. Pe Stan urmează, deci, să-l însoare dracu, care 
vine în casa lui ca argat sub numele de Chirică. La angajare, acesta 
face un pact, poruncit de Scaraoschi drept pedeapsă că drăcuşorul, 
hămesit de foame, îi mâncase lui Stan mămăliga lăsată pe o buturugă. 
El cere să primească, drept simbrie, la încheierea înţelegerii, un obiect 
la alegere din casa stăpânului. 

După ce îl ajută în gospodărie şi-i înzeceşte averea, Chirică- 
dracul îl căsătoreşte pe Stan cu o fată care avea doar o coastă de drac 
(majoritatea celor încercate până atunci aveau două sau trei coaste de 
drac). 

Dar şi aceasta îl înşeală, fiind coruptă de baba pusă de Chirică 
să-i verifice credinţa faţă de soţ. Pentru a deveni o nevastă cinstită, 

Chirică îi scoate coasta de drac, iar la plecare din casa stăpânului, 
după trei ani, îi cere acestuia drept răsplată sacul în care era ascunsă 
baba care-i corupsese soția. El voia, în felul acesta, să o pună la talpa 
iadului care începuse să putrezească. 

Povestea se impune prin structura dramatică şi amestecul 
ingenios de situaţii între real şi fabulos, prin autenticitatea vieții unei 
comunităţi tradiţionale, în care elementele miraculoase sunt trecute în 
planul al doilea, cedând locul scenelor de viață reală, evenimentelor 
din viaţa satului. 

Ca şi în celelalte poveşti, în Stan Păţitul dracii sunt umanizaţi, 
apar ca nişte oameni din sat priviți cu simpatie, sau ironie, luaţi în râs. 
Ei au puteri supranaturale, dar şi slăbiciuni omeneşti. 

Printre cele mai valoroase poveşti ale lui Creangă se situează 
Povestea lui Harap Alb, un basm cult în care motivul şi structura 
sunt asemănătoare basmului popular, iar subiectul fabulos şi simbo- 
lurile, prelucrate de scriitor în spiritul înțelepciunii comunităţii săteşti, 
au semnificaţia unei opere literare culte, „un mic roman de aventuri”, 
cum îl considera Garabet Ibrăileanu. 

Acţiunea dezvoltă un subiect de basm, căruia scriitorul îi 
subliniază câteva semnificaţii morale, arătând că omul vrednic şi 
curajos, asemenea fiului cel mic al împăratului, iese învingător în 
orice împrejurare. Basmul urmează o schemă simplă, specifică epicii 
populare, iar conflictele, uneori de o tensiune maximă, sunt rezolvate 
în spiritul moralei săteşti, totdeauna cu victoria binelui. Astfel, Verde- 
Împărat, tată a trei fete, îi cere fratelui său să-i trimită pe cel mai 
vrednic dintre nepoți ca să-l lase urmaş după moartea sa. Având trei 
băieţi, fratele lui Verde-Impărat, înainte de a îndeplini cererea 
acestuia, îşi supune fiii unei probe de bărbăţie şi curaj, pentru a şti care 
este vrednic de această datorie. Dintre cei trei, singurul care se 
dovedeşte capabil de a îndeplini misiunea cerută de tatăl său este 
mezinul. Acesta, ascultând povaţa dată de Sfânta Duminică, pe care o 
miluise, înainte de plecare la drum îşi alege calul care-l slujise pe tatăl 
său, precum şi armele şi hainele cu care fusese mire. 

Lipsa de experienţă şi încrederea în forțele sale îl determină să 
nu respecte poveţele date de tatăl său şi astfel cade victimă unui om 
spân, care-l obligă să-i jure credinţă şi să-i devină slugă sub numele de 
Harap Alb. Ajunşi la curtea lui Verde- - Împărat, Spânul se dă drept 
nepotul acestuia şi, pentru a-şi arăta puterea şi autoritatea, îl supune pe 
Harap Alb la trei încercări grele, poruncindu-i să-i aducă „sălățile” din 

Grădina Ursului, pietrele preţioase dn Poiana Cerbului şi pe fata 
Împăratului Roş. 

Îndeplinind cu credință primele însărcinări, Harap Alb se bucură 
de prețuirea împăratului şi a fiicelor sale, dar şi de ura spânului. Pentru a 
aduce la curte pe fata Împăratului Roş, ultima şi cea mai grea poruncă, 
el se va întovărăşi pe drum cu câteva personaje fabuloase, cu puteri 
supranaturale; Gerilă, Flămânzilă, Setilă, Ochilă, Păsări-Lăţi-Lungilă şi 
va fi ajutat de unele forțe miraculoase, fantastice: calul, albinele, 
furnicile, Sfânta Duminică, adevărate simboluri ale forţelor binelui, care 
vin în ajutorul eroului, răsplătind cinstea şi bunătatea acestuia. 

Cu asemenea ceată pitorească se duce în peţit la Împăratul Roş. 
Pentru a-i da fata, acesta îi supune la câteva probe, pe care Harap Alb 
şi prietenii săi le îndeplinesc şi obţin mâna acesteia pentru falsul 
moştenitor al lui Verde-Impărat. 

Adusă la curte, pentru a se căsători cu Spânul, fata Împăratului Roş 
îl demască pe impostor, iar acesta pentru a se răzbuna îi taie capul lui 
Harap Alb. În ajutorul adevăratului nepot al lui Verde-Împărat intervin 
forțele miraculoase ale binelui şi dreptăţii, calul îl ucide pe Spân, iar fata 
Împăratului Roş îl învie pe fiul craiului şi se va căsători cu el. 

Cu toate elementele fantastice şi atmosfera de basm, cu 
personaje având puteri supranaturale şi cu intervenţia unor forţe 
neobişnuite, dimensiunile cadrului, „împărăţia” şi „palatul împărătesc” 
sunt limitate şi asemănătoare cu ale satului românesc, ale curții şi 
casei ţărăneşti. Personajele, inclusiv împărații, prinții şi prinţesele, se 
comportă, gândesc şi acționează ca nişte țărani, au o vorbire specifică 
satului, încărcată cu expresii şi sentinţe populare. 

Intre creaţiile cu subiecte din realitatea zilnică, neînvăluite în 
forma transparentă de basm, în fabulos, se remarcă nuvela Moş 
Nichifor Coţeariul, subintitulată modest „povestire glumeață”, şi 
povestirea Moş Ion Roată şi Unirea. In Moş Nichifor Coţcariul, 
„întâia mare nuvelă românească de atmosferă din care se trage toată 
nuvelistica modernă” — cum o consideră G. Călinescu, — eroul nu mai 
este”o închipuire din poveste”, ci „un om ca toţi oamenii, trăitor în 
mahalaua Țuţuienii din Târgul Neamţului”. 

Acţiunea nuvelei este plasată într-un timp fără delimitare precisă, 
dând în felul acesta o mai mare generalizare faptelor şi personajelor. 
Are loc „pe când bunicul bunicului meu fusese cimpoiaş la cununia lui 
Moş Dediu din Vânători, fiind cumătru mare Ciubăr Vodă”. 

Personajul, moş Nichifor, este un om isteţ, cu o anume viclenie 
şi dedublare în vorbire, fără a fi o fire complicată, este „o figură” 

simplă şi de aceea mult mai autentică, mai fascinantă în vorbele şi mai 
ales în intenţiile lui. G. Călinescu arăta că „Din această cauză nuvela 
trezeşte mai degrabă sentimentul contemplativ decât pe cel epic şi este 
cu atât mai bună, cu cât lectura dă nevoia mai multor regăsiri de 
contemplaţie. Eroul nu e atât un om de acţiune, cât o «figură» simplă, 
cu mecanică sufletească elementară egală totdeauna, vizibilă 
oricând”. 

Moş Nichifor Coţcariul este, cu toată reducţia lui sufletească, un 
personaj simpatic care se impune printr-o anumită şiretenie, prin 
echivocul în care-şi învăluie vorbirea şi mai ales intenţiile. Pentru a 
înnopta în pădurea Grumăzeştilor cu tinerele sale cliente, el le spune 
unele poveşti aluzive, picante, aproape licenţioase, sondând cu şiretenie 
efectul. Astfel, o aluzie de efect asupra comportamentului femeilor este 
povestirea sa despre convorbirea maicilor de la o mânăstire cu protopopul 
de Neamţ, în care acestea se scuză de păcatele făcute, declarând smerite, 
„de unde nu curge, măcar picură şi cine mişcă tot pişcă”. 

Tot umorul nuvelei constă în gesturile personajului şi în 
interpretarea monologului său, repetat cu fiecare drum. El îşi înceti- 
neşte vorbirea, face unele pauze, pentru a da ascultătorului timpul de a 
înţelege, dar şi pentru a face impresie. 

In Moş Ion Roată şi Unirea întâlnim atitudinea lui Creangă față 
de problemele contemporane, neîncrederea lui în demagogia unor 
politicieni din rândul clasei boiereşti. Personajul, simulând că este greu 
de cap şi nu înţelege discursul boierului, exprimă gândirea şi judecata 
autorului şi având „gâdilici la limbă” îi spune acestuia parabola cu 
bolovanul pe care o interpretează cu înțelesuri de actualitate, adică greul 
îl vor duce tot ţăranii: „lar de la bolovanul dumneavoastră... am înţeles 
aşa: că până acum, noi țăranii am dus fiecare câte o piatră mai mare sau 
mai mică pe umere; însă acum suntem chemați a purta împreună, tot 
noi, o stâncă pe umerele noastre”. 

Povestirile lui Creangă — după cum a observat, printre primii, 
Ibrăileanu — sunt de fapt nişte nuvele, încât de la acestea la Moş 
Nichifor Coţeariul nu resimțim trecerea într-o altă categorie literară. 
Pretutindeni, în povestiri, ca şi în Amintiri din copilărie, este 
prezentată aceeaşi veche lume țărănească, mişcată de instincte simple 
şi tari, uneori şireată, plină de umor, înfăţişată în scenele şi situaţiile 
tipice ale vieţii, în felul ei de a munci şi de a se înveseli, în legăturile 

părinților cu copiii, ale soacrelor cu nurorile, ale bărbatului cu nevasta, 
ale fraţilor între ei, ale boierului cu ţăranul şi cu slugile. 

Povestirile îşi ating ţinta nu numai prin ce spune autorul, prin 
justiţia pe care o propagă, ci şi prin verva, farmecul şi jovialitatea cu 
care înfăţişează faptele şi propune deznodământul acestora. 

Creaţie de maturitate artistică, opera Amintiri din copilărie a fost 
publicată, între 1881 şi 1890, după apariția povestirilor şi l-a impus 
definitiv pe lon Creangă prin capacitatea sa excepțională de a surprinde 
un univers uman şi o structură tradițională a unei comunităţi săteşti. 

„Stau câteodată şi-mi aduc aminte ce vremi şi ce oameni mai 
erau în părțile noastre pe când începusem şi eu, drăgăliță-Doamne, a 
mă ridica băieţaş la casa părinţilor mei, în satul Humulești, din târg 
drept peste apa Neamţului, sat mare şi vesel, împărțit în trei părţi, care 
se țin tot de una: Vatra satului, Delenii şi Bejenii.” 

Aceste gânduri dau proiecția şi tonalitatea Amintirilor din 
copilărie, operă unică în literatura română prin factura ei evocativă, 
dar şi prin înscrierea satului românesc în tradiția şi devenirea sa. 

Localizate în universul străvechi al unui sat moldovenesc, 
Amintirile din copilărie cuprind patru capitole, patru etape ale 
copilăriei în care sunt condensate istoria şi tradiţia satului românesc în 
general, o lume care îşi are rădăcinile şi trăinicia în hărnicia şi 
obiceiurile de viaţă verificate printr-o existență milenară. Autorul, un 
observator matur şi sensibil, reconstituie peste timp şi readuce în 
prezent câteva zone ale copilăriei şi ale formării ca om a lui Nică. 
Povestea de viaţă, devenită amintire, este marcată afectiv de o 
tonalitate subiectivă, cu o bogată încărcătură nostalgică, căreia timpul 
i-a dat o aură de basm. 

Scriitorul se reîntoarce, prin amintire, în propriul trecut, reînvie 
o lume pură, fericită în care el este deopotrivă actor şi observator. 
Povestirea începe ca un basm printr-o formulă atențională şi ceremo- 
nială prin care scriitorul îşi invită cititorii să-l urmărească în amintirea 
despre universul mirific al copilăriei şi al satului natal. 

Narațiunea alertă şi plină de voioşie dezvăluie semnificații 
multiple redate în etape de lectură şi înţelegere a adevărurilor diferite 
şi complementare, relevând intenţia autorului de a nu se limita doar la 
primul strat al comunicării, acela al universului copilăriei. 

Un prim nivel al lecturii, acela al povestirii amintirilor despre 
copilărie, transmite un univers deschis, specific primei zone a vieţii, 

ocrotită de părinţi şi însetată de cunoaştere a noi orizonturi. Este etapa 
„năzdrăvăniilor” lui Nică, la şcoală, la scăldat, la prins pupăza ş.a. 

Această imagine însorită a vieţii, aşa cum este văzută la o 
anumită vârstă, este însoțită de o viziune mai profundă, deloc tranda- 
firie, redată într-un strat mai grav al naraţiunii, aceea a situaţiei 
materiale, a asperităţilor sociale şi, în special , a stării de înapoiere 
culturală şi şcolară a satelor. Toate aceste realități sunt proiectate de 
scriitor în devenirea lor istorică, formând substratul povestirii, izvorul 
realităţilor şi al amintirilor. 

În prima parte, scriitorul face o retrospecţie în anii îndepărtatei 
sale copilării, o reîntoarcere plină de nostalgie la universul acelor 
timpuri în care copilul Nică intra în lume sub aripa ocrotitoare a 
părinților. Prin sinceritatea şi naivitatea judecății şi prospeţimea 
primelor observații, autorul, prin Nică, un fel de purtător de cuvânt 
peste timp, reînvie o lume diversă care formează edificiul socio-uman 
al satului moldovean. Sunt evocate cu căldură şi sensibilitate, sau cu 
un uşor sarcasm, îmblânzit de trecerea timpului, unele figuri şi 
evenimente din comunitatea rurală, care i-au marcat primii ani ai lui 
Nică şi i-au format personalitatea. Printre amintirile lui, multe sunt 
legate de „aventurile” şcolare, de înfiinţarea, în chilia de la poarta 
bisericii, a primei şcoli din Humuleşti, de către părintele loan, cel care 
a înzestrat-o cu Calul Balan şi Sfântul Ierarh Nicolae, unealta de 
pedepsire pentru leneşi şi pentru neastâmpăraţii care au omorât, cu 
ceaslovul bisericii, bietele muşte şi bieţii bondari. 

Nică îşi aminteşte de micile lui aventuri, de colegii de şcoală şi 
în special de Smărăndiţa popii, cea dintâi şcolăriță, „o zgâtie de copilă 
ageră la minte şi aşa de silitoare, de întrecea mai pe toți băieţii din 
carte, dar şi din nebunii”, cea care l-a încercat prima pe Calul Balan. 
El retrăieşte scena când a fost procitit de colegul şi rivalul său Nic-a 
lui Costache, „un băiet mai mare şi înaintat la învăţătură pănă la 
genunchiul broaştei”, cu care se sfădise din pricina Smărăndiţei. 
Pentru a se răzbuna, acesta îi înseamnă mai multe greşeli, determi- 
nându-l pe Nică să fugă şi să revină la şcoală numai după promisiunea 
părintelui loan că ar putea să devină preot în locul lui şi poate va fi 
ales ginere, deoarece nu are decât o fată. 

Un ecou deosebit l-a avut asupra lui Nică luarea la oaste, cu 
arcanul, a lui bădiţa Vasile, un flăcău cuminte, harnic şi ruşinos ca o 
fată mare. 


155 


În partea a doua a retrospectivei, autorul declară copleşit de 
amintiri: „Hai mai bine despre copilărie să povestim...” şi reconstituie 
imaginile tulburătoare ale unei copilării ţărăneşti, în care „năzdră- 
veniile” lui Nică devin evenimente ale existenţei acestuia. El declară 
nostalgic, după trecerea anilor: „Aşa eram eu la vârsta aceea fericită, şi 
aşa cred că au fost toţi copiii, de când îi lumea asta şi pământul...”. 

Micile întâmplări iau în viaţa copilului proporţii catastrofale. 
Astfel, Nică face un mare scandal, spre disperarea mamei, călărind un 
băț pe care-l crede un cal năzdrăvan, se supără pe moş Chiorpec 
ciubotarul care-l mânjeşte pe față cu dohot, sau, în lipsa mamei, 
smântâneşte oalele şi apoi ascultă cuminte dojana acesteia. 

Un ecou tragi-comic au avut, în copilăria lui Nică, două 
evenimente la care a fost principalul actor: prinderea şi încercarea de a 
vinde pupăza din Tei şi fuga la scăldat lăsând baltă treburile casei, în 
urma căreia a fost „recompensat” de mama sa cu o aspră pedeapsă. 

Scriitorul, care prin dedublare ia locul lui Nică — la vârsta 
copilăriei, este cuprins de dor după acele vremi şi declară: „... sprinţar 
şi înşelător este gândul omului, pe ale căruia aripi te poartă dorul 
necontenit şi nu te lasă în pace, până ce intri în mormânt!”, sau în altă 
parte, reluând ideea, afirmă: „Insă vai de omul care se ia pe gânduri! 
Uite cum te trage pe furiş apa la adânc, şi din veselia cea mai mare 
cazi deodată în uricioasa întristare!”. 

In Amintiri din copilărie este prezentată o galerie de portrete, 
care întregesc această lume difuză prin receptarea ei depărtată de 
prezent, pierdută în amintire, personaje care dau în ultimă instanță 
dimensiunea fizică şi morală a singurului erou real, a lui Nică (deşi în 
confesiune nu poate fi vorba de „personaje” reale, ci de proiecții 
subiective ale acestuia). Prezentate indirect, ca dimensiuni sufleteşti 
ale eroului care se confesează, celelalte „personaje” — Nică Oşlobanu, 
Mogorogea, lrinuca, Pavel ciubotarul, Smărăndiţa popii ş.a. nu au 
structura eroului epic, sunt de fapt ipostaze ale propriei sale stări 
afective. Astfel, sunt evocate cu o undă discretă de nostalgie şi 
afecțiune figurile părinţilor. Tatăl, Ştefan a Petrei, este prezentat 
obiectiv, fără prea multe efuziuni sentimentale. Era un om blând şi 
iubitor, gospodar harnic, păstrător al tradițiilor, care credea că”decât 
codaş la oraş, mai bine-n satul tău fruntaş”. Asemenea majorității 
sătenilor, el consideră învățătura o inutilitate şi o pierdere de vreme şi 
nu-l face pe om, om, deoarece „unul cică s-a dus odată bou la Paris, 

unde-a fi acolo, şi a venit vacă”. Sub pretextul că nu are bani pentru 

plata dascălilor se opune trimiterii lui Nică la şcoală şi ridiculizează 
pretențiile mamei, care voia să-l facă preot, zicându-i adesea în bătaie 
de joc: „Logofete brânză-n cui, lapte acru-n călimări, chiu şi vai în 
buzunări!”. 

In centrul simpatiei şi al respectului scriitorului este plasată 
„icoana mamei”, a Smărăndiţei, care prin autoritate, dar şi prin tact şi 
blândeţe a contribuit efectiv la formarea şi educarea lui Nică în cultul 
muncii şi al tradiției. Cu un orizont larg, sensibilă la înnoire, ea era 
ataşată sufleteşte de copii, pe care îi iubea, fără a se arăta slabă în faţa 
lor, dovedind autoritate şi cântărind cu abilitate pedeapsa şi răsplata. 
Autorul declară cu mândrie: „Aşa era mama în vremea copilăriei mele”. 
Receptivă la nou, la viitor, spirit creator, mama e proiectată în tradiție 
de unde-şi extrage tăria convingerilor şi înțelepciunea. Ea ştie să 
interpreteze prejudecățile şi practicile magice ale satului, să 
„stăpânească forțele răului”. „... Ştia a face multe şi mari minunăţii: 
alunga nourii cei negri de pe deasupra satului nostru şi abătea grindina 
în alte părți, înfigând toporul în pământ, afară, dinaintea uşei; închega 
apa numai cu două picioare de vacă, de se încrucea lumea de mirare; 
bătea pământul, sau păretele, sau vrun lemn, de care mă păleam la cap, 
la mână sau la picior, zicând: «Na, na!», şi îndată-mi trecea durerea. ..”. 

Autorul subliniază, drept calități deosebite ale mamei, dârzenia 
şi hotărârea cu care luptă pentru a-şi da băiatul la şcoală, apreciind că 
„...era în stare să toarcă-n furcă şi să învăţ mai departe.” El declară: 
„Şi după cum am cinste a vă spune, multă vorbă s-a făcut între tata şi 
mama pentru mine...”. 

O ingenioasă împletire de modalităţi narative este folosită de 
autor pentru fixarea în fluxul amintirilor a figurii lui Nică de care se 
detaşează şi-l prezintă obiectiv şi subiectiv în acelaşi timp, ca o 
ipostază nostalgică a unui Nică matur. Plasat în trecut, acesta era „un 
băiet prizărit, ruşinos şi fricos şi de umbra” lui. 

Un al doilea nivel al comunicării depăşeşte universul limitat al 
copilului şi îşi extinde observaţia asupra vieţii acestei colectivităţi, cu 
accente uneori dramatice raportate la cultura şi civilizația şi, în special, 
la viaţa socială, la evoluţia satului românesc. Autorul sondează în 
sufletul său, dar şi în istorie, în mediul natural în care s-a format şi prin 
reîntoarcerea la un anumit timp şi spațiu dezvăluie câteva date legate de 
viaţa şi mentalitatea unei colectivități ţărăneşti de munte. 

Sub aparenta bunăstare şi fericire a acestei colectivități se poate 
observa nivelul scăzut al economiei săteşti, închistarea în tradiţie şi, cu 

toată mândria şi hărnicia oamenilor, viața este grea. Scriitorul îşi 
aminteşte: „... Humuleştii şi pe vremea aceea nu erau numai aşa, un 
sat de oameni fără căpătâi, ci sat vechi răzăşesc, întemeiet în toată 
puterea cuvântului: cu gospodari tot unul şi unul, cu flăcăi voinici şi 
fete mândre, care ştiau a învârti şi hora, dar şi suveica, de vuia satul de 
vatale în toate părțile; cu biserică frumoasă şi nişte preoți şi dascăli şi 
poporeni ca aceia, de făceau mare cinste satului lor.” 

Dincolo de aceste structuri ale naraţiunii, prin care autorul este în 
acelaşi timp şi actor al evenimentelor, este reînviat un timp subiectiv, un 
prezent al trecutului, printr-o retrospectivă asupra „istoriei” acestei 
comunități de munte. Povestitorul cercetează trecutul îndepărtat al 
comunităţii, printr-o ingenioasă readucere în prezent a unor amintiri 
repovestite de Smărăndiţa, mama sa, şi în special de David Creangă. Un 
asemenea procedeu, independent de amintirile lui Nică, luminează şi dă 
semnificaţie prezentului, istoriei şi tradițiilor acestor sate de munte. O 
foarte interesantă secvență de cunoaştere a trecutului este redată prin 
metoda amintirii lui Nică despre amintirea lui David Creangă, prin care 
autorul redă povestea auzită de la bunicul său. Acesta îşi aminteşte 
zilele îndepărtatei lui copilării, când, împreună cu părinții, frații şi alţi 
ardeleni, au pribegit în Moldova sub presiunea papistaşilor, a 
persecuțiilor la care erau supuşi românii din Ardeal de către unguri, şi a 
lipsei aproape în totalitate a şcolilor româneşti. El îşi aduce aminte (sau 
repovesteşte amintirile altor bătrâni) despre invazia turcilor şi a tătarilor 
care jefuiau satele urmărindu-i pe volintirii înrolați în zaveră (este vorba 
de răscoala Eteriei). 

Prin această modalitate specifică prozei moderne, autorul 
Amintirilor din copilărie depăşeşte viziunea simplistă a unei creaţii 
pentru copii, deşi aderenţa operei la vârsta primelor experienţe şi 
înțelegeri ale vieţii este de necontestat. 

David Creangă este un muntean luminat, vornic în Pipirig, care a 
înțeles importanța ştiinţei de carte şi este mândru că feciorii săi au 
învăţat la şcoala din Broşteni. De aceea, pentru a curma certurile din 
familia lui Nică, hotărăşte să-l trimită, împreună cu Dumitru, feciorul 
său cel mai mic, la şcoala din Broşteni, unde va fi găzduit la Irinuca. 
Aici se îmbolnăveşte de râie căprească. Ţinându-se de pozne, dărâmă 
casa gazdei şi de frică fuge din nou la Pipirig. 

În timpul sărbătorilor de Paşte, revenit la Humuleşti, a 
impresionat satul şi în special pe Smărăndiţa popii cântând „Ingerul a 
strigat”, însă, spre necazul lui, a doua zi, fetele din sat mai drăcoase, 
l-au luat în râs strigându-i „Tunsul felegunsul/ Cânii după dânsul!” 

Partea a doua a Amintirilor din copilărie începe cu o declaraţie 
nostalgică a lui Nică faţă de Humulești şi în special față de universul 
îndepărtatei sale copilării „Nu ştiu alţii cum sunt, dar eu, când mă 
gândesc la locul naşterii mele, la casa părintească din Humulești, la 
stâlpul hornului unde lega mama o şfară cu motocei la capăt, de 
crăpau mâţele jucându-se cu ei, la prichiciul vetrei cel humuit, de care 
mă ţineam când începusem a merge copăcel, la cuptoriul pe care mă 
ascundeam, când ne jucam noi, băieţii, de-a mijoarca, şi la alte jocuri 
şi jucării pline de hazul şi farmecul copilăresc, parcă-mi saltă şi acum 
inima de bucurie!” 

„la, am fost şi eu, în lumea asta, un boţ cu ochi, o bucată de 
humă însufleţită din Humuleşti, care nici frumos pănă la douăzeci de 
ani, nici cu minte pănă la treizeci şi nici bogat pănă la patruzeci nu 
m-am făcut. Dar şi sărac aşa ca în anul acesta, ca în anul trecut şi ca de 
când sunt, niciodată n-am fost!”. 

Secvenţele citate din acest capitol fixează amintirile la primele 
două niveluri ale comunicării şi pun în evidență structura povestirii, 
„farmecul” copilăriei, dar şi nostalgia după satul natal şi după casa 
părintească. Povestitorul, păstrând aceeaşi tonalitate optimistă, speci- 
fică primei vârste, lasă, însă, să se întrevadă greutăţile vieţii şi structu- 
ra tradițională a comunităţii de munte, izolată de evoluţia civilizației. 

Cronologic, amintirile din partea a doua, despre întâmplările şi 
ştrengăriile lui Nică, se desfăşoară înaintea celor din prima parte. 
Scriitorul foloseşte adesea formule specifice povestirii populare cu 
scopul de a şterge limitele timpului şi de a atenţiona cititorul să țină 
legătura cu firul amintirii: „... şi câte nu făceam cu vârf şi îndesat! Mi- 
aduc aminte, de parcă acum mi se întâmplă.”, sau „Să nu uit 
cuvântul...” etc. 

Amintiri din copilărie depăşeşte, prin semnificaţia perenă a 
întregului, anecdotica simplă a micilor aventuri ale lui Nică şi 
sondează dincolo de individual, surprinzând destinul copilului din 
toate timpurile şi de pretutindeni, dimensiunea unică a „copilăriei 
copilului universal” — cum remarcă G. Călinescu şi cum declară 
scriitorul: „Aşa eram eu la vârsta aceea fericită, şi aşa cred că au fost 
toţi copiii, de când îi lumea asta şi pământul...”. 

Aşa cum am văzut, Amintirile din copilărie nu au o cronologie 
strictă şi sunt ordonate după o memorie capricioasă a autorului pe 
momente de viaţă independente, uneori depărtate în timp şi care 
acoperă diferite etape de vârstă şi niveluri de înţelegere a lumii. Astfel, 

în prima parte, amintirile cuprind, dincolo de micile pozne şcolare ale 
lui Nică, intenţia, uneori mascată, de a reînvia un moment din istoria 
satului românesc, încremenit în tradiție şi traversând mari greutăți în 
organizarea primelor şcoli româneşti. 

În partea a doua, amintirile lui Nică, plasate temporar înaintea 
celor din prima parte, aduc peste timp lumea copilăriei, inocentă, 
„veselă şi nevinovată”, cu farmecul ei netulburat de grijile părinților. 

Evenimentele povestite, aparent fără legătură între ele, de la 
colindul cu pluguşorul, smântânitul oalelor, furtul cireşelor, vânzarea 
pupezei din tei ş.a., sunt legate între ele prin emoția autorului care 
declară: „să nu-mi uit cuvântul...”, asemenea povestitorului popular. 

Cele patru capitole ale Amintirilor din copilărie au intensități 
diferite, în funcţie de vârsta eroului şi de deschiderea lui față de lumea 
în care trăieşte. Astfel, în primele două părţi, Nică este „un boţ cu ochi, 
o bucată de humă însuflețită”, „un ghibirdic şi jumătate” şi parcurge 
fericit primii ani ai copilăriei, de când „începuse a merge copăcel” şi 
până la joaca „cu băieţii de-a mijoarca şi alte jocuri şi jucării pline de 
hazul şi farmecul vârstei”. În această perioadă, sondarea în universul 
exterior, în existenţa satului Humuleşti, este mai luminoasă, limitată la 
nivelul de înțelegere al copilului. Autorul nu falsifică, nu 
înfrumuseţează realitatea, estompând contradicţiile sociale, ci, în mod 
normal, cu un mare simț al măsurii, se limitează la modul în care copilul 
percepe realitatea şi convieţuirea în familie şi comunitate. Cu toate 
acestea, el aminteşte de multe ori de greutățile celor vârstnici, şi în 
special ale părinţilor, şi declară: „Ce-i pasă copilului când mama şi tata 
se gândesc la neajunsurile vieții, la ce poate să le aducă ziua de mâne, 
sau că-i frământă alte gânduri pline de îngrijire”. 

In ultimele două capitole, când nivelul de cunoaştere al lui Nică, 
devenit „acum holteiu”, sondează necunoscutul dincolo de Humuleşti, 
de la satele de munte cu economia lor arhaică la viaţa monotonă a 
oraşelor de provincie, asemenea Târgului Neamţ, a Fălticenilor, sau a 
Iaşilor, observaţia devine mai obiectivă, realitatea nu mai are farmecul 
şi frumuseţea din primele capitole, ci e văzută în adevăratele sale 
dimensiuni. Despre preoţi, el declară cu sarcasm şi ironie că aceşti 
falşi slujitori ai bisericii sunt preocupați mai mult de cele lumeşti — 
„Vorba ceea: «Picioare de cal, gură de lup, obraz de scoarță şi pântece 
de iapă se cer unui popă», şi nu-i mai trebuie altăceva”. 

În aceste capitole, observaţia este mai gravă, întâmplările şi 
poznele elevilor de la şcoala din Târgul Neamţ şi de la „fabrica de 

popi din Fălticeni”, unde se făcea „şcoală de mântuială; boi să iasă”, 
nu mai au farmecul şi candoarea copilăriei. 

Capitolul III începe cu o discuţie a autorului cu propriul său 
cuget, procedeu artistic prin care Crreangă disimulează adevărul şi dă 
aparenţa de autocritică pentru „ţărăniile” sale pe care le condamnă, în 
fond afirmând o atitudine satirică față de literatura fără conţinut, 
depărtată de realităţile naționale. El îşi motivează scrierea prin 
legătura sufletească cu Humuleştii, satul de care este mândru şi despre 
care declară: „Nu mă lasă, vezi bine, cugete, căci şi eu sunt om din doi 
oameni; şi satul Humuleştii, în care m-am trezit, nu-i un sat lăturalnic, 
mocnit şi lipsit de priveliştea lumii ca alte sate; şi locurile care 
încunjură satul nostru, încă-s vrednice de amintire.” 

Accentul observaţiei din ultimele două capitole depăşeşte nivelul 
de cunoaştere şi înțelegere al lui Nică şi îşi extinde acţiunea la alt nivel 
de comunicare, cuprinzând satele de munte şi structura socio-istorică a 
acestora. „Din sus de Humulești vin Vânătorii-Neamţului, cu sămânță 
de oameni de aceia care s-au hărțuit cu Sobietzki, craiul polonilor. Şi 
mai din sus, monăstirile Secul şi Neamţul, altădată fala bisericei 
române şi a doua vistirie a Moldovei. Din jos vin satele Boiştea şi 
Ghindăoanii, care înjugă numai boi ungureşti la carăle lor; unde 
plugurile rămân singurele pe brazdă în țarină, cu săptămânile, prisăcile 
fără prisăcar, holdele fără jitar, şi nime nu se atinge de ele; iar oamenii 
din aceste sate nu ştiu ce-i judecata.” 

Intre aceste comunități de munte, Humuleştii, după cum declară 
autorul, nu era un sat oarecare, izolat şi lipsit de contactul cu lumea, ci 
unul cunoscut şi umblat: „Câţi domnitori şi mitropoliți s-au rânduit la 
scaunul Moldovei, de când e ţara asta, au trebuit să treacă măcar o 
dată prin Humuleşti spre monăstiri. Apoi unde pui cealaltă lume care 
s-a purtat prin satul nostru, şi tot lume mai mult bogată şi aleasă [...] 
şi câte soboare şi revizii de feţe bisericeşti şi politiceşti, şi câţi străini 
din toată lumea, şi câte inimi purtate de dor; şi câte suflete zdrobite şi 
rătăcite n-au trecut prin satul nostru spre monăstiri! [...] Şi câte oştiri 
străine şi o droaie de cătane călări, tot nemți de cei mari, îmbrăcaţi 
numai în fir, au trecut în vremea copilăriei mele, cu săbiile scoase, 
prin Humuleşti, spre monăstirile de maice...” 

In ultimul capitol, cel mai scurt, este redată plecarea lui Nică la 
Seminarul de la Socola şi o dată cu aceasta despărţirea de sat, de 
universul copilăriei. „Cum nu se dă scos ursul din bârlog, ţăranul de la 
munte, strămutat la câmp, şi pruncul, dezlipit de la sânul mamei sale, 

aşa nu mă dam eu dus din Humuleşti în toamna anului 1855, când veni 
vremea să plec la Socola, după stăruința mamei.” 

Ion Creangă este un povestitor desăvârşit care duce mai departe 
voluptatea comunicării orale, farmecul cuminte şi ritmul domol 
întâlnite în cronica lui Ion Neculce. Povestirile sale, dar și anumite 
scene din Amintiri din copilărie, au o structură dramatică, un 
dinamism şi o ingenioasă desfăşurare scenică. Autorul foloseşte o 
anumită şiretenie pentru a-l ţine pe cititor atent la ce spune, joacă 
teatru, gesticulează, i se adresează direct, atrăgându-i atenţia: „„...şi 
după cum am cinstea să vă spun” sau ,„... vă puteţi imagina ce vrea să 
zică a te scălda în Bistriţa...” 

Scriitorul, remarcă T. Vianu, „se adresează nu unui cititor, ci 
unui auditor, capabil de a fi cucerit prin toate elementele de sugestie 
ale graiului viu...” Cititorul, pe care-l introduce ca martor pasiv în 
povestire, este determinat să ia parte la verva şi voluptatea deosebită a 
celor spuse de autor. 

Printre mijloacele folosite pentru a da unicitatea şi nota originală 
a povestirilor şi a Amintirilor din copilărie fac parte şi „țărăniile” 
autorului, redate într-un stil oral inconfundabil. Cu toate acestea, este 
greşită părerea care-l consideră pe Creangă un scriitor popular facil, în 
înțelesul depreciativ al cuvântului, şi reduce creația acestuia la nivelul 
unor simple similitudini cu literatura populară, socotind-o simplă 
„arhivă folclorică” al cărei rol este de a continua opera lui Anton Pann. 
Izvorâte firesc din universul țărănesc ca fire, povestirile lui Creangă au 
un mare respect pentru tezaurul de înțelepciune al satului şi prin ele 
trece doar ca o adiere sufletul de basm. 

Creangă „e un om deştept. [...] mai deştept decât pare [...] e un 
şiret patriarhal” — este un scriitor cult, cu o formaţie „cărturărească” — 
cum remarcă G. Călinescu? şi „polemicile lui dezvăluie un mânuitor 
sigur de idei într-o limbă tehnică fără pată”. Prin modul său de a 
povesti, „de a spune” se situează la mijlocul unei serii, între lon 
Neculce şi M. Sadoveanu. 

Plasându-l în familia unor scriitori „cărturari”, G. Călinescu 
consideră că Ion Creangă foloseşte des citatul din tradiția populară, un 
procedeu tipic al lui Rabelais, şi în linia lui Sterne şi Anatole France, 
care acordau o mare importanță folosirii citatelor. Abundența de 


Li Vianu, Arta prozatorilor români, E.P.L., 1966, p. 153. 
? G. Călinescu, Jon Creangă — Editura pentru Literatură, 1964, p. 175. 

zicători şi proverbe din opera lui Creangă are rolul de a provoca râsul, 
a parodia şi a-şi bate joc de unele defecte omeneşti. 

Autorul dovedeşte o bucurie fantastică în a glumi, a provoca 
râsul, mai ales la adresa intelectualilor, precum şi o incisivă 
autoironie. În această direcție foloseşte o gamă largă de mijloace 
pentru a realiza umorul şi ironia, de la numele sau poreclele unor 
personaje (Oşlobanu, Mogorogea, Trăsnea, Gâtlan, Moş Bodrângă)la 
incultura şi falsa credință a altora (popa Buligă, călugării ş.a.), la 
prostia omeneacă (Oşlobanu, Trăsnea ş.a.). 

„Unic prin glasul lui oral, Creangă apare, prin neasemănata lui 
putere de a evoca viaţa, un scriitor în linia realismului lui C. Negruzzi” 
şi un reprezentant tipic al Junimii, prin acea „vigoare a conştiinţei 
artistice care îl uneşte aşa de strâns cu Maiorescu şi cu Eminescu.”! 

Creangă este un scriitor profund, de o seriozitate care ascunde 
dramatismul existenţei, acea „mizerie trudită” a oamenilor, îndepărtați 
prin rutină de civilizaţia timpului. Pe bună dreptate, G. Călinescu 
remarca, în monografia sa, faptul că „Scriitori ca Creangă nu pot 
apărea decât acolo unde cuvântul e bătrân, greu de subînţelesuri, 
aproape echivoc şi unde experiența s-a condensat în formule 
nemişcătoare, tuturor cunoscute, aşa încât opera literară să fie aproape 
numai o reprezentare a unor elemente tocite de uz”? 


! T. Vianu, Op. cit., p. 161. 
? Ibidem, p. 357. 

I. L. CARAGIALE 


„Printr-un neaşteptat dar al soartei, în timp ce poezia română 
câştigă î în Eminescu expresia ei cea mai înaltă, proza narativă şi teatrul 
ating acelaşi nivel în opera lui I. L. Caragiale!, scriitor care se 


! Ion Luca Caragiale (30 ianuarie 1852-—1 februarie 1912) s-a născut în 
comuna Haimanale din jud. Prahova, ca fiu al lui Luca, unul dintre feciorii lui 
Ştefan Caragiale, frate mai mare al celebrilor actori Costache şi Iorgu. 

Bunicul său din partea tatălui, Ştefan, a fost adus în țară de domnitorul 
Caragea pentru a-i servi la curte ca bucătar. Era grec arvenit şi, se pare, un 
om umblat şi ştiutor de carte. Fiii acestuia, Luca, Costache şi Iorgu, au fost 
oameni de vază, actori şi scriitori dramatici, iar Luca, după o perioadă în 
teatru, va deveni secretar la mânăstirea Mărgineni (Prahova) şi apoi avocat. 

I.L.Caragiale este fiul lui Luca, din a doua căsătorie, se pare nelegi- 
timă, cu Ecaterina Caraboa. A făcut şcoala primară şi gimnaziul la Ploieşti, 
fără a termina şi liceul. Urmând tradiţia familiei, se visa actor şi se înscrie la 
clasele de declamaţie ale unchiului său Costache. 

După moartea tatălui, în 1870, se mută la Bucureşti, unde munceşte din 
greu îndeplinind diverse activități mărunte şi umilitoare (copist, sufleor, 
corector, gazetar mărunt). lese din anonimat după 1870 când debutează cu 
cronici dramatice în diverse jurnale şi mai ales după 1878 când devine 
redactor la Timpul, alături de Eminescu şi loan Slavici. Acum este epoca în 
care ia contact, fără mare entuziasm, cu Junimea. După 1870, desfăşoară o 
activitate jurnalistică susținută şi publică la mai multe gazete: Ghimpele, 
Adevărul literar, Națiunea română, Timpul, Claponul, ş.a. 

Fire independentă, Caragiale improvizează permanent noi preocupări. 
Este numit de T. Maiorescu, pentru un timp, profesor la liceul Sf. Gheorghe 
iar în stagiunea 1888/1889 este directorul Teatrului Naţional. Ca dramaturg 
s-a impus cu prima sa piesă O noapte furtunoasă, citită în cercul Junimii şi 
reprezentată pe scena Teatrului Naţional la 18 ianuarie 1879. A cunoscut 
consacrarea cinci ani mai târziu, în 1884, o dată cu reprezentarea piesei O 
scrisoare pierdută. 

164 


înrudeşte cu emulul său în lirică prin aceeaşi perfecțiune a conştiinţei 
artistice, acelaşi cult al cuvântului românesc, pe care-l înfăţişează cu 
noi şi mari puteri expresive” (Tudor Vianu). 

Aşa cum relevă T. Vianu, I. L. Caragiale a marcat în teatrul şi în 
proza românească nivelul de geniu, pe care Eminescu l-a ilustrat în 
poezie. Este primul mare scriitor obiectiv în opera căruia este reflec- 
tată în profunzimea ei viața societăţii româneşti, văzută ca o „comedie 
umană” şi transpusă într-un autentic document artistic al epocii. 

Dovedind o acută conştiinţă artistică şi o clară finalitate a artei, 
scriitorul are un cult al formei şi o pasiune a nuanțării expresiilor, o 
adaptare a vorbirii personajelor la nivelul lor de cultură. Caragiale s-a 
ridicat la o certă valoare artistică universală prin generalizare şi 


Până în 1885 a scris şi alte comedii, printre care Conul Leonida față 
cu reacţiunea şi D-ale carnavalului — lucrări care îi consolidează prestigiul 
de scriitor şi în parte situaţia materială. 

În perioada în care au fost concepute comediile, Caragiale a mai scris 
două piese de teatru, fără pretenţii şi fără o apropiere artistică de celelalte (e 
vorba de farsa Soacră-mea Fifina şi Hatmanul Baltag — piesă scrisă în 
colaborare cu Iacob Negruzzi). 

Îşi încheie activitatea de dramaturg în 1890 cu drama Năpasta şi îşi 
începe munca de prozator, în special cu schiţele scurte („„momente“), dar şi 
cu nuvelele şi povestirile reunite în 1901 în volumul Momente şi în 1908 în 
Nuvele şi Povestiri. 

Bucuria succesului îi este însă întunecată de o mârşavă înscenare; un 
publicist Caion (pseudonimul lui Const. A. Ionescu) denunță un presupus 
plagiat al Năpastei după autorul ungur (imaginar) Kemeny Istvan, acuzaţie 
susținută şi de Al. Macedonski în Fapta morală. Ulterior, Caragiale află că 
autorul maghiar şi piesa indicată nu există şi urmează un răsunător proces în 
urma căruia, în 1902, calomniatorul este condamnat şi achitat după câteva luni. 

Scriitorul s-a căsătorit la 7 iunie 1889 cu Alexandra Burelly, o celebră 
frumuseţe a Bucureştilor, fiica arhitectului Constantin Burelly. In urma unei 
moşteniri din partea mătuşii sale bogate, Mamuloaia, primeşte, din 1888 şi 
până în 1905, o rentă între 500 şi 1000 de lei. 

In 1908, cedează, după îndelungate procese, moştenirea şi intră în 
posesia unei importante sume de bani, cu ajutorul căreia se autoexilează la 
Berlin, unde îşi petrece timpul în excursii prin Europa şi în discuţii cu 
românii care locuiau sau treceau prin Germania (soţii Zarifopol, C. 
Dobrogeanu-Gherea, Delavrancea, Panait Cerna, D. Gusti ş.a.).loan Luca 
Caragiale moare la 9 iunie 1912 la Berlin. Este adus în ţară şi înmormântat la 
Cimitirul Bellu, alături de Eminescu. 

sinteză, prin sondarea în profunzime a general-umanului şi prin satira 
necruțătoare a viciilor şi urâţeniei unei lumi. 

„Arta lui dramatică şi nuvelistica poate servi de model pentru 
toate timpurile şi cine îşi dă seama de bogăția de forme, cele mai 
multe dintre ele desăvârşite, de povestirile sale... nu poate şovăi un 
moment să vadă întrânsul pe unul dintre cei mai mari artişti literari ai 
tuturor vremurilor.” (M. Dragomirescu) 

Un portret veritabil al marelui Caragiale l-a realizat O. Goga în 
volumul Precursori: „Cine a avut norocul să asculte pe Caragiale 
vorbind un sfert de ceas oriunde, la o adunare a negustorilor, ori într- 
un ungher din vagonul restaurant, n-are să uite niciodată cea mai 
strălucitoare icoană a inteligenţei omeneşti din câte a întâlnit în drum. 

N-a fost minte să stăpânească cuvântul cu mai multă siguranță, să- 
l frământe şi să-l chinuiască cu mai multă putere. În fraza lui fermecată 
se revărsa o lumină orbitoare, era pulbere şi argint, foc de artificii, râs şi 
plâns, era alinare dulce şi durere sălbatică. Ca într-un caleidoscop 
fermecat se desluşeau chipuri vrăjite de magie. Marele meşter atingea 
toată claviatura sufletului omenesc. Deschidea vorba lin, cu bunătate, şi 
o muia într-o lene orientală, într-o clipă schimba resortul ca să-şi arate o 
seamă de jonglerii capricioase şi deodată se oprea brusc, fața i se crispa, 
buzele i se strângeau convulsiv, în fundul ochilor juca o lumină stra- 
nie... Era clipa când din creierul lui Caragiale răsărea un fulger nou... 
Universul devenea mai bogat, ca prin minune...” 


Opera literară 


Structura operei Tema şi modalitatea artistică 
Teatru (comedie) Critica moravurilor, parvenitismu- 
O noapte furtunoasă lui, inculturii, rapacitatea marii 
Conu Leonida față cu reacţiunea | burghezii. Construcție clasică, 
O scrisoare pierdută tipologie clară, comic divers de 
D-ale carnavalului situaţii şi de limbaj 
Dramă Puternice note de naturalism, dar 
Năpasta şi de analiză psihologică 
Nuvele 
O făclie de Paşte O influență naturalistă şi fantas- 
Păcat tică (balcanică); prezintă unele ca- 
In vreme de război zuri de conştiinţă şi procese sufle- 
La hanul lui Mânjoală teşti. Depăşirea naturalismului prin 
Două loturi etc. insistenţă pe procesele afective. 

Schițe 
Vizită, Domnul Goe, Observarea obiectivă a aspectelor 
Lanțul slăbiciunilor, Telegrame, | ridicole, satirice ale unor persona- 
Un pedagog de şcoală nouă | je din mica burghezie şi mahalaua 


etc. fizică şi spirituală 

Povestiri 

Calul dracului Împletirea realului cu fantasticul; 
Abu Hasan influență populară şi apropiere de 
Kir lanulea etc. lumea balcanică; mister şi enigmă. 


Opera lui I. L.Caragiale cunoaşte o mare diversitate (comedie, 
dramă, nuvele, schițe, povestiri etc.) şi un timbru inconfundabil, 
specific spiritului său neliniștit şi nestatornic. Ea se întinde cu aceeaşi 
valoare pe o perioadă de peste trei decenii (primele proze şi poezii 
i-au apărut în Ghimpele prin anii 1873 şi 1874). 

Scriitorul s-a impus cu autoritate după 1879, anul în care a 
apărut şi a avut loc reprezentarea primei sale piese de teatru, comedia 
O noapte furtunoasă. Tematica şi structura creaţiei lui Caragiale 
cuprind două zone, aparent contrare, două universuri distincte: unul 
comic şi altul tragic. 

Varietatea şi nota originală a universului comic sunt reflectate, în 
prima etapă de creație, prin comediile O noapte furtunoasă, Conul 
Leonida față cu reacţiunea, O scrisoare pierdută, D-ale carnavalu- 
lui şi prin majoritatea schițelor, acele „momente” de viaţă nemuritoare. 

Universul tragic, specific creaţiei din ultima etapă, este ilustrat 
atât în dramaturgie, prin drama Năpasta, cât în schițe şi mai ales în 
nuvele şi povestiri (O făclie de Paşte, Păcat, In vreme de război, 
Abu Hasan, Kir Ianulea, La hanul lui Mânjoală). 


Universul comic 


siunile vesele, licenţioase care se desfăşurau în cinstea lui Dionysos şi 
provocau râsul. Aristotel considera ca izvor al comediei „cusurul şi 
urâțimea”, deci „păcatele trupului şi ale sufletului”, defectele şi viciile 
morale. 

Comediile lui Caragiale au ca intenție finală critica moravurilor 
unei burghezii recente, fără tradiţie şi fără aderenţă reală la civilizația 
modernă. Scriitorul surprinde lipsa de cultură, parvenitismul şi imora- 
litatea acestei lumi, marea discrepanţă între esenţa şi aparenţa aspira- 
țiilor acesteia. Viziunea în care aceasta este prezentată şi varietatea 
tipologică impun o structură clasică, obiectivă a vieții, o modalitate 
„de a crea durabil şi esențial” (G. Călinescu). 

Vocaţia critică manifestată în comedii are la bază o atitudine 
satirică exprimată obiectiv, fără răutate şi ură; deformările vieții, ridicolul 
comportamentului, „păcatele trupului şi ale sufletului” sunt prezentate în 
toată goliciunea lor, ca fiind aspectele specifice acestei lumi. 

Deşi reduse la o singură trăsătură de caracter, la o schemă cla- 
sică, încadrate într-o categorie tipică (demagogul, politicianul venal şi 
corupt, carieristul, fanfaronul etc.), personajele se impun ca prototipuri 
prin caracterul general al reprezentativităţii lor. 

Ca orice scriitor clasic, Caragiale e creator de tipuri, unele mai 
adânci, altele doar profilate, schematice, dar toate reprezentative, fă- 
când „concurenţă stării civile”. Structura clasică a comediilor constă, 
printre altele, în tipologie şi în categoriile morale în care sunt înscrise 
personajele. Tipologia imortalizată de autor capătă semnificație în 
cadrul comicului de situaţii şi în special al celui de limbaj, unde asistăm 
la o manieră îngroşată, uneori caricaturală, prin care este definită esența 
personajelor. Astfel, Jupân Dumitrache este un mahalagiu „fioros de 
moral”, credul şi deci inevitabil un cocu, un încornorat; Nae Ipingescu, 
ipistatul, amicul său, e redus la minte, „întunecat de o onestă 
stupiditate”; Chiriac, „apărătorul onoarei conjugale” a stăpânului său, 
va evolua în aceeaşi direcție cu acesta; Rică Venturiano nu este decât un 
pretext de umor verbal şi şarjă critică la adresa presei liberale; Zaharia 
Trahanache este o variantă bonomă a lui Jupân Dumitrache, un 
încornorat cu bănuiala uşor potolită; Agamiţă Dandanache este un 
bâlbâit şi un mărginit mintal, simbolul pur al parvenitului şi al 
şantajistului. El este, cum declara autorul, mai canalie decât Caţavencu, 
intenționând să se servească de scrisoarea compromițătoare la infinit, 
fără a-şi face probleme de morală şi onestitate; Farfuridi şi 
Brânzovenescu sunt doi tembeli, iar Cetăţeanul turmentat este onest, 
dar şi beţiv; Caţavencu e un demagog zgomotos, un escroc galant şi 
sentimental, un patriot golit de sentimente, „adică un Mitică, exponent 
al câmpiei danubiene” — cum îl consideră G. Călinescu; Pristanda este 
exponentul slugărniciei, al servilismului, dar şi al slujbaşului necinstit; 

iar Conul Leonida e un poltron şi un „mic tiran” care nu iese din litera 
jurnalelor şi din teoriile lui republicane şi „fandacsiste”. 

Toţi aceşti eroi exprimă şi adâncesc, cu mijloacele comicului, de 
la ironie la sarcasm, ridicolul unei lumi, falsa ei aparenţă în raport cu 
esența dorințelor şi idealurilor prea mari pentru a fi atinse. Caragiale a 
avut geniu în surprinderea şi definirea personajelor printr-o formulă 
sintetică concisă şi relevantă. Prin aceste formule memorabile, devenite 
replici-sentinţe „care trăiesc singure cu o puternică viață verbală”, 
autorul nu a simplificat sensul artei literare, ci a redat sărăcia de idei şi 
„simplitatea” caracterului personajelor. Astfel, Trahanache, greoi, dar în 
acelaşi timp şiret, repetă „Aveţi puțintică răbdare”, Pristanda foloseşte 
obsedant cuvântul „curat”; Dandanache aminteşte dreptul său la şantaj, 
declarând: „Eu care de la 48, cu familia mea”, Ipingescu întrebuinţează 
ca un tic cuvântul „rezon”, Cetăţeanul turmentat, fără să înţeleagă ceva, 
întreabă continuu „eu cu cine votez” ş.a. 

Cele patru comedii au ca ţintă satirică moravurile şi diformitățile 
unei game sociale largi, de la micul burghez de mahala la marea 
burghezie bucureşteană şi provincială. 

Teatrul lui Caragiale — remarca Pompiliu Constantinescu — „este 
o mare secțiune tăiată în corpul societăţii româneşti”. 

I. L. Caragiale a publicat două comedii de moravuri (O noapte 
furtunoasă şi O scrisoare pierdută), o farsă comică (Conul Leonida 
faţă cu reacţiunea) şi un vodevil (D-ale carnavalului). 

Prima comedie a lui Caragiale, O noapte furtunoasă, a fost citită, 
înainte de a fi reprezentată, la o şedinţă a Junimii, unde T.Maiorescu 
i-a făcut câteva recomandări privind temperarea violenţelor de limbaj. 
În legătură cu intervenţia lui T.Maiorescu, autorul remarca: „Poveţele 
acestei minunate inteligenţe critice sunt neprețuite pentru un talent de 
invenţie lipsit încă de judecată şi măsura exactă a frumo-sului... 
Criticile lui Maiorescu, oricât ar zice cineva astăzi că sunt gratuite sau 
prea primitive, au îndeplinit odinioară o mare misiune.” 

O noapte furtunoasă este comedia „onoarei de familist” a 
burghezului de mahala şi a aspiraţiei acestuia de parvenire spre înalte 
ranguri sociale, aşa cum năzuieşte Jupân Dumitrache — Titircă Inimă- 
Rea. Piesa a fost reprezentată în premieră la Teatrul Naţional în anul 
1879 şi scoasă din repertoriu în urma unui conflict cu Ion Ghica, 
directorul teatrului, care îi cerea modificarea unor replici prea critice. 

Spectacolul a fost reluat peste patru ani tot la Teatrul Naţional, 
dar şi la alte teatre din provincie unde a cunoscut un oarecare succes, 
nu însă pe măsura valorii comediei. 

O noapte furtunoasă este o comedie de moravuri al cărei 
conflict se bazează pe triunghiul conjugal reprezentat prin: jupân 
Dumitrache, încornoratul, Veta, consoarta „credincioasă” şi Chiriac, 
paznicul „onoarei de familist” a patronului său. 

Ideea autorului de a imortaliza tipul credulului încornorat o 
întâlnim şi într-o schiță publicată în C/aponul, în 1877, în care Ghiţă 
Calup, băcan de mahala şi gardist civic, este foarte gelos pe soţia sa şi 
o încredințează spre pază lui Ilie tejghetarul care este de fapt şi 
amantul acesteia. Ca şi în piesă, patronul găseşte legătura de la gât a 
„paznicului” în patul conjugal, fapt ce îl determină să creadă că acesta 
şi-a făcut datoria cu credinţă. 

Din amintirile lui Paul Zarifopol aflăm că o astfel de aventură i 
s-a întâmplat în tinerețe chiar autorului după cum declarase acesta: 
„Mă, Rică sunt eu...” Atras de o aventură în mahala, mijlocită de 
cumnata „mitocanului” şi un sergent, a fost bătut de soţul încornorat, 
cu care apoi s-a împrietenit, deoarece a considerat că totul a fost o 
confuzie. Deşi triunghiul conjugal îşi schimbă protagoniştii (patron, 
soţia sa şi ziarist), conflictul rămâne în esenţă acelaşi. 

In O noapte furtunoasă, eroul Jupân Dumitrache, un mic 
burghez de mahala,modest ca poziţie socială şi cultură, se socoteşte 
reprezentant al „poporului suveran”, deformând idealurile de la 1848 
şi aspirând să ajungă în centrul evenimentelor, să participe la viaţa 
politică a ţării, apărându-şi în acelaşi timp „onoarea de familist”. 
Ridicolul personajului provine din marele decalaj între nivelul său de 
viață şi dorința exagerată de a dobândi o altă poziţie socială. 

Aspiraţia lui Jupân Dumitrache devine realitate printr-o 
întâmplare neaşteptată. Un tânăr jurnalist şi „studinte în drept”, Rică 
Venturiano, cel care „combătea” la Vocea Patriotului Naţionale, face 
confuzia între numerele unor case şi este bănuit că atentează la 
onoarea Vetei. După un conflict la care iau parte Jupân Dumitrache, 
dar mai ales Chiriac, gelos că l-a înşelat amanta, lucrurile se clarifică 
şi protagoniștii devin prieteni. Rică Venturiano le explică faptul că 
vizita lui în mahala era pentru a o întâlni pe Ziţa, cumnata divorțată a 
lui Jupân Dumitrache. Acest lucru aduce liniştea în familie şi mai ales 
între amanti. 

La baza pseudo-conflictului stă, deci, o confuzie între numerele 
de la casa lui Jupân Dumitrache, dar şi între damele familiei. 

Intr-un studiu intitulat Numele proprii în opera lui Caragiale, 
criticul Garabet Ibrăileanu observa rolul sugestiei onomastice în 
realizarea comicului şi a intenționalităţii critice. El sublinia 
concordanța între nume şi caracter, care defineşte structura 
personajului. Rică Venturiano, susține G. Ibrăileanu, evocă prin nume 
şi prenume dezinvoltura, tendinţa cosmopolită, apartenenţa la mahala. 
Venturiano, spune criticul, este franțuzismul de la Ventureanu, care 
urbaniza numele Vînturatul, adică un om bântuit de multe evenimente. 
Rică este un diminutiv de la Andrei, cel puţin aşa reiese dintr-o schiță 
scrisă de Caragiale la Berlin, Titircă Sotirescu et comp. în care 
trebuia să reapară personaje din O noapte furtunoasă şi din O 
scrisoare pierdută, ajunse într-un alt moment al evoluţiei lor sociale. 

N. Iorga considera că numele de Rică Venturiano nu a fost 
inventat de Caragiale, ci a fost preluat pentru sonoritatea lui dintr-un 
efemer ziar apărut la Braşov între 1874-1875 în care a fost publicată o 
povestire romantică autobiografică intitulată „Alexandru Ventureanu” 
a unui tânăr Radu Calomfirescu. 

Singurul personaj care nu stă sub semnul ridicolului, fără 
trăsături şarjate şi caricaturale, este Veta, femeie care iubeşte simplu, 
firesc, fără veleităţi. Adulterul ei este motivat de optica soţului care o 
considera o proprietate personală, dar şi de morala lumii în care 
trăieşte şi îşi consumă sentimentele la nivelul mahalalei cu jurăminte 
şi vise romantice. Zița e mult mai stilată, e franţuzită, a trecut prin 
„pasion”, are alt orizont şi alte dorinţe, nu o mai satisface viaţa cu 
fostul soţ şi aspiră la o iubire mai rafinată. 

Intr-un studiu despre (Caragiale, C.  Dobrogeanu-Gherea 
considera că Jupân Dumitrache, Chiriac şi Spiridon reprezintă trei 
ipostaze ale aceluiaşi personaj în evoluţia lui firească. Această trinitate 
marchează, în devenirea timpului, mijloacele folosite şi calea parve- 
nirii clasei burgheze. 

În această comedie a lui Caragiale se observă un simţ al măsurii 
rar întâlnit în epocă, un echilibru şi o geometrie perfectă între compo- 
ziție şi stil, elemente care fac din operă un model al realismului clasic 
inconfundabil în patrimoniul de valori naționale. 

Cea de a doua piesă, Conul Leonida faţă cu reacţiunea, a apă- 
rut în Convorbiri Literare în februarie 1880 şi a fost reprezentată abia 

în anul 1912. Pornind de la natura comicului realizat din improvizații 
şi situaţii neprevăzute, autorul a numit-o „farsă”. 

Eroul piesei Conu Leonida este un umil pensionar, un mic 
burghez ca şi Jupân Dumitrache, cu pretenții de a lua parte la viaţa 
socială. Există o mare discrepanţă între modul în care arată, cu scufie 
pe cap, halat de casă şi papuci, şi convingerea lui că apără revoluţia şi 
este republican. Deformând caricatural noțiunile despre care vorbeşte 
şi pe care nu le înțelege, el îi ține dizertații consoartei sale, Coana 
Efimiţa, reproducând unele idei dobândite din ziare, despre proble- 
mele grave ale naţiunii, situația republicii, a pensiilor şi despre 
necesitatea unei „revoluţii” cu aprobare de la poliţie. „Viteazul tribun 
al poporului” se sperie atunci când e trezit din somn de nişte zgomote 
şi împuşcături şi intră în panică, se baricadează în casă şi se gândeşte 
să se refugieze la Ploieşti, la republicanii lui. Când încetează zgomo- 
tele, îşi dă seama că nu a fost revoluţie „pentru că la gazetă nu scrie”. 

In această „farsă” de un comic grav, autorul satirizează nu numai 
lipsa de idei a personajului, ci şi incultura lumii căreia îi aparţine, 
beţia de cuvinte şi pretenţiile nejustificate. 

In comedia O scrisoare pierdută, Caragiale urmăreşte acelaşi 
fenomen al parvenitismului la nivelul marii burghezii din provincie, 
unde instinctele sunt mai agresive, conflictele au dimensiuni şi adânci- 
mi caricaturale, conform moralei acestei lumi. 

Piesa a fost terminată încă din septembrie 1884, când autorul îl 
anunţa pe T. Maiorescu că şi-a terminat lucrarea („piesa e gata toată, 
când preferaţi să săvârşim botezul după datină?”). Premiera a avut loc 
la 13 noiembrie în acelaşi an. Tema aleasă, de mare actualitate, 
constituia, în frământările pentru revizuirea Constituţiei, „problema 
arzătoare la ordinea zilei”. 

O scrisoare pierdută, adevărată capodoperă a dramaturgiei 
naționale, este o comedie de moravuri din viaţa de familie şi publică a 
burgheziei provinciale în eforturile ei de parvenire materială şi socială. 
Conflictul, zgomotos şi violent la început, determinat de interese 
meschine, şantaj, aventuri extraconjugale, adulter, se dovedeşte până 
la urmă bazat pe o opoziție morală falsă deoarece toţi protagoniştii vor 
profita de avantajele unui „regim curat constituţional”. 

Desfăşurarea confruntărilor electorale, şi nu numai, este mutată 
de scriitor în „capitala unui judeţ de munte” în timpul unei campanii 
electorale. Semnificaţia generală a piesei, care nu se reduce la banalele 
lupte politice dintr-o singură urbe, este subliniată de autor. „Caragiale 

ne-a spus — îşi aminteşte C. Dobrogeanu Gherea — că se poate foarte 
bine ca O scrisoare pierdută să fie icoana fidelă a moravurilor din 
Piatra Neamţ, ca şi a oricărui alt oraş din provincie, dar nu s-a inspirat 
şi mai ales nu a văzut anume persoane de aici; căci în materie de artă 
plăzmuirea personajelor este o creaţiune lăsată exclusiv inspiraţiei şi 
talentului autorului, care le poate găsi la orice mediu studiat adânc şi 
văzut prin prisma personalității autorului.” 

Confruntarea dintre principalele forțe politice angajate în lupta 
electorală scoate în prim plan ambiția lui Nae Caţavencu, reprezentantul 
opoziției, de a determina grupul puterii locale în frunte cu prefectul 
Tipătescu şi Zaharia Trahanache, „prezidentul partidului de la putere”, să 
îl propună şi să îl susțină pentru a fi ales deputat. Pentru şantaj foloseşte o 
„scrisoare de amor” din partea lui Tipătescu pe care Zoe din neatenţie o 
pierde. Avem de-a face şi aici cu veşnicul triunghi conjugal, Trahanache- 
Zoe-Tipătescu, acceptat şi acoperit de soţul încornorat. 

Caţavencu, folosind ameninţarea şi scandalul public, reuşeşte s-o 
atragă pe Zoe de partea lui, considerând, nu fără dreptate, că ea este 
principala forță care îi va determina pe Tipătescu şi Trahanache să îl 
propună şi să îl susțină în alegeri. 

Cele două grupuri se pândesc şi se ameninţă reciproc, încercând 
fiecare să speculeze abuzurile şi neregulile existente pentru a căpăta 
aderenți. Când totul părea rezolvat şi Trahanache-Tipătescu-Zoe 
cedaseră şi promiseseră lui Caţavencu susţinerea, se produce o 
adevărată lovitură de teatru, este trimis de la centru Agamiţă 
Dandanache, un candidat care trebuie ales obligatoriu. 

Autorul reînvie şi amplifică din nou conflictul dându-i alte 
dimensiuni. Spre disperarea Zoei, Caţavencu reia şantajul; Tipătescu 
nervos încearcă să îl oprească şi pune pe Pristanda să îl aresteze; 
Trahanache, greoi şi lipsit de simţul realităţii, rămâne calm şi cere 
„aveţi puţintică răbdare.” 

Şedinţa de propunere oficială a candidatului (actul al III-lea) 
aduce în prim plan, în formele cele mai violente, dar şi ridicole, cele 
două grupuri rivale, care se înfruntă fără menajamente şi fără ruşine. 
In acest moment, Caţavencu pierde pălăria în care se afla scrisoarea, 
obiectul cu care şantaja şi spera să învingă. Această nouă situaţie îl 
determină să accepte candidatura lui Dandanache cu speranţa că vor 
veni şi alte alegeri şi îşi va realiza visul de a deveni deputat. 

Şarja comicului produs de discursul lui Caţavencu şi de 
intervenţiile lui Farfuridi era specifică luptelor electorale ale timpului. 

T. Maiorescu nota în pamfletul Oratori, retori şi limbuţi o serie de 
mostre din vorbirea parlamentară a epocii asemănătoare cu cele din 
comedia lui Caragiale. 

Rezolvarea conflictului determină şi punctul maxim al comicului 
(actul al IV-lea), o dată cu intrarea în scenă a trimisului de la Centru, a 
lui Agamiţă Dandanache, cel mai ramolit şi mai corupt dintre toţi. El 
declară fără jenă celor din conducerea judeţului că lupta lui politică se 
bazează tot pe o scrisoare de amor cu care şantajează. In final, 
conflictul se rezolvă şi toată lumea este mulțumită. Introducerea în 
comedie a unui nou personaj, Agamiţă Dandanache, a fost simțită de 
autor ca o soluţie de a rezolva conflictul. Intr-o scrisoare către un 
prieten, el declara că a găsit un personaj nou, pe Dandanache, „mai 
prost decât Farfuridi şi mai canalie decât Caţavencu.” 

Piesa se remarcă în mod deosebit prin echilibrul compoziţiei şi 
structura comicului, prin ingeniozitatea cu care sunt construite perso- 
najele şi marea lor forță de reprezentare a unor categorii sociale şi 
morale. 

In realizarea comicului, Caragiale foloseşte mijloace diverse, 
atât prin acţiune, comportament şi profil moral al personajelor, cât şi 
prin emfaza, orgoliul cu care apar în societate. Astfel, Trahanache este 
greoi şi ticăit şi, asemenea lui Jupân Dumitrache, nu crede în 
infidelitatea soției. Cu toată aparența de ramolire, în afacerile politice 
se manifestă însă machiavelic. Caţavencu e ambițiosul demagog care, 
asemenea unui cameleon, e gata să plângă pentru „ţărişoara lui.” 
Farfuridi e prostul fudul, în stare de trădare „dacă interesele partidului 
o cer”. Dandanache e prostul total şi ticălosul incurabil. Numele lui 
provine de la „dandana” şi semnifică belea, bucluc, încurcătură. 
Pristanda, slugarnic şi corupt, se conduce în viață după vorbele soţiei: 
„Ghiţă, Ghiţă, pupă-l în bot şi-i papă tot, că sătulul nu crede la ăl 
flămând!” Cetăţeanul turmentat e tipul naiv şi vicios. 

Excluzându-i pe Tipătescu şi Zoe, toate celelalte personaje sunt 
o adevărată faună de imbecili, caracterizate prin faptele şi gesturile 
lor, prin apariţiile care le demască universul interior. 

O altă sursă a comicului o reprezintă imaginea în oglindă a 
acestora, modul în care sunt văzuţi în societate şi în relaţiile cu 
celelalte personaje. Spre hazul tuturor, Trahanache îl prezintă pe 
Tipătescu drept cel mai bun prieten al familiei; Jupân Dumitrache îl 
crede pe Chiriac apărătorul „onoarei de familist”, Pristanda îl vede pe 
Caţavencu când prieten, când duşman. 

Cea mai bogată sursă a comicului caragelian o constituie 
limbajul personajelor, ticurile şi „prețiozitățile” din care autorul scoate 
efecte comice memorabile. El foloseşte în cadrul comicului de limbaj 
particularitățile onomastice ale personajelor. Criticul G. Ibrăileanu, în 
studiul amintit, a insistat asupra onomasticii sugestive, purtătoare a 
semnelor de individualizare a eroilor. Astfel, Trahanache, Dandana- 
che, Caţavencu, Farfuridi, Brânzovenescu, sau în schițe Niţă Ghiţescu 
şi Ghiţă Niţescu — sunt personalizați sau unificaţi prin comportament, 
vorbire şi aspirații. 

In legătură cu categoriile comicului, Pompiliu Constantinescu 
împărțea tipurile folosite de autor în nouă categorii: tipul încornoratului 
(Jupân Dumitrache, Trahanache, Pampon, Crăcănel);, tipul primului 
amorez (Chiriac, Rică Venturiano, Tipătescu, Nae Giurumea);, tipul 
cochetei şi al adulterinei (Veta, Ziţa, Zoe, Didina, Miţa); tipul politic şi al 
demagogului (Caţavencu, Farfuridi, Dandanache); tipul cetățeanului 
(Conu Leonida, Cetăţeanul turmentat); tipul funcţionarului (Cantidatu); 
tipul confidentului (Coana Efimiţa);, tipul raisonneurului (Nae Ipingescu, 
Brânzovenescu) şi tipul servitorului (Pristanda). 

Toată această tipologie reflectă esența unei societăţi în tranziţie 
şi a unei lumi fără aderenţe reale la civilizaţia modernă. 

Ultima comedie a lui Caragiale, D-ale carnavalului, este o 
farsă, un vodevil prin care autorul se reîntoarce la mediul din O 
noapte furtunoasă şi Conul Leonida faţă cu reacţiunea, un mediu 
dominat, de această dată, de o dezlănţuită viaţă erotică trăită la nivelul 
cel mai de jos. 

Intriga acestei „comedii a măştilor” este complicată şi confuziile 
de personaje îi dau un dinamism specific genului şi un comic spumos, 
cu o ţinută critică, folosind ridicolul şi sarcasmul. 

Primul titlu al piesei a fost Bărbierul, în care Nae Giurumea, un 
fante de mahala, iubea două femei, pe Miţa Baston republicana 
ploieşteancă, iubita lui Mache Razachescu, zis Crăcănel, şi pe mai 
tânăra ei concurentă, Didina Mazu. 

Miţa Baston e republicană violentă şi justițiară care îi declară 
ameninţător lui Nae Giurumea: „ai uitat că sunt republicană, că-n 
vinele mele curge sângele martirilor de la 11 februarie, ai uitat că sunt 
ploieşteancă.” 

In D-ale carnavalului, triunghiul erotic se formează şi se 
desface fără prea mari regrete, în conformitate cu temperamentul şi 
amoralitatea acestei lumi. In centrul iubirilor pasagere, al aventurilor 
de mahala se află Nae Giurumea, personaj specific acestei lumi, de la 

care pleacă şi spre care vin cele două pasiuni aventuroase, a Miţei 
Baston şi a Didinei Mazu. 

Cele două „dive”, iubitele lui Giurumea, își înşeală la rândul lor 
amanți, pe Mache şi Iancu Pampon, realizând altă înlănţuire a triunghiului 
erotic şi alte motive de dezlănţuire a temperamentelor nestăpânite. 

Mai dotat în lupta cu viaţa, lancu Pampon va învinge până la 
urmă şi va rămâne cu ambele femei, după ce Nae Giurumea se sperie 
şi se ascunde. Farsa, care în esenţa ei are un substrat tragic, redă 
drama unei lumi dincolo de comicul şi substanţa ei satirică. 


A doua zonă a comicului, realizat cu aceleaşi mijloace şi în 
universul aceleiaşi lumi, o reprezintă Schiţele (Momente), în aparență 
mici anecdote nevinovate, în majoritate comice, cuprinzând o mare 
varietate de teme cu efecte caracteriologice asupra comportamentului 
general-uman al eroilor. Scrise şi publicate după 1900, în epoca de 
maturitate a lui Caragiale, Momentele excelează în concizia şi 
claritatea mesajului şi în special în marea varietate a mijloacelor 
comice. Aceste miniaturi critice au impresionat la apariție prin 
noutatea genului şi incisivitatea atitudinii critice, încât unul din critici 
a afirmat că nu sunt „momente”, ci „monumente.” 

Primele schiţe au apărut în Ghimpele şi Universul şi au fost 
reunite în anul 1901 în volumul Momente. Prin varietatea lor, dar şi 
prin investigarea zonelor sociale şi ale vieții urbane, ele dau imaginea 
unei lumi cu care autorul era familiarizat din comedii. Cadrul preferat 
în care se desfăşoară acțiunea acestor momente îl constituie cel banal 
şi insignifiant al străzii, cafeneaua sau berăria, biroul micilor 
funcţionari sau îmbulzeala şi agitația de la „moşi”. Din punct de 
vedere tematic, ele pot fi sistematizate în câteva serii, având în centru 
intenționalitatea critică şi specificul comicului. 

a) In cele mai multe schiţe, critica se îndreaptă împotriva falsei 
vieți de familie, a lipsei de comunicare între soţi şi în special a 
acceptării şi instituționalizării adulterului (Om cu noroc, Mici 
economii). 

b) O parte importantă a schițelor se opreşte asupra educației 
greşite făcute în şcoală şi în familie (Domnul Goe, Vizită, Lanţul 
slăbiciunilor), a sistemului de relaţii şi a corupției. 

c) Nu scapă observaţiei acide a scriitorului nici celelalte instituţii 
ale statului, biserica, justiţia, presa, saloanele moderne, high-life-ul 

sau viaţa micului funcţionar fără orizont, dar care se autoiluzionează 
că va ajunge şef. 

Intr-un cuvânt, ţinta criticii, a ironiei şi a sarcasmului o 
reprezintă, în cele mai multe schiţe, mica burghezie bucureşteană şi 
provincială, care nu s-a distanțat de moravurile orientale deşi are 
pretenții de apartenenţă la viaţa civilizată occidentală. 

Prin aceste „momente”, Caragiale pune bazele unui gen nou, 
situat între schiță şi notația spontană, apropiată reportajului. Structura 
lor compoziţională şi modalităţile artistice sunt foarte diverse şi 
reflectă modalitatea inepuizabilă a observaţiei. Unele sunt reportaje de 
presă, rapoarte (Proces-verbal), altele telegrame (Telegramă), 
scrisori (Urgent), povestiri (Triumful talentului) sau ingenioase 
table de materii (La Moşi). Multe schiţe sunt dialogate, au un ritm 
scenic viu şi o mare forță de sugestie şi comunicare, sunt scenete 
(Amicii, C.F.R). 

Structura comicului cunoaşte şi aici o mare varietate de 
mijloace, de la ticuri verbale, automatisme în exprimare şi gândire la 
incultura „moftangiilor” care îşi etalează imoralitatea şi lipsa bunului 
simţ cu o mare dezinvoltură, fără morală şi fără credinţă. 

Caragiale a făcut, în special prin aceste schiţe, „pictura mediului 
contemporan, a omului care-l reprezintă şi a chipului în care el se 
mişcă şi vorbeşte” (T. Vianu). 

O temă frecventă în schiţe, ca de altfel în întreaga operă a lui 
Caragiale, înfăţişează viaţa de familie, moralitatea, corupția şi lipsa de 
afecțiune în cadrul cuplului (Om cu noroc, Mici economii, Cadou ş. 
a.). În această secțiune, clasicul triunghi conjugal se realizează în 
„lumea bună” cu ştiinţa şi consimţământul interesat al soţului care îşi 
foloseşte soţia ca „momeală” pentru „amicul casei” sau pentru alţii. Un 
astfel de soţ, care îşi rezolvă toate problemele cu ajutorul celor două 
soții, este, după cum declară autorul, „amicul meu, domnul Manolache 
Guvidi” (din schiţa Om cu noroc). Atunci când intră în unele 
încurcături şi e pe punctul de a-şi pierde averea, domnul Guvidi o 
foloseşte pe tânăra şi frumoasa lui soție pe care o trimite la un personaj 
de mare influență. Doamna Guvidi, deşi foarte tânără, ascunde mult 
talent diplomatic şi „femeie slabă a scos-o cu blândeţe la un fericit 
capăt.” Până la urmă, „înaltul personaj” a devenit prietenul casei. 

Moartea crudă a răpit însă în floarea vârstei pe doamna Guvidi, 
iar „amicul” scriitorului s-a recăsătorit. Şi a doua soţie este tot atât de 
tânără şi frumoasă, „iar despre tactul diplomatic, atât de necesar când 

are cineva daraveri mari şi multiple, putem spune că o întrece”... de 
aceea „succesul este robul amicului nostru; norocul umblă după omul 
acesta ca un câine ascultător şi credincios.” 

Şi cea de-a doua soţie se descurcă în „afaceri” şi în schimbul 
unei perechi de cai cumpără moşia Moara-de-Piatră, de la un 
proprietar bogat, care până la urmă devine prietenul casei şi naşul 
copilului doamnei Guvidi. 

Ironia autorului față de „amicul” său şi față de situaţiile 
familiare pe care le „patronează” este exprimată printr-o falsă apre- 
ciere, socotindu-l om serios, cu o avere câştigată prin muncă cinstită. 

Autorul adoptă o atitudine detaşată faţă de actele întreprinse de 
personaje şi respinge fără agresivitate vulgaritatea şi imoralitatea 
acestora. Finalul se realizează în acelaşi spirit de aparentă apreciere: 
„Mare noroc pe Guvidi.” 

In Mici economii întâlnim acelaşi triunghi conjugal, acceptat şi 
încurajat de soțul care profită în urma aventurilor soţiei. Şi consoarta 
lui Iancu Verigopol îşi are „afacerile” ei, patronate de soţul care nu 
vrea să muncească „pe o leafă de mizerie.” În timp ce soţul cu doar 
„două pitace” în pungă face cinste amicilor şi consumă un vermut 
franțuzesc, soția, „din micile ei economii”, face rost de locuinţă pentru 
a se muta a doua zi şi achită anticipat chiria pe şase luni. 

Atitudinea scriitorului, vădit reprobabilă față de personaje, este 
aparent duplicitară, apreciază calmul şi liniştea „amicului”, „sângele 
rece al unei persoane absolut lipsite de grija zilei de mâine” şi prezintă 
indirect, „veniturile” acestuia provenite din exploatarea soției. 

S-a observat, pe bună dreptate, faptul că rolul ironiei în opera lui 
Caragiale este prima sursă a umorului şi modalitatea de subliniere a 
mesajului autentic. În Câteva păreri anonime, apărute în Epoca la 19 
iulie 1897, autorul se dovedește un excelent ironist, învăluind 
adevărurile şi prezentându-le în forma lor inversă. El, deşi ironic, 
foloseşte un ton urban, înlocuieşte stilul polemic, violent, considerat 
prea dur şi fără efecte în caracterizarea personajelor. Ironizând şi 
dispreţuind gazetarii inculţi şi pretenţioşi, autosatisfacția acestora, 
Caragiale declară: „De când eu am părăsit profesiunea de scriitor,s-a 
făcut atâta progres în publicitatea românească, încât mă simt absolut 
zdrobit când mă aflu în faţa unei file curate de hârtie, ştiind bine că ea 
astăzi nu mai suferă să fie mânjită, ca pe vremea mea, cu negreală, 
decât doar spre a spune o gândire. Care va să zică astăzi nu mai e 
permis nimănui a strica hârtie degeaba. Fericit publicul de azi.” 

În acest paragraf, autorul pare că face elogiul literaturii 
contemporane în comparaţie cu cea din trecut. O asemenea apreciere 
elogioasă, în special a presei, pe care Caragiale o dispreţuia prin lipsa 
ei de idei, este „o simplă simulare”, o formă ironică de a respinge 
această literatură fără brutalitate şi jignire a gustului public. Elogiul, 
politeţea şi aprecierea până la umilinţă sunt în fond atitudini inverse, 
forme marcate de ironie. 

O secţiune importantă a schițelor lui Caragiale o formează, aşa 
cum am văzut, critica educaţiei greşite a copiilor (Vizită, Domnul 
Goe ş.a.) şi sistemul de relaţii din şcoală şi societate. Narațiunea 
Bacalaureat, foarte alertă, este bazată în principal pe dialog şi pe un 
aranjament teatral în care personajele — autorul şi madame Caliopi 
Georgescu — interpretează aproape mecanic rolurile stabilite de o 
anumită situație familiară. 

Vizita prea matinală a amicei sale îl nedumereşte pe autor, în timp 
ce aceasta, manifestând o familiaritate poruncitoare, vecină cu 
impertinenţa, este grăbită să îşi rezolve problemele. Madame Caliopi 
ştie cum să obţină ajutorul unui prieten şi, fără a-i lăsa timpul să refuze, 
îl determină să acționeze după porunca ei. Aceasta formulează direct 
motivul vizitei, acela de a-l determina pe autor să intervină pentru 
băiatul ei pe care profesorul Popescu îl lăsase corigent la Morală. 

In partea a doua, într-un stil rece, informativ, autorul aminteşte 
situația copiilor amicei sale, Horaţiu, Virgiliu şi Ovidiu, şi necesitatea 
ca cel mic să treacă bacalaureatul pentru a deveni jurist. 

In ultima parte se revine la stilul dialogat, autorul încercând să îl 
determine pe profesor să îl treacă pe Ovidiu şi, o dată cu el, pe toţi 
corigenții. Intervenţia autorului şi rezolvarea situaţiei şcolare a lui 
Ovidiu se încheie cu o masă în casa familiei Georgescu, dată în cinstea 
viitorului jurist. 

Sistemul corupt de reuşită în viaţă pe bază de scrisoare de 
recomandare este criticat în Triumful talentului. Un „caligraf” 
talentat, Niţă Ghiţescu, nu reuşeşte să ia concursurile pentru angajare 
deoarece nu are „scrisoare de recomandare” din partea unei persoane 
influente. Insuccesele îl determină să renunțe, dar, ironia soartei, în 
acel moment este anunțat de un prieten că va avea un loc la o 
litografie. Inscris la concurs pentru a-şi ajuta un coleg de şcoală, Ghiţă 
Niţescu, personajul nostru, semnează proba în numele acestuia şi are 
neplăcuta surpriză să fie anunţat că a câştigat. El credea că succesul 
amicului este asigurat pentru că avea scrisoare de recomandare. 

În final, preşedintele comisiei, făcând confuzie de nume, îl 
declară reuşit pe Niţă Ghiţescu şi nu pe Ghiţă Niţescu. După protestele 
acestuia, verifică scrisoarea: 

„ — Nu se poate, domnule director! v-aţi înşelat! uitaţi-vă la 
probe! 

Tonul cu care a zis «uitați-vă la probe» a făcut un efect straniu 
asupra superiorului: i-a impus, parcă; acest domn a răspuns: 

— In fine, errare humanum est... Să vedem... 

Şi zicând acestea, a scos din buzunar un plic, pe care camaradul 
lui Niţă-l cunoştea bine, şi din plic a tras o scrisorică; s-a uitat bine pe 
ea cu băgare de seamă şi, cu tonul mult mai blând, zâmbind: 

— Ştii că ai dreptate dumneata?... Aşa e! Vezi?... confun- 
dasem... In adevăr, a reuşit d-l Ghiţă Niţescu. 

— Aşa da, a răspuns plin de satisfacție d-l Niţă Ghiţescu. 

Şi d-l director, grav, se retrase închizând uşa.” 

Comicul de situaţii şi confuzia de nume au un puternic suport 
critic bazat pe demascarea unor mentalități şi a unui sistem de relaţii. 
Un prim palier al structurii comicului, cu mari consecințe în 
desfăşurarea acţiunii, este acela al alegerii numelor personajelor: Niţă 
Ghiţescu şi Ghiţă Niţescu, procedeu care are menirea de a genera 
confuzie, dar şi o nivelare a caracterelor, o uniformizare a acestora. 

Relatarea evenimentelor este stereotipă, de o obiectivitate rece, 
fără nici o participare emoțională a autorului, lăsând doar ironia să 
sugereze mesajul de corupţie şi servilism din administraţie. Schița 
începe printr-un procedeu inedit, marcând un timp şi un spaţiu vag, 
printr-o formulă de basm: „A fost odată într-o şcoală de provincie doi 
camarazi...” şi reia relatarea ulterioară în aceeaşi modalitate: „Aşa, 
isprăvind clasele primare, s-au despărțit cei doi buni camarazi, ca să 
meargă fiecare după norocul lui.” 

Caragiale foloseşte foarte des, în special în schiţe, procedeul 
sugestiei, prin care denumeşte o noţiune prin alta, o anumită realitate 
prin corespondenta ei. El consideră că a numi un obiect înseamnă a 
suprima trei pătrimi din plăcerea pe care ţi-o dă sugerarea lui. In acest 
sens, folosindu-se de sugestie, schiţele lui Caragiale sunt bazate pe o 
modalitate aluzivă, învăluitoare. 

Un asemenea procedeu îl întâlnim şi în schița Ultima emisiune, 
în care este adusă în discuţie, prin opiniile a trei cerşetori şi un popă, 
necesitatea ultimei emisiuni bancare şi folosul acesteia pentru 
„meseriile” lor. 

Acţiunea schiţei se desfăşoară într-o cârciumă de mahala, pe o 
vreme „câinească”, cu ploaie măruntă şi vânt rece. Aici, în odăița din 
dos, se întâlnesc protagoniştii evenimentului, cei trei cerşetori şi 
părintele Matache. 

Autorul insistă asupra acestei lumi din care fac parte Iancu 
Bucătaru, copil de rob vestit în arta culinară, care a servit, până să se 
îmbolnăvească, în multe case boiereşti, ajuns cerşetor, Zamfira 
Muscalagioaica devenită cerşetoare după o viaţă aventuroasă şi multe 
iubiri, şi Tomiţă Barabanciu fost toboşar municipal, care, după ce s-a 
îmbolnăvit, îşi tratează boala cu rachiu. 

Cei trei cerşetorise respectă, se „domnesc”, au simţul demnităţii. 
Ei nu cerşesc, ci cer, nici unul din ei nu bea, ci îşi face cura, ca şi cum 
ar lua apă minerală. Ei sunt trataţi de autor cu consideraţie, „ca în 
lumea bună”, ca nişte victime sociale. 

Reuniunea de seară a celor trei cerşetori ruinaţi şi cu darul beţiei 
este nu numai pitorească, ci şi comică prin pretenţia lor de a discuta 
„probleme financiare” în legătură cu noua emisiune de monede. 

Al doilea grup din odăița din dos a cârciumii este format din 
părintele Matache şi paracliserul lui, a căror prezență introduce o notă 
de trivialitate, de vulgaritate gălăgioasă care îi distanțează de distincția 
primilor. Supărat de noua emisiune, care îi aduce şi lui pierderi, mai 
mult mărunţiş în cheta din biserică, popa Matache blesteamă şi înjură 
fără ruşine: „Trăsni-i-ar Maica Domnului.” 

Autorul pune faţă în față două grupuri sociale, două interese, 
îndreptând critica asupra feţelor bisericeşti şi a falsităţii acestora. 


Universul tragic 


A. După apariția comediilor şi a primelor schiţe comice, în care 
observaţia era fixată asupra unei lumi cunoscute direct, aceea a micii 
şi marii burghezii bucureştene şi provinciale, spiritul neliniștit al lui 
Caragiale a simţit nevoia lărgirii ariei de cuprindere a vieţii şi 
reflectare a destinului unor noi medii sociale. Extinderea observaţiei la 
o lume oprimată, încremenită în cutume şi uitată în tradiţie, cu alte 
preocupări şi aspirații, necesita schimbarea registrului de creație, a 
structurii, a stilului şi a tonalităţii sentimentelor. 

O asemenea pendulare a creaţiei, de la o gamă largă de 
manifestare a comicului la un sentiment dramatic şi tragic specific 

mediului rural, nu era un lucru neobişnuit pentru autor, ținând seama 
de preocuparea sa permanentă de a strecura în subtextul destinelor 
supuse râsului o undă de tristeţe şi o sugestie de victimizare. 

In drama Năpasta, în nuvele şi în unele schiţe, Caragiale 
părăseşte definitiv mediul cunoscut al mahalalei şi aspiraţiile micului 
burghez, articulându-şi observaţia pe o fracțiune de viaţă limitată la 
universul sufletesc al ţăranului şi în special al burgheziei săteşti: preot, 
învăţător, hangiu, cârciumar etc., un mediu mai puţin cunoscut de 
autor în dimensiunile lui interioare. 

Faţă de ţăran şi de destinele lui, scriitorul a avut întotdeauna o 
atitudine de simpatie şi înțelegere, considerând viața înapoiată a satu- 
lui ca principal motiv al temperamentului aspru al acestuia, în sufletul 
căruia s-au sedimentat ereditar porniri atavice, nestăpânite rațional. 

Fixarea ţăranului în umanitate este motivată, după scriitor, atât 
social, cât şi temperamental, psihologic. Din păcate, în aceste creaţii, 
influența naturalistă este destul de puternică, scriitorul a exagerat în 
surprinderea unor laturi obscure, patologice şi violente din tempera- 
mentul țărănesc, care îl transformă pe acesta într-un caz maladiv, un 
individ cu o psihologie destructivă. Cu toate acestea, Caragiale nu şi-a 
bătut niciodată joc de ţăran, aşa cum arăta criticul G. Ibrăileanu: „Deşi 
nu l-a idealizat, scutindu-l de vicii şi pasiuni atavice elementare, nu l-a 
înfăţişat într-o lumină ridicolă. Când a scris tragedie n-a crezut că 
mahalaua merită onoarea de a servi ca material... pentru sentimente 
puternice, grave, serioase.” 

Intr-o singură schiță, intitulată Cum se înţeleg ţăranii, autorul a 
avut o atitudine satirică față de universul rudimentar al gândirii şi 
exprimării ţăranului, înregistrându-i automatismele vorbirii şi sărăcia de 
idei. Pentru această „glumă”, pe care autorul a numit-o „un gen de 
jucărie fără importanță şi pretenţie artistică”, a fost numit de Al. Vlahuţă 
„ciocoiul cel prost” şi criticat de majoritatea scriitorilor vremii. 

Operele care au ca temă viața ţăranului sunt destul de puţine, 
scriitorul s-a ocupat de mediul rural, în sensul lui pur, destul de rar, 
incidental. Pe el nu l-au preocupat sărăcia şi exploatarea ţăranului 
(excepţie făcând Arendaşul român şi pamfletul 1907, din primăvară 
până în toamnă), ci viața lui sufletească, modul de a iubi şi uri, 
traumele morale produse de frică, duşmănie, antipatie. 

Viaţa erotică, în simplitatea şi sobrietatea unui asemenea mediu, 
este profundă şi vijelioasă, căpătând dimensiuni pasionale sau 

violente, iar uneori o evoluţie aberantă, dominată de răbufniri ale 
subconştientului obscur. 

Anca din Năpasta, Mânjoloaia sau slujnica din nuvela La 
conac, ţărănci, femei simple sunt înzestrate cu misterul feminin, în 
comparaţie cu Veta sau Zoe, şi în general cu femeia de la oraş nivelată 
sufleteşte, cu o structură intimă hibridă, devenită de cele mai multe ori 
un instrument de plăcere sau de influenţă în luptele politice. 

Inaintea apariţiei schiţei Arendaşul român, scriitorul mai 
publicase în Moftul român (1883) două schiţe: Ion prostu şi Justiţia 
română — secţia corecțională, în care semnala marile probleme 
economice şi sociale în care se zbate satul românesc şi acumularea de 
ură şi revoltă din acest mediu. 

Simpatia şi compasiunea scriitorului pentru țărănime au fost 
exprimate clar, cu un deosebit simţ al dreptăţii, în Arendaşul român şi 
în special în pamfletul 1907, din primăvară până în toamnă. Adânc 
cutremurat de sângerosul eveniment al răscoalei ţărăneşti din 1907, 
scriitorul a condamnat clasele exploatatoare, pentru situația de înapoiere 
a satului, pentru lipsa reformelor care să contribuie la ridicarea 
economică şi socială a ţăranului şi la scoaterea satului din cea mai 
neagră înapoiere. Pe această temă, Caragiale a mai publicat, tot în 1907, 
câteva fabule cu un pronunţat caracter satiric (Bietul Ion, Temelie etc.). 

Năpasta, singura dramă a lui Caragiale, prezintă un episod din 
mediul rural, în care Anca, Dragomir şi Ion sunt personaje cu o viață 
sufletească agitată, plină de neprevăzut. 

Piesa a fost terminată în decembrie 1879 şi prima reprezentație a 
avut loc la 9 februarie 1890. Din distribuţie au făcut parte cei mai mari 
actori ai timpului: Aristiţa, Gr. Manolescu şi Nottara. 

După premieră, opinia generală a fost destul de critică, D. 
Zamfirescu îi scria lui T. Maiorescu că piesa este puternic influențată 
de Dostoievski (Crimă şi pedeapsă) şi Tolstoi (Puterea întuneri- 
cului) şi nu reflectă universul țărănesc, problemele satului românesc: 
„Anca, Dragomir, lon, Gheorghe nu sunt ţărani decât doar fiindcă îşi 
zic mă şi fă.” 

In centrul acțiunii dramei Năpasta este dezvoltat un conflict 
moral, o răbufnire a unor forţe subconştiente, de gelozie şi ură. Drago- 
mir o iubeşte pe Anca, soţia lui Dumitru şi îşi omoară rivalul însurându- 
se, după un an de la crimă, cu femeia iubită. Anca, bănuind cine e 
adevăratul criminal, se mărită cu ucigaşul soțului ei nu din pasiune, ci 
ca să îl tortureze timp de nouă ani, până când îl va face să îşi 

mărturisească vina. Pentru răzbunare şi restabilirea dreptăţii, Anca îşi 
face un plan diabolic, asemenea Vitoriei Lipan, înarmându-se cu 
răbdare şi calm. Pe tot parcursul celor nouă ani de căsătorie, prin aluzii, 
aduceri aminte, refuzul celei mai mici mângâieri a sufletului tulburat al 
lui Dragomir, prin mustrarea veşnic gândită, dar niciodată spusă, ea 
chinuieşte conştiinţa bolnavă a acestuia, îl omoară sufleteşte, pentru a-l 
determina să îşi recunoască fapta şi să îl dea pe mâna justiţiei. 

Considerat din greşeală ucigaşul lui Dumitru, pădurarul Ion este 
bătut, torturat şi trimis la ocnă. Din cauza bătăii şi a fricii înnebuneşte, 
iar după nouă ani fuge şi se adăposteşte, parcă atras de fatalitate, în casa 
Ancăi, cerând mâncare şi povestind, într-o atmosferă mistică, delirantă , 
cum a fugit de la ocnă. Când Anca îi spune că nu e vinovat şi îl arată pe 
Dragomir, declarând: „Iată cine a ucis”, Ion rămâne înlemnit,chinuit de 
forţele care se luptau în conştiinţa lui şi se sinucide. 

Adevăratul criminal, după un chinuitor şi torturant proces 
sufletesc, confirmă bănuielile Ancăi şi declară că el e ucigaşul. Pentru 
a-şi ispăşi păcatul, va pleca în lume. 

In finalul dramei, reacțiile lui Dragomir sunt asemănătoare cu 
cele ale lui Ion: „Femeie! vreau să scap!... Nu vreau să pue mâna pe 
mine!... Mi-e frică!... vreau să scap!” Când este ridicat de autorităţi, 
declară: „ — Merg...merg eu... să nu mă bateți, merg! Nu mă strânge 
aşa de tare de-acolo... Ţi-am spus că mă doare!” 

In fața oamenilor veniţi să îl ridice pe Dragomir, Anca declară 
că acesta l-a omorât şi pe Ion iar celui arestat îi spune: „Dragomire, 
uită-te la mine: pentru faptă răsplată şi năpastă pentru năpastă.” 

Criticul C. Dobrogeanu-Gherea considera că Anca e un caz 
anormal, care pentru a răzbuna moartea soţului se căsătoreşte cu 
ucigaşul acestuia, trăieşte cu el nouă ani, apoi îl trimite la ocnă, 
înscenând o altă crimă, aceea a lui Ion, pe care Dragomir nu o făcuse. 
Anca e un monstru — crede Gherea —, un Hamlet feminin care poartă 
în suflet zece ani o ură nestăpânită. 

B. Secțiunea cea mai importantă a universului tragic o reprezintă 
nuvelistica, proza de observaţie a unei lumi situate în tradiţie sau într- 
o zonă fantastică, în care sunt exprimate simbolic adevărurile reale şi 
aspiraţiile eroilor. 

Nuvelele lui Caragiale surprind personajele în situații-limită, 
obsedate şi traumatizate sufleteşte, manifestându-se printr-un decalaj de 
comportament faţă de condiţia normală. Din acest punct de vedere, 
majoritatea prozelor, nuvele şi povestiri, O făclie de Paşte, În vreme 

de război, Păcat, Două loturi, Kir Ianulea, Abu Hasan, La hanul lui 
Mânjoală, Calul dracului ș.a., cunosc o deviere de la real şi se înscriu 
sub o dominantă influență naturalistă, în care sentimentul tragic este 
exprimat de cazuri particulare, marcate de unele porniri patologice şi 
sangvine. Cu toate acestea, în cele mai multe cazuri, simțul realității şi 
cel al măsurii, specifice geniului lui Caragiale, topesc notele sumbre, 
accidentale ale viziunii naturaliste în favoarea surprinderii unor drame 
general-umane, a unor obsesii şi traume sufleteşti. 

Un exemplu de denaturare a realității şi exagerare naturalistă a 
comportamentului şi actelor de conştiinţă ale personajelor este nuvela 
O făclie de Paşte, în care eroul, Leiba Zibal, este un caz care 
depăşeşte limitele normalului. 

Leiba Zibal, hangiul din Podeni, a fost ameninţat cu moartea de 
Gheorghe, o slugă rea alungată de la han. În noaptea Învierii, acesta 
vine şi încearcă să deschidă poarta, făcând o bortă cu fierăstrăul. Leiba 
îi prinde mâna într-un laţ şi i-o arde cu lampa. După acest gest, sub 
marea tensiune a fricii, înnebunește. 

Caragiale surprinde şi explică drama lui Leiba Zibal şi natura ei 
maladivă în devenirea existenţei eroului. Acesta a avut în tinereţe un 
şoc nervos, pe când asista la o bătaie, în urma căreia a rămas cu o 
spaimă atavică şi o teroare „traumatizantă”, iar mai târziu, din cauza 
lacului de lângă han, a suferit de paludism („sunt toţi bolnavi, şi el şi 
femeia şi copilul — frigurile de baltă”). 

Mlaştina e nu numai o realitate, ci şi un simbol oniric, o 
reflectare a realităţii în visele bolnave, pline de mocirlă ale lui Leiba 
Zibal. Obsesia de frică este adâncită de elementele de stimul ale 
cadrului exterior (discuţia celor doi studenți veniţi la han despre 
criminalitate, atmosfera apăsătoare din noaptea Invierii cu sunete de 
clopote şi lumânările aprinse ale credincioşilor, pustietatea din jur care 
produce panică şi anxietate). Încordarea şi tensiunea cresc alarmant, 
iar atunci când vine sluga ating punctul de declanşare maximă. După 
acest moment, forțele sufleteşti ale lui Leiba Zibal se prăbuşesc. 

În nuvela În vreme de război, scriitorul aduce în prim plan o 
realitate încordată, o situaţie neobişnuită din lumea satului. Un popă 
tânăr este căpetenia unei bande de tâlhari şi când e aproape să fie 
descoperit i se confesează fratelui său, hangiul Stavrache. Acesta îl 
sfătuieşte să se angajeze voluntar la oaste pentru ai se pierde urma. 
După ce pleacă, popa îşi lasă tot avutul lui Stavrache. În mintea 
acestuia încolţeşte ideea că fratele său va pieri în război şi el va 

rămâne stăpânul definitiv al averii. Cu toată certitudinea că fratele nu 
va mai veni, hangiul se frământă permanent, chiar şi atunci când 
primeşte o scrisoare care îl anunţă că sublocotenentul Iancu Georgescu 
a murit în război. El are însă presimţirea că acesta trăieşte şi va veni să 
îi ia averea. Amenințarea, starea de încordare îl conduc pe Stavrache 
la gândul crimei, idee care devine o fixaţie şi care va duce la 
dereglarea totală a psihicului personajului, la nebunie. Când vine 
fratele şi îi cere banii, deoarece avea lipsă în gestiunea regimentului, 
hangiul înnebuneşte. In plină derută sufletească, el confundă planurile, 
cel real cu cel al halucinațiilor. 

Compoziţia şi conflictul nuvelei sunt bine proporţionate, 
urmărind evoluţia stărilor sufleteşti ale eroului. Cele trei capitole au în 
centrul acțiunii pe hangiul Stavrache şi în special stările sale sufleteşti 
determinate de preocuparea unică de a pune mâna pe avere, preocu- 
pare devenită obsesie şi apoi degradată maladiv într-o acută stare de 
alienare. Scriitorul dezvoltă acţiunea în mai multe planuri plasate în 
zona realului sau a imaginarului. 

Un prim plan este cel al povestirii directe, al intervenţiei 
scriitorului în comentarea evenimentelor, plan care se prelungeşte într- 
o structură mai dinamică a naraţiunii; al doilea strat al acesteia este 
marcat de dialogul dintre personaje sau de cel imaginar al lui 
Stavrache. Un al treilea plan este format din elementele exterioare, 
care constituie stimulul stărilor sufleteşti, un univers încordat, dur, 
dominat de o natură duşmănoasă, cu noapte, vânt, ploaie şi zloată, 
elemente care biciuie nervii personajului. T.Vianu remarca: „Caragiale 
ştie să asculte glasul naturii.” 

Valoarea artistică a nuvelei este dată de dozarea şi nuanțarea 
stărilor sufleteşti, dar şi de ţinuta morală prin care sunt condamnate 
lipsa de omenie şi lăcomia hangiului Stavrache. 

Din această secțiune a universului tragic face parte şi nuvela 
Păcat, în care conflictul şi încrâncenarea relaţiilor dintre personaje sunt 
determinate de ereditate, de moştenirea păcatelor transmise de la părinți. 

Un tânăr seminarist, înainte de a fi popă, trăieşte cu o tânără 
văduvă cu care are un băiat. Acesta, suferind de o boală transmisă de 
la mama sa, are un comportament dereglat, cu instincte de vagabondaj 
şi incest. Mitu este găsit de preot hoinărind în mediile cele mai 
declasate şi luat în casa lui, unde va creşte alături de Ileana, fiica 
acestuia. ŞI fiica preotului era un caz patologic. Deşi se mărită, Ileana 
umblă după Mitu şi nu renunţă la el nici atunci când află de la tatăl său 

că sunt fraţi. Pentru a curma păcatul, popa îi împuşcă pe amândoi, 
dovedind că şi el e un caz clinic. 

Drame umane neprevăzute, cazuri de conştiinţă, traume sau 
catastrofe sunt prezente şi în nuvelele Două loturi şi Inspecţiune. 

In Două loturi, personajul, un mic funcţionar, Lefter Popescu, 
este convins că a câştigat lozul cel mare la două loterii, dar nu-şi mai 
găseşte biletele. Soţia sa dăduse vesta în care se bănuia că au fost 
biletele câştigătoare unei chivuţe în schimbul unui set de farfurii. 
După o criză nervoasă, ajuns la limita nebuniei, Lefter găseşte biletele 
şi îşi dă demisia de la slujbă. În final află că acestea nu sunt câștigă- 
toare, deoarece el inversase loteriile. 

Starea de anxietate determinată de aşteptare şi frică e prezentă şi 
în schița Inspecţiune, în care Anghelache, un umil casier, devine 
nervos şi violent înainte de inspecție. Frica de neprevăzut îl determină 
să se sinucidă. Colegii cred că gestul lui se explică prin posibilele lip- 
suri în gestiune. Cu toate acestea, la inspecţie nu numai că nu avea 
lipsuri, dar i se găseşte în casă şi ceva în plus. 

Scriitorul motivează gestul lui Anghelache prin frica de 
inspecție, deoarece era necăsătorit şi întreținea din salariu o soră şi o 
mamă, care fără slujba lui rămâneau muritoare de foame. 

C. O altă secţiune a prozei lui Caragiale este formată din 
povestirile fantastice: La hanul lui Mânjoală, Kir Ianulea, Abu 
Hasan, Calul dracului ş.a. în care întâlnim un univers balcanic 
miraculos, o zonă situată între real şi imaginar. Dimensiunea fantastică 
se bazează pe ambiguitatea planurilor real şi imaginar, pe o transferare 
a realului într-un univers enigmatic, fără a pierde definitiv legătura cu 
normalitatea. 

In Kir Ianulea, o excelentă povestire din epoca fanariotă, un 
diavol se întrupează în om şi este trimis de Scaraotschi la Bucureşti să 
experimenteze soarta amară a bărbatului însurat, victimă a unei femei 
egoiste, lacome şi geloase, care îl aduce în pragul ruinării materiale. 

Intrupat în bărbat, diavolul, după o serie de peripeții picante şi 
primejdioase, se lecuieşte de fericirea căsătoriei şi se întoarce în iad, unde 
nu sunt primite femei de felul Acriviţei, soția lui Ianulea. Scriitorul, în 
spiritul credinței populare, consideră că „femeia a speriat şi pe dracu.” 
Dracul, ca şi în optica lui I. Creangă, este familiar, se comportă ca un om 
normal, un consătean gospodar, mucalit şi bun de glume. 

În aceste povestiri, Caragiale se dovedeşte un prozator fascinant, 
un artist genial care foloseşte cu măsură şi nuanţe sugestia şi, dând 

frâu imaginației, estompează, printr-o vervă încântătoare, unele trimi- 
teri morale şi didacticiste. 

În povestirile fantastice, scriitorul este atras de situaţiile 
misterioase şi de credința în puteri supranaturale care dirijează 
destinele oamenilor. În nuvela La hanul lui Mânjoală, hangița este în 
legătură cu forțele iadului şi îl reține mai mult timp sub vraja şi 
farmecele ei erotice pe tânărul care mergea să se căsătorească. 

In Abu Hasan, într-un cadru feeric de basm, scriitorul reînvie o 
atmosferă orientală, aluzivă la unele moravuri contemporane. Abu 
Hasan, un locuitor al Bagdadului, îşi prezintă o retrospectivă a vieţii 
marcată de evenimente miraculoase. După moartea tatălui său, el 
iroseşte, în chefuri cu prietenii, o mare parte din avere. Se convinge 
până la urmă că odată terminată bogăţia, prietenii îl părăsesc. 

Îndurerat de atitudinea prietenilor, Abu Hasan î îşi propune să ducă 
o viaţă liniştită şi să cultive prietenia, fără să ceară să i se răspundă cu 
aceeaşi măsură. In fiecare seară invită un străin la masă, îi dă de băut, îl 
desfată cu anecdote şi povestiri hazlii şi îl găzduieşte o noapte. 

Auzind de faptele ciudate ale lui Abu Hasan, într-o seară vine 
însuşi califul travestit în călător. Este ospătat şi găzduit şi, la 
întrebarea acestuia, Abu Hasan îi spune singura lui dorință, de a fi 
calif numai pentru o zi pentru a-i putea pedepsi pe imanul mahalalei şi 
pe ctitorii geamiei, oameni avari, ipocriţi şi cârtitori. 

Califul îi îndeplineşte dorința printr-un procedeu fantastic, tipic 
oriental, transportându-l, cu ajutorul unui somnifer, în palatul său, 
unde i se dau toate onorurile şi are ocazia de a-i pedepsi pe vinovați. 
Prin aceeaşi metodă, a doua zi este readus acasă, personajul trăind o 
stare de incertitudine şi confuzie care-l va duce la balamuc. şi revine 
cu greu, atunci când îşi dă seama că a fost sub stăpânirea unui duh rău, 
strecurat în casă pe uşa lăsată deschisă de oaspetele său. 

Intr-o seară, califul travestit revine şi îl roagă să îl găzduiască. 
La început este refuzat, fiind considerat un vrăjitor, dar până la urmă 
este primit din milă. Califul îi destăinuie adevărul şi îl ia pe lângă el ca 
principal ajutor. 

Duhul balcanic l-a atras pe Caragiale prin ineditul şi pitorescul 
lui şi a constituit o componentă a vieţii sale spirituale, a omului atras 
de lumea cafenelor şi a bodegilor, risipindu-şi viaţa în discuții şi 
taclale şi „iubind pe imbecili şi pe umanii lui semeni în toate 
slăbiciunile lor.” 

Gustul pentru balcanitate, pentru o dimensiune fantastică a 
realităţii, pentru enigme şi tâlcuri, pentru o veche înţelepciune a vieții 

— manifestat ca o atracţie în literatura română, de la Anton Pann, N. 
Filimon şi Ion Ghica la Mateiu Caragiale —, nu se reduce la atracția 
mediului geografic şi a moravurilor specifice, ci este un mod de viaţă, 
o atitudine filosofică în fața existenței. 


IOAN SLAVICI 

Ioan Slavici!, cel mai mare prozator român din secolul al XIX-lea, 
face parte, alături de Ion Creangă, dintre scriitorii care, trăindu-şi 
copilăria în realitatea sătească, au prezentat-o în opere artistice de 
mare autenticitate, adevărate monografii ale universului social şi 
spiritual rural. El a publicat o operă diversă (vezi tabelul alăturat), 
acoperind intenţia de a fundamenta în practică „realismul poporal”, 
având ca sursă literatura populară. 

Socotit pe bună dreptate cel mai importantnuvelist român, loan 
Slavici s-a remarcat încă din 1881 cu primul său volum Novele din 


! Ioan Slavici s-a născut la Şiria, lângă Arad, în anul 1848, într-o 
familie cu o situație economică medie tatăl, Sava Slavici, era cojocar, socotit 
printre fruntaşii satului. 

Viitorul scriitor urmează şcoala primară în satul natal, iar din 1860liceul 
din Arad şi apoi cel german din Timişoara. În 1868 se înscrie la Facultatea de 
Drept şi Ştiinţe a Universităţii din Budapesta, unde, din cauza îmbolnăvirii, 
urmează doar un semestru. Întors la Şiria, îndeplineşte pentru un an funcția de 
„scriitor“ (notar) în câteva comune din zona Aradului. Incorporat în anul 
următor, este repartizat la un regiment din Viena unde îşi continuă, în paralel, 
studiile universitare. În această perioadă îl cunoaşte pe Eminescu, care îi va 
rămâne toată viaţa „prieten şi sfătuitor.“ În 1871, prezentat la Junimea, 
debutează în Convorbiri literare cu câteva studii sociale şi comedia Fata de 
birău, citită în manuscris de Eminescu, care, după ce îi face primele corecturi, 
o trimite revistei cu menţiunea „în genere e scrisă cu prea expres colorit local, 
dar are scene de o gingăşie simplă şi într-adevăr rustică.“ 

Intre anii 1877-1880, lucrează la ziarul Timpul, alături de M. Eminescu 
şi I. L. Caragiale, iar în anul următor îi apare volumul Novele din popor, prin 
care se afirmă ca unul din cei mai mari prozatori ai epocii. Dorul de Ardeal îl 
determină ca în 1884 să se stabilească pentru un timp la Sibiu, unde 
înfiinţează Tribuna, ziar care a jucat un rol important, literar şi politic, în 
orientarea presei din Transilvania. 

Din cauza unor articole în care erau revendicate drepturile românilor, 
este închis, iar la eliberare revine la Bucureşti şi înfiinţează împreună cu 
I. L. Caragiale şi G. Coşbuc revista Vatra (1894), de orientare naționalistă, 
unde începe publicarea romanului Mara, apărut în volum în 1906. 

În timpul primului război mondial, scoate, împreună cu T. Arghezi, 
Gazeta Bucureştilor, de orientare filogermană. Poziţia sa, contrară majorităţii 
intelectualilor români, îi va atrage condamnarea în „procesul ziariştilor“ 
(1919), fiind închis câteva luni la Văcăreşti. A fost achitat în urma unei 
campanii de susţinere de N. Iorga şi mai mulți scriitori. 

După 1920, se retrage la Panciu, la fiica sa Lavinia, unde se stinge din viață 
la 17 august 1925. 

popor, în care au fost reunite cele mai bune creaţii: Moara cu noroc, 
Popa Tanda, Gura satului, O viaţă pierdută, La crucea din sat, 
Budulea Taichii. Trei ani mai târziu, în 1884, publică la Sibiu o altă 
operă remarcabilă din viaţa satului ardelean, nuvela Pădureanca. 


Opera literară 


I. Poveşti Tematica Caracteristici 

- Zâna-Zânelor Urmăreşte, în Oralitate; 

- Floriţa din codru modalitate Fantezie; 

- Ileana cea şireată folclorică, lupta Fabulos. 

- Doi feţi cu stea în frunte dintre bine şi rău. 

- Spaima zmeilor 

II. Teatru 

- Fata de birău (comedie) Critica Lipsite de 

- Bogdan-Vodă etimologiştilor; calităţi scenice; 

- Gaşpar Graţiani viziune romantică; | prozaice. 

- Toane sau vorbe de clacă | lupta între domn şi 
boieri. 

III. Nuvele 

- Popa Tanda satul transilvănean | Viziune 

- Scormon ca temă; realistă; analiză 

- Budulea Taichii transformările sufletească; 

- Gura satului sociale şi morale construcție 

- Moara cu noroc sub influenţa solidă a 

- Pădureanca puterii banului; personajelor; 

- Comoara moralizatoare şi stil sobru. 
educative. 

IV. Romane 

- Mara (1894,1906)) târgul transilvan; Reluate 

- Din două lumi (Luca; Manea) | individualizarea calitățile şi 

- Corbei personajelor; lipsurile din 

- Cel din urmă armașş teme istorice nuvele. 

- Din păcat în păcat 

V. Memorii 

- Inchisorile mele tonalitate subiectivă | Amănunte din 

- Amintiri timp; culoare 
- Lumea prin care am trecut locală. 


Excelent analist al stărilor sufleteşti, creator de tipologii 
viguroase şi convingătoare prin „acel amestec de bine şi rău ce se află 
în oameni adevăraţi” (G. Călinescu), Slavici este unul dintre creatorii 
nuvelei româneşti clasice şi un romancier cu merite incontestabile în 
evoluţia prozei noastre şi în special a romanului național. 

Scriitorul a fost apreciat în cercul Junimii şi în special deT. 
Maiorescu, care îl socotea, în studiul Literatura română şi străină- 
tatea, cel mai reprezentativ scriitor de roman popular, iar În chestia 
poeziei populare ripostează violent atacului lui Duiliu Zamfirescu, 
care în discursul său de recepţie la Academie (Literatura popora- 
nistă) contesta interesul pentru ţăran ca erou literar. loan Slavici este 
fondatorul „realismului poporal” în literatura română — aşa cum l-a 
numit N. lorga —, curent care îşi propunea zugrăvirea veridică a vieţii 
poporului, prin reliefarea trăsăturilor specifice naţionale, proprii 
spiritului şi sensibilităţii româneşti. 

Programul realismului poporal, cu orientarea asupra unui sat 
văzut în evoluţia lui complexă şi dramatică, determinată de pătrun- 
derea relațiilor şi a moralei capitaliste în economia rurală, va influența 
literatura ardeleană apărută la sfârşitul secolului al XIX-lea şi primele 
decenii ale secolului al XX-lea — G. Coşbuc, O. Goga. Şt. O. Iosif, Ion 
Agârbiceanu, Ion Popovici-Bănăţeanu ş.a. 

In cele mai multe povestiri şi nuvele, loan Slavici urmăreşte 
diversele aspecte ale unui sat aşezat la limita pătrunderii elementelor 
capitaliste, un sat stratificat economic în bogaţi şi săraci, cu relații 
adesea conflictuale şi violente, care provoacă adevărate drame umane. 
Familiarizat cu o asemenea lume, scriitorul investighează cu minuţiozitate 
relațiile care o guvernează şi în special procesele sufleteşti ale eroilor. 
Bun cunoscător al universului rural, în care s-a format, el aduce, în 
majoritatea operelor, ecoul de spiritualitate populară al unei zone, 
asemenea lui Ion Creangă, şi prezintă obiceiurile şi datinile, credinţele 
şi prejudecățile oamenilor simpli, — un autentic tablou etnografic şi 
psiho-social al satului transilvănean. 

În majoritatea nuvelelor, lumea satului este brăzdată de mari 
inegalităţi sociale, situaţie care dinamitează relaţiile calme şi liniştite 
din comunitatea rurală şi provoacă conflicte bazate pe interese 
antagonice între bogaţi şi săraci, între stăpâni şi slugi. Înfruntarea 
tacită dintre aceştia ia uneori forme violente datorită necinstei 

bogătanilor, vicleniei şi formelor lor de exploatare. Busuioc, bogătanul 
din nuvela Pădureanca, după ce-l exploatează sângeros pe Sofronie, 
îi opreşte şi banii încredințaţi spre păstrare, ceea ce determină 
duşmănia slugii şi ameninţarea cu răzbunarea. 

Un alt aspect al satului ardelean, oglindit în nuvelistica lui 
Slavici, este acela al nivelului său economic înapoiat şi al necesităţii 
ridicării culturale a acestuia (Popa Tanda, Budulea Taichii, ş.a.). 

În Popa Tanda, printre primele nuvele publicate de scriitor în 
Convorbiri literare, accentul este pus pe conţinutul moralizator, pe 
mesajul educativ şi practic. Părintele Trandafir, un apostol pentru 
ridicarea culturală şi economică a satului Sărăceni, vrea, prin exemplul 
său, să îi atragă pe consăteni la muncă şi la o viață morală exemplară. 
El nu reuşeşte să le schimbe mentalitatea şi să obțină succese cu 
ajutorul predicilor şi al mustrărilor şi, descurajat, se ocupă până la 
urmă de propria-i gospodărie, care să-i dea posibilitatea câştigului şi 
bunăstării materiale. Işi îngrijeşte casa, care devine cea mai frumoasă 
din sat, sădeşte pomi şi răchită pe care o valorifică împletind rogojini 
pentru a le vinde la târg. In scurt timp îşi face o gospodărie prosperă, 

spre necazul sătenilor care zic despre el că „e omul dracului” şi încep 
să-l imite. Încetul cu încetul, oamenii din sat îl iau ca exemplu şi 
planul lui de ridicare materială a satului devine realitate prin 
cumpătare şi muncă. 

Printre primele opere în care se afirmă „realismul poporal” şi în 
care autorul pune accentul pe procesele sufleteşti ale personajului 
principal este Budulea Taichii, nuvela publicată în anul 1880. Este vorba 
de prezentarea unui portret de intelectual a cărui viață este strâns legată de 
cea a satului. Nuvela cuprinde amintirile scriitorului despre prietenul său 
din copilărie Mihai Budulea, feciorul cimpoieşului din Cocoreşti. Este o 
evocare nostalgică a copilăriei, exprimată cu o altă încărcătură emoţională 
decât în Amintiri din copilărie de Ion Creangă. 

Hutu este un elev model, serios şi silitor, dornic de a şti cât mai 
multe, care, deşi fiu de ţăran, reuşeşte să frecventeze şcoli superioare. 
La îndemnul dascălului Clăiţă, care-l iubea şi voia să şi-l facă ginere, 
urmează cu mari greutăţi şcoala şi devine preot, iar apoi pleacă la şcoli 
superioare în străinătate unde studiază teologia, în urma cărora ar fi 
putut deveni episcop şi chiar mai mult în ierarhia bisericească. 

Blând şi bun, Budulea nu este însă un caracter slab. Energic, 
perseverent şi ambițios, îşi urmează cu hotărâre scopul, căruia-i 
subordonează multe satisfacţii, chiar şi iubirea pentru fiica cea mare a 

învățătorului Clăiță. G. Călinescu îl consideră din această cauză una 
din marile energii reci ale literaturii noastre. 

Budulea renunţă la ideal numai pentru a-şi îndeplini o datorie de 
suflet către satul natal, locul care i-a fost leagănul copilăriei şi izvorul 
vieţii, al formării sale ca om. O scrisoare de la tatăl său îi aminteştecă 
s-a înstrăinat de sat, de părinţi şi de cei din mijlocul cărora a plecat, 
fapt ce îi declanşează o criză morală şi îidetermină hotărârea să revină 
acasă, unde devine protopop şi se căsătoreşte cu una din fetele 
dascălului Clăiță. 

Interesant pentru tipologia şi mentalitatea rurală este şi tatăl lui 
Huţu, bătrânul Budulea, care se afirmă prin inteligență, umor şi 
bunătate, şi, asemenea tatălui lui Nică din Amintiri din copilărie de 
Ion Creangă, are rezerve faţă de învățătură şi pune mai mult temei pe 
calitățile sufleteşti şi morale ale omului, pe datoria lui faţă de semeni. 

Nuvela susține ideea morală a datoriei intelectualilor față de 
popor, reîntoarcerea acestora la sat, pentru luminarea țăranilor, teză 
reluată şi dezvoltată mai târziu în literatura şi ideologia poporanistă. 

Aşa cum am văzut, în mai multe nuvele sunt apreciate munca, 
hărnicia, cumpătarea şi spiritul de inițiativă, pe care scriitorul le 
consideră calitățile cele mai valoroase ale omului. Urmărind aceste 
idei de etică populară, eroii nuvelelor sunt surprinşi în complexitatea 
universului lor sufletesc, în desfăşurarea proceselor intime şi a 
reacțiilor faţă de duritatea cadrului exterior în care trăiesc. Sunt 
primele pagini din literatura noastră bazate pe investigația psihologică 
şi surprinderea proceselor obscure ale sufletului uman. 

În câteva nuvele (Scormon, Gura satului, La crucea din sat 
ş.a.) relaţiile care guvernează lumea satului sunt prezentate într-o 
viziune idilică, un fel de semănătorism avant la lettre, concepţie 
întâlnită de altfel la mai mulţi scriitori ardeleni. 

In nuvela Gura satului este prezentată o imagine senină şi 
optimistă a sentimentului erotic dintre doi tineri aparținând unor 
categorii rurale diferenţiate prin avere. Marta, fiica unui bogătaş, îl 
iubeşte cu o pasiune puternică, vijelioasă, asemenea Persidei din 
romanul Mara, pe Miron, argatul tatălui său, cu care se va căsători 
până la urmă înfruntând şi învingând prejudecățile părinţilor. 

Pădureanca iese din cadrul idilic al unei vieți rurale armonioase 
şi constituie, prin amploare şi destinul personajelor, un mic roman din 
viața satului. Acţiunea este la început liniştită, relaţiile dintre 
personaje se desfăşoară calm în cadrul unui eveniment deosebit din 
viaţa satului — secerişul, văzut ca o sărbătoare, cu lăutari, fete şi flăcăi 


194 


veseli şi harnici, o dezlănţuire de energii omeneşti. Pentru seceriş, la 
câmpie, pe ogoarele bogătaşului Busuioc, sunt aduşi pădurenii, 
oameni harnici de la munte, printre care şi frumoasa Simina. 

In această atmosferă înfloreşte dragostea dintre Iorgovan, fiul 
bogătanului Busuioc, şi Simina, frumoasa pădureancă adusă la muncă 
împreună cu tatăl ei. Prejudecăţi care țin de starea socială, de averea 
celor doi tineri, vor determina neîmplinirea sentimentelor lor. 
Bogătanul Busuioc nu e bucuros de noră săracă, iar Iorgovan nu are 
curajul să treacă peste cuvântul tatălui său. Deşi iubirea celor doi tineri 
este un dat al destinului lor, ei nu pot învinge prejudecățile şi orgoliile 
de bogătani şi nu se pot căsători. Acest lucru va determina dezno- 
dământul tragic, prin comportamentul lui lorgovan şi moartea lui în 
braţele Siminei, eveniment văzut ca o împlinire supremă a iubirii, 
dincolo de viaţă. 

Asemenea Persidei, Simina îşi apără cu îndârjire iubirea, mai 
ales că alesul ei este tot un om slab ca Națl. Atunci când Busuioc, din 
milă, îi propune să o facă noră, ea refuză orgolioasă, iar iubirea 
neîmplinită va duce la moartea lui Iorgovan. 

După moartea tatălui său, frumoasa pădureancă este ocrotită de 
argatul Şofron, chiar şi atunci când ea îl iubea pe Iorgovan. Cele trei 
personaje, triunghiul erotic al nuvelei, Iorgovan, Simina şi Şofron, 
sunt surprinse în relaţii complexe şi stări sufleteşti încordate care dau 
naştere unor conflicte de un dramatism maxim. 

Moara cu noroc, o capodoperă a nuvelisticii româneşti, este un 
microroman în care observaţia scriitorului se obiectivează şi depăşeşte 
caracterul moralizator simplist şi didacticist. Forţa şi atracţia naraţiunii 
constau în profunzimea cu care autorul sondează în sufletele eroilor şi 
le prefigurează destinul deformat moral de patima banilor. 

Autenticitatea acţiunii este dată de comportamentul personajelor, 
care demonstrează prin faptele lor că lipsa de cumpătare şi setea de 
bani duc la dezechilibru sufletesc şi la drame umane. 

Pesonajul central al nuvelei Moara cu noroc este cizmarul 
Ghiţă, om sărac, cinstit şi muncitor, care-şi dă seama că nu poate 
scăpa de sărăcie prin munca în micul lui atelier şi de aceea ia în arendă 
cârciuma de la Moara cu noroc, unde se mută cu întreaga familie. 

La început reuşeşte prin muncă cinstită să strângă ceva bani şi se 
gândeşte să deschidă un atelier mai mare, cu lucrători şi calfe care să-l 
ajute. Primele câştiguri au însă o influență malefică, îl transformă din 

punct de vedere moral şi-l determină să fie unealta lui Lică Sămădăul, 
neglijându-şi familia şi abandonând vechile deprinderi morale. 

Ghiţă este o fire slabă, n-are voința să-şi domine patima de 
înavuțire care îl dezumanizează şi-l duce, până la urmă, la pierzanie. 
Destinele personajelor au o evoluţie logică, o curgere firească, traumele 
sufleteşti şi încordările fiind declanşate atât de factori externi — cadrul 
sălbatic, stăpânit de o lume fioroasă a porcarilor, — cât şi de procesele şi 
convulsiunile sufleteşti ale eroilor. Viaţa liniştită şi mulțumită de la 
început, plină de speranțe, va fi întreruptă de Lică Sămădăul, mai 
marele porcarilor, un criminal temut, o figură satanică, aspră şi 
impunătoare, care guvernează cu autoritate această lume. „Lică era un 
om de treizeci şi şase de ani, înalt, uscăţiv şi supt la faţă, cu mustaţa 
lungă, cu ochii mici şi verzi şi cu sprâncenele dese şi împreunate la 
mijloc. Lică era porcar, însă de cei ce poartă cămaşă subţire şi albă cu 
floricele, pieptar cu bumbi de argint şi bici de caramajin, cu codiriştea 
de os împodobită cu flori şi cu ghintuleţe de aur.” 

Ana, soţia lui Ghiţă, intuieşte primejdia şi cu toate că e atrasă de 
forța şi bărbăţia lui Lică îşi avertizează soțul că: „Lică e un om rău şi 
primejdios: asta se vede din ochii lui, din rânjetul lui şi mai ales din 
căutătura ce are, când îşi roade mustaţa cu dinţii. E om primejdios...” 

Tensiunea şi dramatismul acțiunii sunt determinate şi accentuate 
obsesiv de cadrul exterior care devine o dimensiune sufletească a 
eroilor situați permanent pe marginea prăpastiei. Într-o asemenea 
pustietate, cu păduri nesfârşite şi drumuri cutreierate de personaje 
fioroase, oameni fără de lege, porcari şi criminali ca Răuţ, Săilă, Buză- 
Ruptă, au loc nelegiuiri şi Ghiţă simte că este în primejdie. 
Amenințarea directă cea mai apăsătoare asupra hangiului o reprezintă 
Lică, care-l domină total, îi ia banii din sertare „cu împrumut”, fără ca 
acesta să se împotrivească, şi până la urmă şi-l face complice şi chiar 
îl determină să-i înlesnească să rămână singur cu Ana, care, atrasă de 
forța malefică şi bărbăţia porcarului, îi va cădea în braţe. Cedată 
conştient lui Lică de un soț moale şi lipsit de bărbăţie, Ana, deşi la 
început refuză, când este îndemnată să joace cu acesta, dă frâu liber 
pornirilor inimii, se dezlănțuie şi „sângele îi năvăleşte în obraji.” 

Este remarcabilă analiza sufletească a Anei, curba morală şi 
motivaţia ei pentru a accepta iubirea lui Lică, cedându-i în final din 
cauza laşităţii soţului şi compromisului făcut de acesta pentru bani. 

Planul lui Ghiţă de a-l da pe Lică pe mâna lui Pintea jandarmul, 
duşmanul său, cu gândul de a rămâne cu banii acestuia, nu reuşeşte, 

lucrurile sunt prea avansate şi tragedia se dezlănțuie. Drept răzbunare, 
hangiul o omoară pe Ana, care-i cedase lui Lică, fiind şi el omorât de 
Răut. Lică Sămădăul, pentru a nu cădea în mâna jandarmilor, a lui 
Pintea, se izbeşte cu putere de un stejar uscat şi se sinucide. 

Finalul nuvelei e justiţiar, scriitorul — adeptul moralei şi cumpătării 
— îşi pedepseşte personajele amestecate în afaceri necinstite şi purifică 
locul prin incendierea hanului păcatelor; singurii supraviețuitori 
rămânând bătrâna, soacra lui Ghiţă, şi copiii, care trag învăţămintele din 
această tragedie. În spiritul tezei susținute de scriitor, bătrâna exclamă: 
„simţeam eu că nu are să iasă bine, dar aşa le-a fost dat.” 

Nuvela capătă valoare prin complexitatea construcției persona- 
jelor, în special prin investigația atentă a proceselor sufleteşti ale lui 
Ghiţă şi ale Anei. 

Ghiţă este o individualitate problematică şi duplicitară, un tip 
slab şi nehotărât. Pentru întâia oară în viața lui ar fi voit să nu aibă 
nevastă şi copii, pentru ca să poată zice „prea puţin îmi pasă”. Se 
gândea la câştigul pe care-l putea face în tovărăşia lui Lică, vedea 
banii grămadă înaintea sa şi i se împăienjeneau parcă ochii, de dragul 
acestui câştig ar fi fost gata să-şi pună pe un an, doi, capul în 
primejdie. Încetul cu încetul, setea de bani devine patimă şi pune 
stăpânire pe sufletul său. Pe acest fond uman slab şi nehotărât, 
surprins magistral de scriitor, ia naştere dezumanizarea personajului, 
mai ales în atitudinea faţă de familie. În contact cu Sămădăul, care-l 
atrage şi-l înspăimântă în acelaşi timp, se manifestă complexul omului 
slab, credinţa că-şi va învinge duşmanul până la urmă. Cu acest gând, 
Ghiţă se scufundă conştient în necinste, „chipul frumos al Anei, trupul 
ei fraged, firea ei blândă şi glasul ei dulce, nu mai putea să străbată 
până la inima lui”, ticăloşită şi robită de patima înavuțţirii. 

În această stare sufletească confuză, el îi înlesneşte lui Lică 
legătura cu soţia sa, lăsându-i singuri, aşa cum îi ceruse acesta: „Are 
să-ți fie greu acu odată, urmă Lică; de aici înainte eşti lecuit pe vecie. 
Tu vezi că ca mi se dă de bunăvoie: aşa sunt muierile...” „Noi ne-am 
înțeles; tu pleci pe ici încolo şi mă laşi pe mine cu dânsa...”. 

În comparaţie cu Ghiţă, procesele sufleteşti ale Anei sunt mai 
puternice şi mai nuanţate şi au la bază sentimente contradictorii, teama 
de Lică, dar şi dorinţa de a fi protejată de acesta, admiraţia şi atracţia 
pentru vigoarea, bărbăţia şi puterea lui. Ea luptă cu sine în dorinţa de a 
nu ceda slăbiciunii sale şi avansurilor lui Lică, pe fondul laşităţii soţului. 

Slavici se dovedeşte a fi un bun cunoscător al psihologiei 
feminine. Ana se zbate îndelung între iubirea şi devotamentul față de soț 
şi atracția, chemările necontrolate ale inimii pentru Lică. Mai apoi, când 
este trădată de soț, se simte protejată de voința bărbătească a 
Sămădăului şi îi declară: „Tu eşti om, Lică, iar Ghiţă nu e decât o 
muiere îmbrăcată bărbăteşte...”, cerându-i: „Dacă te duci, să te duci, ia- 
mă şi pe mine; nu vreau să-l mai văd; nu pot să mai dau faţa cu el...”. 

Dragostea puternică de viaţă, manifestată de Ana în momentul 
morții, este strivită de înfruntarea celor doi bărbați, Ghiţă şi Lică, ea 
fiind victima acestora, dar şi a slăbiciunilor femeieşti. Prăbuşirea ei 
sufletească îşi află punctul de plecare în concepția lui Slavici, care-şi 
pedepseşte personajele pentru lipsa de cumpătare şi atitudine morală. 

Mai puțin complicat sufleteşte, cu o construcție dură, liniară, este 
Lică Sămădăul. Aspru, „om rău şi primejdios... fără suflet, el este făcut 
din trăsături dure şi nu cunoaşte nici o tresărire sau zbucium sufletesc în 
faţa primejdiei sau a iubirii. Este atras de Ana, pe care o doreşte ca un 
capriciu de bărbat, dar atunci când îi cedează nu se complică şi o 
părăseşte, declarându-i „cam în silă”...„,Ei, ce să fac cu tine?” 

După o strălucită activitate de nuvelist, loan Slavici revine la 
preocuparea sa mai veche şi publică, între 1894 şi 1925, şapte romane: 
Mara (apare în 1894 în revista Vatra în 24 de capitole, iar integral, în 
volum, în anul 1906), Luca (1902), Manea (1905) — romane reunite 
apoi în volumul Din bătrâni, Corbei (1906-1907), Din două lumi 
(1908-1909), Cel din urmă armaş (1923) şi Din păcat în păcat 
(1924-1925). 

O privire succintă asupra activității de romancier a lui loan 
Slavici relevă masivitatea acesteia din punct de vedere cantitativ, dar 
şi faptul că valoric s-a impus doar romanul Mara, prima sa abordare 
în domeniul genului, după ce scriitorul excelase cu câteva mari 
nuvele. Trecut aproape neobservat la apariție, pierdut în puzderia de 
romane, majoritatea lipsite de valoare, publicate la sfârşitul secolului 
al XIX-lea, romanul Mara a fost remarcat de foarte puţini critici, 
printre care N. Iorga, care atrăgea atenţia asupra calităţilor deosebite, 
în special prin valoarea lui etnografică şi marea putere de observație. 

Cu toate rezervele cu care a fost primit la apariție, romanul 
Mara s-a impus ca una din cele mai solide construcții romaneşti din 
secolul al XIX-lea, „un pas mare în istoria genului... aproape o 

capodoperă”, „o piesă fundamentală în evoluția speciei şi o ilustrare a 
realismului prozatorului”. 

Tudor Vianu îl considera drept „primul roman obiectiv al 
Ardealului” iar Şerban Cioculescu remarca, pe bună dreptate, că „e cel 
mai bun roman al nostru înainte de lon'”. 

În romanul Mara, Slavici prezintă, înaintea lui loan 
Agârbiceanu şi L. Rebreanu, o secțiune a societății ardelene în care 
relaţiile interumane şi interetnice cunosc o mare complexitate, o 
tensiune generatoare de conflicte acute, de adânci traume sufleteşti. 
Cadrul socio-uman al romanului este situat într-o zonă specific 
ardelenească, un târg cu multiple legături cu satele învecinate, înşirate 
de-a lungul Mureşului, de la Radna, Lipova şi până la Arad. Eroii, 
mici meseriaşi, fac parte dintr-o comunitate cu o structură economică 
mai avansată, care a depăşit relațiile rudimentare ale satului românesc 
din secolul al XIX-lea. Ei sunt preocupaţi în special de meserii şi 
profesii libere, sunt cojocari, măcelari, negustori, arendaşi, speculanți 
de camătă şi mai puţini ocupați cu agricultura. 

Reuşita romanului se datorează structurii conflictuale a acestei 
lumi, aflată la începutul relațiilor capitaliste şi marcată de setea de 
îmbogăţire, dincolo de morala tradiţională a mediului rural. 

Mara nu e un roman de personaj, o creație monografică, aşa 
cum a fost prezentat uneori de critică (autorul insistă în aceeaşi măsură 
asupra destinului a două personaje, Mara şi Persida, luminează două 
perspective existenţiale). Subiectul romanului, aparent simplu, se 
complică pe parcurs, atunci când Mara Bârzoveanu, rămasă văduvă cu 
doi copii, Persida şi Trică, reuşeşte datorită spiritului ei întreprinzător 
şi cumpătat să ducă o viaţă prosperă, mascată prin zgârcenie şi 
permanente viclenii. Fire energică, ea reuşeşte în orice acțiune, va 
munci ca precupeaţă, va lua în arendă podul de peste Mureş sau va 
intra în afaceri cu Hubăr, pentru a strânge bani pentru copii şi pentru 
„zile negre”. Astfel, Persidei îi asigură, cu un minim de efort financiar, 
o bună educaţie la o mânăstire de călugăriţe, iar pe Trică îl dă ucenic 
la un cojocar. Vicleană şi cumpătată, văicărindu-se şi deplângându-şi 
soarta de văduvă, ea o convinge pe maica Aegidia s-o ţină pe Persida 


IN. Iorga, Un nou roman al lui Slavici, „Sămănătoru”, 1906, p. 481-482. 
? T.Vianu, Studii de literatură română (L.Slavici), Editura Didactică şi 
Pedagogică, 1965, p. 357. 

la mânăstire aproape pe gratis, iar pe cojocarul Bocioacă să-i plătească 
lui Trică scutirea de armată. 

Destinul Persidei şi al lui Trică, aparent liber, este condus cu 
discreţie de Mara, care intervine în momentele dificile şi îi învaţă să 
fie tari şi să se comporte cu demnitate. Ea nu pune bază pe educaţia 
care limitează personalitatea copiilor şi este de multe ori nemulțumită 
de faptul că Persida, după ce a intrat la mânăstire, în grija maicii 
Aegidia, a devenit tăcută, aşezată, ascultătoare şi blândă. Se gândeşte 
ca „nu cumva călugărița aceea s-o momească, s-o farmece şi s-o facă 
şi pe ea călugăriță smerită. Mai bine moartă.” 

Prevăzătoare şi grijulie față de destinul Persidei, atunci când 
aceasta fuge cu Naţi, ea o judecă cu înţelegere şi consideră că aceasta 
e firea ei. Ca orice femeie adevărată, trebuie să asculte de „glasul 
inimii, Atunci când are necazuri îi scrie încurajator „să nu-i pese de 
gura lumii şi c-o aşteaptă să vie, când îi va fi mai greu”. 

Inţelegătoare şi conciliantă, atunci când Hubăr insistă să-şi bo- 
teze nepotul în religia lui „papistăşească”, Mara crede că dorinţa aces- 
tuia e „omenească”. Adaptabilitatea ei este o calitate deosebită care o 
ajută să fie învingătoare. 

Romanul se încheie cu aplanarea conflictului din familia Persi- 
dei şi, conform spiritului moralizator şi justițiar al autorului, cu 
omorârea lui Hubăr de către fiul său natural, dementul Bandi. 

In această lume dură, bine organizată în caste, figura Marei este 
de un dinamism impunător; vicleană atât cât trebuie, adaptată la 
schimbările prin care trece, dârză, muncitoare şi cumpătată, precupeaţa 
din Radna este simbolul acestei lumi, rezultatul mediului în care s-a 
format şi în care trăieşte. Portretul ei fizic, cu care se deschide romanul, 
sugerează masivitatea de stâncă, voinţa şi hotărârea: „Muiere mare, 
spătoasă, greoaie şi cu obrajii bătuţi de soare, de ploaie şi de vânt, Mara 
stă ziua toată sub şatră, în dosul mesei plină de poame şi de turtă dulce.” 
„Umblă Mara prin lume, aleargă sprintenă, se târguieşte şi se ceartă cu 
oamenii, se mai ia şi de cap câteodată, plânge şi se plânge c-a rămas 
văduvă, şi-apoi se uită împregiur să-şi vadă copiii şi iar râde.” 

Viaţa sufletească a personajului este redusă la două dimensiuni 
esențiale, afecțiunea plină de grija pentru copii şi patima agoniselii şi a 
câştigului. 


200 


G.Călinescu remarca faptul că: „Proporția aceea de zgârcenie şi 
afecţiune maternă, de hotărâre bărbătească și de sentiment al 
slăbiciunii femeieşti e făcută cu artă desăvârşită”. 

Dacă Mara este un simbol şi o permanenţă a romanului, în 
special în prima parte, pe parcurs, parcă obosită de eforturi, sau poate 
mulțumită de acumulările făcute, cedează locul copiilor şi în special 
Persidei care, din fata gingaşă şi sensibilă va deveni o dură şi calculată 
gospodină. Autorul a intenţionat la început să intituleze romanul 
„Copiii Marei”. 

Romanul este, deci, în aceeaşi măsură şi al Persidei şi, poate, cu 
o dechidere mai mare spre universul generaţiei sale. Subiectul în 
evoluţia lui uneşte atent şi dă sens existenţei celor două femei, mamă 
şi fiică, a căror viaţă este condiționată direct de mentalităţile mediului 
şi de timpul în care sunt înscrise. Mara şi Persida sunt două ipostaze 
ale aceluiaşi personaj, una reprezentând stabilitatea şi spiritul de 
rezistenţă al acelei lumi, iar cealaltă marcând dinamica schimbării 
acesteia, a devenirii ei în care primează trăirile sufleteşti, profunzimea 
sentimentelor erotice. 

Depăşind determinismul pur economic, Persida, fără a renunța la 
cumpătare şi dârzenie, trăsături moştenite de la Mara, are o viaţă mai 
complexă şi se împlineşte existențial prin profunzimea  trăirilor 
sufleteşti, prin vibraţiile umane mai bogate şi mai nuanţate decât ale 
mamei sale. Pentru a-şi apăra iubirea şi căsătoria cu Naţi, ea devine o 
martiră a dragostei. Cuprinsă de o criză erotică, o dată cu ieşirea din 
adolescenţă, trăieşte dragostea cu intensităţi diferite, „văzută ca un 
destin, un blestem, în care voluptatea iubirii se asociază cu durerea, 
cu „farmecul dulce” al sentimentului erotic superior care cere sacri- 
ficiu şi provoacă suferință. 

„Insuşirea esenţială a lui Slavici — remarcă G. Călinescu — este 
de a analiza dragostea, de a fi un poet şi un critic al eroticii rurale...”. 
Pentru el, sentimentul erotic se constituie într-o dimensiune 
sufletească care evoluează de la primii muguri ai iubirii, o joacă a 
dragostei, o provocare, care se transformă ulterior într-o mare pasiune 
şi presupune devotament şi jertfă. 

Persida este una dintre cele mai frumoase figuri feminine din 
literatura română, atât fizic, cât şi moral: „era înaltă, plină, rotundă şi 


! G. Călinescu, Istoria literaturii române de la origini până în prezent, 
Editura Minerva, 1982, p. 452. 

cu toate astea subțirică s-o frângi de mijloc; iar faţa ei ca luna plină, 
curată ca floarea de cireş şi albă, de-o albeaţă prin care din când în 
când străbătea, abia văzut, un fel de rumeneală.” 

Intreaga ei personalitate e mistuită de un foc interior, un dinamism 
şi o senzualitate de „şerpoaică”, care-i exprimă vibrant feminitatea. 

loan Slavici este primul romancier român care acordă sentimentului 
erotic o mare dimensiune ca element hotărâtor al existenței eroilor, 
dovedindu-se un profund şi subtil analist al vieţii interioare. Eroinele sale, 
în majoritate (Persida, Ana, Simina ş.a.), sunt capabile de mari pasiuni, de 
jertfe pentru împlinirea iubirii, în timp ce bărbaţii, deşi iubesc, îşi 
cenzurează din orgoliu sentimentele (Naţi, Lică, Ghiţă, Iorgovan). 

La apariţia volumului Novele din popor, primul volum de 
nuvele al lui Slavici, M. Eminescu semnala o noutate față de proza de 
până atunci şi observa că „problemele psihologice pe care le pune sunt 
desenate cu toată fineţea unui cunoscător al naturii omeneşti.” 

Această calitate a prozei lui Slavici, observată de M. Eminescu, 
constituie elementul de originalitate şi pasul hotărâtor către proza 
modernă. Autorul, ca de altfel majoritatea scriitorilor ardeleni, 
reuşeşte să depăşească descrierea simplistă a cadrului exterior şi a 
comportamentului eroilor şi să acorde o atenţie deosebită introspecţiei 
sufleteşti, dezvăluirii adevăratelor furtuni şi drame care aşteaptă să 
izbucnească. Tudor Vianu afirma, în Arta prozatorilor români, că în 
literatura noastră „Slavici creează modelul analizei psihologice... prin 
care izbuteşte să dea personajelor sale o viață interioară surprinsă într-o 
adâncime care nu-l ispitise niciodată pe Creangă.” 

Creaţia lui loan Slavici a avut urmări profunde pentru proza 
epică naţională şi a aşezat solid, alături de M. Eminescu, Ion Creangă 
şi I. L. Caragiale, temeliile moderne ale literaturii române. 


CRITICA LITERARĂ ÎNTRE 1850-1900 

Structurile teoretice ale literaturii române, critica literară, teoria 
şi estetica s-au dezvoltat paralel şi chiar cu oarecare întârziere, față de 
fenomenul literar propriu-zis. Din acest punct de vedere, până la 
jumătatea secolului al XIX-lea, opiniile critice se refereau doar la 
ideile social-politice încorporate în operele literare, cu foarte rare 
excepţii aveau ca obiectiv modalitățile artistice specifice literaturii. 
Exista, deci, o critică neorganizată, dependentă de celelalte producţii 
ale literaturii, cu rolul de stimulare a creaţiei şi de orientare a acesteia 
etică şi social-politică. 

Dezvoltarea destul de târzie a literaturii române moderne, lipsa 
unor opere naţionale de valoare artistică, sau puținătatea lor, au 
determinat, în mod logic, întârzierea primelor evaluări critice şi judecăţi 
de valoare şi, deci, afirmarea criticii literare şi a esteticii ca genuri de 
sine stătătoare, independente de restul literaturii şi diversificate în 
funcție de unghiul din care se face aprecierea critică. Sub influența 
dezvoltării criticii literare şi a esteticii europene, ajunsă în secolul al 
XIX-lea la maturitate artistică, după 1860, o dată cu pătrunderea 
primelor idei ale esteticii lui Hegel şi a concepțiilor de filosofia artei ale 
lui Kant şi Schopenhauer, încep şi la noi, destul de timid, o maturizare a 
conştiinţei critice şi o definire mai clară a rolului acesteia ca fenomen 
literar independent de celelalte genuri şi, totuşi, legat de ele prin 
obiectul analizei. Acum, critica literară cunoaşte o diversificare, în 
funcţie de structura şi mesajul operelor literare, în: critică ştiinţifică, 
normativă sau metafizică,critică estetică sau sociologică. 

După 1860, asistăm, alături de noul sistem critic lansat de T. 
Maiorescu, la primele încercări de evaluare aplicată, analitică a 
operelor literare prin câteva studii ale lui Radu Ionescu şi C. Do- 
brogeanu Gherea. 


RADU IONESCU 


Format ca scriitor într-o perioadă de adânci schimbări în 
structura societăţii româneşti, Radu Ionescu (Ivăncescu Răducanu) se 
va încadra, în cea mai mare parte a activităţii sale, în spiritul 
scriitorilor de la 1848, pentru care scrisul era un act de responsabilitate 
în activitatea de regenerare naţională, o necesitate în lupta pentru 
făurirea României moderne. 

Ca şi aceştia, el se afirmă ca un participant activ la viața 
culturală şi politică a epocii,ca om politic şi publicist talentat, dar mai 
ales ca poet, prozator şi critic literar cu un simţ modern deosebit. 

Biografia lui Radu Ionescu este foarte săracă. Biografii şi docu- 
mentele vremii consemnează cu zgârcenie doar câteva coordonate ale 
personalității sale. Născut în anul 1832 la Bucureşti (unii biografi 
consemnează ca dată a naşterii anul 1833) dintr-o familie modestă ca 
stare socială, urmează Colegiul Sf. Sava, iar la absolvire, „neavând po- 
rachi şi cu ajutorul mai mult moral decât material al Arhiereului Calist. 

Radu Ionescu începuse să scrie versuri încă din liceu, la vârsta 
de 19 ani, remarcându-se, în special, după apariția în 1854 a volu- 
mului de poezii Cânturi intime, care-l impune ca o mare speranță a 
liricii noastre filosofice. G. Călinescu îl socoteşte un precursor foarte 
îndepărtat al lui G. Bacovia, „care introduce primul în elegiile sale 
notele funebre şi atmosfera delirantă a nopţii (Nopturnă), clavirul 
răsunător, la care cântă fecioara în delir, invocând umbra iubitului 
mort (Preludiul lirei).” 

Apreciat pentru talentul şi preocupările sale literare, la Paris, 
unde ajunge în toamna anului 1856, studiază filosofia „ocupându-se 
mult şi de literatura universală”. În capitala Franței se alătură 
emigranților români şi desfăşoară o activitate intensă prin presă şi 
literatură pentru Unirea Principatelor Române. În 1857, devine 
redactor la ziarul Buciumul condus de Cezar Bolliac, unde publică 
articole şi versuri pentru Unire. 

Anii petrecuţi la Paris sunt folosiți de scriitor, pe lângă activitatea 
publicistică, pentru studiul literaturii şi în special pentru problemele de 
critică literară şi estetică, aprofundate sub influenţa lui Hegel, tradus şi 
predat pentru prima dată în Franţa. Întors în ţară, în primele luni ale 
anului 1860, publică unele proze în ziarul Independința (încercarea de 
roman Donjuanii din Bucureşti şi nuvela O zi de fericire) şi este atras 
de critica literară, încercând să pună bazele unui sistem de principii 
estetice derivat din ideile esteticii lui Hegel, popularizate pentru prima 
dată la noi în ţară. 

După această dată, scriitorul părăseşte, aproape definitiv, 
literatura, iar peste câţiva ani şi activitatea de critic literar, aservindu- 
şi pana unor interese de partid şi aruncându-se în vâltoarea luptelor 
politice. 

Istoria literară a consemnat, în legătură cu Radu Ionescu, 
valoarea de pionierat a activității sale de critic literar modern, 
incontestabila influență în epocă a studiilor sale despre Principiile 
criticii, Alexandru Donici. Cronica literară, D-na Dora D'Istria, 
Epistolă amicului G. Sion, Teatrul român, Critica literară, 
Introducţie la romanul Donjuanii din Bucureşti), ş.a. Meritele lui 
Radu Ionescu, după cum remarca N. Iorga, nu sunt nici în poezie, nici 
în politică, ci în critica literară, el vorbind, printre primii, despre critica 
nouă, „nu cum o făcea în Franţa Sainte-Beuve, dând lămuriri asupra 
vieţii scriitorului şi încercând a lega sufletul lui întreg, aşa cum l-ar fi 
înrâurit această viaţă, cu opera care într-o anumită clipă s-a desfăcut 
din adâncurile sufletului acestuia, ci reducând opera la principii”. 

Principiile criticii, alături de scrisoarea care ţine loc de prefață 
romanului Donjuanii din Bucureşti, sunt printre cele mai interesante 
pagini de estetică şi filosofie a artei din a doua jumătate a secolului al 
XIX-lea, care-l impun pe Radu Ionescu printre figurile de seamă ale 
criticii noastre literare. 

Acest studiu, în care criticul are meritul „de a fi vorbit cel dintâi, 
înaintea lui T. Maiorescu, despre critica literară ca despre o ştiinţă şi 
mai ales despre critica metafizică”, publicat în Revista Română în mai 
1861, cuprinde zece capitole, asemănătoare în majoritatea lor, ca 
denumire şi problematică, cu cele din Estetica lui Hegel, din care 
citează şi rezumă, folosind-o ca suport pentru sistemul său de principii. 

In primul capitol, autorul pledează pentru ca, asemenea ştiin- 
telor, la baza creaţiilor artistice şi în special a aprecierii lor estetice să 
stea „regule generale şi principii absolute care servă de baze şi de 
criterium pentru descoperirea adevărului şi pentru dezvoltarea 
metodică a științelor. ..”. 

În restul capitolelor este dezvoltat pe larg rolul criticii în 
aprecierea obiectivă a operei de artă, în stimularea şi dezvoltarea 
gustului pentru frumos şi a respectului pentru adevăr. Critica are, după 
Radu Ionescu, rolul de a „cerceta producţiile spiritului omenesc în 
toată varietatea lor, a studia progresul treptat al ideilor şi influențelor 
lor asupra civilizațiunii, a întemeia principii şi reguli generale care 
trebuiesc observate pentru a descoperi noi adevăruri şi a se feri de a 
cădea în rătăciri, pentru a se conduce în diferite creaţiuni şi a ajunge la 
oarecare perfecționare...” iar mai departe subliniază: „Spre a judeca o 
producţie oarecare, critica trebuie să aibă înainte-i principii pe care să 
se întemeieze toate cercetările şi apreţuirile sale; căci nu este destul a 

exprima asupra unei opere impresiunile sale personale, şi a o judeca 
numai după sentimentul său; aceasta nu este critică, nu are nici o 
însemnătate şi nu aduce nici un rezultat folositor”. 

Încercând să pună bazele unei critici literare ştiinţifice, autorul 
insistă asupra misiunii şi a calităților pe care trebuie să le îndepli- 
nească criticul: „C-o judecată solidă şi adâncă, c-o logică întemeiată 
pe adevăr, c-o imaginaţiune vie şi regulată, cu sentimentul gustului 
dezvoltat, critica examinează orice operă fără altă pasiune decât aceea 
a frumosului, arată calitățile şi meritele sale adevărate, fără a le 
ascunde sub nişte uşoare defecte, expune adevărata teorie a artei, face 
dintr-o asemenea lucrare profundă şi serioasă o învăţătură folositoare 
pentru dezvoltarea artelor şi literelor, încurajează încercările talentului 
începător şi-i arată calea adevărată ce trebue să urmeze, îl ajută să se 
ridice în creațiile sale către idealul etern”. 

Avem în aceste pasaje unele idei preluate direct din Estetica lui 
Hegel, pe care Radu Ionescu a studiat-o la Paris la prima ei apariţie, în 
edițiile din 1840 şi 1855, sau poate în original, deoarece cunoştea 
limba germană. 

In Principiile criticii, autorul se opreşte, ca şi Hegel, asupra 
teoriei şi specificului genurilor literare (poezia epică, poezia lirică, 
poezia dramatică), încercând să stabilească legile proprii de dezvoltare 
ale fiecăreia dintre ele. 

Principalele idei ale sistemului critic modern, sintetizate de Radu 
Ionescu din estetica lui Hegel sunt: 

— distincția dintre ştiinţă şi artă; 

— separarea esteticului (frumosului) de celelalte domenii; 

— deosebirea dintre morală în general şi morala operei literare; 

— definirea frumosului ca o aparenţă a ideii, singura deţinătoare a 
adevărului; 

— definirea noţiunii de ideal care este adevăratul scop al artei şi 
cea mai înaltă expresie a frumosului. 

Criticul constată cu ironie că s-a înmulțit numărul „versifi- 
catorilor” care sunt „departe de a fi poeți” şi că „niciodată n-a răsărit 
ca acum mai mulţi făcători de versuri...”, „râmători, înşirători de 
vorbe fără sens”. 

Autorul încearcă să aplice conceptele teoretice enunțate în 
Principiile critice la literatura română, în câteva studii analitice ca: 
Al. Donici. Cronica literară, studiu asupra vieţii şi poeziilor 
scriitorului, şi Doamna Dora D’Istria, scriitoarea de origine română, 

fiica banului Mihai Ghica, care a publicat un interesant studiu despre 
Viaţa monastică în biserica orientală şi femeile în oriente. 

Radu Ionescu a dus o viaţă agitată, niciodată la adăpost de 
apăsarea grijilor materiale. Acest lucru l-a determinat să părăsească 
literatura, care va rămâne până la sfârşitul vieţii marea lui pasiune, 
pentru a se ocupa de profesii mai rentabile, ca publicistica, politica şi 
diplomaţia. Cârmuind cu greu barca vieţii, mereu încolţit de nevoi, 
permanent în luptă pentru existență, constrâns, nu o dată, să-şi 
schimbe convingerile, situaţie umilitoare pentru o fire sensibilă şi 
pasionată, scriitorul va fi ruinat sufleteşte, pierzându-și, în ultimii ani, 
rațiunea. Soarta lui anticipează, parcă, pe cea a marelui nostru poet M. 
Eminescu, legându-i nu numai viaţa, inuman de grea, ci şi moartea 
năpraznică asemănătoare. 

Radu Ionescu a decedat în 1872 (sau în 1873, data e încă incertă). 


TITU MAIORESCU 
Societatea literară Junimea şi 
revista Convorbiri literare 


Societate literară fondată în 1863, bazată pe comunitatea de idei 
a unor scriitori cu studii la universitățile din Apusul Europei, Junimea 
aapărut ca o necesitate de a da un curs modern culturii şi vieții 
intelectuale româneşti, spiritul critic şi conştiinţa valorii, în momentul 
în care acestea intraseră definitiv sub sfera de influență occidentală. 
Iniţiatorii Junimii vizau mult mai mult decât promovarea unei culturi 
de valoare, manifestând un interes larg pentru alinierea structurilor 
social-culturale şi a instituțiilor politice la cele europene. Printre 
membrii ei fondatori cei mai activi s-au numărat: lacob Negruzzi, Titu 
Maiorescu, Theodor Rosetti, Vasile Pogor, care făceau parte ca 
ideologie din gruparea de stânga a partidului conservator. 

Deşi avea la bază un program politic, acesta va fi o preocupare 
secundară a Junimiştilor, interesul major fiind canalizat spre 
sprijinirea şi încurajarea culturii de valoare. T. Maiorescu, făcând o 


207 


caracterizare din interior a Junimii, declara la 1890!: „«Junimea» din 
laşi a fost o adunare privată de iubitori ai literaturii şi ai ştiinţei, de 
iubitori sinceri. Din întâmplare, cei dintâi membri ai ei s-au găsit a fi 
înzestrați cu cunoştinţe destul de felurite, fiecare după studiile şi după 
gusturile sale, încât să se poată completa unii pe alţii şi totodată să se 
poată înțelege. Discuţiile cele mai animate, însă fără nici un amestec 
de interese personale, i-au apropiat şi i-au împrietenit, atrăgând încetul 
cu încetul pe mulţi alţii, a căror dispoziţie de spirit îi făcea accesibili la 
asemenea cercetări adeseori abstracte. În primii ani ai acelor întâlniri 
intime s-a urmărit cu stăruință citirea mai tuturor operelor literaturii 
române de pân-atunci, bune-rele cum erau, şi pe temeiul unor 
asemenea cetiri se iscau discuţiile: observări critice, încercări de 
stabilire a unui teren comun de înţelegere, teorii conduse la extrem şi 
apoi limitate spre o aplicare mai firească, expuneri ştiinţifice despre 
estetică, despre limbă, despre scriere, despre multe alte obiecte ale 
gândirii omeneşti — căci ştiinţele se înrudesc — de omnibus rebus et qui 
— busdam aliis, totdeauna libere, adeseori îndrăzneţe, de regulă vesele, 
niciodată personale, sau meschine, sau înveninate. Şi se formase astfel 
o atmosferă de preocupări curat intelectuale, care fără voie şi pe 
nesimţite ajunsese a stăpâni pe toţi aşa încât orele petrecute o dată pe 
săptămână la «Junimea» stăteau în cel mai mare contrast cu viaţa de 
toate zilele, erau o lume aparte, un vis al inteligenţei libere, înălțat 
deasupra trivialităţilor reale. Şi aşa de intensiv şi aşa de puternic lucra 
această atmosferă asupra celor ce o respirau, încât forma ea însăşi o 
legătură între ei şi-i armoniza pe toţi pentru timpul cât dura, pe unii 
pentru toată viaţa lor... Cele mai disparate spirite s-au putut întâlni şi 
s-au putut însufleţi în acest contact: veselul voltairian Pogor cu 
sistematicul politic Carp, melancolicul Theodor Rosetti, cu (pe atunci) 
humoristul Negruzzi, scriitorul acestor rânduri cu militarul autodidact 
M. Cerchez, traducătorul lui Heine, N. Schelitti, cu franţuzitul M. 
Korné, închisul estetic Burghele cu vârtosul glumet Creangă, juristul 
Mandrea cu hazliul Paicu, agerul şi recele Buichiul cu sentimentalul 
Gane, spaniolul Vârgolici cu obscurul german Bodnărescu, horaţianul 
Ollănescu-Ascanio cu liricul ofițer Șerbănescu, tăcutul Tasu cu 
vorbăreţul Ivanov, viul cugetător Conta cu poligraful Xenopol, exactul 
Melic cu«volintirul» Chibici, amarul critic Panu cu blândul Lambrior, 


! T. Maiorescu, Junimea şi Convorbiri literare, Istoria literaturii 
române, III, Editura Academiei, 1973, p. 31-32. 

anecdotistul Caraiani cu teoreticul Missir, bunul «papa» Culianu cu 
epigramistul Cuza, izbucnitorul Philippide «Hurul» cu blajinul Miron 
Pompiliu, supergingaşul Volenti cu filologul Burlă, popularul Slavici 
cu rafinatul Naum, înaltul visător Eminescu cu nemilosul observator 
Caragiale şi alţii şi alţii în umbră şi penumbră, iar din când în când în 
mijlocul lor întineritul Vasile Alecsandri cu farmecul povestirilor lui”. 

Pentru realizarea rolului propus, de susţinere şi popularizare a 
culturii, ştiinţei şi istoriei naţionale, Junimea a organizat, începând din 
1864, „prelecţiile populare”, iar în 1867, la iniţiativa şi sub conducerea 
lui Iacob Negruzzi, apare revista Convorbiri literare. Într-un articol 
Către cititori (1893), lacob Negruzzi explica în ce a constat progra- 
mul revistei, arătând ca principală caracteristică a acesteia conţinutul 
eclectic şi spiritul de solidaritate naţională prin publicarea unor „autori 
de valoare din orice ţară ori provincie locuită de români”, începând cu 
bărbații care făceau parte din generaţia de la 1834 şi mai ales din 
acelea de la 1848 şi 1866... care au contribuit puternic la regenerarea 
noastră naţională şi la conducerea mişcării intelectuale a poporului”. 

Convorbiri literare, revista cea mai longevivă din presa literară 
românescă, a apărut până în 1944 şi a reunit în paginile ei generaţii de 
prestigiu ale culturii, literaturii şi ştiinţei naționale. Au publicat în 
revistă, mai ales în prima etapă, pe lângă marii clasici: Eminescu, 
Caragiale, Creangă şi Slavici, o serie de poeți ca: A. Naum, Vasile 
Pogor, Nicolae Skelitti, Theodor Șerbănescu, M. Gregogoriady de 
Bonachi, D. Petrino, M. D. Cornea, Veronica Micle, Matilda Cugler- 
Poni, N. Volenti ş.a. 

Mai puţin publicată în revistă, proza a fost prezentă prin: N. 
Gane, lacob Negruzzi, Leon Negruzzi, I. Pop-Florentin, Miron 
Pompiliu, N. D. Xenopol, loan Popovici-Bănăţeanul ş.a., iar 
dramaturgia prin loan lanov, Samson Bodnărescu, G. Bengescu- 
Dabija, D. Ollănescu-Ascanio ş.a. 

Junimismul a constituit, faţă de literatura paşoptistă, un moment 
de maturitate, de evoluţie necesară spre valoare şi spirit critic, spre 
cumpătare şi simţ al măsurii. 

TITU MAIORESCU este personalitatea cea mai proeminentă a 
culturii şi criticii literare româneşti din secolul al XIX-lea!, şi nu numai 


! Titu Maiorescu s-a născut la 15 februarie 1840 la Craiova. Era fiul 
ardeleanului loan Maiorescu, dascăl venit în acest oraş din cauza persecuțiilor 
austro-ungare, deoarece participase activ la revoluţia din 1848. Tatăl, loan 

din acest secol, cel care a pus bazele evaluării estetice moderne a crea- 
tiei literare, a promovat scriitori de valoare şi a descurajat, printr-o atitu- 
dine critică necruțătoare, falsele valori, epigonismul şi impostura. Cu o 
pregătire intelectuală temeinică, s-a remarcat ca un îndrumător şi creator 
deplin, în filosofie, lingvistică, critică şi teorie literară, estetică şi istoria 
artei, într-un cuvânt o personalitate de excepţie, cu un real simţ al valorii. 
Orizontul intelectual, cultura, voinţa şi tenacitatea îl desemnau 
pentru un asemenea rol de îndrumător necontestat al culturii române, 
după ce influenţa lui I. H. Rădulescu se diminuase pentru tânăra 
generație de după 1848. Prin structura personalităţii sale, T. Maiorescu 
cobora din „luminătorii” Şcolii Ardelene şi purta, în alte timpuri şi în 
alte realităţi, vocaţia acestora de dascăli, animatori şi reformatori ai 
vieții culturale româneşti. Intelectual profund, cu o bogată cultură în 
toate domeniile, el s-a afirmat ca om de iniţiativă, îndrumător ferm şi 
exigent, admirat şi negat în aceeaşi măură, activ reformator în viaţa 
literară, socială şi politică românească la începuturile modernizării ei. 
Criticul exigent, aparent rece şi autoritar, a transmis şi 
colaboratorilor un spirit obiectiv, voinţa de învingător în competiţia 
vieţii. In jurnalul său Însemnări zilnice, el a contrazis definitiv 
imaginea unui critic „senin”, „olimpian”, descoperindu-se ca un om cu 


Trifu, fiu de ţăran din Bucerdea Grănoasă, de lângă Blaj, îşi va schimba 
numele în Maiorescu, fiind înrudit cu marele cărturar ardelean Petru Maior. 

Titu-Liviu îşi începe studiile la Craiova, apoi la Braşov unde se mutase 
familia, continuându-le la Viena, la Institutul Theresianum, o şcoală de lux 
pentru nobili, pe care o termină în 1858 ca şef de promoţie. 

Urmează studii de filosofie, drept şi litere, la Berlin şi Paris, iar în anul 
1859 îşi ia, la Berlin, licenţa şi doctoratul în filosofie şi drept, pentru ca în 
anul următor să devină licenţiat în filosofie şi litere la Sorbona. 

Revenit în ţară în 1862, se stabileşte la Iaşi, până în 1874, unde va 
activa ca director al Colegiului Naţional, director al Şcolii Normale de la Trei 
Ierarhi, rector, la 23 de ani, al Universităţii, profesor universitar de filozofie, 
activ om de cultură şi al vieţii publice, ctitor al Societăţii Junimea (1864- 
1865) şi al Convorbirilor literare. 

După 1874 se mută la Bucureşti, îndeplinind mai multe funcţii: 
deputat, ministru, prim-ministru, avocat, profesor universitar. În această 
perioadă publică studii de filosofie, estetică, limbă şi literatură română. 

În anul 1909 se retrage din învățământ, dedicându-se vieţii politice ca 
prim-ministru şi ministru de externe. 

T. Maiorescu a murit la 18 iunie 1917. 

o mare voinţă şi putere de muncă, dar şi cu slăbiciuni, contradicții şi 
complicate probleme de viaţă. 

Studiile publicate, în orice domeniu, scot în evidenţă, pe lângă 
bogata sa cultură, o clarviziune şi un gust artistic remarcabil, o 
inteligență vie şi o logică fermă, bine argumentată. In afară de 
contribuţia decisivă în evoluţia criticii literare şi a esteticii, Maiorescu 
a participat activ la rezolvarea unor probleme controversate ale limbii 
literare, prin studii ce rămân fundamentale dacă ţinem seama de 
momentul în care se găsea limba română o dată cu trecerea definitivă 
la alfabetul latin şi la respingerea teoriilor puriste. 

Tudor Vianu sublinia, în legătură cu personalitatea lui Titu 
Maiorescu: „Nimeni n-a purces încă la opera de judecată a literaturii 
cu o înălțime mai mare de vederi, şi de pe înaltele foişoare ale 
principiilor sale, nimeni n-a privit cu mai multă stăruință către 
fenomenul literar”. De aceea „nu putem să nu salutăm în echilibrul 
realizat de Maiorescu nu numai modelul neîntrecut, dar şi ţinta 
permanentă a năzuinţelor noastre”. 


Activitatea de critică şi istorie literară 
Studii: Critice (1874), Logice (1878), Critice vol. I, H, III (1892- 
1893), Insemnări zilnice I-III (1937-1939) 


- Beţia de cuvinte (1873) 

- Raport către Academia Româ- 
nă... (1880) 

- Neologismele (1881) 

- Oratori, retori, limbuţi (1902) 


Studii de limbă: 

- Despre scrierea limbii române | - ortografia fonetică 

(1866) - îmbogățirea vocabularului cu 
- Limba română în jurnalele din | neologisme 

Austria (1868) - combate teoria etimologică 


Literatură: 

- Asupra poezei noastre populare 
(1868) 

- O cercetare critică asupra poe- 
ziei noastre de la 1867 

- Direcţia nouă în poezia şi proza 
română (1872) 

- Comediile d-lui I. L. Caragiale 


- susține valoarea literaturii 
populare 

- combate mediocritatea 

- promovează valorile literaturii 
-promovează ideile esteticii 
moderne 

(1885) 
- Poeți şi critici (1886) 
- Eminescu şi poeziile lui (1889) 


etc. 

Cultură: 

- Contradirecţiei de azi în cultura | - dezvoltă teoria formelor fără 
română (1868) fond 


Studiile de estetică ale lui Maiorescu, publicate în Convorbiri 
literare: Asupra poeziei noastre populare (1868), Direcţia nouă în 
poezia şi proza română (1872), Comediile d-lui I. L. Caragiale 
(1885), Poeți şi critici (1886), Eminescu şi poeziile lui (1889) ş.a, 
prezintă unele probleme de actualitate în estetica europeană cu care 
criticul era la curent datorită preocupărilor sale de pregătire a licenţei 
şi doctoratului la Berlin şi Paris. În susținerea noilor concepte estetice, 
face deseori apel la autoritatea unor filosofi şi teoreticieni ca Hegel, 
Schopenhauer, Herbert sau Kant, din care preia unele idei, sau cu 
teoriile cărora este în dezacord, mai ales în legătură cu substanţa şi 
natura poeziei. 

Studiul O cercetare critică asupra poeziei române de la 1867 
prezintă nu numai o analiză critică, ci şi un program pentru literatura 
română, cu principii estetice moderne. În prima parte, intitulată Condiţia 
materială a poeziei, autorul stabileşte că: „Prima condiţiune e condițiunea 
materială sau mehanică, pentru ca să existe o poezie în genere, fie epică, fie 
lirică, fie dramatică, este ca să se deştepte prin cuvintele ei imagini sensibile 
în fantezia auditorului şi tocmai prin asta poezia se deosebeşte de proză, ca 
un gen aparte, cu propria sa rațiune de a fi”. 

Criticul consideră că mijloacele condiţiei materiale ale poeziei 
sunt: alegerea cuvântului mai puţin abstract, adjectivele şi adverbele 
(epitetele ornante), personificările, metaforele şi tropii. Adept al 
clasicismului, deşi studiase în Germania în epoca de înflorire a 
romantismului, Maiorescu susține echilibrul şi claritatea expresiei în 
artă, respingând ferm „beţia de cuvinte”, epigonismul şi producţiile 
mediocre (Beţie de cuvinte), cărora le opune unele modele poetice 
veritabile. 

In cea de a doua parte a studiului, dedicată Condiţiei ideale a 
poeziei, criticul se opreşte la problemele de fond, asupra celor trei 
calități ale poeziei: „o mai mare repejune a mişcării ideilor, o 

exagerare sau cel puțin o mărire şi o nouă privire a obiectelor sub 
impresiunea simțământului şi a pasiunii, o dezvoltare grabnică şi 
crescândă spre o culminare finală”. 

În această direcţie, pe linia conceptelor sale de echilibru şi 
claritate, Maiorescu sublinia că: „Poetul nu este şi nu poate fi 
totdeauna nou în ideea realizată, dar nou şi original trebuie să fie în 
veşmântul sensibil cu care o învălueşte şi pe care îl reproduce în 
imaginația noastră. Subiectul poeziilor, impresiile lirice, pasiunile 
omeneşti, frumuseţea naturii sunt aceleaşi de când lumea, nouă însă şi 
totdeauna variată este încorporarea lor în artă”. 

Fiecare din cele două părţi ale studiului se bazează pe explicaţii 
şi aplicaţii practice, pe enunțarea şi dezbaterea unor probleme 
esenţiale ale esteticii, precum şi pe modalitățile de exprimare a 
frumosului, raportul dintre arte, utilitatea formelor sensibile, natura, 
structura şi tehnica poeziei. 

Definind poezia ca o formă de manifestare a frumosului, criticul 
explică natura acestui concept şi elementele lui particulare, 
considerând că: „Ideea sau obiectul poeziei nu poate fi decât un 
simțământ sau o pasiune şi niciodată o cugetare exclusiv intelectuală 
sau care ţine de tărâmul ştiinţei”. 

Poezia este, constată Maiorescu, „un product de lux al vieții 
intelectuale (une nobile inutilite)”, concept e drept exagerat şi 
confuz,respins şi combătut de Constantin Dobrogeanu Gherea şi 
majoritatea criticilor de la revista Contemporanul. Criticul junimist 
remarca pe bună dreptate, ţinând seama de evoluţia literaturii epocii, 
că poezia este cea care marchează nivelul unei literaturi şi, citându-l 
pe Schopenhauer’, o definea ca „arta de a pune fantezia în mişcare 
prin cuvinte”. 

Pentru argumentarea conceptelor sale estetice, Maiorescu se 
referă la teoria lui Hegel, care consideră poezia „ca artă a vorbirii, care 
uneşte în sine artele plastice şi muzica pe un plan superior în domeniul 
interiorității spiritului însăşi”. Concepţia criticului român este apropiată 
prin natura obiectului şi totuşi diferită de cea a lui Schopenhauer şi a lui 
Hegel prin accentul pus pe „simţăminte” şi „pasiune”. El defineşte 
poezia ca o formă a simțământului sau a pasiunii manifestate în formă 


! Arthur Schopenhauer, Cu privire la estetica poeziei, în vol. Studii de 
estetică, Editura Ştiinţifică, Bucureşti, 1974, p. 74. 
213 


estetică, în timp ce Schopenhauer şi Hegel o consideră o artă a vorbirii, 
în care accentul cade pe funcția cuvântului. 

Sub influenţa lui Hegel, Maiorescu împarte criteriile judecății 
critice după minte şi inimă şi susţine teza armonizării şi a unităţii 
contrariilor, bazată pe teoria dublei structuri a judecății, logică şi 
afectivă, obiectivă şi subiectivă, care conduce la o cunoaştere raţională 
completă. Criticul consideră, deci, că judecata logică şi judecata 
afectivă nu sunt opuse, ci complementare, înrudite prin obiectul 
cercetat în dimensiunile lui sensibile şi cele filosofice. Noţiunea, ca 
produs al minții, şi imaginea, rezultat al inimii, nu sunt adversare, ci se 
completează într-un câmp larg, ca ştiinţa şi arta, sunt modalităţi de 
reprezentare a uneia şi aceleiaşi realități, în care frumosul este o 
sinteză datorată ambelor părți. 

Studiile sale de estetică se bazează pe trihotomia Adevăr — 
Frumos — Bun, un triptic axiologic care cuprinde trei ramuri ale artei: 
poezia, muzica, arhitectura, după exemplul lui Hegel, care se oprise la 
cinci domenii: arhitectură, sculptură, pictură, muzică şi poezie. 
„Aceste cinci arte, scria Hegel, formează sistemul în sine însuşi 
determinat şi organic structurat al artei cu adevărat reale. În afară de 
acestea, mai există, se înțelege, şi alte arte neperfecte, ca arta 
construirii grădinilor, dansul etc. 

O problemă fundamentală a esteticii care l-a preocupat pe 
Maiorescu a fost aceea a sentimentului generator de emoție estetică 
(impresia muzicală, poetică sau vizuală — picturală). Apropiate prin 
sentiment, aceste arte nu formează o unitate, aşa cum susține Wagner. 
Spre deosebire de teoria unităţii emoției artistice, criticul român crede 
că „destinul fiecărei serii artistice este trasat încă din aprioritatea 
actului creator, se află în predispoziția sentimentală originară. Acolo 
sunt preconcepute toate elementele operei, în maniera embrionului 
goethean. Convertirea materialului poeziei în impresie sonoră ori 
plastică nu este posibilă.” 

Cercetarea artei şi a frumosului trebuie realizată în mod ştiinţific 
— este de părere Maiorescu —, deoarece ele depozitează o parte 
teoretică, destinată judecății abstracte (minţii), şi o parte afectivă, 
perceptibilă prin inimă. O asemenea concepţie este determinată de 


! Hegel, Principii de estetică, II, Editura Academiei, Bucureşti, 1966, 
p. 22. 

! Petru Ursache, T. Maiorescu — Esteticianul, Editura Junimea, laşi, 
1987, p. 63. 

poziţia raţionalistă de pe care investighează literatura, susținând, în 
Jurnal şi în studiul Consideraţii filozofice, că ştiinţa e singura cale a 
progresului. Principalul său argument şi punct de plecare în teoria 
ştiinţei se bazează pe ideea lui Hegel, care consideră că „ceea ce este 
real este rațional şi ceea ce este rațional este real”. 

O altă problemă fundamentală a esteticii, mult dezbătută în 
epocă, era aceea a raportului natură — artă, văzut în concordanță cu 
legile frumosului artistic. Primul critic român care a abordat această 
problemă a fost Radu Ionescu (Principii de estetică), care considera 
că arta nu trebuie să fie o copie fidelă a naturii, ci o creaţie originală. 

Maiorescu a dat cea mai convingătoare explicaţie acestor 
raporturi dintre natură — artă, artă — realitate, om — natură, socotind că: 
„Intelectualul (artistul) nu poate fi ca o oglindă care dublează 
realitatea. Un astfel de dublicat în economia naturii ar fi fost de 
prisos... El creează ceva nou, care nu există independent de el”. 

Criticul pledează pentru imaginea-idee, concept cuprinzător care 
exprimă esenţa realităţii, şi respinge copia acesteia ca produs searbăd 
care nu determină fiorul creaţiei originale. El consideră că, în raportul 
său cu natura, artistul este independent, deasupra acesteia, pe care o 
vede şi o interpretează subiectiv, potrivit stărilor sale sufleteşti. 

Conceptul raportului om — natură, problema fundamentală a 
filosofiei, l-a preocupat şi pe Eminescu, care, sub influenţa lui Goethe, 
susținea: „Arta stă asupra naturii însă să nu se înțeleagă greşit. Trebuie 
să caracterizăm momentul unde se ating amândouă. Antiteza între om 
şi natură a decis. Şi noi suntem natură. Să restabilim unitatea. În 
simţirea nemijlocită zace deja unitatea”. 

Eminescu crede, ca şi Maiorescu, că în centrul operei artistice 
trebuie aşezat omul cu întreaga lui subiectivitate, pentru că el reprezintă 
partea superioară a naturii. In felul acesta, opera de artă nu va fi un 
duplicat, o copie, o fotografie mecanică, care sărăceşte realitatea, ci va fi 
un sistem de raporturi şi modalităţi de completare şi adâncire a naturii. 

Ideile estetice şi observaţiile critice generale din studiile lui Titu 
Maiorescu au fost permanent raportate şi au căpătat obiect concret prin 
aplicarea lor la nivelul literaturii române a timpului şi la majoritatea 
scriitorilor care o reprezentau. Astfel, au fost publicate studiile: Direcţia 
nouă în poezia şi proza română (1872), Asupra poeziei noastre 


? M. Eminescu, Fragmentarium, Editura Ştiinţifică şi Enciclopedică, 
Bucureşti, 1981, p. 88. 

populare (1868), Comediile lui I. L. Caragiale, Poeți şi critici, 
Eminescu şi poeziile sale (1889), Literatura română şi străinătatea 
(1882), În chestia poeziei populare, Observări polemice sau 
recenziile Poeziile d-lui Octavian Goga (1906), Povestirile d-lui 
Mihai Sadoveanu, Nuvelele d-lui I. A. Brătescu-Voineşti ş.a. 

In aceste studii, Maiorescu a făcut o critică de direcţie, 
programatică şi eclectică, bazată pe autoritatea bunului gust şi a unei 
vaste culturi, prin care a realizat o selecţie a valorilor şi o combatere a 
epigonismului şi a nonvalorii. El declara: „O critică serioasă trebuie să 
arate modelele bune câte au rămas şi să le distrugă pe cele rele şi, 
curățând astfel literatura de mulţimea erorilor să propună junei 
generaţiuni un câmp liber pentru îndreptare” (O cercetare critică...) 

Critica, sugerează autorul, are un rol dublu, estetic şi filosofic şi 
foloseşte ca tehnică de lucru „prelucrarea” şi „selectarea” conceptelor şi a 
metodelor. În felul acesta, „Cenzura lui literară — cum o numeşte T. Vianu 
— face parte dintr-un plan general de ridicare a nivelului cultural”. 

Cel mai important studiu de critică şi istorie literară, cu un larg 
orizont al aprecierilor estetice, este Direcţia nouă în poezia şi proza 
română, care cuprinde, aşa cum se menţionează în titlu, două capitole 
analitice asupra evoluţiei literaturii române până în 1872. 

În primul capitol, criticul se ocupă de poeți ca: Alecsandri, 
Eminescu, Bodnărescu, Matilda Cugler, Șerbănescu, Petrino ş.a., care 
fac parte din noua direcţie a literaturii române, direcție care se distinge 
prin „simţul natural, prin adevăr şi înțelegerea ideilor ce omenirea 
întreagă le datoreşte civilizaţiei apusene şi totodată prin păstrarea şi 
chiar accentuarea elementului naţional”. 

Aprecierea scriitorilor care aparţineau noii direcții este realizată 
pe măsura valorii lor, care, deşi „nu este deopotrivă”, „sunt pe calea 
naturală şi aspiră cu bună-credință spre adevăr... încât toți merită 
atenţie binevoitoare”. In fruntea acestei noi mişcări este, după părerea 
lui Maiorescu, V. Alecsandri, „cap al poeziei noastre literare în 
generația trecută”, la care apreciază Doinele şi Lăcrămioarele şi în 
mod special Pastelurile, „toate însufleţite de o simetrie aşa de crudă şi 
puternică a naturii” şi „scrise într-o limbă aşa de frumoasă încât a 
devenit fără comparare cea mai mare podoabă a poeziei sale”. 

T.Maiorescu subliniază rolul deosebit al lui V. Alecsandri pentru 
o cultură tânără şi faptul că „prin scrierile şi sfaturile sale ne-a întărit 
în tradiția de a ne emancipa limba de pedantismul filologilor şi de a o 
primi aşa cum iese, ca un izvor limpede, din mintea poporului”. 

În legătură cu poezia de început a lui Eminescu, criticul are unele 
rezerve, deşi îl consideră „cel ales”, „poet în toată puterea cuvântului”, 
ale cărui poezii au „farmecul limbajului (semnul celor aleşi), a 
concepţiei înalte şi pe lângă acestea (lucru rar între ai noştri) iubirea şi 
înțelegerea artei antice”. Poetul este văzut ca om al timpului modern, 
deocamdată însă „blazat în cuget, iubitor de antiteze cam exagerate, 
reflexii mai peste marginele iertate”. Poezia Venere şi Madonă e 
socotită „stranie”,"bazată pe o mare confuzie”, iar Epigonii „cuprinde o 
antiteză foarte exagerată” şi are multe neglijenţe de formă. 

Mai târziu, în 1889, în studiul Eminescu şi poeziile lui, este 
prezentat un magistral portret intelectual al poetului în care se 
subliniază profilul acestuia şi valoarea operei sale: „Eminescu e un om 
al timpului modern, cultura lui individuală stă la nivelul culturii 
europene de astăzi”. 

Criticul apreciază cu clarviziune traiectoria operei lui Eminescu 
în viitor: „Acesta a fost Eminescu, aceasta este opera lui. Pe cât se 
poate omeneşte prevedea, literatura poetică română va începe secolul 
al XX-lea sub auspiciile geniului lui, şi forma limbii naționale, care şi- 
a găsit în poetul Eminescu cea mai frumoasă înfăptuire până astăzi, va 
fi punctul de plecare pentru toată dezvoltarea viitoare a veşmântului 
cugetării româneşti”. 

Subliniind măsura geniului eminescian, Maiorescu întreprinde 
primele analize asupra unor opere, primele constatări subtile, menţio- 
nând „seninătatea abstractă, iată nota lui caracteristică, în melancolie, 
cât şi în veselie”. In acest studiu se insistă asupra evoluţiei şi perfec- 
țiunii limbii literare folosite de poet, o limbă „dulce şi străvezie, dar nu 
răzlețită şi lipsită de contururi, ci prinsă în celula regulată a fagurelui”. 

Formulările critice şi aprecierile faţă de unii poeţi ca: 
Bodnărescu, Matilda Cugler ş. a. sunt reținute, fără exagerări valorice. 
Astfel, poeziile lui Bodnărescu „sunt demne de studiat...”,„deşi stilul 
d-sale este prea greoi”, iar despre Matilda Cugler şi Şerbănescu men- 
ționează că „nu este exagerat să zicem: un fel de reuşită”. 

Critica poeţilor mediocri şi inculți, „nerodnici”, descurajarea 
imposturii şi a imitaţiei sunt făcute cu asprime, ironie şi sarcasm. În 
legătură cu unele producţii ale poeţilor Pătărlăgeanu, Petre Grădişteanu, 
Iustin Popfiu, I. C. Drăgănescu, B. Petrie, Ciru Oeconomu ş.a., 
aprecierile critice sunt sentințe sumare şi fără drept de replică. 

In partea a doua a studiului, criticul defineşte sensurile „noii 
direcţii”, în opoziţie cu cea veche: „Direcţia veche a bărbaţilor noştri 

politici este mult mai îndreptată spre formele dinafară, direcția nouă şi 
jună caută mai întâi de toate fundament dinlăuntru, şi unde nu-l are şi 
până când încă nu-l are, dispreţueşte forma dinafară ca neadevărată şi 
nedemnă”. 

Printre problemele dezbătute în această a doua parte, o mare 
atenţie este acordată criticii formelor fără fond, atitudinii exagerate a 
unor instituţii paşoptiste, considerate ca simulări, „rătăcire totală a 
judecății”. Maiorescu cuprinde sub această formulă a formelor fără 
fond toate fenomenele noi din societatea românească (politice, 
economice şi culturale), referindu-se la parlament, constituţie, presă, 
Academie, Universitate, teatre, conservator etc., pe care le consideră 
simple imitații, simple forme fără fond. El declară că: „Ne lipseşte 
activitatea ştiinţifică, cercetări originale în toate ramurile ştiinţei sau 
nu există de loc, sau sunt prea puţine şi prea puţin îndestulătoare. Dar 
îndeplinirea acestei lipse nu se poate improviza sau lua în întrepriză de 
comisii guvernamentale; din contră, toate mijloacele de care dispunem 
trebuesc deocamdată concentrate la un învățământ mai elementar; 
şcoale mai multe şi mai bune, profesori din ce în ce mai puțin 
ignoranţi, încetul cu încetul gustul ştiinţei deşteptat în tinerime, şi apoi 
speranța că peste câteva generații va începe şi o mică activitate 
ştiinţifică originală în mijlocul nostru. Nu aşa au gândit «antelup- 
tătorii» noştri de progres grabnic, naționaliștii zeloşi cu privilegiul 
exclusiv al focului patriotic; într-o dimineață guvernul a discutat şi 
promulgat în Monitorul Oficial cultura României prinSocietatea 
Academică din Bucureşti, a patentat 21 de învăţaţi”. 

Continuând cu exemplele, Maiorescu declară: „Nu avem activitate 
literară şi — lucru caracteristic — romanuri şi novele nu se scriu deloc, 
toate se traduc. Chiar poeziile păreau a fi dispărut. Alecsandri era izolat, 
proza în cea mai deplorabilă stare...”. In aceste condiţii un reprezentant 
al publicului, într-un discurs oficial a cerut «de urgenţă o istorie a 
literaturii române», Panteonul, în care să se venereze deja eroii spiritului 
nostru». În deplină concordanță, guvernul român a deschis la Univer- 
sitate catedra de istoria literaturii române”. 

Criticul consideră că toată această grabă de promovare a 
formelor fără fond se datorează tinerilor de la 1848, care au venit din 
Franţa şi Germania şi „au adus şi au introdus o parte din luxul 
societăților străine” şi „au repetat, din nenorocire numai luxul dinafară 
al civilizaţiei, fără a întrevedea fundamentele istorice mai adânci care 
au produs cu necesitate forme”. 

Maiorescu aminteşte faptul că „numărul tipografiilor” nu 
înseamnă literatură şi „societățile mai mult sau mai puţin academice şi 
programele discursurilor, nu ţin loc de ştiinţă, «muzeele» nu 
înlocuiesc pictura. Şi dacă, în fine, te îndoieşti de libertate, îți prezintă 
hârtia pe care e tipărită constituţiunea română”. 

„Prin urmare — conchide criticul —, tot ce s-a creat prin imitație şi 
împrumut nu are fond autohton, nu e produsul unei dezvoltări 
organice. Formele au devenit realități lipsite de conţinut, de adevăr şi 
sunt periculoase prin mediocritatea lor”. 

Problema combaterii formelor fără fond a fost reluată şi în arti- 
colul În contra direcţiei de azi în cultura română, aducându-se noi 
argumente contra acestui fenomen golit de conţinut şi periculos prin 
consecinţele sale de stagnare a unei dezvoltări organice: „In aparenţă — 
declară Maiorescu —, românii posedă azi aproape întreaga civilizaţie 
europeană. Avem politică şi ştiinţă, avem jurnale şi academii, avem 
şcoli şi literatură, avem muzee, conservatoare, avem teatru, avem chiar 
o Constituţie. Dar în realitate toate astea sunt producţiuni moarte, 
pretenţii fără fundament, stafii fără trup, iluzii fără adevăr”. 

În studiile de critică literară, Maiorescu a aplicat ferm ideile sale 
despre autonomia esteticului faţă de etic şi social şi a aşezat la baza 
cercetării critice concepția de frumos, ca „manifestare a ideii în 
materie sensibilă”. Astfel, în Comediile d-lui I. L. Caragiale, 
respinge, cu argumente estetice, învinuirile de imoralitate aduse 
autorului după reprezentarea comediei D-ale Carnavalului şi afirmă 
că o adevărată operă de artă nu poate fi decât morală, deoarece 
contribuie la: „înălțarea în lumea ficţiunii ideale, făcându-ne să ne 
uităm pe noi înşine, cu interesele noastre limitate şi egoiste”. 

La întrebarea dacă arta are o misiune morală şi dacă ea contri- 
buie la educarea şi înălţarea poporului, Maiorescu a răspuns categoric: 
da. El a adăugat însă faptul că „influenţa morală a unei lucrări literare 
nu poate fi alta decât influența morală a artei în general”. „Este-— 
continua el — aceeaşi influenţă asupra înălțării morale a individului ce 
o poate aştepta din producerea simțământului estetic la auzirea unei 
sinfonii de Beethoven şi la privirea statuii lui Apollo din Belvedere 
sau a Venerei de Medicis, aceeaşi şi nu alta trebue să aştepţi de la 
citirea unei poezii sau de la asistarea la o reprezentaţie dramatică.” 

Criticul consideră imorale numai operele minore, care nu au 
puterea ficţiunii. „Odată ficţiunea realizată, ceea ce în cazul lui 
Caragiale e în afară de orice discuție, chiar «trivialitatea» vorbirii 

personajelor dispare. În acest sens, un limbaj academic pus în gura lui 
Nae Ipingescu ar nimici toată lucrarea.” 

Când gustul public în schimbare determină pe unii scriitori, 
printre care Barbu Ştefănescu, Vlahuţă ş.a., să minimalizeze meritele 
lui V. Alecsandri, pentru a afirma valoarea poeziei lui Eminescu, 
Maiorescu intervine cu autoritate pentru a stabili criteriul valorilor: „In 
Alecsandri — scrie el — vibrează toată inima, toată mişcarea compa- 
trioților săi, câtă s-a putut într-o formă poetică în starea relativă a 
poporului nostru de azi... A lui liră multicoloră a răsunat la orice 
adiere ce s-a putut deştepta din mişcarea poporului nostru în mijloci- 
rea lui” (Poeți şi critici). Criticul conchide că „Valoarea unică a lui 
Alecsandri constă în totalitatea acţiunilor sale literare”. 

În acelaşi studiu, Poeți şi critici, autorul prezintă o sinteză a 
evoluţiei literaturii române în ultimii 14 ani, în care sunt apreciaţi, 
pentru contribuţia lor majoră, scriitori ca Negruzzi, Slavici, Duiliu 
Zamfirescu şi în special „nemuritorul Creangă”, pentru curentul 
„sănătos în care se încadrează şi pentru modul în care înfăţişează 
figuri tipice din popor”. 

In recenziile despre Poeziile d-lui Octavian Goga, Povestirile 
d-lui Sadoveanu şi Nuvelele d-lui I. A. Brătescu-Voinești, criticul 
surprinde contribuţia fiecăruia şi particularitățile specifice artei sale. 
Deşi mai înainte afirmase că sentimentul patriotic nu poate deveni 
materie de artă din cauza conţinutului său practic — politic, atunci când 
se referă la poeziile lui O. Goga susține că acesta este o „adevărată 
artă”, deoarece patriotismul se prezintă în forme adevărate şi adânci. 

O altă problemă importantă dezvoltată în studiul Direcţia nouă 
în poezia şi proza română a fost aceea a purității limbii, criticul 
pledând pentru principiul fonetic, bazat pe limba vorbită, împotriva 
„etimologismului”, care „vrea ca forma cea mai veche a cuvintelor să 
fie şi cea mai bună, fiind mai apropiată de latină”. Bazat pe bun simţ şi 
pe evoluţia firească a limbii, el susţine că „scopul vorbirii şi scrierii 
este numai unul: împărtăşirea cugetării. Cu cât cugetarea se poate 
exprima mai iute şi mai exact, cu atât limba e mai bună”. Deformările 
limbii de către etimologişti şi introducerea neologismelor de prisos au 
ajuns să fie o adevărată cauză a îmbolnăvirii literaturii şi a secătuirii 
izvorului viu şi firesc al limbii literare. 

Fără a respinge ideea îmbogăţirii limbii cu neologisme, Maio- 
rescu stabileşte, în articolul Neologismele, principiile care stau la baza 

adaptării acestora la limba română. Preluarea neologismelor se 
încadrează în patru categorii cerute de evoluţia limbii: 

a) acolo unde pe lângă cuvântul slavon există în limba română 
populară un cuvânt curat român, cuvântul slavon trebuie îndepărtat, 
fără a exagera în schimbările vocabularului bibliei şi ale cărților 
religioase; 

b) acolo unde avem în limbă un cuvânt de origine latină, nu este 
necesar să se introducă altul neologistic; 

c) acolo unde astăzi lipseşte în limbă un cuvânt, iar ideea trebuie 
neapărat introdusă, vom primi cuvântul întrebuințat în celelalte limbi 
romanice, mai ales în cea franceză; 

d) îndepărtarea din limbă a tuturor cuvintelor slavone şi 
înlocuirea lor cu neologisme sunt cu neputinţă, dar nu mai trebuie 
introduse cuvinte slavone noi. 

Maiorescu pledează pentru folosirea firească a limbii şi acolo 
unde avem cuvinte de origine romanică sau slavone prea înrădăcinate 
în limbă, nu trebuie folosite fără noimă cuvinte străine, „căci puritatea 
limbii e o cerere nedreaptă care nicăieri nu s-a putut realiza. Genea- 
logia limbilor se judecă după scheletul lor flexionar, aceasta arată de 
exemplul netăgăduit că noi suntem de viță latină. Dar lexiconul limbii 
este totdeauna pestriţ şi arată, ca o oglindă credincioasă, popoarele 
care au înrâurit asupră-i împreună cu ideile ce le-a primit de la dânşii”. 

În articolul Contra şcolii lui Barițiu, pornind de la vechile 
gramatici şi în special de la gramatica lui Eliade Rădulescu (1828), 
Maiorescu abordează problemele limbii în latura lor practică, în 
funcţie de exprimarea simplă şi clară a gândirii, apropiată de vorbirea 
populară. În acest domeniu al normelor care să guverneze limba şi în 
special limba literară, criticul a publicat: Limba română în jurnalele 
din Austria (1868), Beţia de cuvinte (1873), Despre scrierea limbii 
române (1875), Neologismele (1881), Raport asupra unui nou 
proiect de ortografie (1880) şi (1904), Contra şcolii lui Barițiu, 
Oratori, retori şi limbuţi ş.a. 

Alături de alți învăţaţi ai timpului, de B. P. Hasdeu, V. 
Alecsandri, Al. Odobescu, D. Bolintineanu ş.a., Maiorescu a susținut, 
cu măsură şi bun simţ, reguli precise şi clare pentru aşezarea corectă a 
limbii române în structurile ei normale. În această direcţie, el a pledat 
cu argumente sigure pentru: 

— ortografie fonetică şi alfabetul latin: „Punctul nostru de 
plecare este acesta: fiecare cuvânt să se scrie cum se pronunță. Acest 
principiu va da limbii române o scriere simplă, uşoară, conformă atât 
cu ideile lingvistice moderne, cât şi cu cerinţele pedagogice în şcoli”; 

— combaterea etimologismului şi a analogiei, teorii aberante ale 
şcolii latiniste: „Ce voieşte acum etimologismul în ortografia română? 
Voieşte să ne aducă gramatica la forma cea mai etimologic pură, să ne 
arunce limba cu secoli înapoi”; 

— combaterea stricătorilor de limbă, prin: ridiculizarea „beţiei 
de cuvinte”, respingerea calculului lingvistic şi îmbogățirea vocabu- 
larului cu termeni neologici în special din limbile romanice. 

În studiul său Despre scrierea limbii române, criticul supune 
unui examen riguros modelul de aplicare a ortografiei în limba română 
şi susţine, cu argumente teoretice şi exemple practice, ortografia 
fonetică, pentru că, înainte de orice principiu lingvistic, există o 
rațiune practică. El remarcă faptul că „nici un alfabet din lume nu 
exprimă şi nu este în stare să exprime toate sonurile unei limbi decât à 
peu pres”. Sunt respinse ferm încercările puriştilor de „a frânge geniul 
ascuns al unui popor prin micile lor paradigme şi teorii”, pe care le 
consideră „fantasmagorii impotente”. 

Maiorescu propune, pentru a fi mai aproape de limba vorbită, o 
ortografie nu absolut fonetică — lucru imposibil, ci cât mai apropiată 
de specificul limbii şi de păstrarea tradiției. Nefiind un specialist, 
criticul se impune prin simţul practic şi cultura sa vastă, exercitând cu 
autoritate o influență benefică asupra evoluției ulterioare a limbii 
literare, ajunsă la cea mai înaltă culme prin limba creaţiei 
eminesciene.! 


CONSTANTIN DOBROGEANU GHEREA 
şi revista Contemporanul 


! Citatele folosite în lucrare au fost selectate din studiile lui Titu 
Maiorescu publicate în Opere, vol.1, Ed. Minerva, Bucureşti, 1986. 

Contemporanul — revistă ştiinţifică şi literară!, apărută în 1881 
ca organ de presă al cercurilor socialiste, a marcat un moment de 
sinteză a unor tendinţe în mişcarea socială şi politică a epocii, dar şi în 
orientarea culturii şi literaturii române spre o direcţie națională şi 
militantă abandonată după 1848. 

In articolul program Către cititorii noştri (1 iulie 1881), revista 
îşi propunea să popularizeze „în patria noastră” cuceririle ştiinţei şi 
culturii înaintate, descoperirile geniului uman şi să lupte împotriva 
ignoranței, a idealismului şi a falselor valori. În felul acesta, considera 
ca ţel imediat ridicarea conţinutului ştiinţific al manualelor şcolare, 
combaterea superstiţiilor şi formarea unui public cult, cunoscător al 
fenomenelor naturii. 

In domeniul literaturii, revista popularizează succesele impor- 
tante europene, marile idei care le animă şi pune un accent deosebit pe 
critica literară ştiinţifică şi obiectivă care să promoveze şi să afirme 
acele opere folositoare societății româneşti, teză care a provocat 
îndelungata polemică cu T. Maiorescu şi critica estetică. Disputa 
polemică în jurul unor idei contradictorii, în special legate de 
impersonalitatea produsului artistic,s-a desfăşurat mai ales după 
apariția studiilor lui T.Maiorescu despre Comediile d-lui I.L. Ca- 
ragiale şi Poeți şi critici şi a răspunsului lui C. D. Gherea în articolul 
Către d-l Maiorescu, reprodus apoi în Studii critice cu titlul 
Personalitatea şi morala în artă. 

Pe un front mai larg de idei, nu numai în literatură şi estetică, 
Gherea, devenit, după 1885, adevăratul mentor al revistei Contempo- 
ranul, fundamentează poziția ideologică a acesteia, în opoziție cu 
Convorbiri literare, şi cu o literatură lipsită de conţinut social şi 
educativ, fără rol moralizator implicit. 

Revista promovează literatura realistă, afirmă rolul militant al 
acesteia şi respinge producțiile fără mesaj social şi moral, bazate pe 
ideea autonomiei esteticului şi a impersonalității artei. 

În Contemporanul s-au grupat în jurul lui C. D. Gherea o serie 
de scriitori şi oameni de ştiinţă apropiaţi de ideile socialiste şi care au 
publicat opere literare în majoritatea lor cu tendință socială, urmărind 
rolul educativ al mesajului artistic. 


! Al. Hanţă, Istoria literaturii române, vol. III (cap. Contemporanul), 
Editura Academiei, 1973, p. 555-587. Sinteza a folosit datele publicate de Al. 
Hanţă şi G. Ivaşcu (din Istoria literaturii române, vol.I, Ed. Academiei, 
p. 587-637). 

223 


Astfel, au colaborat la Contemporanul poeţii: C. Mille, Nicolae 
Beldiceanu, I. Păun Pincio, O. Carp, Gh. din Moldova, în domeniul 
prozei au publicat Anton Bacalbaşa, Paul Bujor, Sofia Nădejde, Ştefan 
Bassărăbeanu, iar în critica literară, alături de Gherea, au apărut studii 
de Ionescu Raicu Rion, Sofia şi lon Nădejde ş.a. 

Cu toate exagerările, mai ales în promovarea unei literaturi 
tematice, fără a ţine seama de valoarea estetică, Contemporanul a avut 
un rol deosebit în menţinerea literaturii române pe linia realismului 
critic şi în apropierea ei de marile valori europene. 


x 
x åë >% 


Constantin Dobrogeanu Gherea' a marcat în epocă o nouă 
direcție a evaluării şi aprecierii literaturii româneşti, având la bază 
critica sociologică, complementară şi totuşi fundamental opusă criticii 
estetice, reprezentată de Radu Ionescu şi în special de Titu Maiorescu. 
El a reuşit să atragă, prin noutatea intervențiilor şi a analizelor asupra 
laturii socio-tematice a operelor artistice, mai mulţi scriitori şi să se 
bucure de o oarecare notorietate. Spirit polemic incisiv, inteligent şi 
cunoscător al literaturilor europene, Gherea şi-a desfăşurat cea mai 


! C. D. Gherea (21 mai 1855-7 mai 1920), pe numele adevărat Mihail 
Nichitici Kass (sau Katz), s-a născut în localitatea Slavianka, din gubernia 
rusească Ecaterinoslav, unde a urmat şcoala primară şi câteva clase de 
gimnaziu. Frecventează primii ani la Facultatea de Ştiinţe din Harcov, pe 
care-i întrerupe în anul 1873, când intră în mişcarea subversivă narodnică. 
Urmărit de Ohrana ţaristă (poliția politică), trece în România şi se stabileşte 
la Iaşi, în 1875, unde, lipsit de mijloace de trai, îndeplineşte tot felul de 
activități, fără a întrerupe legătura cu mişcarea narodnică din Rusia. 

În timpul războiului din 1877 este arestat de Ohrană şi deportat în 
Siberia, de unde evadează şi ajunge, prin Norvegia, în Franţa şi alte țări din 
Europa apuseană. De aici revine în România, stabilindu-se la Ploieşti. Pentru 
a-şi asigura mijloacele de existenţă, ia în custodie restaurantul din gara Ploieşti 
şi activează în mişcarea socialistă din România, participând intens cu articole 
diverse, în special de doctrină socialistă, şi cu studii de critică literară. 

A fost prieten cu mai mulți scriitori ai vremii, atraşi de verva lui 
polemică (cu I. L. Caragiale, G. Coşbuc, Al. Vlahuţă, Barbu Ştefănescu 
Delavrancea, Paul Zarifopol ş.a.). 

Studiile sale critice, apărute în cea mai mare parte în revista Contem- 
poranul, au fost publicate în anii 1890, 1892 şi 1920. 

C.D.Gherea a decedat la 7 mai 1920. 

mare parte a activității în revista Contemporanul, organul mişcării 
socialiste din România, unde a debutat cu un articol despre schiţa 
dramatică Ştefan Hudici a lui V. G. Morţun. În articolele sale s-a 
remarcat prin ideile social-politice care au consolidat primele cercuri 
socialiste şi în special prin popularizarea activităţii socialismului 
european, dar şi prin fermitatea cu care a susținut realismul în 
literatură, rolul educativ al artei cu tendință, singura cale de înălțare 
morală şi spirituală a cititorului. 

In judecata sa critică, Gherea se bazează pe o concepție 
materialistă şi ştiinţifică asupra literaturii şi artei în general, concepţie 
opusă, sau cel puţin diferită ca finalitate, de teoria estetică şi idealis- 
mul metafizic susținute de T. Maiorescu. Criticul de la Contempo- 
ranul consideră că scriitorul şi opera sa sunt produse ale vieții sociale 
şi, deci, trebuie înţelese şi explicate în strânsă legătură cu influența şi 
evoluția societății. Critica lui este explicativă şi are rolul de 
îndrumător în acțiunea educativă şi de moralizare socială. 

Critica ştiinţifică preconizată de Gherea se bazează pe patru 
etape metodologice pe care să le parcurgă criticul pentru a putea 
răspunde la întrebările: 

— „de unde vine creaţia artistică”; 
artă şi mediul social care a produs- 0? 

— „ce influenţă va avea ea”, odată creată, asupra mediului care a 
produs-o? 

— „cât de sigură şi vastă va fi această influență”? 

— „prin ce mijloace această creaţie artistică lucrează asupra 
noastră?”. 

Sistemul critic propus, pe baza teoriilor lui H. Taine şi Emile 
Faguet, ale sociologiei literare, ocolind sau diminuând latura estetică, 
lasă impresia unui dogmatism rigid prin ruperea formei de conținutul 
operei literare. 

Unul dintre primele studii, în care este schițat sistemul său critic, 
Cătră d-l Maiorescu (1868), apărut în volum sub titlul Persona- 
litatea şi morala în artă, respinge critica estetică, uneori fără 
argumente şi cu o înţelegere simplistă. În acest articol, Gherea 
combate ca false şi dăunătoare teoriile lui Maiorescu asupra emoțţiei 
impersonale şi a concepţiei prin care patriotismul nu are ce căuta în 
artă. Absolutizând ideile şi tezele lui Maiorescu, criticul de la 
Contemporanul neglijează faptul că aceste concepte se refereau doar 
la poezia minoră, patriotardă, la epigonii liricii paşoptiste. 


LI 


ce legătură este între opera de 

O altă problemă importantă care stă la baza sistemului critic 
propus de Gherea este aceea a moralei în artă, prin care să se exercite 
direct forța sa moralizatoare şi educativă, şi nu numai prin valoarea 
estetică, aşa cum susținea Maiorescu. În acest sens, valoarea morală a 
unei opere de artă este condiţionată de înălțarea morală şi ideală a 
artistului, care trebuie să fie în acord cu veacul său, să transmită prin 
operă sentimentele şi ideile cele mai nobile. 

După articolul Cătră d-l Maiorescu, Gherea publică, în anul 
1887, o continuare a sistemului său critic, apropiat ca metodă de cel al 
ştiinţelor naturale, prin studiul pragmatic Critica criticii (în volum 
intitulat Asupra criticii). Aici, sub influența determinismului lui 
Taine, Gherea consideră că noua critică este caracterizată prin poziti- 
vism în ştiinţă şi „naturalism” în literatură, fapt ce o eliberează de 
nebulozitatea romantică şi îi impune un sistem, o metodă bazată pe 
principii clare. 

In Critica criticii, autorul constată lipsa unei critici literare 
constructive, „o secetă de critică literară”, care duce literatura română 
în jos. „Critica noastră cu foarte mici excepţii, e cât se poate de 
desuetă, e o critică de frunzăreală... Critica la noi n-are o viaţă 
neatârnată, ea trăieşte pe lângă literatura artistică, din viaţa acestei 
literaturi şi nu pentru a-i da vreun ajutor, ci mai degrabă pentru a o 
încurca. Când apare vreo lucrare a unui scriitor al nostru, critica se 
împarte de obicei în două tabere: una, duşmani ai artistului, îl ocărăsc, 
îl numesc om fără talent, nulitate... alta, prieteni, îl ridică în slăvi”.! 

In comparaţie cu situația de la noi, Gherea dă ca exemplu, consi- 
derat ideal, sistemul critic al lui Emile Faguet, care reuşeşte să 
surprindă prin analiză şi nuanțare fenomenul literar în ansamblul lui 
(studiul despre Balzac). 

„Pentru a îndepărta o neînțelegere” în legătură cu sistemul său 
critic bazat pe o structură ştiinţifică şi reguli clare, el face precizările 
necesare: 

„Când zicem critică ştiinţifică suntem departe de a crede că 
critica a ajuns o ştiinţă pozitivă. Nu suntem departe de a fi de părerea 
lui Zola care, vorbindu-ne de critica modernă, ne vorbeşte de legi fixe, 
de teoreme geometrice. În critica literară nu putem însă avea legi 


!C. D. Gherea, „Asupra criticii” (Scrieri critice, 1, Editura de Stat pentru 
Literatură şi Artă, 1956, p. 50). 

nestrămutate, teoreme tot aşa de lămurite ca în geometrie, cum nu 
avem nici în sociologie”. 

În continuare, Gherea afirmă: „critica, întocmai ca şi arta, n-a 
ajuns încă a fi ştiinţă şi unui critic i se cere intuiție, inspirație, un talent 
deosebit, înnăscut, ca şi artistului”? 

Articolele apărute în Contemporanul şi în alte publicaţii, 
completate cu unele studii noi despre I. L. Caragiale şi Al. Vlahuţă, au 
fost reunite în 1890 în primul volum din Studii critice, pentru ca un an 
mai târziu să fie publicat şi cel de al doilea volum, care cuprinde articole 
teoretice şi analize pe marginea altor opere literare (O făclie de Paşti). 

În anii 1893 şi 1894, criticul a publicat o serie de studii teoretice 
de sinteză deosebit de importante: Mişcarea literară şi ştiinţifică, 
Asupra esteticii metafizice şi ştiinţifice, Artişti cetăţeni, Idealurile 
sociale şi arta, Artişti proletari intelectuali ş.a., articole care au 
format materia celui de al treilea volum de Studii Critice. 

In anul 1910, Gherea publică studiul său Neoiobăgia, o analiză 
economico-sociologică a vieții rurale, inspirată de răscoalele din 1907. 
Completat cu alte articole pe tema ţărănească, studiul a devenit baza 
doctrinei neoliberale a dezvoltării țărilor cu o structură agrară, „atrase 
în sfera contactelor cu cele înaintate”. 

Studiile de critică aplicată despre Eminescu, I. L. Caragiale, G. 
Coşbuc, Al. Vlahuţă, cu toate defectele şi exagerările sociologice, sunt 
mult mai interesante decât cele pur teoretice şi uneori aduc, pe lângă 
patosul ideologic al interpretării, o documentare vastă şi unele 
asociaţii comparatiste cu literatura universală. 

Studiul despre Eminescu prezintă prima analiză mai cuprinză- 
toare a operei marelui poet. Explicând pesimismul din creaţia acestuia, 
Gherea consideră că poetul a fost la începutul activității sale un 
optimist, că a avut un fond tonic, exemplificat prin poezia de tinereţe. 
„Eminescu era bun, blând, iubitor; fondul prim al caracterului său a 
fost mai curând optimismul şi idealismul, decât pesimismul'”. 

Gherea respinge părerea lui Maiorescu, având la bază teoria lui 
Schopenhauer despre geniu, care vedea în structura pesimistă a lui 
Eminescu un dat ereditar, organic, amplificat de cultura sa filosofică, 
care s-a transmis în fondul adânc al operei. El considera că: „Pricina 
de frunte a curentului decepţionist în literatura noastră — care l-a 


! Ibidem, p .69. 
? Ibidem, p. 70. 
* Ibidem, p. 29. 

influențat pe Eminescu — «un poet cu inima simțitoare», este 
păcătoşenia civilizației burgheze introduse la noi după 1848... care a 
înşelat aşteptările ce se puneau într-însa”! 

Decepţionismul poetului din epoca sa de maturitate este cauzat, 
după părerea criticului, de deziluzia vieţii, de marile neîmpliniri şi 
renunțări la idealurile pe care şi le făurise. El nu este singurul din 
Europa cuprins de acest „mal de siècle”, care a dus, după neîmplinirea 
dezideratelor Revoluţiei Franceze de la sfârşitul secolului al XVIII- 
lea, la filosofia negării a lui Schopenhauer. 

Dezamăgit de societatea contemporană, Eminescu şi-a strămutat, 
după multe frământări sufleteşti, idealul în trecut. Respingând o 
asemenea orientare, criticul de la Contemporanul încearcă să şi-o 
explice. Poetizarea trecutului de către Eminescu e determinată de 
unele motive artistice, „depărtarea totdeauna face să se poată şterge 
toate trăsăturile nepoetice şi să rămână cele poetice, cum de la un cor 
aflat în depărtare se pierd notele false şi nearmonice, ba, de departe, 
poate să ne pară un cor chiar foarte armonios” 

Gherea îi cere poetului să nu proslăvească epoca Muşatinilor şi a 
Basarabilor, pentru a nu lăsa impresia că îşi aşază idealul social în 
trecut, ci să cânte femeia luptătoare, nu „mâinile subțiri şi reci” şi 
„faţa cea pală, angelică”. El declară: „... dacă am fi puşi în trista 
dilemă să alegem între vremea noastră şi între a spintecătorilor de 
turci, a tăietorilor de capete, a buzduganului şi a ţepei, apoi tot am 
alege mai bine vremea noastră” 

În partea a doua a studiului sunt prezentate câteva analize, cu 
insistență pe problemele de măiestrie poetică şi de modalităţi artistice. 
Fără îndoială că, deşi eforturile sunt lăudabile, insuficienta experiență 
estetică a criticului şi nivelul unei asemenea întreprinderi în epocă 
limitează eforturile de a surprinde unitatea şi de acordare a fondului de 
idei la mijloacele artistice formale. Gherea nu reușește decât parțial să 
pătrundă în tainele procesului de creaţie eminesciană. 

O interpretare critică a eroticii eminesciene scoate în evidență 
lacunele exclusiviste ale concepției lui Gherea, care respinge „dragos- 
tea de tip edenic”,este împotriva „iubirii prefăcute în marfă” şi cere 
promovarea unor sentinţe morale, a unui ideal socialist. „Dacă voim să 
căutăm în aceste pagini idealul social al poetului despre femeie şi 


! Ibidem, p. 6. 

? Ibidem, p. 166. 

* Ibidem, p. 23. 

iubire, este nehotârât, neguros şi, oricum, şi mai prejos de înălțimea 
artistică a poetului”! 

Criticul cere zugrăvirea femeii socialiste: „O femeie ai cărei creieri 
sunt munciţi de gânduri multe şi vii, al cărui cap e frământat de probleme 
întinse şi grele ale vieţii omeneşti, a cărei inimă bate cu durere pentru 
durerile lumii, care ştie să se aprindă pentru idealurile înalte ale vieţii 
omeneşti... o femeie tovarăşă, pe viață şi pe moarte, a bărbatului” 

Departe de a înţelege mesajul şi fibra patriotică a unor "poezii 
precum Doina, Gherea consideră că poetul a dat un conţinut fals, care 
nu exprimă preocupările şi sufletul românesc. Pe un ton care se vrea 
ironic, dovedind opacitatea concepțiilor sale, el afirmă: „În frumoasa-i 
doină poetul cheamă pe Ştefan cel Mare, aiurea pe Vlad Ţepeş şi aşa 
mai încolo. Nu ştim dacă şi-a luat în seamă, însă ne-am prinde că, dacă 
s-ar scula din mormânt acei voievozi bătrâni, apoi pe dânsul, copil 
sceptic şi necredincios al veacului, l-ar pune mai întâi în țeapă” 

Aceleaşi limite, datorate excesului de interpretări sociologice şi 
teziste, le întâlnim şi în studiile despre I. L. Caragiale şi G. Coşbuc. 

Studiul despre I.L.Caragiale începe cu o lungă introducere 
sociologică, fără legătură cu subiectul, despre apariţia burgheziei pe 
scena istoriei, în urma Revoluţiei Franceze de la sfârşitul secolului al 
XVIII-lea, şi la noi după Revoluţia de la 1848. 

Comentând şi apreciind cu căldura prieteniei opera lui I. L. 
Caragiale, în special în latura ei de critică socială, printre cei dintâi în 
literatura română, Gherea supune unei analize aplicate comediile şi 
alte creaţii (Năpasta şi O făclie de Paşti) ale marelui dramaturg. El 
consideră că, în O scrisoare pierdută, Caragiale a creat nu numai o 
mare comedie de moravuri, „dar şi una din cele mai sângeroase satire 
politico-sociale”, încât „după un râs omeric, ea ne provoacă alte 
sentimente, care numai a râs nu seamănă”. Se subliniază faptul că 
I.L.Caragiale a prezentat în comedii o lume care are aceeaşi notă 
generală: bătaia de joc, ridiculizarea, biciuirea anomaliilor, neajun- 
surile izvorâte din introducerea instituţiilor europene, satirizarea mai 
ales a acelor neajunsuri şi anomalii care nu le împărtăşim în Europa 
Occidentală, ci sunt speciale țării noastre” 


! Ibidem, p. 58. 
? Ibidem, p. 63. 
* Ibidem, p. 23. 
* Ibidem, p. 68-69. 

Explicând insuccesul dramei Năpasta, Gherea considera că aceasta 
dovedeşte o mentalitate a societăţii româneşti, în special a „surtucarilor” 
nepricepuţi în problemele ţărăneşti, care „neagă țărănimii simțăminte 
omeneşti şi reduc sufletul ţăranului la câteva elemente stereotipe, 
interpretând sobrietatea lui în vorbă ca un semn al cumplitei sărăcii 
spirituale”. Criticul apreciază că, în Năpasta, Caragiale are meritul de a fi 
adus pe scenă țăranii şi a „ridicat un colț mic de pe marile suferințe 
ţărăneşti”, surprinzând „bogăţia, adâncimea, complexitatea simțămintelor 
ţărăneşti, asemănătoare cu cele exprimate în poezia populară”. 

Cu toate consideraţiile minuţioase şi juste asupra operei lui I. L. 
Caragiale, Gherea, apreciind î în special latura sociologică şi de critică 
socială, a insistat mai puțin în legătură cu valoarea artistică şi nu a 
reuşit totdeauna să pună în evidenţă modalităţile estetice specifice 
creației marelui dramaturg. 

O mare atenție a acordat criticul analizei şi aprecierii operei lui 
G. Coşbuc, „poetul țărănimii”, una din cele mai aplicate şi nuanţate 
pagini de critică, în care se subliniază puternica dragoste pentru popor 
a poetului. 

In studiul acesta, cel mai original despre G. Coşbuc, Gherea a 
propus şi realizat un nou sistem critic, analitic şi aplicat la obiectul 
creaţiei, la modalităţile artistice ale operei literare. Sunt edificatoare în 
acest sens analizele realizate asupra poeziilor Nunta Zamfirei şi 
Moartea lui Fulger. 

O analiză atentă a sistemului critic al lui C. D. Gherea va pune în 
evidență structura lui modernă, în concordanță cu gândirea critică 
europeană. Ca un merit incontestabil poate fi remarcat faptul că a 
introdus pentru prima dată în practica actului critic românesc metoda 
analizei, critica aplicată asupra operei literare, aşa cum procedează în 
legătură cu operele lui M. Eminescu, I. L. Caragiale, G. Coşbuc şi Al. 
Vlahuţă. El a impus cu autoritate o altfel de critică, în opoziţie cu 
critica de direcţie a lui T. Maiorescu, prin care a completat sistemul cu 
o metodă analitică, reluată şi perfecționată mai târziu şi devenită un 
instrument de investigare a structurilor interne ale operelor literare. 

SIMBOLISMUL 


Simbolismul, apărut în Franţa în a doua jumătate a secolului al 
XIX-lea, s-a manifestat în forme diferite în toate literaturile europene, 
ca o reacţie firească împotriva lipsei de sobrietate şi a retorismului 
romantic, dar şi a spiritului obiectivist, impersonal şi convenţional al 
parnasianismului, al pozitivismului filosofiei lui Auguste Comte. 
Simbolismul se manifestă, deci, de la început, ca o reacţie violentă 
împotriva vechilor direcţii literare, devenite anacronice pentru epoca 
modernă şi marchează, în evoluţia liricii, o revoluţie artistică 
hotărâtoare pentru destinele ulterioare ale poeziei, atât prin înnoirea 
mijloacelor formale (simbol, atmosferă, vers alb etc.), cât şi prin 
universul spiritual (citadinism, sensibilitate, intelectualism etc.). 

Noua mişcare poetică, deşi în forme divergente, uneori 
fundamental opuse, îşi află punctul de plecare în celebrul sonet al lui 
Baudelaire Corespondences, o veritabilă artă poetică a simbolismului 
şi a poeziei moderne în general. Baudelaire propune poeziei un alt 
univers şi o nouă geografie poetică, bazată pe mister, pe 
nonconformism, pe repudierea realităţii brute şi construirea unei 
suprarealități paralele, imaginare. In celebrul său sonet, simboliştii au 
văzut nu numai un mod de comunicare şi sugestie cu ajutorul 
simbolurilor, ci şi un sistem estetic nou, în care natura este „un templu 
cu pilaştri vii”, iar poetul camera de rezonanţă a acesteia. Baudelaire 
considera: 


Ca nişte lungi ecouri unite-n depărtare 

Într-un acord în care mari taine se ascund, 

Ca noaptea sau lumina adânc, fără hotare, 
Parfum, culoare, sunet se-ngână şi-şi răspund. 


Simbolismul este, deci, un curent de înnoire care propune, în 
locul retorismului, o sensibilitate modernă, intelectuală, ermetismul şi 
sugestia prin simbol şi atmosferă, stări sufleteşti nelămurite, confuze, 

care nu pot fi transmise decât prin aluzie şi atmosferă pentru că „a 
numi obiectul este a suprima trei sferturi din farmecul poemului, a 
sugera, iată visul” (Mallarmé). 

Mişcarea simbolistă promovată de mai multe grupări poetice 
(simbolismul instrumentalist — René Ghil, simbolismul magic, ezoteric, 
evazionist, social etc.) s-a impus prin două direcţii, cea a simbolismului 
propriu-zis şi cea a decadenților, şi a cunoscut primele sale succese în 
anul 1884, prin apariția volumului de poezii Les pottes maudits de 
Verlaine şi A rebours de Huysmans şi în special prin organizarea 
vestitelor reuniuni literare de marți de către Mallarmé. 

Prima grupare a lui Mallarmé, a simbolismului propriu-zis, 
criptic, s-a dezvoltat în jurul revistei Le Symbol, scoasă de Gustav 
Khan şi]. Moreas. Gruparea a adoptat estetica simbolului(gr. symbolon 
= semn), propusă de Morsas, o modalitate de comunicare şi sugestie 
printr-un cuvânt care să traducă o stare sufletească inexprimabilă. 

Cea de-a doua direcţie, a decadenţilor, s-a cristalizat în jurul 
revistei Le Decadent şi a personalității lui Verlaine. Poezia deca- 
denţilor se baza pe atmosferă, promovând o estetică a urâtului prin 
explorarea mediilor famate, a evadării din real şi cultivarea misterului, 
reveriei, obsesiei şi nevrozei. Ei sunt „poeţii blestemaţi”, inadaptabilii: 
Verlaine, Laforgue, Rollinat, Rimbaud, Corbière. 


Simbolismul românesc apare şi se dezvoltă, în ultimele decenii ale 
secolului al XIX-lea şi primele decenii ale secolului al XX-lea, în 
condiţii diferite de cele din Franţa, evoluând paralel şi uneori sub 
influenţa unui puternic curent naţional, care a determinat ca principala 
direcţie în literatură să fie cea realist-socială. El a apărut şi s-a dezvoltat 
mai târziu, ca o împotrivire față de sămănătorism şi literatura minoră de 
la începutul secolului al XX-lea, cu tendinţe de izolare tradiționalistă. 

Simbolismul românesc nu a fost o simplă variantă a celui 
francez, un fenomen de imitație, ci o manifestare a spiritului autohton 
cu un conţinut şi o evoluţie proprie, aducând în poezie „un suflu nou”, 
de modernizare şi de sincronizare cu „spiritul veacului”. Cu toate 
acestea, deosebirile față de simbolismul european sunt de substanţă, 
determinate de faptul că în lirica românească din a doua jumătate a 
secolului al XIX-lea nu s-a manifestat tendința de deliricizare, de 
obiectivare a poeziei, ca în literaturile europene, ci, din contră, acum 
apar marii noştri lirici V. Alecsandri, Eminescu, Coşbuc, Macedonski; 
iar slaba dezvoltare a oraşelor n-a dat naştere unei poezii citadine 
specifice simbolismului. 

Simbolismul românesc a cunoscut trei etape, fără o delimitare 
precisă din punct de vedere cronologic. 

Prima etapă a apărut sub influența lui Alex. Macedonski şi a 
revistei Literatorul (1880), manifestându-se ca o direcţie contrară 
poeziei tradiţionale, junimismului şi lirismului eminescian. În câteva 
articole, Despre poezie, Simţurile în poezie şi în special Poezia 
viitorului, autorul contribuie la înnoirea conceptului de poezie, 
solicitând insistent „o nouă coardă a harpei după Alecsandri şi 
Bolintineanu” (Poezia socială), cultivarea unei „poezii adevărate” care 
să fie reprezentată de „muzică, imagine şi culoare” (Poezia viitorului). 

Poet şi teoretician, Macedonski deschide, sub influența 
simbolismului francez, calea unei noi orientări poetice. Abordând 
problema artei simboliste, el arată că poetul nu este decât un 
instrument al senzaţiilor primite de la natură, pe care le transmite apoi 
în formulări inedite şi neaştepate. 

In articolul Arta versurilor, autorul susține că poezia are o 
muzicalitate interioară, care este altceva decât muzicalitatea prozo- 
dică, idee reluată în 1892 în Poezia viitorului. În opinia lui Alex. 
Macedonski, poezia are „o logică proprie” în comparație cu proza, 
deosebindu-se de aceasta prin „limbajul propriu” şi legătura directă cu 
cugetarea... „domeniul poeziei este departe de a fi al cugetării. El este 
al imaginaţiunii”. 

Intr-un alt articol, Despre poemă, Macedonski arată că a fi artist 
înseamnă a simţi: „opera să deştepte cugetarea, nu să fie ea însăşi 
cugetare”. Autorul pledează pentru sinteza lirică, fiind de părere că o 
creaţie trebuie să cuprindă stări spirituale-limită. 

Deşi precursor al simbolismului, în toată opera macedonskiană 
tendinţele simboliste coexistă cu cele romantice şi parnasiene (ciclul 
Nopţilor, Poema rondelurilor, Ospăţul lui Centaur). 

Gruparea din jurul Literatorului nu a cunoscut în epocă un 
răsunet deosebit, Macedonski nefiind simbolist decât prin dorinţa de 
schimbare, de evadare din realitate. Acestă primă fază, care se afirmă 
în Literatorul, va continua în revistele Forța morală şi Ileana, avându-i 
ca exponenţi, pe lângă Al. Macedonski, pe M. Demetriad, G. Dona, 
Al. Obedenaru. 


A doua etapă este reprezentată de poeţii colaboratori la revista 
Literatorul şi cei de la Viaţa nouă (1905), poeţi care imitau sau 
adaptau, uneori fără valoare, diversele tendințe ale simbolismului 
francez: Ovid Densusianu, Şt. Petică, Iuliu Cezar Săvescu, lacobescu. 

Această etapă este exprimată printr-o poezie a inadaptabililor, a 
„proletarilor intelectuali, a „ftizicilor” — cum îi numea G. Călinescu , 
o poezie izvorâtă din condiţiile de viaţă ale unor intelectuali 
marginalizaţi. Ideea simbolistă, promovată insistent teoretic, nu a 
reuşit să definească şi să impună curentul, cu toate eforturile lui Ovid 
Densusianu în revista Viaţa nouă. 

Cea de a treia etapă, cea mai originală şi mai valoroasă din 
literatura română, este aceea a simbolismului autohton (presărat cu 
elemente tradiționale), ilustrat de poeţi ca D. Anghel (volumul În 
grădină), G. Bacovia (Plumb) şi Ion Minulescu (De vorbă cu mine 
însumi, Nu sunt ce para fi). 

Poezia lui G. Bacovia aduce o notă autentică şi autohtonă 
simbolismului, insistând asupra dezagregării şi descompunerii lumii 
reale. Sonurile produse de clavir şi vioară, culorile, în special albul, 
negrul, violetul se îmbină într-o senzaţie apăsătoare unică. 
Anotimpurile sunt putrede, sinistre, în special toamna (Flori de 
toamnă, Amurg de toamnă), dar şi iarna (Amurg de iarnă) sau vara 
(Cuptor), dând senzaţia de sufocare. 

Critica literară subliniază, ca dominantă a liricii bacoviene, 
neliniştea continuă care face ca poezia să se înscrie într-o zonă mai 
largă a sensibilităţii moderne, depăşind pe alocuri simbolismul. 
„Ducând simbolismul depresiv protestatar la expresia lui ultimă, 
creaţia bacoviană a înscris implicit în istoria lirismului românesc o 
experienţă artistică din cele mai originale, cu însemnate urmări pentru 
evoluţia ulterioară a limbajului poetic”, afirma D. Micul. 

Mişcarea de înnoire prin simbolism nu a marcat în istoria 
poeziei româneşti un moment de ruptură, constituindu-se ca o treaptă 
firească de evoluţie a liricii, de îmbogăţire a ei, cu ecouri până la 
poezia lui I. Barbu şi Al. Philippide. 


! Dumitru Micu, Literatura română la începutul secolului al XX-lea, 
Editura pentru Literatură, 1964, p. 291. 

ALEXANDRU MACEDONSKI 


Începuturile simbolismului românesc sunt legate de activitatea 
prodigioasă şi spiritul orgolios, plin de frondă, al lui Alexandru 
Macedonski”. El este socotit, pe bună dreptate, părintele poeziei moderne 
româneşti, cel care a teoretizat şi a încercat adaptarea simbolismului la 
universul particular al spiritualității noastre. Importanţa lui Macedonski 
este marcată nu numai prin valoarea incontestabilă astăzi a operei sale, ci 
şi prin intuiţia genială şi mobilitatea estetică prin care face trecerea de la 
romantismul eminescian spre noua poezie modernă, reprezentată în epocă 
de mișcarea simbolistă. 


! Fiul generalului Al. D. Macedonski, viitorul poet s-a născut la 11 
martie 1854 la Craiova, localitate unde a urmat şi primele clase primare. A 
debutat de timpuriu, la 16 ani, cu volumul de versuri Prima verbă (1872), o 
culegere de poezii romantice, cu accente juvenile de revoltă şi efuziuni lirice. 

Următorul volum, Poezii, apărut în 1882, consemnează maturitatea 
poetului şi adună câteva creaţii de inspirație socială, dezbătând raportul dintre 
poet şi societate. În prefața volumului, Macedonski subliniază rostul artei, acela 
de a vorbi „despre om şi despre suferinţele lui în mijlocul societăţii. Poezia să 
ne vorbească mai mult despre om decât despre frunze; să ne vorbească mai 
mult despre inime decât despre stele; să cugete mai mult decât să cânte!” 

Adversar zgomotos şi incomod al Junimii, Macedonski scoate, în 1880, 
revista de mare prestigiu Literatorul, cea mai durabilă publicaţie a sa, care a 
apărut, cu unele întreruperi sau schimbări de titlu, până în 1919. În paginile 
acestei reviste şi apoi în Liga ortodoxă, a publicat o serie de articole în care 
va teoretiza modalitățile de expresie simbolistă, va deschide poeziei 
româneşti calea spre noile orientări artistice moderne. 

Următoarele volume, Excelsior (1895), grupând ciclul Nopţilor 
(Noapte de noembrie, Noapte de februarie),şi, în special, volumul Flori 
sacre (1912) în care apare Noapte de decemvrie.,capodopera sa, iar în 1927 
(a fost publicat) volumul postum Poema rondelurilor conturează o 
personalitate fascinantă, unică în peisajul literar al vremii, cu un deosebit simţ 
al valorii şi inovației. 

Alex. Macedonski a murit la Bucureşti în anul 1920. 

În articolele teoretice, Logica poeziei, Despre poezie, Simţurile în 
poezie, poetul popularizează, primul în literatura română, estetica 
simbolismului instrumentalist, punând un accent deosebit pe funcția 
sonoră a poeziei şi susținând că „sunetele joacă, în instrumentalism, rolul 
imaginilor”. Pentru a sublinia apropierea poeziei de muzică, poetul 
recurge la o aşezare neobişnuită a versurilor în pagină, care să ducă spre 
„un vers simfonic sau proteic”, versul „auditiv”, bazat pe o imensă 
„expresivitate a sonurilor” şi pe virtuțile cromatice ale neologismelor. 

Încercând să demonstreze noutatea poeziei simboliste, Mace- 
donski scrie În arcane de pădure (fr. arcane = taină, mister), subinti- 
tulată „poezie simbolist-instrumentalistă,,, „întâia încercare simbolistă 
în româneşte”. Poemul Hinov, publicat în 1880, este printre primele în 
Europa în vers liber. Mai târziu, autorul renunță la versul liber, 
motivând că acesta prezintă pericolul alunecării spre proza ritmată. 

Cu tot efortul teoretic de a impune o nouă doctrină, Macedonski 
rămâne în esență fidel marilor teme ale romantismului. Profund 
romantic (În Nopțile sale), de un romantism grefat pe clasicism şi 
simbolism (în Sonete şi Rondeluri), poetul traduce, în planul 
destinului artistic, drama creatorului pendulând între ideal şi realitate, 
între vis, miraj, himeră şi duritatea severă a vieții. Romantismul său 
are strălucirea şi prospețimea date de negarea convențiilor şi în special 
de aspiraţia spre „poezia veacului, poezia modernă. 

Crezând în artă şi în menirea artistului, precursor al unor 
importanţi poeţi interbelici (I. Pillat, G. Bacovia, T. Arghezi), 
simbolist fără puritatea estetică a curentului şi poet tragic, „prozator 
estet” (cum l-a numit T. Vianu), Alex. Macedonski este un scriitor 
care a făcut şcoală după cum presimţea el însuşi: 


Dar cînd patru generaţii peste moartea mea vor trece, 
Când voi fi de-un veac aproape oase şi cenuşă rece, 
Va suna şi pentru mine al dreptăţii ceas deplin 

Ş-al meu nume, printre veacuri, înălțându-se senin, 
Va-nfiera cu o stigmată neghiobia duşmănească 

Cât vor fi în lume inimi şi o limbă românească. 


În Sonete şi Rondeluri poetul toarnă un tumult de sentimente şi 
gânduri, împletind teme şi motive romantice cu unele elemente 
simboliste. Macedonski este primul mare rondelist din literatura 
noastră, cel care impune genul ca formă ideală de exprimare concisă, 

nediscursivă. În literatura română au mai publicat rondeluri Cincinat 
Pavelescu, Al. Obedenaru şi lon Pillat!. 

Rondelurile macedonskiene au fost scrise între anii 1916-1920 şi 
aparțin perioadei de maturitate, când autorul era preocupat de sensul 
pur şi muzicalitatea versurilor. Tema principală a rondelurilor, regăsită 
de altfel şi în alte poezii, o constituie condiţia artistului în societate, 
setea lui de absolut. Volumul Poema rondelurilor, apărut postum în 
1927, cuprinde cinci cicluri, fiecare purtând titluri semnificative: 
Rondeluri pribege., Rondelurile celor patru vânturi, Rondelurile 
rozelor, Rondelurile Senei, Rondelurile de porțelan. 

Proclamând extazul, fascinația şi beatitudinea abandonării 
realului, ca singura soluţie a fericirii, în Rondelul ajungerii la cer 
Macedonski consideră desprinderea de realitate ca fiind posibilă doar 
prin poezie, prin „cântul înalt”. Singura făptură umană capabilă de 
aspirații spre ideal este omul de geniu, creatorul: 


In cer s-ajunge dintr-un salt 
Sau nu s-ajunge-n veci de veci 
Te-aruncă-n el un cânt înalt. 


Notele romantice nu exclud câteva elemente simboliste, e drept 
în forma lor incipientă, mai mult ca atmosferă şi nuanţe coloristice şi 
afective. Astfel, întâlnim o paletă imagistică, coloristică şi olfactivă 
care provine din influenţa simbolismului francez. 

In Rondelul crinilor şi Rondelul rozelor, poetul sugerează 
evaziunea din real şi cultivă dorul, extazul unor meleaguri africane 
îndepărate: 


E vremea rozelor ce mor, 
Mor în grădini, şi mor şi-n mine 
Ş-au fost atât de viaţă pline, 
Şi azi se sting aşa uşor. 


' Rondelul este o poezie cu formă fixă, care începe cu un refren (de unul, 
două sau opt versuri), reluat parţial sau integral la mijloc şi la sfârşit şi având 
numai două rime. Numele provine de la adjectivul „rond” = rotund, deoarece 
are drept caracteristică reluarea unui vers (sau a a mai multor versuri) sub 
formă de refren, pe parcursul întregii poezii. Rondelul a fost foarte popular în 
secolul al XV-lea datorită poeților Fr. Villon, Clement Marot, denumind — la 
origine — un cântec şi un dans. Autorul român preia modelul rondelurilor de la 
poetii francezi Maurice Rollinat şi Th. De Banville. 

Tot un element simbolist este şi gestul de sfidare, atitudine 
rebarbativă şi orgolioasă din poezia Rondelul lui Saadi ieşind dintre roze: 


Turbat-a în voie duşmanul . — 
EI cupa de fiere golind 
S-a dus în amurg şovăind 
Ş-a fost mai slăvit ca sultanul 
Saadi din roze ieşind. 


Pornind totdeauna de la realitate, extazul este la început o stare 
de euforie, ca în Rondelul beat de roze: 


De roze e beată grădina 
Cu tot ce se află-mprejur 
E beat şi cerescul azur 
Şi zâzâie, beată, albina. 
De la acestă stare, care nu neagă realitatea, se trece la o alta, de 
totală uitare, de abstragere din real (Rondelul rozelor de august sau 
Rondelul rozelor de azi şi de mîine): 


Umbrit de rozele ce-au fost 
Visând sub rozele de-acum, 
Aş vrea obştescul adăpost 
Să-mi fie la un colţ de drum. 


În această stare de supremă uitare, de totală dematerializare, 
poetul, sub efectul parfumului de roze, topeşte într-un tot cerul 
(spiritul) şi pământul (realitatea): 

Mai sunt încă roze, mai sunt 

Şi tot parfumate şi ele 
Aşa cum au fost şi acele 
Când ceru-l credeam pe pământ. 
(Rondelul rozelor de august) 


Cuvântul-cheie „cerul” semnifică optimismul poetului, înălțarea 
spirituală spre un ideal neîmplinit, redat prin verbul „credeam” la 
imperfect. Tema poeziei exprimă soarta nefericită a creatorului, aflat 
în conflict ideatic cu lumea înconjurătoare aşa cum Macedonski însuşi 
mărturisea: „Poetul cel mare e numai cel care poate să uite timpul şi 
locul, ticăloşia dimprejurul său, zbuciumările şi suferinţele sale 
trupeşti, cu alte cuvinte, pe sine”. 

De un romantism specific primelor decenii ale secolului al XX-lea, 
opera lui Macedonski traduce în planul destinului poetic drama 


238 


creatorului pendulând între ideal şi realitate, între vis şi duritatea 
vieţii. Aproape întreaga operă macedonskiană are la bază acest senti- 
ment copleşitor al obsesiei ideale. 

In poezia Contrast, poetul se defineşte ca fiind alcătuit din 
iubire şi ură, iar în Homo sum din „lacrimi” şi „cântec”: 

Mă redeştept curând acelaşi, şi-n mine nu se face calm, 

Ci lacrimi port sub orice vorbă pe când în cântece pun raze, 

Minciuni cu care caut zilnic să-nşel necazurile mele. 


Cu o structură artistică eterogenă şi un univers care fascinează 
prin sinteza unor orientări estetice fundamental opuse, Alex. Mace- 
donski realizează în Nopțile sale, publicate după 1880, cea mai 
originală atitudine lirică, structura cea mai deschisă spre poezia 
modernă. El a publicat un ciclu al Nopţilor, printre care: Noapte de 
ianuarie, Noapte de februarie, Noapte de martie, Noapte de aprilie, 
Noapte de mai, Noapte de noiembrie şi Noapte de decembrie. 
Inspirate de Alfred de Musset, majoritatea Nopţilor au ca temă destinul 
general uman şi, în special, destinul excepţional al poetului. 

Poemul Noapte de decembrie!, unul dintre cele mai dramatice 
din creația macedonskiană, este expresia chemării obsedante spre 
ideal, dincolo de realitate, în sfera imaginaţiei fantastice. 

Simbolul cetăţii ideale şi al poetului boem, abstras din realitate, al 
geniului nefericit, „trăznit de soartă”, este romantic, însă elementele 
realizării lui sunt, în parte, simboliste, mai ales prin tensiunea atmosferei 
şi paleta coloristică, corespunzătoare unei stări sufleteşti. Soarta geniului, 
ilustrată şi de M. Eminescu în Luceafărul, capătă în Noapte de 
decembrie o nouă ilustrare, venind tot din conştiinţa unui revoltat. 

Punctul de plecare în Noapte de decembrie se află într-o proză a 
lui Macedonski intitulată Meka şi Meka (apărută în 1890 în ziarul 
Românul), o legendă orientală simbolică în care poetul îşi realizează 
visul prin evadarea din realitate şi prin extaz. Subiectul poemului 
Noapte de decembrie este asemănător cu cel al prozei Meka şi Meka, 
fiind trecut însă în plan liric, cu accentuate semnificaţii simbolice. 

În proză întâlnim povestea unui tânăr poet idealist, care într-o 
noapte de decembrie visează la gura sobei. Vocea inspirației îi dic- 
tează povestea unui emir Ali-ben-Mahomet-ben-Hasan care primeşte 
de la tatăl său cu limbă de moarte îndemnul de a nu se abate niciodată 


' În analiza poemului s-a folosit capitolul din Istoria literaturii române 
(vol.III) de Ion Rotaru. 

în viaţă de la calea cea dreaptă. După moartea tatălui, emirul 
moşteneşte o imensă avere, „Bagdadul de aur”, dar aspiră la Meka, 
cetatea sfântă a musulmanilor. Pentru a pleca în pelerinaj prințul îşi 
alcătuieşte un convoi strălucitor şi îndestulat, cu sevitori, cămile, cai şi 
provizii cu care urma să străbată pustiul, drumul drept peste deşertul 
arab. În acelaşi timp pleacă spre Meka şi cerşetorul Pocitan-ben- 
Pehlivan, făptură şireată şi urâtă, care preferă calea ocolită, umbroasă 
şi sigură. Convoiul prințului piere, înghițit de deşert, iar Pocitan-ben- 
Pehlivan ajunge la Meka, însă la o Mekă „pământească” şi nicidecum 
la Meka „cerească”. Inainte de moarte, prințul înnobilat de ideal, are 
viziunea înşelătoare a cetăţii, ca într-o Fata Morgana, pe care nu o va 
atinge niciodată. Deşi moare, emirul reprezintă idealul superior, al 
aspiraţiei, al „Mekăi cereşti”. 

Poemul Noapte de decembrie, republicat unsprezece ani mai 
târziu în volumul Flori sacre (1912), (după ce apăruse încă în 1902 în 
volumul Forţa morală), reia tema, atmosfera şi semnificația 
simbolului. Cadrul în care se desfăşoară drama emirului pendulează de 
la unul exterior, opulenţa vieţii din cetatea Bagdad şi infinitele 
întinderi ale deşertului, la unul interior, sufletesc, limitat şi chinuit de 
ideea atingerii idealului. El este materializat prin „cameră” şi „deşert, 
surprinzând, cu o mare forță de sugestie, întretăierea celor două 
planuri: real — imaginar. Repetiţia fascinantă, un monoton refren 
liturgic, sugerează mesajul delirant al aspiraţiei spre ideal („Şi Meka, 
Meka, cetatea cea sfântă, tot nu se zărea...”) 

Simbolul devine figura poetică centrală, cu scopul de a zugrăvi 
relația dintre poet şi societate. Culoarea albă domină întreg tabloul: 
„pustie şi albă e camera moartă”, „palatele sunt albe fantasme”, „luna 
îl priveşte cu ochi oțelit”, iar „lupii groaznici s-aud, răguşit // cum 
latră, cum urlă...”. 

Intr-un asemenea cadru, poetul se dizolvă, dispare ca ființă: 
„Făptura de humă de mult a pierit”, rămânând doar idealul său. 

Creaţia e considerată ca fiind de natură nepământeană, apropiată 
Divinităţii, rodul unei inspirații aduse de „Arhanghel!”: „Arhanghel de 
aur, cu tine ce-aduci?” 

Emirul e bogat, e tânăr, dar nefericit: 


Şi el e emirul, şi toate le are... 

E tânăr, e farmec, e trăznet, e zeu 

Dar zilnic se simte furat de-o visare 
Spre Meka se duce cu gândul mereu... 

Dorinţa emirului de a ajunge la Meka este dominantă, devora- 
toare chiar: 
Spre Meka-l răpeşte credinţa — voinţa, 
Cetatea prea sfântă îl cheamă în ea, 
li cere simţirea, îi cere ființa, 
Îi vrea frumuseţea — tot sufletu-i vrea — 
Din tălpi până-n creştet îi cere fiinţa. 


În opoziţie cu emirul, cerşetorul apare ca un om obişnuit, fără 
idealuri: 
Mai slut-e ca iadul, zdrenţos şi pocit 
Hoit jalnic de bube, de drum prăfuit 
Viclean la privire şi searbăd la faţă. 


Emirul, omul de geniu, porneşte spre „cetatea de vise” pe drumul 
drept, fiind martorul pierderii întregului echipaj: „cămile, cai, oameni, 
cad, pier, se răresc”. Calea cea dreaptă urmată de emir stă sub semnul 
focului „şi foc e în aer” şi sub semnul sângelui „în ochi o nălucă de 
sânge”. Culoarea dominantă este roşul, ca simbol al vieţii, dar şi al 
patimii de a atinge idealul — „năluca sublimă”, cum o numeşte poetul. 

Finalul poemului redă destinul omului superior şi incapacitatea 
oamenilor obişnuiţi de a înţelege idealul: emirul „moare sub jarul 
pustiei” în timp ce drumețul „zdrenţos şi pocit” intră pe sub poartă, în 
cetatea prea sfântă. 

Poemul are o structură unitară, sferică, ultimele versuri readu- 
când cadrul hibernal de la începutul poeziei. 

Prin temă, ideologie şi simbolistică, poemul e romantic; prin 
muzicalitate, cultul pietrelor preţioase, cromatică, se apropie de sim- 
bolism. Astfel, poezia Noapte de decembrie realizează o strălucită 
sinteză între tradiția romantică şi elementele novatoare ale simbolismului. 

Celelalte Nopți reiau ideea soartei poetului într-o societate 
ostilă, în care doar natura (Noapte de mai şi Noapte de noembrie) 
este un balsam vindecător de nevroze. În această poezie, primăvara 
devine un imn irezistibil închinat vieții: 


Se înalță parfum de roze şi cântec de privighetoare... 
Iar când şi mie-mi zise: «Cântă!», c-un singur semn 
mă deşteptă, 
Spreînălţimi neturburate mă reurcă pe-o scară sfântă... 
In aeru-mbătat de roze, veniţi: — privighetoarea cântă. 

In Noapte de ianuarie şi Noapte de martie, poetul aduce alte 
date ale nefericirii poetului în societate şi condamnă pe un ton violent, 
cu un amar sarcasm şi o critică nimicitoare, societatea vremii: 


Lemnul dacă arde-n vatră a rămas cenuşă rece, 

Ce mai caut oare-n lume dac-am dat tot ce-am avut? 
Sunt un soare care-apune, sunt un cântec care trece, 
Sunt o frunză care zace pe al vieţei negru lut. 


O notă de critică socială este adusă de poet în Noapte de 
februarie, în care este evocată soarta femeii în societatea burgheză, 
căreia i se impune o viață nedemnă de prostituată. Poetul prezintă un 
omagiu purității şi cinstei: 

A trecut desfrâul rece cu instinctu-i bestial. 

Insăşi fetele pieirei o priveau cu îngrozire, 

Sau cu scârbă, de la dânsa, întorceau a lor privire, 
Nevorbindu-i timp de ore, şi de zile, şi de luni; 
Ea-nfrunta cu nepăsare revoltatele furtuni... 


Activitatea de prozator a lui Alex. Macedonski datează din 
deceniul 1870-1880. Punctul de plecare al prozelor sale se află în 
memorialistica lui Costache Negruzzi. 

Prin temperament şi prin împrejurările concrete ale vieții, 
Macedonski oferea imaginea unui om (şi mai ales a unui artist) 
torturat fără încetare de caracterul contradictoriu al aspirațiilor sale. 

Unul din marile sale merite este acela că orientează proza spre 
noi domenii de inspiraţie, spre descoperirea unor noi teritorii: 
realitatea interioară, psihologia personajelor, investigarea lumii 
sufleteşti pentru a înţelege contradicţiile şi profunzimile ei. 

De la povestirile romantice, proza sa a evoluat la memorialistică 
(Pe drum de poştă), naraţiuni evocatoare (Cartea de aur), la 
realismul modern axat pe vis, presentimente, obsesii. 

Autorul experimentează mai multe formule (ca şi în poezie, de 
altfel), de la notația naturalistă la proza simbolică, a sugestiilor, 
rămânând în toate acelaşi căutător neostenit al esențelor, al adevărului 
artistic. Nu se poate vorbi de o formulă, de o tehnică artistică 
dominantă în proza sa, dar, indiferent de modalităţile variate, scopul 
urmărit este revelarea straturilor adânci ale subconştientului. 

O parte însemnată din proza lui Macedonski este prin excelență 
memorialistica — picturală, descriptivă. Cu un simţ al culorii deosebit 
de dezvoltat, scriitorul compune adevărate tablouri, pline de detalii 
pitoreşti. 

După 1866, proza lui Macedonski (Soare şi grâu, Moară pe 
Dunăre, O noapte la Sulina, Pădurea ulmilor, Bucureştii lalelelor 
şi ai trandafirilor) pune un accent prioritar pe elementul descriptiv, 
mai puţin pe latura pitorească şi documentară, cultivând arta rafinată a 
efectelor de culoare şi lumină. Fondul tuturor acestor proze este 
profund subiectiv. 

Prozatorul Macedonski egalează poetul; pe plan stilistic, 
valoarea prozelor din Cartea de aur (1902) nu rămâne cu nimic în 
urma celor mai reuşite poezii ale sale. Romanul Le Calvaire de feu 
(1906), considerat de autorul lui opera fundamentală a vieţii, apare 
astăzi ca un eşec. In schimb, varianta românească Thalassa este cu 
mult superioară. O inedită însemnare macedonskiană dezvăluie că 
„«Thalassa» va înnebuni pe prea cuminţi şi va încuminţi pe nebuni”. 

Titlul lucrării şi numele eroului provin, după însăşi mărturia 
textului, din lectura operei istoricului elin Xenophon, Anabasis sau 
Retragerea celor 10.000. 

Thalassa este o operă complexă, cu multiple planuri în profun- 
zime, cu efecte de lumină şi culoare. Autorul şi-a conceput lucrarea ca 
pe o „epopee a simţurilor” nu doar în sensul că eroul se consumă în 
combustia lui, dar şi în acela că toate regiunile senzorialului: văzul şi 
auzul, tactul, gustul şi odoratul sunt puternic solicitate. Intr-o notă 
autorul de la sfârşitul volumului, mărturisea: „«Thalassa» e, în adevăr, 
una din acele opere ce, ca «Faust», cer şi linişte, şi timp, şi 
meditaţiune, şi studii de fiece minut. Ideea autorului, fiece capitol al 
epopeii sale trebuie să ne dea senzaţiunea unei culori prin imaginile 
întrebuințate, şi fiece capitol va fi tipărit pe o hârtie de o nuanță 
corespondentă”. 

Thalassa abordează tema eternă a aspirației umane spre 
desăvârşire, a redescoperirii semnificației cosmice a Fiinţei. Din punct 
de vedere al expresiei, Thalassa excelează ca poem al „tuturor 
simțurilor întrunite” (după cum arată T. Vianu), prin „analiza de 
senzaţii” (după Adrian Marino). Forţa personalităţii macedonskiene 
impune întregii „epopei a simţurilor” timbrul exaltat al tensiunii unei 
lirici de excepţie. 

După cum afirma Garabet Ibrăileanu, „superb prin încrederea 
nețărmurită în sine, spectaculos prin îndrăzneli, temerar, Macedonski a 
fost un deschizător de drumuri, un creator excepţional, nerecunoscut 
însă în epocă la adevărata valoare”. 

LITERATURA ROMÂNĂ ÎN ULTIMELE DECENII 
ALE SECOLULUI AL XIX-LEA 


Privită în ansamblu, viaţa literară de la sfârşitul secolului al 
XIX-lea devine mai agitată, disputa estetică dintre literatura bazată pe 
valoarea artistică şi cea sociologică, dintre Maiorescu şi Gherea, a 
influenţat, chiar şi indirect, activitatea unor scriitori şi încercarea lor 
de a găsi noi formule literare, noi modalităţi de exprimare artistică. 
Acum, pe lângă influenţa revistei Contemporanul, care promova o 
literatură cu un conţinut social, o parte dintre scriitori sunt atraşi de 
noutatea şi factura modernă a programului propus de Macedonski în 
Literatorul şi, în special, de simbolismul european. 

In ultimele două decenii ale secolului al XIX-lea, mişcarea 
literară nu mai are unitatea şi vigoarea din primii ani ai Junimii, mulţi 
scriitori, deşi nu se despart direct sau violent de ideile critice ale lui 
Titu Maiorescu, vor aborda, prioritar,temele sociale şi, în special, 
problematica vieţii rurale, una din marile contradicții ale sfârşitului de 
secol, care va determina grave convulsii şi va culmina cu 1907. 

In literatură, mulţi scriitori s-au ridicat împotriva naturalismului 
şi a parnasianismului, a spiritului obiectiv, împăcat cu realităţile 
vremii. Acum s-au afirmat, paralel cu activitatea marilor clasici, câțiva 
scriitori de certă valoare, precum G.Coşbuc, Duiliu Zamfirescu, 
Al.Vlahuţă şi B.Şt.Delavrancea, care, deşi se declarau adepții 
Junimismului, erau mai puţin receptivi cerințelor, uneori prea 
restrictive, ale acestuia. Fără a face parte din mişcarea de la 
Contemporanul, unii erau apropiaţi de critica aplicativăa lui Gherea, 
cu accente pe conţinutul de idei al operelor şi cu o receptivitate 
deosebită față de marile drame sociale care traversau secolul. Aproape 
toţi scriitorii sfârşitului de secol revin la prioritatea funcţiei sociale a 
literaturii şi reiau,în noile condiţii, teoriile şi programele de la 1848, 
fără a renunţa la funcţia estetică, cu privire la rolul literaturii de 
prezentare a vieţii celor mulți şi, în special, a clasei celei mai oropsite 
şi exploatate, a țărănimii. 

O asemenea orientare, de multe ori exagerată, subordonată miş- 
cărilor ideologice şi formațiilor politice, cu toate intenţiile pozitive, a 
constituit baza sămănătorismului şi a poporanismului, curente care 
s-au manifestat, în special, în primele decenii ale secolului al XX-lea. 

În pragul acestui secolul, se confruntă în literatură două direcții 
fundamental opuse: prima menținea creația pe linia unei tradiții na- 
tionale şi era constituită în jurul revistelor Viața şi Vatra, direcţie 
apărută sub conducerea a doi junimişti, G.Coşbuc şi Al. Vlahuţă, la care 
au aderat şi alți scriitori afirmaţi la Junimea, precum I.L.Caragiale, 
Duiliu Zamfirescu, B.Şt. Delavrancea, dar şi alte forţe literare apărute la 
sfârşitul secolului: Şt.O.Iosif, Ilarie Chendi, N.Iorga, M. Sadoveanu. 

A doua direcţie de orientare a literaturii era cea promovată de 
Literatorul, adept al „al literaturii noi”, al adâncirii lirismului, al 
înlăturării „tabloului” şi a „picturii” adică a universului obiectiv...care 
alcătuia materia obişnuită a parnasianismului. 

Tot la sfârşitul secolului al XIX-lea apar primele elemente ale 
orientării poporaniste, prin C. Stere şi G. Ibrăileanu (C.Vraja), în 
revistele Evenimentul, Evenimentul literar şi Adevărul, care pledau 
împotriva ideilor sămănătoriste, dar şi a altor orientări poetice, 
apropiate simbolismului şi literaturii de la Literatorul. 


GEORGE COŞBUC 


În Istoria literaturii româneşti, N. Iorga sesiza una dintre trăsă- 
turile fundamentale ale poetului năsăudean: „Coşbuc era un spirit gră- 
niceresc, luptător, provocant, sfidător, un spirit brusc şi bătăios, şi aşa 
a rămas până la sfârşit”. 

Poezia lui G. Coşbuc?, situată printre valorile clasice ale 
literaturii române la limita tradiției, originală şi novatoare, reprezintă 


IN. Iorga, Istoria literaturii româneşti. Introducere sintetică, Bucureşti, 
1929, p- 198. 

G. Coşbuc s-a născut la 20 septembrie 1866 în satul Hordou, județul 
Năsăud, într-o veche familie de preoți. Copilăria petrecută într-un mediu 
țărănesc autentic va lăsa puternice amprente asupra viitorului poet. 

Anii petrecuți la gimnaziul românesc din Năsăud (1876-1884) 
înseamnă însuşirea unei culturi solide, preponderent clasică. Primele încercări 
poetice au fost citite în cadrul societății Virtus romana rediviva. 

în literatură, cea mai importantă contribuţie transilvăneană de până 
atunci. Începută sub semnul intimei legături cu creaţia populară, 
evoluţia poeticii coşbuciene se cristalizează printr-un contact intens cu 
literatura cultă, română şi universală. 

Opera lui este o monografie a satului românesc din acea peri- 
oadă, cu drame şi bucurii, cu pasiuni şi conflicte. Satul, înconjurat de 
munţi, e surprins în viaţa obişnuită, cu pitorescul lui etnografic. lată ce 
scria Liviu Rebreanu: „G. Coşbuc a făcut revoluţie în poezia 
românească. El a introdus pe țăranii noştri în poezie, țărani adevărați 
cu păcate şi calități mari, cu dureri şi bucurii, oameni întregi, până la 
el în poezia românească țăranul era fantoşă de operetă sau martir de 
melodramă. Coşbuc l-a cântat întâia oară aşa cum este”! 

Satul coşbucian, prezentat monografic, este o entitate socială şi 
națională, cu pitoresc geograficşi etnografic, cu cântece de dor, dar şi 
de răzvrătire socială. 


Până în 1889, G. Coşbuc scrie enorm, în special adaptări şi prelucrări 
folclorice (legende, basme, snoave, anecdote, balade), care, deşi inegale sub 
aspect compozițional şi stilistic, reprezintă, totuşi, după mărturia poetului, 
„cei mai roditori ani”. 

Apariţia poeziei Nunta Zamfirei (1889) în ziarul Tribuna atrage 
atenţia lui Titu Maiorescu, care o reproduce în Convorbiri literare, împreună 
cu poeziile La oglindă şi Rea de plată. 

La insistenţele lui Titu Maiorescu şi loan Slavici, poetul se mută, la 
sfârşitul anului 1889, la Bucureşti. 

Între 1894-1896, Coşbuc editează împreună cu loan Slavici şi I. L. 
Caragiale revista Vatra, unde publică poeziile Noi vrem pământ, In 
opressores şi Doina. Cel de-al doilea volum de poezii, Fire de tort, apărut în 
1896, este mult mai omogen. 

În 1889, G. Coşbuc publică două lucrări în proză: Războiul nostru 
pentru neatârnare și Povestea unei coroane de oţel, în care evocă 
momente din Războiul de Independenţă. În 1902 îi apare volumul Ziarul 
unui pierde-vară, iar în 1904 Cântece de vitejie. 

G. Coşbuc are meritul de a fi realizat şi cele mai izbutite traduceri: 
Eneida şi Georgicele de Vergiliu, Odiseea lui Homer şi, pentru prima dată 
în întregime, Divina Comedie a lui Dante. 

În 1916 este ales membru corespondent al Academiei Române. Lovit 
de o tragedie familială, pierderea unicului fiu, în 1915, poetul se prăbuşeşte 
moral, trăind ultimii ani într-o lungă agonie. 

G.Coşbuc a murit la 9 mai 1918. 

HIK Rebreanu, „Gazeta Bistriței”, an VI, 1 sept. 1929. 

Activitatea literară Universul poeziei. Particularităţi 
Motive. Teme 


1884-1889 Tribuna — adaptări şi prelucrări folclorice | — inegale sub 
aspectul com- 
poziției 
1893 -— Balade şi | Satul — sub aspect monografic — echilibru clasic 
idile Teme: — limbaj cu ca- 
— poezia iubirii şi a naturii racter popular 
—marile evenimente din viaţa 
satului 

1896 — Fire de tort — poezia de revoltă socială 


1902-Ziarul unui | „Reverii de vacanţă” (D. Micu) 
pierde-vară 
1904 — Cântece de | Evocarea trecutului de luptă şi a 
vitejie Războiului de Independenţă 
Traducător Eneida — Vergiliu 

Odiseea — Homer 

Mazepa — Byron 

Don Carlos — Schiller 

Divina Comedie - Dante 


Balade şi idile şi Fire de tort reflectă prospețimea şi 
intensitatea sentimentului de dragoste care ar putea alcătui „un mic 
roman țărănesc” (C. Dobrogeanu Gherea), filonul ce uneşte poeziile 
fiind sentimentul de iubire, urmărit în evoluția lui, de la înmuguririle 
tainice până la dezamăgire sau împlinire prin căsătorie. Iubirea nu se 
desfăşoară în spațiul metafizic eminescian şi nici nu are tulburătoarea 
neîmplinire argheziană. Idila coşbuciană este manifestarea elementară, 
spontană a instinctului erotic, o mică scenetă ale cărei personaje sunt 
fata şi flăcăul. 

Particularitatea lirismului coşbucian a fost sesizată, pentru prima 
dată, de C.Dobrogeanu Gherea: „Poeţii noştri vorbesc aproape 
exclusiv numai de propria lor dragoste, Coşbuc vorbeşte exclusiv de 
dragostea altora. Coşbuc e deci mai puţin egoist decât ceilalți poeţi, e 
mai obiectiv, mai impersonal. Dar oricât de obiectiv şi impersonal ar 
fi, dragostea e totuşi un simțământ eminamente subiectiv şi personal, 
şi dacă Coşbuc vorbeşte aşa mult de iubire, e că propriul său suflet e 
plin de ea. Dar odată preocupat de dragoste, din această din urmă 

pricină, e natural să se ocupe de dragostea fetelor, pentru că ea e aceea 
care pentru el, bărbat, trebuie să-l emoţioneze mai mult” 

Lirismul poetului e obiectiv în sensul că poezia exprimă 
sentimentele flăcăului şi ale fetei. G. Călinescu constată că „lirismul în 
forma aceasta obiectivă există ca un mecanism etern al ingenuității 
umane, ca un hieratism al instinctelor. E un lirism reprezentabil, o 
poezie teatrală, aşa cum există un teatru în poezie. Mişcarea nu este 
exterioară, epică, simbolizând acte de voinţă, ci interioară”? 

Aşa-numitele „personaje lirice” din idilele lui Coşbuc nu sunt 
altceva decât expresii metaforice ale propriului eu. 

Dragoste învrăjbită e un poem construit ca o nuvelă. Naraţiu- 
nea se îmbină alternativ cu monologuri şi dialoguri comunicate direct: 


Fata sta la poartă, mă-sa la prilaz — 
Nu ştiu ce-avea fata, că-i era necaz 
Şi umbla de colo până colo beată. 


Sărutul este mărturia iubirii, iar fata trişează adeseori, aşa cum 
se întâmplă în poezia Rea de plată, atunci când personajul feminin îi 
promite flăcăului care i-a dus sacul la moară, trei sărutări ca până la 
urmă să nu îi dea decât una singură: 


Că-s scump, că ea nu poate 
Că prea sunt multe trei. 


Psihologia feminină este contradictorie: 


Nu mă strânge-aşa de mână 
Nu m-ai strâns? Şi-ţi vine-a plânge? 
Haid’ degrabă şi mă strânge, 
Că eu vreau. 
Alteori, flăcăul nu înțelege sentimentele fetei, iar aceasta îi 
reproşează cu tristeţe: 


Mi-a fost luni întregi mânie 
Că tu nu te-ai priceput. 
(Nu te-ai priceput) 
Povestea de dragoste nu se termină întotdeauna fericit. Uneori, 
fata e părăsită de flăcău, iar situația devine dramatică, aşa cum se 
întâmplă în poeziile: Fata morarului, Cântecul fusului. 


! C.D.Gherea, Studii critice, II, 1956, p. 203. 
? G.Călinescu, Istoria literaturii române, 1941. 

Printre impedimentele împlinirii iubirii se numără şi barierele 
sociale: 


Că boii-s buni, bine-i bogată 
Dar dacă pui flăcăi odată 
S-aleagă dânşii cum socot 
O fată, 
Bogata-şi pupă boii-n-bot, 
Imbătrânind cu boi cu tot. 
(Duşmancele) 


Flăcăul din poezia Numai una se opune acestei mentalități şi nu 
concepe altă nevastă decât cea pe care o iubeşte: 


Să-mi cânte lumea câte vrea, 
Mi-e dragă una şi-i a mea: 
Decât să mă dezbar de ea, 
Mai bine-aprind tot satul! 


Idila coşbuciană este reuşită, ca şi poezia de peisaj, formând 
partea cea mai originală a operei sale. 

Natura lui Coşbuc este umanizată, are anumite atribute proprii, 
aşa cum observa şi G. Călinescu: „Natura aici e grupată pe îndelet- 
niciri omeneşti, e socială, e calendaristică”. 

Vara şi iarna sunt anotimpurile predilecte ale lui Coşbuc, cărora 
le închină cele mai multe poezii: Noapte de vară, Vara, În miezul 
verii, Iarna pe uliţă. 

Faptul zilei este unul din cele mai reuşite pasteluri din lirica 
românească. Primele patru strofe ale poeziei descriu lupta întuneri- 
cului cu lumina, biruinţa luminii fiind prefigurată chiar din primul 
vers: „Ca lacrima-i limpede cerul”. 

Peisajul, static la început, va fi însuflețit de cântecul vântului: 


Dar vântul cel fără de pace 
Incepe să cânte-n brădet — 

Şi tot mai lumină se face; 
S-albeşte strâmtoarea cărării, 
Pe rând depărtările zării 
S-apropie-ncet. 


!G. Călinescu, op. cit., p. 520. 

Ultimele patru versuri sunt un imn închinat soarelui, deținătorul 
puterii absolute: 


Sunt toate-ale tale, tu, Soare! 
Făptură tu dând dimineții, 
Eşti singur ființa vieţii 

Şi-al lumii altar. 

Vorbind despre modalităţile proprii lui Coşbuc în zugrăvirea 
naturii, G. Călinescu făcea observaţia că poetul „avea de fapt simţul 
sublimului cosmic, dar fiind lipsit de putinţa reprezentării lui se 
mulțumea a-l sugera în orariul terestru. Dar uneori i se întâmpla să-i 
surprindă măreția direct: «Priveam fără de ţintă-n sus»” 

Intenţia lui G. Coşbuc, încă de la debutul său, de a realiza o 
epopee întemeiată pe mitologia populară, este exprimată în poemul 
Atque nos şi în prefața volumului Fire de tort: „De când am început 
să scriu m-a tot frământat ideea să scriu un ciclu de poeme cu subiecte 
luate din poveştile poporului şi să le leg astfel ca să le dau unitate şi 
extensiune de epopee”. 

Visata epopee, care ar fi sintetizat mitologia autohtonă, nu s-a 
putut realiza, dar ne-au rămas două balade: Nunta Zamfirei, transfi- 
gurând ceremonialul nunţii ţărăneşti, şi Moartea lui Fulger, evocare a 
ritualului înmormântării. Atmosfera fabuloasă, de basm, există în 
ambele balade, asemănătoare poeziilor corespondente ale lui M. 
Eminescu, în Călin- file de poveste şi Strigoii. 

În Nunta Zamfirei, originalitatea poemului-baladă e obţinută 
prin întrepătrunderea planului real cu cel fantastic, sub imaginile 
feerice ascunzându-se datinile satului ardelean cu staroste şi alai de 
nuntă, cu horă şi veselie. 

Personajele situează epicul poeziei în limitele tradiției şi basmu- 
lui. Zamfira, fiică de „domn”, şi-a ales ca mire pe Viorel, un „prinț” 
frumos, venit de undeva, „dintr-un afund de răsărit”. Atributele care 
individualizează personajele aparţin basmului: Zamfira „icoană-ntr-un 
altar” e sprintenă, cu „mers isteţ”, regii sunt îmbrăcaţi în purpură, iar 
flăcăii după moda grănicerească din zona Năsăudului. 

Ceremonialul nunţii, hiperbolizat, este în fond autentic țărănesc. 
Nuntaşii se prind într-o horă desfăşurată în aer liber şi nu în sala de bal 
a palatului domnesc, desfăşurarea nunţii este un spectacol etnografic 
exuberant: 


!G. Călinescu, op. cit., p. 521. 

Trei paşi la stânga binişor 

Şi alţi trei paşi la dreapta lor; 

Se prind de mâini şi se desprind, 
S-adună cerc şi iar se-ntind 

Şi bat pământul tropotind 

In tact uşor. 


Zvonul nunţii aleargă ca vântul, oaspeţii vin din nouăzeci de țări. 
Din perspectiva povestitorului, nunta capătă o importanță cosmică, 
strălucirea ei oprind soarele în loc: 


A fost atâta chiu şi cânt 
Cum nu s-a pomenit cuvânt! 
Şi soarele mirat sta-n loc, 
Că l-a ajuns şi-acest noroc, 
Să vadă el atâta joc 

P-acest pământ. 


Prin abundența de hiperbole, poetul nu urmăreşte să înfăţişeze 
fastul nunții, ci să exprime marea bucurie, vitalitatea țărănească, 
puterea poporului. De aici şi dinamismul exuberant al poemului, 
mişcarea sa alertă. Ritmul e obţinut prin dinamica de ansamblu, prin 
schimbarea dimensiunilor surprinzătoare încă de la începutul poeziei: 
„E lung pământul, ba e lat.” 

Ca şi povestitorul de basm, poetul se declară neputincios în 
descrierea frumuseţii fetei: 


Un trandafir în văi părea, 
Mlădiul trup i-l încingea 

Un brâu de-argint, dar toată-n tot, 
Frumoasă cât eu nici nu pot 

O mai frumoasă să-mi socot 

Cu mintea mea. 


Dovada frumuseţii este şi faptul că „a fost peţită des”. 

Nunta este o revărsare de belşug: „lar la ospăț! Un râu de vin”, 
iar cântecele şi chiotele însoțesc hiperbolica petrecere. 

Întreg poemul se desfăşoară ca o horă uriaşă, pregătind astfel 
dansul din final, pornirea la joc a celor bătrâni: 


Sunt grei bătrânii de pornit 
Dar de-i porneşti sunt greu de-oprit. 
şi obişnuita urare finală: 

Cât mac e prin livezi, 

Atâţia ani la miri urez! 

Şi-un prinţ la anul blând şi mic, 
Să crească mare şi voinic 

Iar noi să mai jucăm un pic 

Şi la botez! 


În poem predomină imaginile vizuale, dar nu statice, ci în 
mişcare, dinamice. Efectele sonore sunt obţinute prin muzicalitatea 
versului şi punctarea lui cu ultimul stih mai scurt. Graba cu care vin 
oaspeții este, de asemenea, transmisă prin efecte sonore, utilizându-se 
aliteraţia; „Prin vulturi vântul viu vuia.” 

Dacă în Nunta Zamfirei suita de hiperbole şi dinamismul sunt 
menite să cuprindă momentul culminant al bucuriei, Moartea lui 
Fulger va folosi aceleaşi mijloace pentru a exprima antipodul acestui 
sentiment: durerea maximă. Tot prin hiperbolă este transmis şi 
sfârşitul tânărului Fulger, în fața acestei tragedii soarele alergând 
îngrozit spre răsărit. 

Spre deosebire de Nunta Zamfirei, unde poetul nu insistă asupra 
reacției personajelor faţă de eveniment, bucuria fiind inclusă doar în 
urări şi în dorinţa de revedere la botez, în Moartea lui Fulger autorul 
simte nevoia să dea o explicație nu numai morţii, ci şi atitudinii pe care 
trebuie să o avem în faţa ei. Durerea mamei atinge punctul culminant, 
ceea ce duce la negarea întregii vieți: „Viaţa e fum”. 

Bătrânul sfetnic sintetizează o îndelungată experiență a genera- 
țiilor care şi-au pus această întrebare. El are faţă de viaţă o atitudine 
activă, energică, exprimată bărbăteşte: 

Zici fum? O, nu-i adevărat. 
Război e, de viteji purtat! 
Viaţa-i datorie grea 

Şi laşii se-ngrozesc de ea — 
Să aibă tot cei laşi ar vrea 
Pe neluptat! 


Concepţia vieţii ca luptă apare şi în poezia Lupta vieţii: 


O luptă-i viaţa, deci te luptă 
Cu dragoste de ea, cu dor. 
După părerea bătrânului sfetnic, viaţa trebuie trăită aşa cum ni s-a 
dat, fără a încerca să depăşim limitele. Lumea de dincolo de moarte 
rămâne inaccesibilă şi incognoscibilă oamenilor. 

Ultima idee capătă tonurile doinei, reflectă nostalgia mioritică, 
jalea, durerea: 


Nu cerceta aceste legi, 

Că eşti nebun de le-nţelegi! 
Din codru rupi o rămurea, 
Ce-i pasă codrului de ea! 
Ce-i pasă unei lumi întregi 
De moartea mea! 


Chiar dacă nu şi-a dus până la capăt proiectul de a crea o epopee 
poporală, intenţia poetului de a înfăţişa viaţa satului i-a adus pe drept 
cuvânt denumirea de „poet al țărănimii”. 

După anul 1900, tematica poeziei de dragoste se diminuează, 
autorul ocupându-se în special de poezia revoltei sociale şi a trecutului 
istoric. El declară: „Sunt suflet din sufletul neamului meu şi-i cânt 
bucuria şi amarul.” 

Poeziile In opressores şi Noi vrem pământ clocotesc de revoltă, 
atingând o vehemenţă nemaiîntâlnită până atunci în lirica noastră: 


Flămând şi gol, făr-adăpost, 
Mi-ai pus pe umeri cât ai vrut, 
Şi m-ai scuipat, şi m-ai bătut, 

Şi câne eu ţi-am fost. 

Ciocoi pribeag adus de vânt, 

De ai cu iadul legământ, 

Să-ţi fim toţi câni, loveşte-n noi, 
Răbdăm poveri, răbdăm nevoi 
Şi ham de cai, şi jug de boi, 

Dar vrem pământ! 


Poetul vorbeşte în numele țărănimii care nu mai poate răbda 
jugul, integrându-se printre revoltați: „Noi vrem pământ”. 
In final, revolta devine ameninţare: 


Să nu dea Dumnezeu cel sfânt, 
Să vrem noi sânge, nu pământ. 
Când nu vom mai putea răbda 
Când foamea ne va răscula, 
Hristoşi să fiți, nu veți scăpa 
Nici în mormânt. 

Poetul ne apare astfel ca un tribun, cu glas răsunător, menit să 
revolte masele, cu conştiinţa menirii sociale a cuvântului, prevestind 
mesianismul poeziei lui Octavian Goga. Poezii ca Decebal către 
popor, Un cântec barbar dovedesc concepția vitalistă a poetului. 
Rememorând alegoric istoria luptelor dintre daci şi romani ori 
aruncând diatribe înfricoşătoare, poemele lui G. Coşbuc sunt expresia 
directă a luptei demne pentru libertatea naţională şi socială a poporului 
din Transilvania. 

O serie de poezii au în centru figuri de domnitori, simboluri 
umane ale luptei de independenţă: Gelu, Mihai Viteazul, Tudor 
Vladimirescu. Un loc de seamă îl ocupă, desigur, Ştefan cel Mare, în 
poezia Cântec acesta apărând ca un țăran bătrân care îşi îndeamnă 
feciorii la luptă. 

Caracterizat printr-un lirism puternic, poemul Moartea lui Gelu 
se inspiră din balada populară. Gelu, domnitor din perioada 
cnezatelor, îşi roagă calul să îl îngroape astfel încât să audă inima ţării, 
prețuirea sa în eternitate: 


Jelească-mă apele Cernei 
Să-mi bubuie crivățul iernii, 
Ca-n taberi al cailor tropot. 

Iar veşnicul apelor şopot 

Să-mi pară ca-n ceasul vecernii 
O rugă de clopot. 


Cele mai multe poezii elogiază eroismul ostaşilor români în 
Războiul de Independenţă de la 1877 (Cântece de vitejie din care fac 
parte O scrisoare de la Muselim-Selo, Paşa Hasan, ş.a) . 

G. Coşbuc a îndreptat poezia românească spre firescul expre- 
siei, spre naturaleţe, ridicând la rang de poezie limba vorbită. Poezia 
lui, aparent narativă, are un lirism particular. G. Călinescu afirma că 
„G. Coşbuc nu este numai un desăvârşit tehnician, dar nu rareori şi un 
poet mare, profund original”!, iar N. lorga era de părere că „În genere, 
poezia lui Coşbuc e de o virtuozitate extraordinară: subiectul e 
aproape indiferent”. 


!G. Călinescu, op. cit., p. 521. 

ÎN. Iorga, Istoria literaturii române contemporane, |, Crearea formei, 
Bucureşti, 1934, p. 366. 

ALEXANDRU VLAHUȚĂ 


Alexandru Vlahuţă! s-a afirmat ca poet şi prozator la sfârşitul 
veacului al XIX-lea, într-o perioadă în care influenţa şi atracția operei 
eminesciene exercitau un adevărat miraj. Prima etapă a creaţiei sale 
stă sub semnul eminescianismului, aşa cum reiese dintr-o poemă 
adresată poetului (Lui Eminescu), publicată în 1884: 


Tot mai citesc măiastra-ţi carte, 
Deşi o ştiu pe dinafară, 
Parcă urmând şirul de slove 
Ce-a tale gânduri semănară. 
Poezia Unde ni sunt visătorii? (1892), citită în cadrul unei 
conferințe despre curentul eminescian, devine un manifest literar 
semnificativ pentru evoluţia gândirii sale estetice: 


Şi când lumea asta toată e o veşnică mişcare, 

Unde cea mai mică forță împlineşte o chemare, 

Şi când vezi pe-ai tăi cum sufăr, cum se zbuciumă şi luptă 
În campania aceasta mare şi neîntreruptă, 

Tu, departe de primejdii, razna ca un dezertor, 

Să arunci celor ce-aşteaptă de la tine-un ajutor, 

Jalea şi descurajarea cântecului tău amar, 

Şi să-ţi cheltuieşti puterea celui mai de seamă dar, 

Ca să-i faci mai răi pe oameni, şi mai sceptici, şi mai trişti? 
Asta vi-i chemarea sfântă de profeți şi de artişti?... 


! Alexandru Vlahuţă s-a născut la Pleşeşti, la 5 septembrie 1858, într-o 
famile cu o situație materială modestă. 

După 1879, Vlahuţă a desfăşurat o susţinută activitate publicistică la 
Epoca, Lupta, Revista nouă, dar şi la câteva reviste socialiste. Între 1893- 
1896, a întemeiat, împreună cu G.Coşbuc şi loan Slavici, revistele Vieaza şi 
Vatra, iar în 1901, revista Sămănătorul. 

Volumele de literatură publicate: Nuvele (1886), Poezii (1887), Din 
goana vieţii (1892), Icoane şterse (1895), romanul Dan, precum şi activitatea 
publicistică şi conferințele ţinute la Ateneu l-au impus ca un scriitor activ, 
apreciat de majoritatea contemporanilor. Volumele România pitorească 
(1901) şi monografia Pictorul N.I.Grigorescu sunt dominate de lirism. 

Scriitorul s-a stins din viaţă la Bucureşti, la 19 noiembrie 1919. 

În finalul poeziei, autorul subliniază rolul transformator al artei 
şi misiunea poetului de a îndrepta lumea: 


Şi cuvântul lor profetic, inspirata lor privire, 
Valurile de-ntuneric despicându-le în două, 
Splendidă-naintea noatră să ne-arate-o lume nouă! 


În conferința Curentul Eminescu, Vlahuţă afirmă: „Sufletul lui 
(al poetului) se va umple de seva puternică a vieţii timpului său, el ne 
va căta blând şi iubitor în juru-i şi va vede pe cei umiliți şi nedreptățiți, 
va pipăi rănile societăţii noastre, va vedea relele şi dezordinea lumii şi 
vieţii de acum şi nu va plânge cu lacrimi sterile, nici nu va blestema, 
desperat, căci în el va palpita concepţia unei lumi mai bune; glasul lui 
va vibra de sentimentul adânc al solidarităţii şi de însemnătatea 
chemării lui în mijlocul nostru...” 

In poemul alegoric 1907, autorul condamnă Minciuna, parveniţii 
şi linguşitorii regelui: 


Minciuna stă cu regele la masă... 

Dar asta-i cam de multişor poveste: 

De când sunt regi, de când minciună este 
Duc laolaltă cea mai bună casă. 


În domeniul prozei, Al. Vlhuţă se impune ca un observator atent 
al vieţii şi „durerilor lumii”, un suflet generos, sensibil la suferinţa 
semenilor, dornic să aline şi să sfătuiască. Sentimentul dominant din 
scrierile lui Vlahuţă este compasiunea pentru suferința umană. 

Titlul nuvelei Din durerile lumii, care deschide volumul de proză 
din 1886, ilustrează tematica predilectă a autorului: tragismul vieţii într- 
o societate nedreaptă, incompatibilă cu idealurile generoase, cu 
aspiraţiile celor înzestrați, care sunt respinşi de această societate. Eroul, 
Radu Munteanu, un tânăr de proveniență rurală, după ce are o 
ascensiune socială, cade sub povara mediului şi a bolii, întorcându-se să 
moară în satul natal. Tema anunţă orientarea sămănătoristă a autorului, 
care crede că mizeria satelor derivă din influenţa nefastă a oraşului. 

Dramele care se petrec în nuvelele lui Vlahuţă redau imaginea 
unei societăţi în care durerea şi mizeria sunt inevitabile: o copilă, 
claustrată în mânăstire de un tată pătimaş, suferă şi piere (Epraxia), o 
fată e sedusă şi se prăbuşeşte din punct de vedere moral (Adela), doi 
copii orfani se întrețin cântând din flaşnetă şi dansând pe străzi (De-a 
baba oarba). Soarta celor doi copii orfani — Giustino şi Rosalba — 

stârneşte, în egală măsură, prin realitatea tristă pe care o dezvăluie, 
duioşie și revoltă. 

După aproape un deceniu de activitate literară, autorul abordează o 
nouă specie literară: romanul. Astfel, în 1894 apare romanul Dan, în care 
prezintă unele observaţii asupra epocii sale şi a unor categorii sociale. 

In scrierile sale, ca şi în romanul Dan, Alexandru Vlahuţă nu 
vroia să înfăţişeze „ţărani de ocazie, şi de teatru, ca acei pe care-i scot 
subprefecţii înaintea măriei sale la zilele de paradă, el vroia să 
cerceteze, să afle şi să spuie tot adevărul, toată marea dramă socială 
care se pregăteşte în întunericul şi mizeria bordeielor.” 

Cu unele elemente autobiografice, romanul „este povestea unui 
eşec din pricini sociale numeroase şi figura eroului este aceea a unei 
victime sociale, a unui inadaptabil de la începutul seriei, pe care o va 
înmulți mai târziu Brătescu-Voineşti, continuatorul liniei tematice 
începute de Vlahuţă.” 

Eroul, Vasile Dan, fiul unui slujbaş umil din Bârlad, ajunge 
profesor şi preot apreciat şi se căsătoreşte din dragoste cu o fostă 
elevă, Ana Racliş, care aparţine unei vechi familii boiereşti. Speranţa 
unei vieţi liniştite, consacrată exclusiv preocupărilor literare, se 
spulberă curând, deoarece femeia nu e capabilă să se ridice la 
aspirațiile lui, să-i înțeleagă idealurile. Autorul prezintă prăpastia 
existentă între oameni proveniți din medii sociale diferite, prăpastie 
care se adânceşte pe măsura desfăşurării acţiunii. Dan este tot un 
învins şi în relaţiile cu oficialitățile statului. Cauza eşecurilor constă în 
izolarea eroului, în activităţile desfăşurate, fără legătură cu realitatea. 
Insingurat, chinuit, Dan înnebuneşte. 

ALl.Vlahuţă acordă o mare importanță mediului şi educaţiei ca 
factori hotărâtori în constituirea personalităţii umane. El a încercat să 
analizeze reacţiile sufleteşti şi să pătrundă în conştiinţa eroilor săi. 

Romanul este meritoriu prin faptul că înfăţişează primul tip de 
inadaptabil din literatura noastră, descriind totodată soarta scriitorului 
român de la sfârşitul secolului al XIX-lea. 

Valeriu Râpeanu declara în Studiu introductiv la ediţia Scrieri 
alese din 1963: „Cu Dan, literatura noastră cunoaşte un nou tip: 
inadaptatul. Odată cu el, în proza românească apare acea figură a 
intelectualului onest, ieşit, fie din mediile populare, fie din mica 
burghezie lipsită de mijloace materiale, aflat datorită integrității lui, a 


'T Vianu, „Alexandru Vlahuţă”, în Studii de literatură română, 1965, p. 457. 

modului de a înţelege întocmirea socială, în permanent conflict cu 
clasele stăpânitoare, cu instituţiile lor.” 

Romanul are meritul de a înfățişa câteva personaje cu reale 
calități în lupta vieții, „figuri de luptători” (Garabet Ibrăileanu), 
asemenea medicului Privăţ şi ziaristului Priboianu, care, deşi au unele 
calităţi comune cu Dan, se diferenţiază totuşi de acesta printr-o 
atitudine activă față de viaţă şi prin dorința de schimbare. 

Cu toate carențele de construcție, Dan rămâne o etapă în dezvol- 
tarea romanului românesc, o primă încercare de realizare a unui roman 
psihologic. 

După romanul Dan, Al. Vlahuță a mai publicat o serie de 
volume de nuvele şi poezii: Poezii vechi şi nouă (1894), Icoane 
şterse (1895), Iubire (1895), În vâltoare (1896), Clipe de linişte 
(1899) şi reportajul artistic România pitorească (1901). 


DUILIU ZAMFIRESCU 


Duiliu Zamfirescu! a debutat în Literatorul cu câteva poezii 
apreciate de Macedonski, care îl socotea un poet „suav” şi „strălucit; 
pentru ca după un timp să-şi trădeze mentorul şi să treacă în gruparea 
condusă de Titu Maiorescu, pe care îl va părăsi cu aceeaşi uşurinţă şi 
ingratitudine în 1913. Irascibil şi infatuat, el va respinge critica şi chiar 
sfaturile unor prieteni, fapt ce va determina ca, după unele controverse 
pe marginea discursului său de recepție la Academie, cu tema 
„Poporanismul în literatura română”, să rupă definitiv relaţiile cu Titu 
Maiorescu. 

Prima poezie care a constituit debutul său în literatură a fost 
Levante şi Kalavryta (1880), având ca temă „deşertăciunea 


! Duiliu Zamfirescu (30 octombrie 1858 — 3 iunie 1922) s-a născut la 
Plătineşti, jud. Vrancea, şi era fiul lui Lascăr Zamfirescu şi Sultana Mincu. 
Prin mamă este nepotul marelui arhitect Ion Mincu. Şi-a făcut studiile la 
Focşani şi Bucureşti, unde şi-a luat licenţa în Drept. În anul 1885, în urma 
unui concurs, ocupă postul de secretar de legaţie la Roma şi, temporar, pentru 
doi ani, la Bruxelles şi Atena, unde va lucra până în anul 1906. Intors în ţară, 
ocupă funcția de secretar general în Ministerul de Externe, iar în 1909 este 
ales membru al Academiei, ocazie cu care va ţine discursul de recepţie cu 
tema Poporanismul în literatura română. 

Scriitorul a decedat la 3 iunie 1922. 

deşertăciunilor”, o iubire pasională desfăşurată într-un decor fastuos 
romantic, în care Levante o iubeşte pe Kalavryta şi îşi suprimă rivalul 
cu un foc de revolver. 

In activitatea sa poetică, fără a se impune prin originalitate, 
Duiliu Zamfirescu este receptiv unor influențe diverse, în special 
venite dinspre D. Bolintineanu, V. Alecsandri şi Al. Macedonski, 
precum şi unor apropieri de lirica romantică europeană: Byron, 
Lamartine, Musset, Hugo. Epoca debutului este deosebit de intensă pe 
lângă activitatea publicistică, apar primul volum cu creaţii literare 
Fără titlu (1883) şi primul roman În faţa vieţii (1894). După această 
etapă de un romantism impur, cu preferințe pentru exotism şi 
macabru, urmează înscrierea definitivă a poetului pe linia unui 
parnasianism şi neoclasicism evidente în volumele Alte orizonturi 
(1894), Imnuri păgâne (1897) şi Poezii nouă (1899), în care cultivă 
o poezie obiectivă, rece, fără a exprima fiorul propriilor trăiri în faţa 
naturii şi a realităţilor. 

Evocator al Vechii Elade, poetul se apropie de antichitate printr- 
o poezie descriptivă (Către Diana, Către Cleobul, Pe Acropole), 
redând cu exactitate detaliile şi semnificaţiile unei lumi „eterne”. Intr- 
una dintre poezii, el declara programatic: „A fi rece şi frumoasă: 
simbolul eternei arte” (e vorba de arta antică). 

In ultimele volume, sub influența lui Alecsandri, poetul este 
atras de poezia anotimpurilor, de natura în permanentă schimbare, 
prezentată în nota ei picturală şi obiectivă. Unele poezii au factură de 
romanțe (S-aud) în care iubirea se desfăşoară într-o atmosferă de 
mister sub vălul înserării: 


S-aude clopotul la schit, 
Merg pustnicii să se închine; 
Luceafărul e răsărit, 

lar eu mă duc gândind la tine. 


Nuvelistica lui Duiliu Zamfirescu, mai ales până în 1900 (Novele 
— 1888 şi Novele romane - 1895), nu se remarcă prin nimic deosebit 
față de nivelul atins de acest gen la sfârşitul secolului al XIX-lea. 
Majoritatea nuvelelor redau, anticipând literatura lui I. Al. Brătescu- 
Voineşti, M. Sadoveanu şi, în special, a prozatorilor sămănătorişti, 
automatismul vieţii de provincie, tabieturile şi rutina unor boieri, a 
unor existenţe tragice. Autorul reuşeşte să prezinte câteva portrete de 
boieri surprinşi în situația dramatică a decăderii materiale, fizice şi 

intelectuale — Conu Alecu Zăgănescu, conu Dumitrache Teodorescu 
(Spre Costeşti). 

O nuvelă reuşită, în special prin înfăţişarea mediului de 
provincie şi a mentalităţii acestei lumi, este Conu Alecu Zăgănescu. 
Personajul, un boieraş sărăcit, este un maniac cumsecade, uscat la fizic 
şi vetust în comportament. Preotul din sat îi lasă pe prag un copil, 
acuzându-l că i-ar fi înşelat fata şi ar fi tatăl noului născut. Nedumerit, 
conu Alecu acceptă până la urmă calomnia şi din milă se ocupă de 
creşterea copilului. Viaţa bătrânului holtei se schimbă radical, devine 
mai activ şi mai optimist în tot ce face. 

Drama se declanşează î însă după un timp, atunci când adevăratul 
tată, un ofiţer, îşi cere copilul pe care nu-l recunoscuse la început. În 
fața acestei situații, sufletul bun al lui conu Alecu se prăbuşeşte, se 
simte învins de soartă şi reîntoarcerea la vechea rutină este dramatică. 

Autorul reuşeşte în câteva nuvele, cu toată lipsa de invenţie, să 
prezinte universul limitat şi mentalitatea unor personaje depăşite de 
istorie, care îşi acceptă senine ratarea, ca un destin al clasei boiereşti 
(Spre Costeşti, Locotenentul Sterie, Frica, Noapte bună, ş.a). 
Unele personaje şi chiar unele evenimente din nuvele sunt reluate mai 
târziu în romane, în special în ciclul Comăneştenilor. 

Acelaşi univers problematic şi aceeaşi factură artistică păstrează 
şi romanele lui Duiliu Zamfirescu, dintre care se detaşează ca valoare 
artistică Viaţa la ţară şi Tănase Scatiu. Celelalte, care fac parte din 
ciclul Comăneştenilor [În război (1897- 1898), Îndreptări (1901- 
1902) şi Anna (1906-1907)], precum şi primele creații În faţa vieţii 
(1895), Un drum greşit (1898), Lume nouă, lume veche (1895) şi 
ultima Lydda (1911) sunt artificiale prin problematică şi conflicte, 
inegale ca valoare artistică. 

Prin Viaţa la ţară şi Tănase Scatiu, scriitorul a dat două din 
cele mai bune romane ale epocii, contribuind alături de N. Filimon 
(Ciocoii vechi şi noi) şi loan Slavici (Mara) la construcția primelor, 
şi din păcate, a singurelor romane româneşti de valoare din secolul al 
XIX-lea. Cea mai izbutită operă a lui Duiliu Zamfirescu este socotită, 
pe bună dreptate, Viaţa la ţară, în care viziunea lirică a vieţii de la 
conac, uşor idilică, este dominată de un realism dur, determinat de 
momentul social-istoric al decăderii vechii boierimi, reprezentată 
simbolic prin Dinu Murguleţ şi dezrădăcinarea noilor generaţii ale 
acestei clase (Matei Damian, Mihai şi Alexandru Comăneşteanu) în 
fața agresivității morale şi economice a arendaşilor. 

Autorul surprinde momentul „căderii neamurilor” şi al „ridicării 
noroadelor”, al înlocuirii unei boierimi vechi, cu dragoste de ţară şi 
pământ, cu respect şi omenie față de ţărani, cu o burghezie, de felul lui 
Tănase Scatiu, rapace, vulgară, lipsită de un univers moral. 

Incercarea noilor vlăstare boiereşti (Saşa Comăneşteanu, Matei 
Damian, Mihai şi Alexandru Comăneşteanu) de a se apropia de 
tradiţia bătrânilor nu mai are vigoarea şi reuşita economică şi socială, 
aceştia fiind înlăturate brutal de noii stăpâni ai vieţii rurale. Ei vor 
rămâne dezrădăcinaţi, deşi încearcă prin Alexandru Comăneşteanu să 
regenereze sângele boieresc, căsătorinu-se cu Porţia, fiica rumenă şi 
sănătoasă a unui preot ardelean. 

In romanul Viaţa la ţară, Duiliu Zamfirescu a reuşit să redea un 
conflict nu între două personaje, ci între două categorii sociale, Dinu 
Murguleţ simbolizând o lume care şi-a încheiat rolul istoric, devenită 
anacronică, o eroare sociologică, şi Tănase Scatiu, exponentul clasei 
active, viguroase, dar vulgară şi fără maniere, o eroare estetică şi 
umană. Acesta face parte din categoria lui Dinu Păturică, reprezentând 
o altă epocă a parvenitismului, înzestrat cu mijloacele timpului său, cu 
puterea economică şi politică, care-i determină aroganţa, cinismul şi 
brutalitatea în atingerea scopului propus. 

Personajele, mai ales cele masculine, sunt construite după tipare 
clasice, fiind imobile, fixate definitiv într-o personalitate rigidă pe care 
nu o pot depăşi şi nu se pot acomoda cu noile realităţi. Matei Damian 
este o variantă mai tânără a lui Dinu Murguleţ, o fire contemplativă, 
lipsit ca şi acesta de simţul practic şi activ. 

Mult mai realizate sunt personajele feminine şi, în special, Saşa 
Comăneşteanu şi Tincuţa, în care autorul reuşeşte să redea, pe lângă 
frumuseţea fizică, universul sufletesc complex şi nuanţat, delicateţea 
şi manierele clasei boiereşti. Saşa Comăneşteanu este cel mai 
fascinant personaj feminin, unul dintre cele mai frumoase şi vii din 
literatura română, care traversează calmă şi senină deziluziile clasei 
sale, ruina boierimii şi invazia manierelor vulgare ale noilor parveniți. 
Ea, la o vârstă ieşită din adolescenţă, este elementul de stabilitate şi 
echilibru al familiei, manifestându-se discret, cu un real simț al vieții 
şi o mare capacitate afectivă, ca mamă, soră, iubită şi bună gospodină. 
Dragostea pentru Matei Damian este profundă şi calmă, de o mare 
nobleţe, exprimată prin stabilitatea şi sinceritatea sentimentelor, 
căpătând uneori, mai ales în finalul romanului, o tentă de idilă. 

Al doilea roman din ciclul Comăneştenilor, Tănase Scatiu, nu 
mai este o creaţie de atmosferă, ci o operă de caractere, evoluând pe 
linia Ciocoilor vechi şi noi şi marcând evoluția, în noile condiţii de la 
sfârşitul secolului, a unui parvenit şi a unui fenomen reprezentat de 
parvenitism. Tănase Scatiu este consacrat economic şi afirmat în viaţa 
politică, ceea ce îi dă siguranță în comportamentul dur şi rapace față 
de ţărani, grosolan şi dispreţuitor în relaţiile cu socrul şi soția. 

Celelalte personaje ale romanului, care vin din Viaţa la ţară, 
sunt episodice, strict decorative şi uneori idilice. Dinu Murguleţ este 
un bătrân senil, sechestrat de Tănase Scatiu pentru a-i lua moşia şi a 
nu mai avea legături cu țăranii. Tincuţa, devotata soție a lui Tănase 
Scatiu, trăieşte o mare deziluzie şi se refugiază într-o permnentă stare 
de visare, retrăindu-şi tinereţea şi prima iubire în faţa umilințelor la 
care este supusă de soţ. Ea are o acută criză nervoasă, care-i va 
determina sfârşitul. 

Tănase Scatiu este romanul vieţii burgheziei rurale, autorul 
surprinzând josnicia acestei lumi, tranzacțiile oneroase şi comportarea 
brutală faţă de ţărani, dar şi față de foştii stăpâni. In final, romanul 
prezintă scena revoltei țăranilor, care-l apărau pe Dinu Murguleţ, şi 
uciderea lui Tănase Scatiu, scriitorul ilustrându-şi teza armoniei dintre 
boierii de neam şi ţărani. 

În romanul În război, al treilea din ciclu, se continuă teza, urmărită 
în majoritatea prozelor, de prezentare a rolului avut de boierii „de viţă”, 
din neamul Comăneştenilor şi al Mileştilor, înfrățiți cu țăranii, în lupta 
pentru independența ţării. Din păcate, personajele sunt schematice, 
declarative, sacrificate până la urmă pe câmpul de luptă. Construcţia epică 
a romanului este confuză, iar conflictele fragile şi previzibile. 

Indreptări este romanul care are în centru pe Alexandru Comă- 
neşteanu, fiul Saşei, care prin căsătoria cu Porţia, o fată de o mare 
robusteţe morală, încearcă regenerarea şi împrospătarea vechiului 
sânge boieresc şi, o dată cu revigorarea clasei şi a indivizilor. Aceeaşi 
problematică artificială şi acelaşi schematism în construcția 
personajelor întâlnim şi în Anna, ultimul roman al ciclului, în care 
Alexandru Comăneşteanu este iubit, în feluri şi cu intensități diferite 
de cinci femei, de Anna, Porţia, Elena, Berta şi Urania. Autorul nu mai 
reuşeşte să surprindă, ca în Viaţa la ţară, profunzimea şi poezia 
erotică, eternul feminin întâlnit la Saşa şi Tincuţa. 

Ultimele romane ale ciclului dovedesc o epuizare a experienţei 
artistice a scriitorului prin unele pedanterii teoretico-filosofice şi, în 

special, prin insistența asupra tezei de elogiere a rolului pozitiv al 
boierimii în istorie şi în viaţa socială a statului român. Romanul 
epistolar Lydda, fără o construcţie epică solidă şi caractere 
individualizate, se remarcă prin nota lui memorialistică. 

Contribuţia scriitorului, unanim recunoscută, este remarcabilă 
prin primele două romane din ciclul Comăneştenilor şi prin încercarea 
îndrăzneață în epocă de a publica un ciclu romanesc închinat unor 
evenimente deosebit de dramatice de la sfârşitul secolului al XIX-lea. 


BARBU ŞTEFĂNESCU DELAVRANCEA 


Scrierile lui B.Ştefănescu Delavrancea! au ca punct de plecare 
cunoaşterea profundă a limbii şi prețuirea deosebită a poporului 
român. Scriitor reprezentativ pentru epoca de întâlnire a celor două 
veacuri, Delavrancea şi-a clădit întreaga operă pe opoziţia dintre 
aspectul dureros al existenţei şi sensibilitatea sufletului uman. 

Temperament artistic contradictoriu şi tumultuos, autorul a lăsat o 
operă literară situată la interferența mai multor curente estetice.Nuvela 
de debut Sultănica (1885) este un elogiu adus ideii de puritate, dar şi o 
critică a societății timpului, care provoacă drame materiale şi sufleteşti. 
În Sultănica, ca şi în alte creaţii ale sale, scriitorul pune nefericirea 
eroinei pe seama influenței nefaste pe care o exercită oraşul asupra 
satului. In opinia lui Delavrancea, „inadaptabilii”, produs al acestui 
mediu,sunt condamnaţi la dezamăgire şi suferință. 


! De obârşie vrâncean, Barbu Ştefănescu Delavrancea s-a născut în 
Bucureşti în 1858, unde a urmat cursurile şcolii primare şi ale liceului Sf. Sava. 

În 1877, în perioada studiilor liceale, publică, sub semnătura Barbu, 
prima sa poezie inspirată de Războiul pentru Independenţă. Urmează 
Facultatea de Drept din Bucureşti, şi după susţinerea licenţei pleacă la Paris 
pentru pregătirea doctoratului în Drept. In 1885 îi apare volumul de nuvele 
Sultănica, iar în 1887 volumul Trubadurul. 

Un an mai târziu, devine redactor la Revista nouă, condusă de 
B.P.Hasdeu, angajându-se în politică şi în gazetărie. 

Anii 1883-1893, când scriitorul nu se angajase ferm în politică, sunt cei 
mai rodnici din activitatea sa literară. Din aceată perioadă datează şi 
începuturile prieteniei sale cu Alexanndru Vlahuţă şi I.L.Caragiale. 

In 1903,publică volumul Hagi-Tudose, iar între 1909-1910 i-au părut 
primele piese de teatru, Apus de Soare, Viforul şi Luceafărul. 

Scriitorul a murit la 29 aprilie 1918. 

Personajul predilect al nuvelelor sale este inadaptabilul, 
dezrădăcinatul, tip literar de mare circulaţie în proza româneacă a 
epocii, în special la scriitorii sămănătorişti. Intelectual de provincie, 
melancolic, sensibil, el întruchipează un destin social eşuat, fie din 
cauza temperamentului său, fie din cauza relaţiilor social-economice 
la care nu se poate adapta. 

In nuvelele Trubadurul, Bursierul, Linişte, eroii sunt caractere 
inadaptate. Trubadurul critică morala burgheză şi caută refugiul în vis 
şi în moarte. Dezgustul său de viaţă este cauzat de fățărnicia, viclenia 
şi egoismul claselor conducătoare. „Lumeas-a prefăcut într-o mocirlă 
în care numai porcii se răsfaţă”, conchide Trubadurul cu o formulă 
proprie autorului. Apăsat de obsesia morţii, el aspiră utopic spre o 
eliberare de sub „robia speţei”. 

Nuvela Linişte, concepută sub forma unui monolog interior, este 
povestea unui doctor dezgustat de viață, cu sufletul distrus, care îşi 
justifică „liniştea” pentru a nu fi crezut nebun. Eroul are de înfruntat o 
societate ostilă, dar şi un destin crud: soția pe care o iubea moare de 
ftizie, după ce născuse o fetiță infectată cu acelaşi microb. 

Nuvele Zobie şi Milogul, influențate de naturalism, descriu 
dintr-un unghiu excesiv biologic şi cu amănunte nesemnificative, o 
serie de cazuri umane patologice. 

Cu Hagi-Tudose (1903), Delavrancea realizează cea mai 
izbutită nuvelă realistă şi totodată un adevărat model al genului. 
Personajul central, Hagi-Tudose, este un avar pe linia lui Harpagon, 
Shylock şi Gobsek şi, în acelaşi timp, un tip individualizat care 
aparține societăţii româneşti de la sfârşitul secolului al XIX-lea. Spre 
deosebire de Harpagon sau Gobsek, îmbogăţiți prin cămătărie, Hagi- 
Tudose a început prin a fi un modest negustor de găitanuri. 

Bine conturată, zgârcenia este urmărită cu o mare artă a gradației 
până la efectele ei dezumanizante, care depăşesc limitele normalului. 
Patima înavuţirii l-a secătuit pe zgârcit din punct de vedere moral, dar 
nu l-a schematizat ca tip literar. De când era băiat de prăvălie, hagiul a 
început să agonisească, să pună deoparte ban cu ban, renunțând la cele 
mai elementare bucurii ale vieţii: „...nu bea, nu ochea prin mahala, 
mânca pâine cu bragă.” G. Călinescu vede în Hagi-Tudose un hapsân 
de proporţii mitice, delirante. 

Nuvela nu are o substanță epică deosebită, valoarea ei fiind 
semnificată prin construcţia unui tip specific societăţii româneşti de la 
sfârşitul secolului al XIX-lea. 

În istoria nuvelisticii româneşti, Delavrancea ocupă un loc 
important prin abordarea unui nou stil de proză, numit de Tudor Vianu 
„realism liric şi artistic”. Fondul scrierilor sale este liric, chiar dacă 
tehnica folosită este analiza sau observaţia obiectivă. 

Proza lui Delavrancea, diversă sub aspect tematic şi tipologic, 
cuprinde nuvele şi povestiri (ciclul Odinioară) sau schiţe (Bunicul, 
Bunica, Sorcova, De azi şi de demult). Autorul evocă, într-o manieră 
sentimental-idilică, scene din copilărie de o mare gingăşie şi 
delicateţe. 

Domnul Vucea este o schiță care impune un tip, acela al 
dascălului mărginit. şi despotic. Accentul nu cade pe figura domnului 
Vucea, cum s-ar părea, ci pe analiza psihologiei copilului. Şcoala şi 
moravurile acesteia sunt descrise mai întâi cu spaimă, apoi cu ironie şi 
dezamăgire, aşa cum reiese din fraza finală: „Pe seară sfârşind frecatul 
şi unsul hamurilor, trecusem în clasa a treia.” 

B. Ştefănescu Delavrancea ocupă un loc de seamă în dezvoltarea 
dramaturgiei româneşti cu trilogia închinată Moldovei: Apus de 
soare, Viforul, Luceafărul, în care continuă linia teatrului şi a dramei 
romantice începută de B.P.Hasdeu şi de V. Alecsandri. În teatru, ca şi 
în proză, autorul ne apare ca un romantic prin vocaţie, cu un 
temperament prin excelență liric. 

Trilogia evocă trei etape succesive din istoria Moldovei, de la 
începutul secolului al XVI-lea. Apus de soare reînvie ultimii ani ai 
domniei lui Ştefan cel Mare, 1503-1504, Viforul descrie stăpânirea 
tiranică a lui Ștefăniță, dintre anii 1524-1527, iar Luceafărul zugră- 
veşte prima domnie a lui Petru Rareş, dintre 1527-1538. 

Titlurile pieselor au valoare metaforică, simbolică: Ştefan cel 
Mare reprezintă soarele care apune, tiranica domnie a lui Ștefăniță se 
aseamănă unui vifor distrugător, iar Petru Rareş, continuatorul lui 
Ştefan, întrupează strălucirea luceafărului. 

Apus de soare, drama cea mai reuşită, conturează chipul unui 
erou literar, pornind de la existenţa unui personaj istoric. G.Călinescu 
vedea în Apus de soare „o capodoperă a dramaturgiei poetice şi 
oratoriceşi nu mai puţin o dramă de observaţie a tipicului”. 

Opera are un dublu conflict: unul istoric, obiectiv, ilustrat de 
confruntarea dintre domnul patriot şi boierii dornici de putere şi 
avuție, şi altul intern, subiectiv, provocat şi întreţinut permanent de 
ciocnirea dintre voința domnitorului şi perisabilitatea sa biologică, 
adică dintre domnul Moldovei şi omul obişnuit. Contrastul dintre trup 

(îmbătrânit, bolnav, pieritor) şi spirit (mereu viu şi energic) devine 
suportul piesei, iar referirile la înfăţişarea concretă a eroului nu fac 
decât să potenţeze forţa lui morală. 

În viziunea lui Delavrancea, calitatea esenţială a lui Ştefan este 
aceea de a fi înţeles voinţa ţării: „Şi cum vru Moldova aşa vrui şi eu.” 
Ideea aceasta, detaliată de autor, apare şi în cronica lui Grigore 
Ureche: „lar pre Ştefan-Vodă l-au îngropat ţara cu multă jale şi 
plângere... Atâta jale era, de plângea toţi, ca după un părinte al său, că 
cunoştea toți că s-au scăpat (= au pierdut) de mult bine şi multă 
apărătură.” Spre deosebire de dramă, în cronica lui Gr.Ureche, Ştefan 
apare în primul rând în ipostaza de conducător militar, apoi de om 
politic şi prea puţin de om obişnuit. 

In Apus de soare, Ştefan este înfățişat nu numai ca domnitor, ci 
şi ca om, în ipostaze familiale, dând dovadă de sensibilitate şi gingăşii 
nebănuite, ce contrastează cu solemnitatea omului politic şi a 
conducătorului militar. El este caracterizat atât prin propriile-i replici, 
cât şi prin opiniile celorlalte personaje, care nu fac decât să reflecte 
personalitatea complexă a acestuia. Supuşii îl numesc „slăvitul”, 
„sfântul”, „împăratul”, iar puţinii uneltitori, precum Paharnicul Ulea, 
Stolnicul Drăgan şi Jitnicerul Stavăr, tremură la gândul răzbunării, al 
sabiei domnitorului, punându-şi nădejdea doar în boala, bătrâneţea şi 
moartea acestuia. 

Dovedind un deosebit simţ artistic, B.Ştefănescu Delavrancea a 
zugrăvit cu o forță egală pe bătrân şi pe voievod, pe om şi pe supraom. 

Din punct de vedere artistic, Apus de Soare este o capodoperă 
oratorică, Ştefan vorbeşte ca un profet, cu exclamaţii lirice şi metafore 
grandioase: „Sunt deşert, dar de deşertăciune n-am fost plin”. 

Culoarea locală a piesei este realizată nu prin mijloace 
lingvistice, ci printr-o atmosferă arhaizantă, sugerată de credinţele 
mistice, superstiţiile şi practicile magice. 

In legătură cu Apus de soare, I.L.Caragiale remarca: „e o dramă 
de genul aşa numitelor mistere sacre ale patimilor Domnului”, cu un 
„desen viguros şi, mai presus de toate, o sinceritate de concepţie şi o 
naivitate de expresie pe care numai frecventa credință le poate 
insufla”. 

